
1849 őszén járunk. A magyar szabadság ügye 
elveszett már. Görgey letette a fegyvert 
Világosnál, az utolsó előtti erődítmény, 
Pétervárad is kapitulált. Egyedül Komárom 
várát őrzi még mindenre elszánt, hősi harcra, 
akár halálra is kész honvédsereg... Klapka 
György a fővezérük, az a fiatal, de már vénséges 
vén bölcseknél is bölcsebb tábornok, aki 
mindaddig helytáll, amíg csak a hazaszeretet, a 
katonabecsület és a józan emberi ész engedi. 
Ellenfele pedig, Haynau, a bresciai hiéna attól 
sem retten vissza, hogy orgyilkosokkal törjön 
Klapka életére. Hiszen Ausztriának politikailag 
végtelenül kellemetlen, hogy még mindig áll a 
magyar szabadság utolsó fellegvára. A 
tábornokot tehát kémek és gyilkosok kerülgetik, 
testük eleven pajzsával védik azonban hívei, a 
szabadságharc nem is mindig — magyar 
származású hősei. Róluk szól ez a regény... 

Komárom fölött alkonyodott. 

Mintha a Duna felől szálló szúnyograjokkal érkeztek volna 
az esti felhők, cirmosra váltott az ég, a nappali derűs kékbe 
enyhe barna keveredett. Pest felől indultak csatába az 
alkonyi felhők, körbefogván a várost, az 
erődítményrendszert, ezt a bevehetetlen, hatalmas 
erősséget. A kora augusztusi este kellemetességét csak a 
szúnyogok tették riasztóvá, de inkább vállalták a komáromi 
polgárok a szúnyogrohamok visszaverését, mintsem hogy a 
fullasztó nap után is az  átforrósodott lakásokban 
maradjanak. S különben is a szúnyogokat már 
megszokhatták, a város neve is szúnyogost jelent a szlávok 
nyelvén, jelezvén, hogy ez a legjellemzőbb itt a Duna 
partján. 

Az esti tétlenség megszokott volt a körbezárt városban. 
Csak ritkán lehetett loholó embert látni a polgárok között, 
ezért is keltett feltűnést az a fedetlen fejű férfi, aki sietősen 
kerülgette az utcán sétálókat. Még ha katona lett volna, 
akkor igen; a katonák mindig lótnak-futnak, sietnek, 
rohannak, parancsot teljesítenek, de a civilek, ó, a 
komáromi polgárok csak sétálgatnak ilyenkor 
alkonyidőben, élvezik a Dunáról támadó friss szelet, amely 
a füzesek felől száll, vízszagot hozván hátán a füzesek felől, 
onnan, ahová reggelente mindig jó korán elindul a 
sáncásásra kirendeltek nem túl vidám menete. A sáncásók 
az utca közepén ballagtak haza, a talicskáikat kint hagyták 
a földhányásoknál, őrök védelmében, de ásó, lapát és kapa 
vállravetve. Úgy festett ez a folyton gyérülő menet, mintha 
vert sereg vonulna át Komáromon. Az augusztusi hőség 
alaposan meggyötörte a sáncásókat, a polgárok rettegve 


gondoltak arra, vajon mikor kerül rájuk a sor, s meg tudják- 
e váltani pénzzel a nehéz munkát. Ilyenkor Krisztina nap 
táján legvadabb a hőség, s különben is, nincs kedve a 
polgárságnak sáncásással törnie magát. 

A siető férfi minduntalan trécselőkbe ütközött, akik a 
változó hadieseményeket tárgyalták. A Megye utcába érve 
hirtelen megnőtt a tolongok hada. Klapka nevét hallotta 
innen is, onnan is. A Szigler-ház előtti csoportosulásban 
már alig tudott utat törni magának. Bár sietett, hirtelen 
megállt, zsebéből papírpénzt kotort elő, s befurakodott az 
újságért várakozók sokaságába. Hét óra körül jelenik meg 
az újság, a Komáromi Lapok; ez a megszokott idő, ilyenkor 
mindenki új híreket szeretne tudni, és bizony, ha valaki 
nem ügyeskedik, könnyen újság nélkül marad. 

A Szigler-könyvkereskedés előtt hát perceket vesztett a 
siető férfi, aki idejét ellenőrizve még zsebórájának fedelét is 
felpattintotta. Amikor végre kezében volt az újság, ez a 
kicsinyke, négyrét hajtott vékony lapocska, már nem volt 
ideje beleolvasni, mert a közeli Barátok templomának 
nagymutatója vészesen közeledett a hét felé. 

A ,Csirke kert" felől zeneszó szállt, surbankó kölkök 
futottak a porban, szekerészek pattintgatták ostoraikat, 
szénát szállítottak a belső vár udvarába. 

Az utcára nyíló nagyablakos kávéházak nyitott táblái 
mögött fogságba esett osztrák tisztek üldögéltek, kávéjukat 
kavargatván, kínosan öltözve, ügyelve a ruha tisztaságára 
és fensőbbségük megőrzésére. Hangoskodó megjegyzések 
helyett jelenlétükkel tüntettek. A reájuk vigyázó néhány 
katona, Komárom legirigyeltebb hadfia volt; az osztrák 
tisztek bőségesen  dugdosták őket bankókkal, finom 
tejeskávét kaptak kivonulás után és bevonulás előtt, egykét 
kupica pálinkát is felhajthattak titokban, s ami a 
legnagyobb örömet okozta: lapos, zsebbe való üvegekben 
vitték haza a laktanyába, társaik vigasztalására a jófajta 
körtepálinkát. 

A házak kapualjaiba csonka katonák húzódtak, még nem 
szokták meg a koldulást, bénaságukat félve mutatták, 


csonkjaikat szégyenlősen fedték föl, szavuk alig volt. De 
jelenlétüket hamar megszokták a komáromiak, túlságosan 
is hamar. A város járóképes  sebesültjei orvosi 
engedelemmel szinte egész napjukat a városban töltötték, 
mert a kórházakban, a szükséggyógyhelyeken amúgyis 
kevés volt az ágy, így aztán örültek a felcserek és doktorok, 
hogy legalább nappal kevesebb a kórházi létszám. Ugyan 
erős parancs tiltotta a koldulást, de ezt a tilalmat se a 
betegek, se a polgárok nem vették komolyan. A krajcárok is 
egyre ritkábban hullottak már a földre tett 
katonasapkákba, a kitartott tenyerekbe, mint a lelkesedés 
idején, az első sebesültek láttán, a felbuzdulás porában. 

A színkörben Szabóné jutalomjátéka adatott ezen a 
napon is, akárcsak a múlt szombaton, s erre kézzel írt 
plakátok hívták fel a nagyérdemű és tisztelt közönség 
figyelmét. De a várkapuhoz igyekvő, gyors léptű férfi erre 
sem ügyelt. Már maga mögött hagyta az árnyas, vár előtti 
széles ligetet. A dunai erősségben székelő főparancsnokság 
hét órára hívatta, azonnali rendeléssel. 


A Barátok templomának harangja lassan kongatta a hetet. 
A vár ablakai sarkig tárva, a harangszó beóvatoskodott 
Klapka tábornok szobájába. Amikor az utolsó harangütés is 
elúszott a füzesek felé, nyílt az ajtó, és Thaly Zsigmond 
alezredes jelentett: 

— Tábornok úr, Temesvári András főhadnagy rendelés 
szerint megérkezett. 

Klapka felállt, és az ablakhoz ment. 

— Szeretem a pontosságot — mondta. 

— Megbízhat a választottamban, tábornok úr. 

Mindenképpen alkalmas ember. Ha valaki, ő véghezviszi 
a küldetést. 


A tábornok kézmozdulattal bocsátotta el az alezredest, 
majd figyelő, kutató szemmel nézte a belépő, fedetlen fejű 
férfit. A civil öltözet eltakarta a katonát, a mozdulatok sem 
katonásak, látszott, hogy nem régen visel csak mundért. 

— Hívatott, tábornok úr! 

— Örülök a pontosságának, Temesvári András főhadnagy 
úr! És ne haragudjék a civil öltözetért, de Komárom várán 
kívül nem tanácsos ma a magyar katonai öltözet. Ért 
engem, ugye? 

Temesvári András most állt először Klapka előtt. Az ő 
divíziója Új-Szőnyben állomásozik Kosztolányi Móric 
parancsnoksága alatt. Messziről már látta egyszer-kétszer a 
tábornokot, de ez a mai hívás meglepetésszerűen érte. 
Éppen vele kíván beszélni a tábornok négyszemközt? És a 
polgári ruhát előíró rendelkezést sem értette eleinte. Persze 
a dolgok összefüggnek. Már kezdi érteni, hogy miért maradt 
ki a harmadnapja megindított nagy támadásból, s miért 
beszélgetett vele az elmúlt napokban kétszer is Thaly 
Zsigmond alezredes. 

Igyekezett kihúzni magát, de minden mozdulata elárulta, 
hogy alig negyedéve vette föl a mundért; nem hivatása a 
katonáskodás, csak a gyógyításhoz ért, doktor most is, 
Kosztolányi Móric seregében. Szembenéz Klapkával. A 
szakállas arc fiatal mezején korai árkok húzódnak. A 
tábornok még — nincs — harmincesztendős.  — Majdnem 
egykorúak. És mégis, Klapka György, a Komáromot védő 
seregek főparancsnoka: tábornok, míg Temesvári András 
főhadnagy csupán, s ezt a rangot is csak azért kapta, mert 
az orvosi beosztás a hadnagyi rangnál kezdődik. 

A tábornok szótlanul nézte. 

— Régóta ismeri Thaly alezredes urat? 

— Gyermekkoromtól kezdve. De közben hosszú időre 
elszakadtunk  — egymástól, és — csak — a táborban 
találkozhattunk újra össze. 

Klapka bólint. Mintha helyeselne. Visszaül asztalához. 
Helyet mutat a főhadnagynak. 

— Kérem, foglaljon helyet — enyhül meg a hangja. — Még 


elfárad az álldogálásban. Bitte... — mondja, s észre sem 
veszi, hogy néha egy-egy német szót kever a magyar 
beszédjébe. Ezt még otthonról hozta magával, a temesvári 
szülői házból, ahol testvéri soknyelvűség uralkodott. 

Az öles falak között nem érezni a kinti, alkonyi 
forróságot. A hőség kint maradt a falakon túl, mintha ártó 
ellenség lenne! Klapka zubbonya kigombolva. Asztalán bor. 

— Azt mondanom sem kell, hogy Thaly Zsigmond 
alezredes úr ajánlására került hozzám. 

— Sejtettem — feleli Temesvári András. 

— De azt ugyebár, nem tudja, hogy mi a szándékom 
önnel? — emelkedik a magasba Klapka hangja. 

-— Állok rendelkezésére, tábornok úr! 

— Helyes, főhadnagy úr... Danke... Ön még ma este 
elhagyja a komáromi várat. 

— Igenis, tábornok úr! 

— Hagyja a címemet és a rangomat. Szívességet tesz a 
harcoló csapatoknak, feladatot teljesít az ország érdekében. 
Futárszolgálattal bízom meg. Azonnal Kossuthhoz indul, 
percnyi késedelem nélkül. A komáromi győzelmi hírekre 
nagy szüksége van az országnak és a kormánynak. 

Felugrott asztalától. Szeme nevetős, csillog, mintha bor 
hevítené. Pedig csak a hírek alkoholától részegült meg. 
Egyébként arcára írva a fáradtság. A szakáll és bajusz 
keretezte arc négyszögében a táskás, fáradt, vörös karikás 
szemek egyszeriben felgyulladtak. Klapka naponta csak 
két-három órát alszik. A többit tervezgetéssel tölti el. 
Viszont megesik, hogy napközben egy-két órácskára 
elszundít, tábornoki íróasztalánál ülve. Karosszékében 
szunyókál ilyenkor, félig ébren. 

Az ablak négyszögében hűs esti levegő tollászkodik. 
Klapka széttárja kezét. Esti nyújtózás ez, csontot ropogtató, 
amikor a száj ásításra tárul, a csontok aludni szeretnének, 
a szem kosarába fordulna. De a tábornok egy-két 
nyújtózással elveri magától a fáradtságot. A katonai 
merevség kiszáll tartásából: egyszeriben csupa erő és 
rugalmasság. 


— Győzelem, barátom, győzelem! A komáromi győzelmet 
kell tudatni Kossuthtal — lelkesedik. — És minél hamarabb! 
Hamarosan futár indul Görgeyhez is. Ha megtudják 
örömhíreimet... — tépelődik, s tenyere, mintha madarat 
fogna, összezárul, majd az előbbi lelkességgel folytatja: — 
Még semmi sincs veszve! Tudja ön, főhadnagy úr, hogy mit 
jelent a győzelem híre az országnak? Újjászületést, 
lelkesedést, bátorítást és újabb győzelmeket. A komáromi 
győzelem leszen szabadságharcunk tovább vivője! Most 
minden órának jelentősége lehet. S ha elgondolom, hogy 
néhány napja milyen rettenetes hírek keringtek a hazában! 
És itt, Komáromban is. És ne feledje, bitte, sohase feledje, a 
kicsinyhitűség ölni tud. De sikerült a komáromiak 
kirohanása. Győzelem, barátom, micsoda győzelem! 
Pozsonynál az ellenség, odáig vertük őket. Ha ezt megtudja 
Kossuth, új életet önt a nemzetbe! Ezért kell rohannia a jó 
hírrel, hogy még nem veszett el semmi. Még mindent meg 
lehet fordítani! 

Hirtelen leejti a kezét. 

Klapka karosszékébe dobja magát. 

— Jawohl, bizony, barátom, látja, ilyen az ember, még ha 
tábornok is. Csak annak jó, aki még tud örülni, és én már 
régen nem tudtam. De most ujjongok. Pedig azt hiszem, 
csak száraz szavakat, katonás felsorolást kellene 
mondanom vagy még azt sem, hiszen e levélben mindent 
megírtam Kossuth kormányzónak. De ha egyszerűen nem 
tudom elrejteni érzéseimet. Madár bennem az öröm, és 
repülni kíván. Megöljem, visszatartsam? Félek, hogy akkor 
megfulladok. Ért engem, barátom, egyetért velem? 

Temesvári András le nem veszi szemét Klapkáról. Az 
orvos szemével nézi és látja. Legszívesebben megfogná a 
pulzusát, nyugtatókat írna elő, ágyba rendelné egy-két 
napra, kipihenni a mély, ólomnehéz fáradtságot, de el is 
hessegeti gondolatát, mert azonnal felismeri, az egyetlen 
cselekvő ember most e hazában: Klapka György. 
Komáromba meglehetősen későn érkeznek a hírek, de csupa 
fulladásos hír kering most errefelé: Bem hátrál Erdélyben, 


Görgey sem tud csatát nyerni, a kormány menekülésre 
készen, az összeomlás riadalma a levegőben. 

És ekkor Komárom népe csodát művelt. Klapka György 
olyan tervet módolt ki, amely egy csapásra megváltoztatta a 
hadi helyzetet. Pedig előzőleg Kosztolányi Móric ezredes is 
úgy nyilatkozott: elveszett a szabadságharc ügye. 
Reménytelenség fészkelt a szívekbe, a katonák sem igen 
hittek a holnapban. S amikor az augusztus harmadikai 
támadás győzelemmel fejeződött be: egyszeriben fellélegzett 
mindenki. A katona titokban persze mindig győzelmet vár, 
de vannak önáltató katonai sikerek is. Hanem ez a 
győzelem nem az! Meghalt ezer ellenséges katona, 
ugyanannyi esett fogságba, és velük negyvennyolc tiszt, ezt 
a számot el sem lehet felejteni. A tavalyi esztendőre 
emlékeztet, a dicsőséges, a szívet dobogtató negyvennyolcra. 

Temesvári András a tábornokkal örül. 

— Hírt vinni mindig jó, örömmel érkezni ünnep — mondja 
lelkesülten. 

Klapka hozzáteszi: 

— El ne felejtkezzen elmondani, hogy a déli hídfőnél 
tizenkét ágyút zsákmányoltunk. És temérdek az élelmiszer. 
Kétezer ökröt, birkát hajtottunk a sáncok mögé. Mázsaszám 
hagytak lőport a menekülők. És a legfontosabb: Haynau 
összeköttetése megszakadt Ausztriával. 

— Annyi terhet rak rám, tábornok úr, hogy összeroppanok 
ennyi örömhír alatt! 

— Bitte... mit mond, barátom? Az örömhír olyan, mint a 
pehely, száll az ember előtt a levegőben. Hanem figyeljen 
csak, azért mondok el mindent, ha esetleg a ruhájába varrt 
levél elveszne, vagy meg kellene semmisíteni, akkor is 
mindent el tudjon mondani élőszóval. Jaj, valamit majdnem 
elfelejtettem! A legfontosabb, barátom, a legfontosabb: 
mondja meg Kossuth kormányzónak, hogy négy hét alatt 
tizenötezer... nem, bitte, nein, már kicsinyhitű vagyok 
magam is, legalább — huszonöt-harmincezer embert 
állíthatok fegyverbe! Igen, ezt mondja meg majd a 
kormányzónak. S azt, hogy minderről a jobb part lelkesült 
népe kezeskedik. És én fegyvert adok a kézbe, ruhát a 
férfiakra. S elegendő lesz, azt hiszem, ha csak a 18 és 36 év 
közöttiekre tartok igényt. 

Már nem is a hírvivőnek beszél, hanem magamagának; a 
holnapot tervezi, a jövőt vázolja. Sereget teremt. A fel-dunai 
sereg lesz holnapután legerősebb a hazában. Az osztrák és 
orosz hadak félnek az ősztől: a sáros utaktól, a tengelytörő 
kátyúktól, a nyugtalanító ellenségtől, a  le-lecsapó 
huszároktól. S ez nem kitalálás, önámítás, hiszen vagy tíz 
napja fogták el az orosz postát Tatánál, Berg vezérőrnagy 
levelét, amelyben ugyanezt jelentette az ifjú császárnak. S 
azt, hogy a kolera veszedelmes ellenség, mert nem lehet 
csatát nyerni ellene... Egyébként ez a postafogás adta a 
kitörés ötletét is. A délen küzdő seregen valami módon 
segíteni kell, határozott akkor Klapka. És most szabad 
Tata, Győr s az egész Csallóköz. 

— Csak időben érjen a főhadnagy úr! Tudja feladatát, 
ismeri az út veszélyeit. Kossuthot keresi, s Aradon vagy 
Szegeden biztosan meg is találja. Pénzről, iratokról, 
igazakról és hamisakról Thaly Zsigmond alezredes úr 
gondoskodik. És persze ne felejtse, barátom, hogy várom 
visszatértét. Ön délnek megy, én nyugatra indulok. Győrbe 
tartok, újoncozás lészen, dolgoznak a lőpormalmok, a 
fegyverműhelyek. Amerre megy, hintse el a remény 
magvát. Thaly Zsigmond azt mondta nekem, csak önben 


bízik. Azt is mondta, kezeskedik, hogy utoléri a 
kormányzót. Örülnék, ha nem kellene csalódnom. 
Mindössze ezt adhatom búcsúzásul. Talán nem sok, de aki 
ilyen híreket viszen, az boldogul így is. Bitte, bitte, 
barátom, legyen óvatos. Nagyon óvatos. 

Klapka megölelte, egy pillanatig összefonódott a két férfi, 
azután a kézszorítás vallott a vállalkozás férfiasságáról. 

Temesvári András ezzel búcsúzott: 

— Köszönöm a bizalmát. 

Thaly Zsigmond pedig ezzel fogadta odakint: 

— Én kísérlek el az állásokig. Tudd te is a jelzéseket, 
jelnév: Márton, jelszó: Margitta, tábori hang: hopp-hopp. A 
levelet a ruhádba varrjuk. Fertályóra múlva indulhatsz is. 
Addig kortyolj velem egy kis borocskát. 

Jött Prágai alezredes, Klapka főhadsegédje, s ők ketten 
lementek a széles lépcsőn. Az udvaron elült már a 
szúnyogok inváziója, az ég csillagait akkor szegezték a 
feketülő boltra az égi mesteremberek. 

— A legjobb lovat választottam — biztatta társát Thaly 
Zsigmond. — Úgy örvendek, komám, hogy jó hírekkel 
kelhetsz útra. Már-már árulástól tartottam, megadástól 
féltem. Mert én, s erre megesküszöm most a magasságos 
égre, minden erőmmel azon leszek, hogy kiirtsam az 
emberekből a félelmet és a kapituláció gondolatát. 
Cselekedj helyettem is. Elkísérlek az állásainkig. Irigyellek 
ezért a szép feladatért. 

A vártüzérség akkor adta le az esti takarodót jelző 
ágyúlövést a vár szélső ormáról, amikor két sötétbe öltözött 
lovas vágtatott ki a belső vár kapuján. 


A szegedi gabonapiac augusztusi porában kevés szekér 
ácsorog, leginkább talicskás emberekkel teli a piac, lézengő 


tanyasiakkal; néhány uradalmi hajdú, városi tisztviselő jár- 
kel a sorok között, de még kevés a gabona, ez a nyár nem 
ilyen aratásra való. Különben is, még csak két napja hagyta 
el Kossuth a várost, megveretve már a sereg; milyen is 
lehetne az első piac levegője, mint fojtott, fülledt, gyanakvó, 
akár a vihar előtt az ég. Az emberek még nem sejtik, hogy 
mire válik az idő; lészen-e változás a reménykedés útjára, 
vagy minden marad már annyiban, miképpen tegnapelőtt 
kihirdettetett az új városparancsnok által. 

Persze friss gabona jó lenne, s a búzának ára lesz az idei 
őszön, ára van már mostanság is, s nem is kicsiny, csak 
éppen a búza kevés egyelőre. Majd ha elmennek a seregek, 
s nyugalomban lehet aratni, mert bizony eddig hol a 
munkáskéz volt kevés, hol pedig az uraság nem akarta 
levágni a búzát. Biztosabb, ha lábon áll, akkor nem lehet 
elrekvirálni. 

A Kárász utca — Szeged főutcája — ablakain álmos 
szeműek a zsalugáterek, senki sem szeret ilyenkor az 
ablakban mutatkozni; még valaki azt olvasná ki az ablakból 
kihajló, szomorú tekintetekből: a menekülő magyarokat 
sajnálja. Márpedig nem jó ilyet senkiről feltételezni, mert 
könnyen megy ma az ítélethozatal, s hamar megtelnek a 
fogdák. S a városháza pincéjébe nem akar senki sem önként 
kerülni, márpedig szinte mindenkit beárulhatnak azért, 
hogy lelkesedett a kormányzóért. A szegedi nép takarja is 
most a szívét, sohasem szokása máskülönben, érzelmeinek 
nem tud parancsolni, s nem is akar. A jóérzésűek egy része 
a tanyavilágba húzódott vissza, a városban maradottak meg 
otthon tiblábolnak, s a búzapiaci , Három Holló"-ban csak a 
terménykereskedők ülnek, üzletre várván. 

Egyébként nem is a fülledt, meleg teremben 
hangoskodnak, cigányzene mellett, hanem a fogadó 
lugasában. Mert a fogadó termeit ki szereti ilyenkor, jobb a 
hűsben, a zöldben, árnyas lombok alatt. A cigányok meg 
nagyon igyekeznek, megverte őket eléggé a bánat. Még az 
alsóvárosi barátok búcsúját sem tartották meg ötödnapja, 
nem jött a körmenet, mint más években, amikor messzi 


földi kíváncsiak seregeinek el a Fekete Madonna látására. 
Nem nyitottak ki a duttyánok sem az alsóvárosi utcákon, 
csak csendes tedeum szállt fel urat dicsérni a búcsúsok 
éneke helyett. 

Hanem a piacolók torka szomjas nem maradhat. 
Börcsökné szerzett elsőnek engedélyt a császári 
megbízottaktól a fogadó kapujának kinyitására, a legjobb 
cigánybandát fogadván fel a vendégek szórakoztatására. 
Szorgoskodnak is istenesen, mert végre német bankót 
akarnak keresni a cigányok a kalmároktól meg a Szegedre 
özönlött katonatisztektől. 

Horgosi bort mér a fogadósné. Elhízott, disznó-szemű, 
nagy  tokájú ember a csaposa, talán megfogadja 
végérvényesen is, ha valóság lesz a hióbhír, hogy odaveszett 
a férjeura a tavaszi hadjáratban. Mert bizony azóta nincs 
itthon férfiember a háznál, nem is érti Börcsökné, sohasem 
értette, miért ez a nagy hazafias buzgalom, fogadósnak, 
kocsmárosnak otthon a helye, nem a seregben. Most aztán 
bajlódhat és vesződhet egyedül a sok gonddal, nyakán 
marad a rengeteg Kossuth-bankó, csak megtalálná a módját 
a mihamarabbi beváltásra. Mert ha nem szabadul meg tőle, 
soha ki nem heveri a kárát. 

Amikor Temesvári András megtelepedett a , Három 
Holló?" súrolt asztalánál, éppen tust húztak a cigányok. 
Persze nem őt köszöntötte a  vigalom, hanem a 
legtekintélyesebb kalmárt, aki bankót nyálazott a prímás 
homlokára. Úgy ült le, hogy szemmel tartsa a bejáratot. 
Lovát tegnap vesztette el, kilőtték alóla Kistelek határában, 
alkalmi szekéren döcögött be a városba, nagyobb baj nélkül. 
Fáradt és éhes, előbb is a gyomor követelésének enged, 
vidáman falatozza a disznósültet káposzta körítéssel, nagy 
zöldpaprikát fal a húshoz, de alaposan besózza elébb, mert 
úgy érzi, minden sót kioldott testéből ez az augusztusi 
hőség. Élvezi az akácok nyugalmát, a kert húsét, hogy végre 
pihenhet a láb, csak a szíve szorul, hogy nem tudja 
teljesíteni a vállalt feladatát. 

Mert Szegedre bizony késve érkezett. 


Igyekszik nyugodtan és természetesen viselkedni, úgy 
gondolja: a kalmárok között bántódás sem érheti, a 
fogadóban szállása is akad, csak az aradi út aggasztja. Mert 
azt már elhatározta ideérkezése minutájában, hogy elmegy 
Kossuth után. Úgy beszélik a városban, hogy Aradra 
utazott a kormány, oda menekítették vágyaikat, terveiket, 
reményeiket. Neki pedig meg kell találnia Kossuthot. 

A fogadósné piros kötényében sürög-forog a vendégek 
között. A felszolgálókra ügyel, hogy minden rendben 
menjen, sok szép mosolyt veszít el a vendégek között, 
hiszen az hozza vissza a férfiembert. Nem sajnálja a jó szót 
senkitől, az utasember, a betérő vendég, a szegedi borivó 
mind kaphat tőle mosolyt és kedvességet. Amikor látja, 
hogy elfogyott a káposztás sült Temesvári asztalánál, oda 
szívélyeskedik. 

— Hozhatok-é mást a tisztölt úrnak? — édesednek meg 
szavai a szegedi nyelv zamatától. 

— Elég volt, jó volt — jön a válasz. 

— Még egy fél liter borocskát, ha mög nem sértöm az urat 
— mondja Börcsökné asszony, s várja a rendelést. 

— Nem bánom - enged Temesvári —, még egy fél litert. 

Amikor előtte piroslik a horgosi bor, maga mellé invitálja 
a fogadósnét. 

— Kocsit, lovat kellene szereznie, jó pénzért, német 
bankóért. Tudna-e rajtam segíteni"? Tovább kellene 
utaznom holnap reggel, de jó kocsival ám! Sebes a lábam, 
ugye segít rajtam? 

— Hogy én?! — paprikázódik föl Börcsökné. — Süljön ki a 
szemöm, ha tudok az úrnak kocsit szörözni. Nagy péz az 
most, csuda nagy péz. Most kíván ilyet, amikó elvitték az 
összes lovakat a  Kossuth-kutyák - hangoskodik, de 
suttogva hozzá is teszi: — a többit mög a némötök. De 
hunnan a fenébül vonnék én lovat? Nem mondaná mög az 
úr? Nem rabló vagyok én, hanem a ,Három Holló" 
böcsületös tulajdonosa a búzapiacnál. 

Temesvárinak jó a szeme, látja, a tiltakozás a közelben 
borozgatóknak szól, mert máris halkan száll felé a kérdés: 


— Aztán merre mönne kegyelmed? 

Tétova szünet, épp csak egy leheletnyi. 

— Amerre Kossuth ment. 

— Aradra? 

— Egyenest utána. 

— Temösvárra? 

— Azt a szegediek jobban tudják, hogy merre ment, mint 
a most érkezett. 

A fogadósné eddig csak fél fenékkel ült a kerti lócán, 
most rátelepszik teljes terjedelmével. 

— Úgy beszélik — suttog teli szájjal —, hogy kifut Kossuth 
apánk az országból. Igaz lönne? 

— Talán, de én azt honnan tudhatnám? Én most étkeztem 
a városba. 

— Akkó arrul beszélj ön, hogy van-e pénze kegyelmödnek 
— firtatja az asszony tovább az üzletet. 

— Mennyit kíván? — kérdez vissza Temesvári András. 

Valahonnan Börcsöknét kiáltják, így aztán félbeszakad 
az alkudozás. A cigányok arrafelé illegnek, ahonnan a pénzt 
sejdítik, messziről megérzik, hol lapul a zsebben német 
bankó. Merthogy ők már egyszer s mindenkorra 
eldöntötték, ide Kossuth Lajos vissza nem tér, új világ 
kezdődött Szeged életében. 

A fák között kilátni a búzapiac gyérülő szekereire. 
Temesvári Andrásnak fáj a szíve a szekerekért, de ezek 
csak a közeli falvakból érkeztek, egy se vinné át Aradra. 
Márpedig neki oda kell mennie, mert úgy hírlik, Kossuth és 
a kormány Aradra futott. 

Börcsökné édes szavakkal sompolyodik melléje. 

— Emlögesse mög Börcsöknét, azt akarom. Kaphat tűlem 
egy rossz lovat, de örökáron! Aztán ha valahol hallaná az én 
derék emböröm, Börcsök Bálint hírét vagy nevét, kiáltson 
ám rá az úr, hogy szödje a lábát hazafelé, mert rég kihűlt 
már az ágy énmellettem. De azt hiszöm én, hogy odaveszött 
az én jó, szerelmetös uram a háborúban, hogy az isten 
rogyassza az eget a némötökre! Mög ezökre a szarháziakra 
itt, ni, hogy tele van vélük a , Három Holló"! Örvendöznek 


ám, hogy vége vagyon a Kossuth-világnak. Hát az úr 
honnan vergődött Szöged városába? 

A fogadósné annyira őszinte, hogy Temesvári András 
megbízik benne. Meg ha már itt van a búzapiac, hadd 
hintse el ő is a reménység magvait. 

— Komárom várából. 

Az asszony naivan kérdezi: 

— Ott még reményködnek? 

A válasz csak ennyi: 

— Áll Komárom vára! 

Most a konyhából kiáltják Börcsökné nevét, az asszony 
nyújtja a tenyerét, vörös a paprikától, húsos, kemény, 
kapzsi és türelmetlen. 

— No, csak csúsztassa ide a pénzt a kezömbe az úr. Az se 
baj, ha számlálatlan némöt bankó. Lösz az úrnak 
nyugodalmas szobája 1s éjszakára. Nyugodhat 
békösséggel... 

Amikor elmegy, Temesvári főhadnagy mohón nyúl a 
boros pohárért. Hát a nehezén túl lenne, de vajon minden 
rendben lesz majd kora reggel 15? Arad talán csak egynapi 
út, ha a gebe is úgy akarja, estére a szomszéd városban 
lehet. De vajon mi van a kormánnyal? A bizonytalan hírek, 
az összevissza jelentések nem sok jóval kecsegtetik. 

Ha nem lenne ilyen fáradt, kisétálna a Tisza-partra a 
várfalak mentén, megnézné a folyót, miként ülnek ki 
homlokára a csillagok. De a négynapos úti fáradtság ott 
zsibog lábában, alig várja, hogy lekerüljön róla a csizma. 

Feláll. Indul a fogadóba. 

Óvatosan néz szét, nem lát-e sanda tekintetet. A 
kalmárok a cigányokra figyelnek, sír kezükben a hegedű. 
Fönt, a fogadó emeletén az ablaknál eltétovázik Temesvári 
András. Szereti a beáramló friss levegőt, de itt arra 
figyelmezteti óvatossága, hogy becsukja az ablakot, és 
behajtsa a zsalugátert. 

Percek múltán már hangosan horkol. 


Nyugtalan volt az álma. Néha felébredt a felszüremlő 
zenére, egyszer a Bihari kesergője rítt odakint, jelezvén, 
hogy dolgozik már a fogadó vendégeiben a horgosi bor, meg 
hogy van kurázsi a cigányokban is. Másszor arra riadt, 
hogy elalussza az indulás óráját, márpedig neki mennie 
kell, ha időben Aradra akar érni. A fogadósné dunnás ágya 
is tüzelt, félrerúgta a tollas takarót. Homályosan emlékszik 
arra, hogy részegek vitatkoztak a folyosón, női sikolyok is 
elhatottak a tudatáig, s egyszer csak a vár felől reszkettette 
meg a levegőt egy ágyú durranása. 

Ez a riadalmakkal teli nyugovás végül is épp akkor 
zuhantotta legmélyebb bugyrába, amikor megverték 
odakint ajtaját, mert magára zárta az utasember szokása 
szerint, s éppen azt álmodta, hogy újra lődöznek a vári 
tüzérek, mindenesetre nem ébredt fel az ajtó rugdosására. 
Mert az első, barátságos kopogtatást már kemény zörgetés 
váltotta fel, majd csizmapatkók zuhantak az erős tölgyfa 
ajtónak, de Temesvári András akkor merült legmélyebbre 
az álom zavaros Tiszájába. 

Odakint sötéten úszott az éjszaka. 

Amikor végre engedett a megfeszülő vállak erejének az 
ajtó zárja, s lámpás vágott rést a sötétben, a komáromi 
futár másik oldalára fordult a mélyen alvók öntudatlan 
kábaságával. 

Sejtelme sem volt, hányan állják körül az ágyát, amikor 
végre fölébredt a vállrángatásra. Jó néhány pillanat 
belehullt az éjszakába, míg felfogta, hogy hol van, hogyan 
került ide, s tulajdonképpen kik háborgatják éjszakai 
nyugalmát. A tüzes, tollas dunnát egyszeriben magára 
húzta, mintha védelmet adna a sötétben állók ellen, akik 
egyre hangosabban s riasztóbban kérdezgetik: 

— Kicsoda az úr? 

A magyar kérdés megnyugtatta, de csak addig, amíg 
észre nem vette, hogy a sötétben állók németül 


beszélgetnek. Tehát tolmácsot hoztak magukkal, mérte fel a 
helyzetet, s máris tudta, miképpen viselkedik majd a 
vallatók előtt. 

A lámpa rése visszafelé alig vetett fényt. De azért annyit 
látott, hogy egy kefehajú, ötvenes férfi szólongatja válaszra. 
Egyre azt fülelte, hogy hall-e női hangot, mert magában 
nem akarta elhinni, hogy a fogadósné árulta volna be a 
fogdmegeknél. 

— Kicsoda az úr? — jön az újabb kérdés. 

Még túlságosan közel az álom vize, ha száját nyitja: 
akaratlanul is beleiszik. A homlokát dörzsöli, szeméből törli 
ki az álom fekete tollát, de a kérdező egyre türelmetlenebb. 

— Feleljen, hová akart szökni? 

— Kossuth-kutya vagy? — lép elő a háttérből egy másik 
ismeretlen. 

— Az iratait! — szól hátulról a német hang parancsolóan, 
határozottan. — Az iratait kérem! 

Temesvári András kiszállna az ágyból, de visszalökik. 
Végigterül a párnán, legszívesebben így maradna s 
megfordulna egy újabb álom erejéig, de figyelmeztetik a 
sürgetők, ez nem álom, hanem valóság. 

— Az iratait! — sürgeti a tolmácsot a német hang. 

— Ott van a kabátom belső zsebében — szólal meg először 
Temesvári András. — Ha szabad kérdeznem, mi baja van 
velem az uraknak? 

— Honnan jött? — csattan a kérdés. 

— Komáromból. 

— Beismeri? 

— Sohasem tagadtam. 

Hogyan menekülhetne, ez dolgozik a lassan ébredőben, 
miképpen menekülhetne a kutyaszorítóból. És ekkor lassan 
dereng fel benne, hogy Szeged előtt biztosnak látszó helyre 
rejtette magyar papírjait, s csak az osztrák útipasszust 
hagyta elöl. 

— Hová tart? — pattog a kérdés. 

— Aradra — feleli megnyugodva. 

— Mondtam az uraknak — suttogja hátul egy ismeretlen 


férfi, s Temesvári András megkönnyebbülten sóhajt fel, 
nem a fogadósné árulta el. Nem mintha e pillanatban lenne 
valami előnye ebből, de sajnálná, ha elhagyta volna 
emberismerete. 

— Kossuth után? — kérdezik újra. 

— Azt mondtam, Aradra. Azt önöknek kell jobban tudni, 
hogy Kossuth merre ment. 

— Kossuth másfelé futott! 

— Én akkor is Aradra tartok. 

— Ohó, tisztelt úr, csak szeretne oda menni! — kiáltja 
örömmel az első kérdező, akinek már az arca is kiviláglik a 
sötétből. Kefehaj, szúrós szem, öltözete elárulja a hivatali 
embert, és a hanghordozása is hivatalnoki. Szavaiból más 
vidéki akcentus érződik, mindenesetre azonnal észrevenni, 
hogy nem szegedi, más városból helyezték ide, vagy talán 
most érkezett a megszálló osztrák csapatokkal. 

— Csakugyan szeretnék —-— ártatlankodik Temesvári 
András. 

— De csak szeretne, mert ön nekünk túlságosan is 
gyanús! És embereim kihallgatták! A becsületes ember 
most semerre sem utazik, csak ül a vackában, és behúzza a 
fejét, örvend annak, hogy él. Vegye tudomásul, hogy csak a 
lázadók, a rebellisek, a menekülők futkosnak összevissza az 
országban. 

—-— És akinek határozott célja van? - mondja 
megnyugodva. — Mint például én? 

— Micsoda? — torkolja le a kefehajú, s németül adja 
tovább feleletét. 

— Hagyja csak, felesleges, magam is kitünően beszélek 
németül, nincs szükségem tolmácsolásra. Kérem, mi 
ellenem a vád? Megfelelek rá, biztosíthatom róla az urat! 

— Az iratait kérem — mondja a hátul álló, s előrelép a 
lámpa egyre terjedelmesebb fénykörébe. Osztrák tiszti 
ruhát visel, kicsit elhízott, harmincas férfi lehet, arcából 
szinte semmit sem látni, társai nagy respektussal állják 
körül. 

— Tiltakozom az éjszakai nyugalmam megzavarásáért — 


támad Temesvári András. — Nem tudom, hogy az 
illetékesek előtt miképpen tisztázzák ezt az éjszakai 
háborgatást. Mégiscsak rettenetes, hogy válogatás nélkül 
törnek az utasemberre. Meg kellene válogatni a besúgókat, 
ajánlom, hogy csak olyanokat alkalmazzanak, aki 
feltétlenül megbízható. Kérem önt, tiszt úr, sajnos nem 
adhatom meg a kellő tiszteletet, nem látom a rangját, hogy 
azonnal torolja meg sérelmemet. Látom, hogy útipasszusom 
a kezében. Láthatja, nem engedhetjük meg magunknak ezt 
a rettenetes félreértést. 

— De uram! — kiált rá a kefehajú. — Megtiltom az ilyen 
beszédet! Hogy merészeli? Mit képzel az úr, kivel beszél? És 
tartózkodjék a sértegetéstől. Az új rend... 

Erőteljes kézmozdulat hallgattatja el. 

— Pardon, uram — alázatoskodik a tiszt —, engedelmével, 
de nem tudtam, hogy ön gróf Hoyos ezredes úr 
megbízásából utazik. De miért nem ezzel kezdte? Láthatja, 
e zavaros időben mindenki gyanús, aki nekivág az 
országutaknak. És kérem, ha becsületes szándék vezérli, 
miért kell ilyen módszerekkel kocsit, lovat szerezni? A 
szegedi főparancsnokság örömmel áll rendelkezésére — 
mézesedik tovább, de hirtelen megreccsen a hangja —, ha 
igazat mond ez az igazoló irat. Mert manapság sok a 
hamisítvány. De ha az ezredes úr bizalmi embere, akkor... 
pardon a zavarásért, elnézést és grácia... ugye, nem tesz 
jelentést a zavarásról? De kérem, addig is meg ne 
haragudjék, magamhoz veszem útipasszusát, ajánlólevelét, 
hogy ellenőriztessem. Remélem, bocsánatkérő szavaim még 
reggel is érvényesek maradnak, ellenkező esetben 
ugyanis... ért engem, ugye, Herr Temesvári? 

— Köszönöm a bizalmát, uram, de szeretném arra kérni, 
hogy állíttasson a szobám ajtaja elé őrt, aki megvédi 
álmomat és pihenésemet. Nem szeretnék még egyszer 
felébredni. Másrészt, ha már volt olyan kegyes és 
felajánlotta a parancsnokság segítségét, természetesen 
örömmel elfogadom. Én gróf Hoyos ezredes úr személyes 
megbízásából, titkos küldetésben — utazom Haynau 


táborszernagy úrhoz. Gondolom, ez elég ahhoz, hogy 
megértse tartózkodásomat. Nos, ha helyesnek látja, legyen 
a fogadó előtt reggel nyolckor a kirendelt fogat megfelelő 
kísérettel, s kérem, hogy addigra állapítsák meg, Aradon 
vagy Temesvárott találom-e a főgenerálist. 

Hangja biztos, parancsoló. A fogdmegek hátrébb 
húzódnak, a kefehajú minden szó hallatán mélyebbre hajol. 
A tiszt még mindig kezében tartja a megváltást hozó 
útiokmányt, s maga is kifelé hátrál. 

— Jawohl — feleli katonásan, s összevágja bokáját. 

A kefehajú is bocsánatért esedez. 

— Csak a kötelességemet teljesítettem — alázatoskodik. — 
Ön gyanúsan viselkedett, hogyan is mertem volna 
különben... Elnézését kérem... 

A szoba sötétbe borul, a fény már a folyosón libeg. Az ajtó 
előtt őrtálló katona lépked. 

Temesvári András az ablakhoz lép. 

Kinyitja a zsalugátert. 

Valahonnan, a szegedi éjszakából békakuruttyolás 
hallatszik. A közelben tücskök ciripelnek. A tér csendes. A 
búzapiacon sehol egy lélek. A cigányok is rég hazamentek, a 
fogadó előtt most szállnak kocsiba az elfogatására 
érkezettek. 

A kétfogatú megtelik, ostor pattan, s a kerekek 
nyomában könnyű por száll a magasba. Telehold ül a 
városháza tornyán. Temesvári főhadnagy becsukja a 
zsalugátert, és még hallja egy kis ideig a békák és tücskök 
éjszakai muzsikáját. 

Amikor az őrtálló katona parancs szerint félóránként 
bekukucskál az ajtó résein, csodálkozva állapítja meg, nem 
akar szökni a , Három Holló" különös vendége, hiszen mély 
horkantásokkal alussza az igazak álmát. 


Az út gyorskocsival Temesvár és Arad között nem több, 
mint három óra. Persze hajszolt lovakkal, ügyes hajtóval és 
fáradhatatlan utassal. Ez alkalommal egyikben sem volt 
hiány. A legpihentebb katonalovakat fogták este tíz után az 
erősen megvasalt, minden úti viszontagságon 
győzedelmeskedő postakocsiba Temesvárott, a hajtó régi 
embere az osztrák seregek vezérének, s az utas: Haynau 
táborszernagy. 

Tulajdonképpen hirtelen elhatározás ültette kocsiba 
Haynaut. Maradhatott volna, sőt maradnia kellett volna, 
hiszen Temesvár polgársága, a meghódolt város színe-java 
olyan pompás bankettet rendezett a volt temesvári 
hadtestparancsnoknak a vár termeiben, amilyenre nem volt 
példa az utolsó évtizedben. Megmutatta a polgárság: 
miképpen fogadja a győztest, a városból elűzött 
altábornagyot, mert Haynau táborszernagy másfél évvel 
ezelőtt csúfosan űzetett el Temesvár városából. 

A gyorskocsi bársonya tapad a ruhához, az augusztusi 
éjszaka hőségben fulladozik, a lovak kemény trappban 
vágtatnak, és Temesvár várfalai már rég elmaradoztak az 
ünnepelt mögött. Először úgy tervezte Haynau, amikor 
engedélyezte a város vezetőinek a palotában megtartandó 
ünnepi fogadást, hogy végre kipiheni a kemény menetet, a 
Pesttől tartó megállás nélküli üldözést Dembinszky serege 
nyomában. De a szőregi és temesvári csaták győzelme után 
mégiscsak egy  szusszanásnyi időt engedélyezett 
önmagának. Temesvárról, megcsúfoltatásának színhelyéről 
nem futhatott el anélkül, hogy ne fogadja a város hódolását, 
ne lássa mindenki hajbókolását, amint kézcsókra járultak 
eléje, a győző elé hajdani ellenfelei. 

Temesvárról kellemetlen emlékei voltak. Pedig milyen 
reményekkel érkezett e déli metropolisba 1847-ben, 
zsebében a hadtestparancsnoki kinevezéssel! Úgy gondolta, 
békés, nyugodt évek gyűrűznek majd el feje fölött, ha távol 
is a fővárostól, ha messze is a császárváros pompájától és 
szépségétől; mégiscsak elérte célját: felemelkedett katonai 
karrierje csúcsára, ahonnan csak a nyugalom következhet. 


Meg is fáradt már, mire befogadta ez a nyugtalan, hirtelen 
növekvő város, belefáradt a katonáskodás gyötrelmeibe, a 
vidéki garnizonok csöndjébe és riadalmába, a hajnalokig 
tartó kártyapartikba, az ivásba és evésbe, de legfőképpen az 
intrikákba, amely megkeserítette körülötte a levegőt. 
Sokszor a szemére vetették hirtelen természetét, fellobbanó 
haragját, epés megjegyzéseit, de hiába is akarta volna 
magát fékezni, gyűlölte az arisztokráciát, megvetette a 
polgárságot. Haynau magányos maradt, akárhol is élt, és 
Temesvár sem jelentett számára megkönnyebbülést. 

Tudta, hogy összesúgnak a háta mögött, akkor is hallotta 
a megjegyzéseket, amikor szótlanok voltak az emberek. 
Társaságban nem bírta elviselni a felvillanó tekintetek 
tüzét, azt hitte: kinevetik és lenézik származása miatt. 
Pedig hogy szerette volna semmissé tenni születése 
csúfságát, hogy titkolta volna, takargatta volna apja vétkét, 
azt, hogy elkövette azt a meggondolatlanságot, hogy hessen- 
kasseli nagyhercegként szerelmi viszonyt kezdett Ritter 
Róza énekesnővel. A sors gúnyolódásának érezte, hogy ő, 
aki beleszülethetett volna a nagyhercegi szalonba, a 
választói székbe, ő csak Ritter Róza énekesnő gyermeke 
maradt, mert a nagyherceg törvénytelen szerelmét nem 
lehetett hitelesíteni gyermekeivel szemben. És Haynaut 
nem vigasztalta meg anyja bárónővé történő felemelése, 
nem, hiszen mit számít a nemesi rang, ha a vér másról 
beszél, ha összesúgnak mögötte minduntalan, és a hátára 
ragasztják a titulust: a zsidó nő fia. 

Talán ezért is lett katona, mert el akarta hessegetni 
magától a gyöngéd érzelmeket: keménységre, szigorúságra 
és kérlelhetetlenségre nevelte önmagát. Hamar meg kellett 
tanulnia, hogy a világ különböző osztályokból áll. S hiába 
fogadta be az egyik, ha a másikhoz kötelékek fűzték, olyan 
kötelékek, — amelyeket — sohasem lehetett valójában 
elszakítani. Pedig mennyire szerette volna kitörölni 
múltjából anyja emlékét! Ha szépet akart álmodni, igazi 
hercegkisasszonyt álmodott önmagának édesanyja helyett, 
úgy, amint azt valóban választania kellett volna Vilmos 


választónak, hercegi édesatyjának. 

Összeférhetetlenséggel vádolták meg a temesváriak, 
áskálódtak ellene tiszttársai, beosztottjai, alantasai, ellene 
hergelték az arisztokratákat, elhíresztelték a városban, 
hogy gyűlöli a Mózes-hitűeket, kigúnyolták 
tisztaságimádatáért, mert nem tűrte a mocskot, a szennyet, 
a gyalázatot. És amikor bevádolták a császárnál, leköszönt 
a  hadtestparancsnoki  beosztásról,  meggyűlölvén a 
temesváriakat, a világot, az embereket, és visszavonult 
Grazba, önkéntes nyugalomba. 

Ó, ezt a háborút, a magyarok hadakozását neki találták 
ki egyenesen. Megvetette a forrongó Európát, önként 
jelentkezett ismét a császárt szolgálni, azt sem bánva, 
akárhová is kerül. Azt hitte, Temesvárt soha többé nem 
látja újra. A magyarok földjére sem vágyott, örült, hogy a 
parancs Veronába szólította. Kiemelkedni, példát statuálni, 
győzni, a hatalmat szolgálni — ez volt életelve. Mit bánta, 
hogy mit szól a világ, ez a fortyogó, finnyáskodó Európa a 
bresciai megtorláshoz. Leverte a lázadókat parancs szerint. 

Az útiszekér nagyot rázkódott, és kereke törötten hullt 
darabokra. A kocsis káromkodott, Haynau lelépett a porba. 
A kísérő lovasok között mesteremberek is voltak, értettek a 
kerékcseréhez. A várakozás, ez a kényszerű úti pihenő 
Temesvár és Arad között jó alkalom a töprengésre. 

Csillagos égbolt. 

Néhány felhő között fuldokló csillagok. 

Ugyanígy fuldokoltak a csillagok Velencénél a tenger 
vizében is. Mert rábízták Velence ostromát, s mielőtt még 
megmutathatta volna, miképpen kell megtörni a felkelők 
erejét, Magyarországra rendelték. Május vége volt. A tenger 
vizétől a magyar föld homoktengeréig nem tartott sokáig az 
út. Táborszernagy lett. Főparancsnok. Kérlelhetetlenséget 
kért tőle az ifjú császár. Békét akart. A cár katonái 1s ezért 
kellettek. De ez rossz sakkhúzás volt a császár tanácsadói 
részéről. Fölösleges cselekedet. Ez a harc osztrák belügy, 
semmi más, fölösleges idegen katonaságot hívni, amikor a 
császári csapatok is meg tudják fojtani a rebelliót. 


Távoli kutyaugatás. 

Kényszerű pihenő Temesvár és Arad között. 

Ó, a temesvári dámákat nem felejtheti. Hogy illegették 
magukat, szinte  felkínálkoztak néhány órája, s ő 
undorodott tőlük. Akkor már inkább a Klapka család 
keménysége. Ez tetszett neki. Lám, Klapkáék tartották 
magukat. Nem jöttek megalázkodásra. Igaz, nem is 
szerepeltek a meghívottak listáján. De hát hányan jöttek 
mégis olyanok, akiket senki sem hívott. Felajánlottak 
pénzt, ékszert, asszonyt és süldő leányt. Ki mit tudott adni. 
És főleg: nélkülözni. A konc, a frissen vetett konc sokat ér, s 
tudták ezt jól a temesváriak. 

Hanem a bál igézően szép volt. 

A nagy tükörterem minden ablakában gyertyák égtek, és 
tükrök sokszorozták a gyertyák fényét a nagyteremben is. 
Hogy honnan szereztek ennyi finom ennivalót az ünnepség 
résztvevői ebben az ínséges világban, még csak nem is 
sejtette. A menü finom volt, a beszédek már kevésbé. Pedig 
méltatták érdemeit, a hadtestparancsnoki évei egyszeriben 
tündököltek és  visszafényesedtek. Hazudna, ha azt 
mondaná most magának, itt az enyhén dombos vidék sivár 
magányában, hogy nem esett jól az ünneplés. De már régen 
megtanulta, hogy mennyit kell leszámítani a lelkesedésből, 
mennyi irandó a szokványbeszédek számlájára, mennyi 
hízelgésre, s mi marad meg tisztán és érthetően. 

Haynau azon töpreng, hogy milyen régen is volt ennyi 
ideje önmagára. Ez a kényszerű keréktörés megállította a 
rohanásban. De miért is nem maradt Temesvárott? Most 
már úgyis mindegy, az Aradról érkezett hír véglegesnek 
bizonyul: Görgey, a magyar seregek főparancsnoka az 
oroszok előtt akarja letenni a fegyvert. Egyedül az oroszok 
előtt. Mit tehet már ő, az elhatározott dolgokat nem lehet 
visszafordítani. De a bosszú, a tehetetlen düh nem hagyta 
nyugodni. Ha megtudják a teremben, hogy neki semmi sem 
sikerül teljesen, soha semmi sem teljesedik be az életében, 
akkor az ünnepi lakomán is összesúgnak a háta mögött, 
mint  — temesvári  — hadtestparancsnok — korában, két 


esztendővel ezelőtt. 

Félelmetes az éjszaka. 

Mint az ő élete: tele van felvillanásokkal és nagy-nagy 
fájdalmas sötéttel. Felvillanás volt a szőregi és temesvári 
győzelem: Dembinszky serege szétverve, menekül Bem, 
Görgey a megadás előtt. Amit vállalt, teljesítette. 
Damjanich is megadta magát, szétverve a rebellió, 
katonailag megsemmisítve; a többi már könnyű: 
törvénykezés, ítélkezés, rendcsinálás — csupa 
szokványfeladat. 

Vajon hogyan fogadja intézkedéseit a császár? 

A katonák jelentik: útra készen a hintó. 

Lábát nyújtja, csizmája poros lett, gyors kezek törlik 
fényesre a csizma lakkját. Bedobja magát a kocsi mélyére. 
Ried!l őrnagy, állandó segédtisztje indulást vezényel. 

A bársony újra melegít. 

A lovak patája nyomán por száll, a kocsi nyikorogva 
indul. Temesvárott még áll a bál. A fényes tükörteremben 
sokan nem is sejtik, hogy Haynau táborszernagy otthagyta 
az ünneplő sokaságot. 

Es Arad sem sejti, hogy Haynau mérföldekre a város 
előtt van. 


Az aradi városháza patinás termeiben mindenütt katonák. 
Most veszik át az óaradi várat Damjanich seregétől; még 
nem lehet odaköltözni, ezért itt a város közepén kell felütni 
a főhadiszállást. 

Riedl őrnagy kitekint az ablakon: esőfelhőt vár 
valahonnan, de ez most reménytelen óhajtás. Augusztus 
győzedelmes és egyelőre legyőzhetetlen. Behúzta a 
függönyt, hogy minél kevesebb fény hatoljon a szobába, és 
óráját vizsgálja. Még egy negyedóra hiányzik Haynau 


felkeléséhez. Szigorú parancsot kapott: két óra nyugalom, 
ezalatt senkit se eresszen be hozzá, őrködik gazdája fölött. 
Vele van, mióta Grazból elindultak, mióta Haynau 
visszatért a hadseregbe, akkor vette maga mellé, és ő 
hűséggel szolgálja. Igaz, Bresciában nem volt vele, s ennek 
szíve mélyén örül. Akkor Bécsben nyomta az ágyat, ott 
hallotta a botozás történetét, de meghallgatta a hírhozót, és 
gyorsan el is felejtette a bresciai nők megbotozásának 
vihart kavaró történetét. 

Riedl kopaszodik, és szeretne gyors karriert csinálni. 
Haynau mellett erre minden lehetősége adva van. Egyelőre 
türelmes és pontos gazdájával szemben, minden szeszélyét 
azonnal teljesíti, ismeri szokásait, maga ügyel fel a 
táborszernagyi öltözet rendben tartására, állandó 
felügyeletet tart a szolgák fölött, mert elég egy homályos 
folt a csizmán, észre nem vett pecsét az öltözőruhán, és a 
különben kedélyes és szívélyes Haynau máris raportra 
rendel mindenkit maga körül. Reggel fürdőt készíttet, 
megfelelő hőfokkal, s nem érzi lealacsonyítónak ezt a 
tevékenységet sem. Valahogyan hasznosítania kell magát, s 
Haynau mellett nem lehet katonai babérokra törni. 
Egyelőre máris ő a pótolhatatlan Riedl, a legjobb őrnagy, a 
soha még ilyen lelkiismeretes segédtiszt, vagy főhadsegéd; 
mindegy, hogyan szól a titulus, az a lényeg, hogy itt ül a 
táborszernagy előszobájában, és felügyel az idő múlására. 

Az ebéd utáni ejtőzés nemes szokását Grazban szedte fel 
Haynau, azelőtt megvetette volna az ilyenféle kényelmet. 
De most tulajdonképpen az éjszakai nyugalom pótlására 
szolgál ez a háromig tartó pihenés; gyors álommal pótolja az 
éjszaka elmulasztottakat, s ebben mester a táborszernagy. 

A nagy állóóra dallamosan üti a hármat. 

Óvatosan nyitja az ajtót. 

Haynau a nagy díszteremben felállított könnyű tábori 
ágyon pihen. Pofaszakállas arcáról nyugalmat olvas le 
Riedl. De azért nem tétovázik, megfogja az alvó vállát, és 
csöndesen ringatja. 

— Herr General — mondja hízelgő hangon. — Herr 


General, elérkezett az idő. Három órát ütött az előbb... 

Haynau aigazi katona.  Fegyelmezi magát, pedig 
legszívesebben kikergetné Riedlt, mert nem hagyja aludni 
ebben a forróságban. De azonnal éber, s emlékezik, hogy ő 
maga adta kemény utasításban, hogy ha az óra hármat üt, 
ébressze fel. Lesz ideje pihenni éjszaka, most cselekedni 
kell. 

Kifut a mosdóba, hideg vizet önt arcára, s onnan kiabál 
Riedlhez: 

— Készíttessen egy erős kávét, de törökösen ám! 

Amíg a kávét kortyolgatja, cukor nélkül, megrágva a foga 
közé került kávészemdarabkákat, ezt mondja: 

— Hadd hallom, Riedl őrnagy, mi újság? 

— Táborszernagy úr, a még Temesvárott meghirdetett 
vállalkozásra két ember is jelentkezett. 

— Nocsak, Riedl. 

— Igenis, uram. Magam sem hittem volna, hogy egyszerre 
ketten is... 

Az őrnagy buzgólkodva mondja: 

— Jobb is, ha ketten vannak. Két ember ellenőrzi 
egymást. Az egyikük utánunk érkezett Temesvárról, a 
másik itt helyben Aradon jelentkezett. Régi, megbízható 
emberünk. 

Haynau szereti, ha elképzelései gyorsan megvalósulnak. 
Nem is fukarkodik a dicsérettel, s Riedl mosolyogva veszi 
tudomásul a kegyet. 

— A ruhakefét, Riedl. 

— Igenis, excellenciás uram — buzgólkodik az őrnagy, s 
ijedten veszi észre, hogy ezen a héten még nem cserélte ki 
Haynau arany gallérját. Erre ügyel pedig legjobban a 
táborszernagy, öltözete kínosan gondos, nem tűr meg 
egyetlen foltot a ruháján, egyetlen gyűrődést a nadrágján. 
Ha valaki eléje áll, s nem megfelelő az öltözete, nem 
fogadja. Beosztottjai ruházatát jó néhányszor ellenőrzi, 
Riedl van persze leginkább szem előtt. 

Haynaun nem látni a hatvanhárom esztendőt. Haja és 
furcsán lelógó bajusza hófehér, de szája fölött a szivarfüsttől 


enyhén barna. Orrának enyhe görbületét anyjától örökölte, 
a szép hangú énekesnőtől. Ez egyetlen anyai öröksége, s ezt 
kedveli legkevésbé önmagán. Nem is szereti, ha oldalról 
látják. Csak szemtől szembe fogadja barátait, ismerőseit. 
Beszéd közben gyakran hivatkozik a császárra, szívesen 
emlegeti hadjáratának sikereit, csak éppen a teátrumot 
nem szereti, lévén édesanyja is énekesnő a színészek 
világából. 

Riedl ismeri parancsnokát, tudja, kevés ideje van 
mellékes dolgokra. De mintha a kitervelt akció iránt nagy- 
nagy örömet érezne a táborszernagy, egyáltalán nem 
sietteti, mint máskor, élvezi a kávézás perceit, ilyenkor 
talál remek ötleteket a később kivitelezendő dolgaihoz. 

— Szeretném látni őket, itt vannak, őrnagy úr? 

— Már két órája várakoznak excellenciás uramra. 
Hívathatom őket? 

— Isten ments, Riedl, mire való ez a túlzott buzgóság? 
Előbb csak innen, a kémlelőn keresztül. No, vezettesse csak 
be őket. 

Áll a kémlelőnél, és várakozik. 

Riedl őrnagy bevonul a szomszéd terembe a két emberrel. 
A fiatalabb hetyke, jó kiállású, az idősebb hajlott hátú, 
meggörnyedt, sunyi tekintetű. Öltözete messziről elárulja 
az idegent. 

Nem hallja, miről beszél az őrnagy a két elővezetett 
embernek, de arca így is pirosodik, könnyű szédület legyinti 
meg, s alig várja, hogy mellette legyen az őrnagy. 

— Mi az, Riedl, hogy merészeli...? — emeli hangját, s az 
őrnagy már tudja, mi fáj parancsnokának. 

— Ketten jelentkeztek, önként... -  szabadkozik a 
felelősségtől — az a fő, hogy véghezvigyék vállalásukat — 
emlékezteti parancsnokát az önként vállalt feladat 
nagyságára és nehézségére. 

— Hogy hívják az idősebbet? — csattan Haynau. 

— Már megbocsásson excellenciád — alázatoskodik az 
őrnagy —, ő a legmegbízhatóbb emberünk. 

— A nevét kérdeztem! 


— Fejérhegyesi — feleli Riedl őrnagy, s megismételi a 
magyar nevet: — Fejérhegyesi. 

— Németül mondja! 

— Weissenberger — suttogja Riedl. , 

— We-is-sen-ber-ger? — szótagolja Haynau. — Ugy, tehát 
Weissenberger? És maga elém mert állni ezzel a Mózes- 
hitűvel? 

Riedl, a mindentudó Riedl azt sem tudja, hogyan tegye 
jóvá baklövését. Azt hitte, talán nem veszi észre a 
táborszernagy, nem néz ilyen kicsinységre, amikor a 
vállalkozás sikere forog kockán. Tudja, nagyon is jól tudja, 
hogy anyja emlékét szeretné kitörölni emlékezetéből a 
tábornok, de igazán nem gondolta, hogy ennyire kényes, ha 
titkos emissárius felfogadásáról van szó. Hiszen köztudott, 
hogy környezetében nem tűri meg az átkeresztelkedettet 
sem. 

— Nagyméltóságú uram, engedelmet kérek, igazán nem 
gondoltam, hogy... — csak ennyit mond, mert több értelmes 
szó nem jön a szájára. 

— Riedl, ezt nem lett volna szabad — fedi meg beosztottját 
Haynau —, úgy vélem, súlyos baklövést követett el. 

— Tudom — leheli sápadtan az őrnagy, és az augusztusi 
forróságban izzadságcseppek indulnak meg halántékán, 
spanyol divatú hajviselete mellett. Az arca lángol, tűzben ég 
az egész ember, s széttárja kezét védekezésül. — Nem 
tehettem mást, táborszernagy úr! Ön mondta, hogy csakis 
olyanok jöhetnek számításba, akik önként jelentkeznek. $§ 
ez a Fejérhegyesi amerikás ember. A tengerentúlról 
érkezett vissza egy esztendeje. Pénzt akar keresni, sok 
pénzt. Talán hallott róla excellenciád is, ő járt Kossuth 


nyomában. 
— Hát nem sok eredménnyel — hűti le az őrnagyot 
Haynau. — Ha Klapkánál is csak ennyi eredményt ér el... 
Riedl közbevág: 


— En beszéltem vele személyesen. Igyekszik jóvátenni 
eddigi hibáit. Nagyon fogadkozik. Feltétlenül meg kell vele 
próbálkozni. 


—§S az a másik? Látja, az ilyen férfi tetszik nekem, mint 
ez a másik! Látom benne a hetykeséget, a merészséget, a 
vállalkozó kedvet. Olyan, mint a kard. Kemény, erős, 
rugalmas. 

— Kiegészítik egymást — mondja Riedl. 

— A neve? 

— Talán emlékszik a famíliára, Herr Haynau. Günther 
Flórián a neve. Az apjaura Günther Leopold. Tekintélyes 
temesvári polgár. A mi emberünk. Német vér folyik 
ereiben... Tiszta német vér! 

— Lecsukatom, Riedl — ordít Haynau —, ha még egyszer 
ilyet merészel! Hogyan képzeli? Már eddig is sok 
engedményt tettem maga miatt, de még egy ilyen 
nyelvbotlás, és áristomba mehet. Sötétzárkába. 

Az őrnagy meg se mer mukkanni. 

Haynau nem ismer tréfát, ha anyja véreiről van szó. 
Legendaként kering körülötte, hogy amikor júliusban 
elfoglalta Budát és Pestet, első dolga volt megsarcolni a 
hitközségeket. 

— Fáradt vagyok, Riedl. Megviseltek az utóbbi napok. 
Nézze el nyersességemet. De máskor legyen tapintatos. Es 
nevelje hasonló tapintatra a beosztottjait is. Ért engem, 
ugye? Bocsássa be őket... vagy dehogyis, isten ments, 
dehogy szívok ilyenekkel egy levegőt. Elég lesz, ha csak 
kinyitja az ajtót. Csak maradjanak a helyükön... 

Az őrnagy kinyitja az ajtó két szárnyát, és a meghajlók 
előtt ennyit mond: 

— Haynau táborszernagy úr kíván önökhöz szólni! 

És a tábornok az ajtó keretébe lép. Vigyáz, hogy át ne 
lépjen a másik terembe, nehogy egy szobában legyen e két 
nehéz próbára jelentkezett férfival. Néhány pillanatig 
gondolkozik: vajon mindent el kell-e mondani ezeknek? 
Vajon megértik, ha csak néhány mondatban avatja be őket 
terveibe? De ha már ennyi időt rájuk szán, nem végez 
félmunkát. 

— Úgy hallottam — mondja emelt hangon —, hogy mindent 
tudnak megbízatásukról. Örülök, hogy önként vállalkoztak 


e feladatra. A rebelliónak vége. Most mindenkit aszerint 
mérünk, hogy mit tesz az új rend érdekében. A magyarok 
serege elveszett. Holnap kapitulál Görgey is. Már csak 
Pétervárad, Munkács és Komárom vára áll velünk 
szemközt. Sajnos, Komárom felől aggasztó hírek érkeztek. 
Komárom új erőre kapott. Ott akár hónapokig eltarthat a 
vár vívása. Még talán egy fél évig is ki tudnak tartani. És 
nekünk béke kell. Európa békére szomjas. És Klapka 
tábornokkal nincs kedvünk alkudozni. Önökre vár a 
feladat, hogy eltegyék útból a tábornokot. Méreg, gyilok, 
tőr, gondolkozzanak a kivitelen. Számíthatok önökre? 
Magam megyek Komárom alá, ha itt végzek a rebellióval. 
Régóta megérett a magyar föld az aratásra. Adok önöknek 
két teljes hetet. Természetesen a megérkezéstől számítva. 
Pestig kocsit kapnak... 

Riedl készségeskedve szól közbe: 

— Mindent tudnak már, táborszernagy úr. A részletek 
kidolgozva... 

— Ön, fiatal barátom, ön nekem nagyon szimpatikus. 
Találkoztunk mi már valamikor? Kérem, mutatkozzon be. 

— Günther Flórián, excellenciás uram. Én természetesen 
ismerem önt temesvári hadtestparancsnok korából, de most 
állok ön előtt először. 

— Jól van, szeretem az ilyen hetyke legényeket. Hány 
esztendős? 

— Köszönöm a kérdését, huszonegy múltam. 

— A pénzt Bécsben fizetjük. 

— Nem pénzért teszem! — vág vissza Günther keményen. 

— Nocsak, ez derék. Hanem miért? 

— Becsületből. 

Haynau közelebb inti Günther Flóriánt. Három lépés 
távolságból megállítja. 

— Folytassa, kérem. 

— Nekem személyes elszámolnivalóm van a Klapkákkal, 
excellenciás uram. 

Günther Flórián középmagas termetű, csupasz arcú 
fiatalember. Azok közé tartozik, akik nem mérlegelik 


cselekedetüket, hevesek, vakmerőek, talán 
meggondolatlanok is. Arca szabályos, túlságosan is lányos, 
haja enyhén szőke, a kor szokása szerint fésülve, szeme 
kicsit kidülledt kosarából, bizonyos betegség jelenlétére 
utal. 

Haynau eléje lép. Vállára teszi a kezét. 

— Hallgatom. 

—Az én famíliámat meggyalázta a Klapka család 
Temesvárott. Azt hiszem, nem mondok újságot, ha 
elmesélem, hogy Klapka György temesvári születésű, 
édesapja polgármesterként tevékenykedett, s amikor az én 
nővérem, Fanni odahagyta a szülői házat, romlásba döntve 
szegény atyámat, s elment magyar teátristának, akkor a 
Klapka család keményen gúnyolódott rajtunk; Fanninak 
adtak igazat, úgy nyilatkoztak, hogy... De engedelmet, ezt 
már ki sem mondom. És az is tudott, hogy Fanni szép 
szeméért maga Klapka György lelkesedett leginkább, lehet, 
hogy... Ugye, megbocsát a tábornok úr, ha nem mondok 
többet. Legyen ez is elegendő. Vérrel akarom lemosni a 
család gyalázatát! 

— Járjon, fiam, szerencsével. 

Felemeli kezét, véget ért a kihallgatás. 

— Riedl, kérem — fogadja a visszatérő őrnagyot —, vizezze 
be ezt a csipkekendőt; jaj, a szívem, a homlokom, rettenetes 
ez a hőség! És nyissa ki az ablakot, azonnal szellőztessen, 
Riedl, nem érez semmi furcsa szagot? Rettenetes elvegyülni 
a pórnéppel, nem gondolja, Riedl? Jaj, kérem, vigyázzon a 
csipkekendőre, nem látja, hogy velencei csipke, Bresciában 
kaptam az én szeretett hódolóimtól... 

Az ablakhoz áll. A nyitott négyszögben beárad a kinti 
forróság. Magas, szomjazó, poros gesztenyefákra lát 
Haynau. Ennek örvend Riedl, mert ismeri gazdája apró 
örömeit. Szereti a gesztenyefát. Azt szokta mondani: igazi 
katonafa, ha lehull tüskés termése, úgy pattog a földön, 
mint a golyóbis. De még nem pattog, kell ehhez néhány hét 
is. Addigra az ifjú császár el is felejti a magyarok 
rebellióját, béke és csöndesség borul a birodalomra. 


Arad népe ezekben a napokban visszahúzódott a lakásokba. 
Az utcákon csak katonai alakulatok láthatók. A város 
átadása rendben történt, nem voltak atrocitások; az arcok 
és szemek elfeketült fátyol mögé rejteztek, még a Maros 
színe is megfeketedett, s a máskor oly vidám gyermekhad 
csak félve szállta meg ismét a folyóparti füzeseket. 

A város főútján azért kinyitott egynéhány üzlet, a piacra 
is kitelepedtek az árusok, mert az élet nem állhat meg, a 
keserűséget, a szégyent, a könnyet elmossa a dolgok 
egymásra következő rendje. De mégis félelmet keltett az 
utcákra merészkedőkben a feltűzött szuronyú katonák 
sokasága, amint házról házra járva keresték a bujdosókat, a 
szökevényeket, a tegnap még magyar katonákat, a listákra 
írottakat, akik jó része Kossuth nyomdokába lépett, s 
menekült az országhatár felé. 

Amikor begördült a Szegedről érkezett katonai szekér az 
osztrák  — katonák kíséretében, Temesvári  — András 
magabiztosan utasította kísérőit. 

— Haynau táborszernagy úr rezidenciájához! 

Természetesen vele jött a szegedi fogadóból ismert 
katonatiszt is, éjszakai nyugovásának megrontója, aki bár 
szíve mélyén félelmekkel utazott, mégis reménykedett; 
hátha hamis a gróf Hoyos nevével kiállított útipasszus, s 
akkor lecsaphat emberére. 

Riedl őrnagy kelletlenül fogadta őket. 

Temesvári András pedig akkor érezte magát 
kellemetlenül, amikor az őt kísérő katona és Riedl átment a 
szomszédos szobába, ahol nyilvánvalóan róla beszéltek. 

Mindenesetre már visszavonulásról szó sem lehetett, az 
elkezdett játszmát végig kellett csinálni. Riedl őrnagy első 
pillanatban hallani sem akart Temesvári kéréséről. 

— A táborszernagy úr senkit sem fogad! — jelentette ki 
határozottan. — Szép is lenne, ha minden kémgyanús ember 
a táborszernagy úr előtt moshatná magát tisztára. Kérem a 


gróf Hoyos ezredes úr által kiállított útipasszusát — mondta 
fenyegetően. 

— Csak magának a táborszernagy úrnak! — keményedett 
meg Temesvári András hangja. Fellépése olyan 
magabiztosságot árult el, hogy Riedl gyanús pillantást 
vetett a kísérő katonára. 

— De a felelősséget önnek kell vállalnia — mondta Haynau 
segédtisztje. 

— De hiszen láthatja, őrnagy úr, hogy szívesen vállalom. 

— Csakhogy a táborszernagy úr szigorúan kikötötte, hogy 
ma már senkit sem fogad! Addig pedig, engedelmével, mert 
nekem gyanús a személye, szállására kísértetem. 

— Vegyem úgy, hogy őriztetni fog? 

— Ahogy önnek kellemesebb, uram — zárta le a vitát az 
őrnagy. 

— Még egy pillanatra, őrnagy úr! — tolta kezét a 
meglepett katona orra alá. Ismeri ön ezt a gyűrűt? 

— Nem ismerem! 

— Nézze meg jobban. 

— Nem érek rá ilyesmivel foglalkozni. 

— Kár, mert ha jobban megnézte volna, őrnagy úr, 
láthatná, hogy a pecsétgyűrű Haynau táborszernagy úré 
volt. Még most sem jelent be nála? 

Riedl begyében ott van Weissenberger esete, félelmekkel 
tele azóta, nem akarja baklövését újabbal tetézni. 
Tétovázik. Hiszen ha csakugyan gróf Hoyos küldötte áll 
előtte, akkor nem lehet vele packázni. De ha nem... Igen, de 
hogyan került hozzá a pecsétgyűrű. És biztos, hogy 


Haynaué? 
— Kérem a gyűrűjét — határozott. 
— Szívesen adom vizitkártya helyett —-— élcelődött 


Temesvári András. 

— Kis türelmet, uram. 

Riedl őrnagyra nem kellett sokáig várni. Hamarosan 
nyílt az ajtó, és a kézmozdulatból láthatták az őrnagyra 
várakozók, Haynau szívesen fogadja a  pecsétgyűrűs 
látogatót. 


— Hallottam a nevét, semmit sem mond nekem... — ezzel 
fogadja Haynau a belépőt. 

— Az arcomra talán jobban emlékszik, excellenciás uram. 
Bár bevallom, a tavasz óta bajuszt és szakállt növesztettem, 
és így nem hiszem, hogy megismer. De a gyűrű, gondolom, 
mindenre emlékezteti. 

Haynau örömmel ugrik fel székéből. 

— A gyűrű nem, de ez a hang, igen, a hangjáról ismerem 
meg az én bresciai doktoromat. Dottore, hej, dottore, ugye, 
hogy jó a memóriám? Látja, a szemem csakugyan gyöngül, 
nem vagyok én már csatába való; ha vége ennek a 
rebelliónak, visszamegyek grazi nyugalmamba. 

— Grazie, signore, a felismerésért — hajol meg Temesvári 
András. 

— Grazie — nevet Haynau is —, köszönet e vidámságért. Itt 
Aradon minden olyan szomorú. Nem úgy, mint Bresciában. 
Ó, az idei április, milyen gyönyörű is volt az április olasz 
földön! Az orgonákra emlékszem legszívesebben. Emlékszik, 
a vár alatt micsoda orgonaerdő pompázott? Ott, ahol a 
bresciai felkelők megrohamozták a várat. De hagyjuk a 
csúnyaságot, van itt Aradon épp elég baj. Ha tudná, mennyi 
gondot okoznak a rebellis magyarok. De meséljen nekem, 
egy minutányi időt igazán szakítok kegyelmed számára. 
Ritka, ha az ember megmentőjével találkozhat. 

Minden úgy történt, ahogyan Temesvári András 
elképzelte. Még az idei tavaszon történt, áprilisban, 
ahogyan jól emlékezett Haynau. Temesvári András, aki 
Bresciában élt már évek óta doktorként, a bolognai 
tanulóévek után, családi nevén mint Wagner András, alig- 
alig hallott valamit a Magyarországon történtekről. Európa 
forrongásából kimaradt az osztrák megszállás alatt élő 
Brescia, illetve csak az idei tavaszon ért el hozzájuk a 
forradalom szele, de úgy meglegyintette egyszeriben a 
bresciai fiatalokat, hogy a forrongásnak katonai erővel 
kellett véget vetni. Haynau, a Veronában állomásozó 
seregek parancsnoka verte le a lázadást, s botoztatta meg a 
tüntető asszonyokat. S a hirtelen felindulás megzavarta 
szívét, katonái összevissza futkostak a halálfélelemmel 
viaskodó tábornok megmentésére. Mivel egy katonaorvos 
sem volt a közelben, őt vitték fel a vári szállásra, s el nem 
engedték addig a tábornok mellől, amíg Haynau túl nem 
volt az életveszélyen. 

— Hogy van a szíve, tábornok úr? — érdeklődik Temesvári 


András. 

— Fékezem, fiatal barátom, egyelőre nagyon fékezem, és 
vigyázok rá. Csak semmi gyöngeség! Kímélem magamat és 
a szívemet, ön ajánlotta ezt a gyógymódot. És köszönöm az 
orvosságait, ma is élek velük. Igazán, ott Bresciában szinte 
semmit sem tudtam adni önnek; érdekes, hogy a 
pecsétgyűrűre nem is emlékszem, lehet, hogy nem voltam 
teljesen tudatomnál; mindig azt hittem: elvesztettem! 

—De ezzel nem akarja azt mondani, bocsánat a 
merészségért, hogy különben nem adta volna nekem? 

— Szeretem a merész embereket. Csak a bátrakat 
szeretem! Az ilyen félelem nélkülieket, mint ön, Wagner 
András. 

— Már Temesvári András vagyok, táborszernagy úr. 
Ugyanis hazajöttem a tavasszal Magyarországra. 

— No, ez érdekes — ülteti vendégét a bőrkanapéra maga 
mellé, szivarjait halássza elő egy nagy dobozból, s vendége 
elé tartja. — Aki az életemet mentette meg, annak a 
legfinomabb szivarból jár. 

Haynau ritkán engedi meg önmagának, hogy érzései 
irányítsák cselekedeteit. Nem akar jó ember lenni, 
szándékosan kemény és határozott: katona minden 
mozdulatában. Alaposan szemügyre veszi a szivargyújtó 
férfit, talán azért, hogy legközelebb azonnal felismerje. 
Nyílt homlok, hátrafésült haj, rövidre nyesett bajusz, 
olaszos nyírott szakáll, kicsit olajos bőr, amelyet az itáliai 
nap rovására 1s írhatnának. 

— Hadd hallom élete folyását. Vagy ne, előbb én mondok 
el valamit, most jutott eszembe. Bizonyára nem felejti el 
Bresciát, bizony én sem felejthetem. Csak nemrégiben is, a 
múlt hónapban, amikor elfoglaltam a magyarok fővárosát, a 
pestiek előtt is felhoztam e város példáját. Valahogy így 
szólt, igen, már emlékszem, mert sokat töprengtem e 
megfogalmazás fölött. Igen, hadd hallja, dottore, ha 
kíváncsi reá. — És feláll, összehúzza homlokát, hogy jobban 
emlékezzen, és citálja a szavakat: — , Pestiek, szépen díszlő 
várostok semmivé dőlt halommá fog változni. Brescia 


hűtlen lakosai, kik szintúgy, mint ti, felségsértő árulást 
követtek el, szolgáljanak tanulságul: ismerek-e kíméletet a 
lázadók iránt?" 

Felnevetett, aztán a tűzszerszáma után nyúlt, mert 
szivarja kihamvadt. Végre valaki itt van nála, hosszú 
hónapok óta valaki, aki nem kér, aki csak emlékezteti. S 
milyen jó emlékezni, történetet mesélhet, felejtve mérgét, 
haragját, fáradtságát. 

—§S azok a bolond pestiek, tudja, kedves barátom, mit 
írtak az újságjukban? Sohasem fogom elfelejteni. Igen, 
képzelje csak el, barátom, azt írták: , Haynau hozta el 
nekünk az igazi békét." Azt hitték, ezzel lekenyereznek. 
Meg ezt firkálták a zsurnaliszták: , Most már rajtunk múlik, 
hogy szíveinkben élvezzük annak gyümölcseit, most már 
talán arra is rákerül a sor." Naponta ilyen cikkek kerültek 
az asztalomra. Hányni tudtam volna a méregtől, a 
gyűlölettől. De önről beszéljünk inkább, levetette német 
nevét, hazajött a forrongó országba, de remélem azért az 
igaz ügy oldalán áll? Honnan jött, barátom? 

— Komárom várából — mondja határozottan Temesvári 
András. 

— Szökött? 

— Klapka tábornok küldötte vagyok! 

A szavak, mintha pisztolylövések lennének. 

— Tréfál velem? — szívja idegesen szivarját Haynau. 

— Valóban Klapka tábornok küldötte vagyok! De mint 
látja, táborszernagy úr, az igaz ügy szolgálatában állok! 

Haynau ideges, bajuszát rágja. 

— Mivel tudja magát igazolni? 

— Számítottam a kérdésére, excellenciás uram. Íme, ezt a 
titkos levelet kellett volna átadnom Kossuth Lajosnak. De 
engedje meg, táborszernagy úr, hogy én most önre bízzam! 

Míg feltépi ruháját, s előhalássza a gyűrött, vászonba 
varrt levélkét, Haynau csak nézi, s nem szól semmit. 
Átveszi a levelet, de nem olvassa! 

Temesvári András nem tudja mire vélni ezt a hallgatást. 
Feláll a kanapéról. Meghajtja magát. 


— Bocsánat a merészségért, tábornok úr! Ha ezzel 
használtam az ügynek, amiért harcol, íme, kezébe teszem 
sorsomat. — Rendelkezzék — velem! Én most már 
megmondhatom, nem csak Kossuth nyomába indultam, 
hanem az ön keresésére. Gyűrűjét már visszaadtam, semmi 
sem véd. Pedig jó szolgálatot tett az úton. Talán nem 
titkolom, hogy megmentett nemegyszer. Lehet, hogy 
kivégeztek volna por és golyó által. 

Haynau mély tekintettel vizsgálja a beszélőt. 

Sokára szólal meg: 

— Ezekért a ritka pillanatokért érdemes élni, fiatal 
barátom. 

— Köszönet a kegyért, táborszernagy úr — hangzik a 
felelet. 

A tábornok is szótlanul áll. Hamuja a ruhájára hull, de 
most nem zavarja ez a kicsinyke rendetlenség. Hideg 
pillantásába melegség tolakszik. Nem is leplezi zavarát és 
meghatottságát. 

— Dottore, dottore, milyen meglepetést okozott ön nekem. 
És mi a további célja, terve, cselekedete? 

— Nem tudom. 

— Majd én megmondom. 

— Örömmel hallgatom, táborszernagy úr. 

— De előbb tudnom kell, vállalkozikc-e a mi ügyünk 
megsegítésére? 

Hőség üli meg a szobát. Az óaradi erősségből 
puskalövések szállnak a város felé. 

Temesvári András gyorsan igenel: 

— Természetesen, excellenciás uram. 

— Ezt vártam öntől. Hallja hát a tervemet: mi két 
emberünket elküldtük Komáromba. Nagyon jól jönne, hogy 
ön vigyázna rájuk. Úgy, hogy ők ne is tudjanak erről 
semmit. Mint az őrangyal védi az embert, úgy védje ön is a 
mi védenceinket. Megteszi? Nem kérek többet. 

— Vállalom, tábornok úr. 

— Grazie, dottore, grazie. De még nem végeztem. Jöjjön, 
üljön vissza mellém a kanapéra, hadd avatom be terveimbe. 


És lassan, megfontoltan beszélni kezd. 


Még ennyi ember nem vándorolt az országban, mint ezen az 
augusztus végén. A katonai igazoltatások ellenére 
megteltek az országutak, a vámoknál és réveknél néha 
napokra összetorlódtak az utasok; alkalmi fogadók nyíltak 
a  jövő-menők  elszállásolására, út menti  csárdák 
gazdagodtak meg szinte napok alatt, s a katonai járőrök 
úgy halásztak az utasok között, mint a tiszai halászok, ha 
sűrű a halj árás. 

A vándorlás iránya persze ellenkező előjelű. A fővárosból 
vidékre, a vidékről Pestre és Budára, Erdélyből a magyar 
földre, az Alföldről a Felvidékre utaztak az emberek: 
gyermek a szülőhöz, szülő a gyermeke után, hírt hallani, 
vagy csomagot vinni, menlevelet szerezni, vagy utolsó isten 
hozzádot mondani, kinek mit ítéltek a sors angyalai. 

Haynau engedelmével megindulhatott az Arad-Pest 
között közlekedő postajárat is, utasokat is szállítván, s nagy 
szenzációt jelentett, ha megérkezett a posta egy-egy 
állomásra. Ilyenkor a kíváncsiak tömege rohanta meg az 
érkezőket, jöttek hírhallásra a helybeliek is, de méginkább 
az úton levők, mert nékik kellett a jó hír legeslegjobban. Ki- 
ki azt tudakolta, amiről hallani szeretett volna: mi hír a 
katonákról, — igazak-e a Kossuth  futásáról szóló 
híresztelések, mi van az erdélyi hadsereggel. Remények és 
kétségek csaptak össze, egyetlen hír sem bizonyult 
megbízhatónak, valaki mindig másképpen tudta, vagy 
legalábbis másképpen akarta sejdíteni. 

Még szerencse, hogy az időjárás kegyeibe vette az 
utazókat. Eső semerre, még felhő is csak ritkán vetődött az 
égi vizekre, az utak kátyúi elporosodtak, a fák zöldje meg 
beleolvadt a mindent beborító szürkeségbe. 


Az iratokat kéznél tartották az emberek, persze csak a 
férfiak útipasszusára voltak kíváncsiak a vizsgáló katonák; 
bár sokan úgy gondolták, hogy aki bemerészkedik a 
vizitálók közé, ott jobban elbújhat, mintha titkos ösvényen, 
dülőutakon igyekezne továbbjutni. 

Pénz, arany, bankó, ékszer, élelmiszer — ez volt a valuta, 
no és persze a hátasló vagy alkalmas kocsi utazásra, hiszen 
a kocsival közlekedő gyorsan juthatott el céljához. Irigység 
követte az aradi postakocsi utasait is, sokan még rájuk is 
kiabálták svarcgelbségüket, hiszen másképpen hogyan is 
kaphattak volna helyet az először indított járaton. 

A véletlen úgy hozta, hogy Aradról egy postakocsiban 
utazott el a két Komáromba tartó megbízott és Temesvári 
András főhadnagy. Útilevele most eredeti nevére, Wagner 
András névre szól, foglalkozásként orvosdoktor van 
megjelölve s utazási célként Pozsony városa. Persze, ez a 
véletlen nagyon is kicsinált volt, csakhogy erről a komáromi 
emissáriusok nem tudtak semmit. Günther Flórián nem 
ismerhette Wagner Andrást, mert amikor az orvosjelölt 
elkerült . Temesvár városából, még gyerekcipőben 
futkározott a legifjabb Günther gyerek; s különben is, 
akármilyen kis város is Temesvár, mégiscsak nagy helység 
ahhoz, hogy ott mindenki ismerje egymást. 

A nagy, tízszemélyes útibatárban a már ismerteken kívül 
utazott egy ifjú hölgy az édesanyjával, talpig gyászban 
mindketten, de senki sem kérdezte meg e gyász okát; nem 
jó ilyenkor érdeklődni, mert félő, hogy más válasz érkezik, 
mint amilyet a kérdező vár. Két bánsági kereskedő a 
katonai parancsnokság megbízásából utazott Pest városába, 
bizonyos szállítások megbeszélése céljából; a gyorskocsi 
utasa volt még egy katolikus pap, egy csehországi 
hivatalnok meg egy moldvai diák. 

Békés egyetértésben, sokáig egyetlen szó nélkül 
zötykölődtek a kocsiban, amikor elérkezett az első nap 
éjszakája. Jó nagy földet bejártak, egészen a Tiszáig 
érkeztek, ahol komp szállította át az utasokat. A 
postafogadó szálláshelyek és lóváltó helyek egyelőre nem 


létezvén, mindenütt a helybéli katonaság adott a kocsi elé 
friss lovakat; hiszen Haynau táborszernagy parancsa úgy 
szólott, hogy a postakocsinak időben kell megérkezni a 
fővárosba, veszedelem és késedelem nélkül. 

Az éjszaka, minden várakozás ellenére, békésen telt el, a 
második nap sem történt semmi különös az úton. Az utasok 
ekkor már kezdtek felmelegedni egymással szemben, 
beszélgetés kezdődött, nem lehet órákon keresztül szó 
nélkül összezárva élni tíz embernek. 

A moldvai diák volt közöttük a legbátrabb. 

Kényes témára terelte a beszélgetést. 

A rebellióra. 

— Ott hibáztak a magyarok, hogy maguk akarták egyedül 
vinni a sok terhet. Megosztva pedig könnyebb lett volna. 

A pap imakönyvébe dugta fejét. 

A nők úgy tettek, mintha nem hallották volna a 
szavakat. Günther Flórián azonban kapott az alkalmon. 

— Rebellis nép a magyar — mondta fenyegetően. — És most 
ráfizetett. Nem kellett néki a császári jóság, most majd 
megtapasztalja hát a rosszat. Korbács kell a magyarnak! 

— Uraságod természetesen nem magyar ember, ugye? — 
kérdezett közbe Temesvári András. 

— Ez miért fontos most? 

— Mert tudni szeretném, hogy vannak-e a magyarok 
között olyanok ezekben a nehéz időkben, akik önmagukra 
köpnek? 

A lefelé sunyító fejek csak még mélyebbre süllyedtek. 
Weissenbergeré azonban emelkedett. 

— Én Amerikát is megjártam, bizony isten, kérem, nem 
akarom sinkófálni az itteni állapotokat, uraim és hölgyeim, 
de ez az ország még nem Európa. Nem bizony — nézett szét 
diadalmasan -—, ez itt még Ázsia. Barbár nép, barbár 
szokások, barbár hősködés. Tudni kell megalkudni. Úgy ám, 
uraim és hölgyeim, ez a legfontosabb az ember életében. A 
szabad amerikaiak közösségében páratlan lehetőségek 
nyíltak és nyílnak mindenki számára. Ott nem kérdezik, ki 
fia vagy, milyen a vallásod, melyik ország volt szülőfölded, 


ott csak azt kérdezik: mennyi a jövedelmed. És a pénznek 
van a legszebb csengése. Vagy tud ennél szebbet valaki 
közülünk, hölgyeim és uraim? 

A diák visszakanyarodott témájához. 

— Már megbocsássanak, de én messzi földre indultam 
lasi városából. Az én apám moldvai bojár, gazdag ember, 
nagy úr a maga portáján, de szeretik a jobbágyai. Mert 
nekik is vet koncot. És ezt csak kevesen tudnak. Mifelénk is 
eljött a híre a magyarok harcának, de legtöbben csak 
legyintettek: látták, hogy fejjel futnak a magyarok a falnak. 
Megfontoltság kellett volna ide, taktika, bölcsesség, mint 
mikor az ember kocsin ül, és a gyeplőt fogja; húzd meg, 
ereszd meg alapon. 

Günther Flórián azonban nem hagyta ennyiben a dolgot. 

— Felőlem hagyhatják is a politikát, uraim, de azt nem 
tűröm, hogy becsületembe gázoljanak. Ez az úr itt olyat 
tételez fel rólam, hogy... 

—No de megbocsásson, amice, úgy látom, túlságosan 
fiatal még a nagy tettekhez, barátom. Ne heveskedjék. 
Ajánlom kegyes jóindulatába a magyarokat. Mert más 
legyőzni egy népet, és más megvetni tetteiért. A 
merészségért bátorság a jutalom — oktatta az ifjú Günther 
urat Temesvári András. Szavaiban nyugalom lakozott, 
cseppet sem volt türelmetlen, mintha tanítani akarta volna 
ifjú útitársát. 

— Ön természetesen magyar? — kérdezett vissza Flórián. 

— Természetesen az nem ilyen egyszerű. Hallott ön 
Petőfiről?  — Sajnálhatja, — uram, szívemből mondom, 
sajnálhatja. Mert az a Petőfi egy szlovák anya és egy szerb 
férfi gyermeke. S ki merné tagadni e honban, hogy nincs 
nála forróbb szívű és lelkesültebb magyar? A magyarság 
nem örökségbeli tulajdonsága magyarság megszerezhető 
állapot. A lélek állapota, a szívben élő tudat, hozzátartozás 
egy nép, egy nemzet színe-virágához. Van olyan magyar, 
higgye el, uram és valamennyien higgyék el útitársaim 
közül, akit magyar anya szült, és magyar apa nemzett, s 
most mégsem merném magyarnak nevezni. El is lehet 


veszíteni a nemzet becsülését, és meg is lehet szerezni. 
Engem például Wagner Andrásnak kereszteltek, de 
magyarságom megvallani ma sem félek! 

A gyorskocsi nagyokat huppant. 

Az Alföld pora beszállt a réseken, vékony szürke 
bársonyként telepedett az utasok ruhájára. 

A kocsis nagyokat pattintgatott ostorával. 

Günther Flórián leereszkedő hangsúllyal jegyezte meg: 

— Én eltitkolnám a magyarságomat, és nem kérkednék 
vele ilyen nehéz időben. 

— Én pedig megvallom! — provokálta az aradi küldötteket 
Temesvári. 

— Uraim és hölgyeim — édesedett meg Weissenberger úr 
hangja -—, teljesen fölösleges ez a szószaporítás. Mi itt 
valamennyien a legfelsőbb kegyből nyert jóság jutalmaként 
utazhatunk az országban. Teljesen fölösleges, isten bizony, 
teljesen fölösleges ostoba és nyegle vitákat provokálni. 

A vita félbeszakadt, mert ellenőrző állomás következett. 
Günther Flórián a hölgyeket is megelőzve elsőnek ugrott le 
a kocsiból. Az elöljáró tisztet kereste szeme, s amint 
rátalált, magához rendelte. 

— Kérem és követelem, hogy vizsgálják meg e gyanúsan 
viselkedő úr útiokmányait. Jó érzésem van róla, hogy 
ellenséges érzülettel viseltetik az osztrák haderő ellen. 

—Mi minden utas útiokmányát megvizsgáljuk — 
jelentette ki a tiszt. 

Amikor sokáig szemlélte Temesvári András útiokmányát, 
keményen tisztelegve adta vissza. 

— Köszönöm, uram, és jó utat kívánok. 

Günther Flóriánnak pedig odasúgta: 

— Megőrült az úr, olyan embert jelentget, akinek Haynau 
személyesen írta alá útipasszusát! Majd bolond leszek 
áristomba kerülni kegyelmed miatt. 

Ettől kezdve Pest városáig szótlan csend utazott 
tizenegyedikként a gyorskocsi ülésére telepedve. 


Már a rákosi domboknál jártak, amikor újra megtört a 
csend. Szállodák neveit mondogatták a Pesten járatosak, 
fogadókat ajánlottak; óvtak az Angol Királynőtől, amelyet 
lebombáztak Hentzi ágyúi, de ahol állítólag már újra 
megnyílt a fogadó és a kávéforrás, s úgy mondták, hogy ott 
lehet a legjobb zsömlét és kiflit kapni a kávé mellé. 

Pesten nem látszott meg a háborús idő. Az utcák telve 
sétálókkal, mindenfelé ezer és ezer ember nyüzsgött, 
mintha senki sem dolgozna, s csak a híreket lesné. Amikor 
megérkezett az aradi gyorskocsi, százak álltak a téren; 
egyesek tapsoltak, nyíltan hangoztatván, hogy lám, a 
konszolidáció jelei mutatkoznak meg a közlekedés 
megindításában; mások arról beszéltek, hogy talán a Dunán 
is megindul a hajózás, ha Komáromot is beveszik a 
császáriak; de a kocsira várakozók legtöbbje riadt tekintetű 
asszony, félve kérdező öreg volt, akik jó hírt hallani jöttek 
ki Pest legnagyobb terére. 

— Igaz a hír, hogy kifutott Kossuth az országból? 

— Van még remény? 

— Csakugyan letette Görgey a fegyvert? 

— Beváltják-e a Kossuth-bankókat? 

Ki mit féltett, azután érdeklődött. 

Temesvári András egy nyurga fiúcskára bízta könnyű, 
Aradon szerzett elemózsiás táskáját, és kisétált a Duna- 
partra. A Lánchíd a méltóságos folyam fölött kecsesen 
feszült nehéz terhével. Bár már egyszer ideiglenesen 
megindult rajta a közlekedés, a katonai parancsnokság 
megtiltotta a veszélyesnek nyilvánított forgalmat. A 
repülőhíd csónakjaira fektetett gyalogpallókon siettek át 
egyik partról a másikra igyekvők, a Gellérthegy tetején, a 
megsérült csillagda mellett ágyúk néztek farkasszemet a 
bizony még mindig hiányos pesti palotasor ablakaival. 

Az Angol Királynővel szemközt félig üresen állott a 
hajókikötő. Lejjebb halászbárkák simultak a parthoz. 


Mozgalmas, élénk, színes volt a folyópart képe: Temesvári 
András szívesen gyönyörködött el a régen várt látványban. 

A váron osztrák lobogó lengett, s ő jobban őrizte 
emlékezetében azt a tavaszi képet, amikor nem is olyan 
régen, hazatérvén az olasz földről magyar zászlót látott a 
váron. 

Az Angol Királynőben nyittatott szobát. 

A bombázások következtében ugyan megsérült a 
szálloda, égett is a felső traktus, de szorgos mesteremberek 
máris nekiláttak a javításnak. S a fogadó első emeletén 
rendbe hozott szobák egyike jutott Temesvárinak. Ablakai a 
Dunára néztek. 

Már alkonyodott, amikor a fárasztó nap után célhoz ért. 
Csak egy napot szándékozott Pesten tölteni, holnap, így 
tervezte, útnak indul Komárom felé. 

A nyitott ablak beeresztette az est illatát. Szerette a 
vizet, tulajdonképpen a szeretett folyópart hiányzott 
Bresciában is. Gyerekkorában a Bégára járt ki fürödni, 
nagy csónakozásokra emlékszik, s nagy élménye volt, 
amikor édesapja először vitte el a Dunához. Vagy egyhetes 
utazás volt ez, rokoni látogatásra igyekeztek a titeli 
famíliához, és ő úgy emlékezett vissza később erre az egy 
hétre, mint addigi legszebb napjaira. Naphosszat a vízen 
volt, a Tiszán és a Dunán, mert öreg halászok vitték le a két 
folyó találkozásához. 

Egyre azt kérdezte, amikor már összetalálkozott a két 
folyó: , Ez melyik víz még, Pista bátyám? Belemerítette 
kezét a folyóba, érezte a Tisza melegségét, a Duna 
hűvösségét, s le kellett vele addig hajózni, amíg össze nem 
olvadt végérvényesen a két folyó vize. 

Emlékezett a vadkacsákra, amelyekre édesapja lődözött, 
nem sok sikerrel, a délre húzó vadludakra, a brekegéstől 
hangos nádasokra, s a Tiszán úszó lomha zöldesbarna 
avarból és fűzfarönkökből álló szigetekre. 

A vár mögött bukott le a nap, a budai hegyek koszorúja 
élesen rajzolódott ki az égbolton. Holnap már úton lesz. 
Hogyan ér el Komáromba, mit mond Klapkának, hogyan 


tekint Thaly Zsigmond szemébe? Veszélyes játékba kezdett, 
de nem volt más útja. Megértik-e megbízói? Nem tartják-e 
jellemtelennek, gazembernek, esetleg árulónak? 

Ez az estéje szabad volt. 

Emberek közé vágyott. Szeretett volna minél több 
megbízható hírt hallani a forradalom vezetőiről, Kossuthék 
meneküléséről, a  városparancsnoki rendeletekről, az 
elfogatásokról és a kivégzésekről. 

Nem tudott szobájában maradni. 

Az Angol Királynő fogadó kávéházában alig talált helyet 
magának. —— Vacsorázni szeretett volna, — gondosan 
tanulmányozta az étlapot, sokáig integetett a pincérnek, 
aki nehezen, de végre előtte állott. 

— Mivel szolgálhatok uraságodnak? — nyújtotta át a 
cíirkalmas betűkkel írt étlapot. 

— Szeretem, ha a legjobbat kapom mindenből. Hadd 
hallom ajánlatát! 

A pincér kicsi, kövér emberke piros képpel, akár hentes 
is lehetett volna ezzel az ábrázattal. Örömmel sorolta: 

— Van ötféle levesünk, de csak a bablevest ajánlhatom 
uraságodnak, disznócsülökkel, mivel ez friss, és én is ezt 
ebédeltem. Príma minőség. Ha vízi ember és szereti a halat, 
úgy frissen fogott kecsegénket ajánlom, roston sülve, hozzá 
hideg krumplit majonézmártással. Második fogásnak 
szabad ajánlanom a tárkonyos berbécspecsenyét, mivel a 
disznót és a borjút mind elhajtották Pest közeléből, pedig én 
is ezt szeretem a legjobban. Legjobb süteményünk a... 

Temesvári megállította a pincér jókedvű szóáradatát. 

— Amit hoz, azt eszem — mondta, majd hozzátette: — de 
örülnék, ha badacsonyi bort tenne az asztalomra. 

— Máris hozom — fordult meg, s tűnt el a vendégek 
sokaságában, de mire visszatért egy gondolatnyi idő 
múltával, a tálcán nem leves vagy sült, hanem névjegy 
feküdt. 

— Uraságodnak küldik -— hajolt meg, s kacsázott el 
szélsebesen. 

— De hiszen ismerősöm sincs Pesten — csodálkozott 


Temesvári. A névjegyen ez állott: Báró Felix Büttner 
tábornok, majd alatta kusza német sorok: , Kérem, uram, 
azonnal keressen fel a saját érdekében. A szálló előtti 
határt én küldtem önért." 

Nem értett semmit. 

Soha nem hallotta ezt a nevet. 

Rejtélyt szimatolt, de gondolkozásra nem volt idő. Úgy 
érezte, ismeretlen férfiak figyelik minden lépését, amióta 
Pestre érkezett. Mit akarhatnak tőle? Hová szól rendelése? 
Mást nem tehet, engedelmeskedik. 

Felállt, és akkor hagyta el a kávéházat, amikor megjelent 
a pincér az illatozó bablevessel. Karja a levegőbe szaladt, 
megcsóválta a fejét, s legyintett. 

Mintha keresztet vetett volna vendége után... 


10. 


A csukott batáron sötét ruhás férfi ült. Nevét kérdezte: 

— Wagner András? 

A bólintásra belülről kinyitották a batár ajtaját. Bent két 
férfi várta. Megcserdült az ostor, és a lovak sebes vágtába 
kezdtek a kihalt esti utcákon. Temesvári András szeretett 
volna érdeklődni, de látta útitársai arcán, hogy ez 
reménytelen vállalkozás. 

Az utca fölött bakacsint szögeztek az égre világító 
csillagokkal. Talán fertályóráig tartott az út. Szeretett 
volna szivarra gyújtani, de nem akarta ezzel is elárulni 
idegességét. 

Egyszer azért mégis megszólalt: 

— Ha szabad kérdeznem, hová visznek? 

Kísérői hallgattak. 

Pestet nem nagyon ismerte Temesvári András. 
Szülővárosából korán elkerült, talán csak egyszer, időzött 
hosszasabban a fővárosban, s azóta emlékeire más városok 


utcáinak térképe rajzolódott. Hiába lesett ki a csak 
homályosan kivilágított utcákra, nem tudta, merre mennek. 
Az volt az érzése, hogy szándékosan viszik ismeretlen 
utakon. 

Egyemeletes épület előtt állott meg a batár. 

Német vezényszavak hangzottak. 

Kísérői nem jöttek vele. Ennyi volt a tisztük, ezt 
teljesítették. 

Széles, kivilágított lépcsőn vitték felfelé. A lépcső 
fordulójánál katonák. Feszesen álltak, mintha viaszból 
lettek volna. Az arany cirádás, gazdagon díszített épület 
emlékeztette a bresciai arisztokraták palotáira. 

Lépteit szőnyeg fogta föl. 

Elmaradtak mellőle a katonák. 

Kinyílott a szárnyas ajtó, és vagy húsz gyertya fényében 
lépett be egy kisebb szobába. Az íróasztalnál szakállas, ősz 
hajú férfi. Előtte iratcsomó. Nem nézett fel, hagyta, hogy 
vendége szólaljon meg: 

— Ön hozatott ide, uram? 

A férfi felemelte tekintetét. Aranykeretes szemüvegét 
levette orráról, hunyorgott, s alaposan megnézte az előtte 
állót. 

— Én kérettem, Herr... Andreas Wagner... 

Temesvári főhadnagy nem tudta mire vélni ezt a szinte 
bocsánatkérő hangot. 

— Kérem, foglaljon helyet. Örülök, hogy embereim hamar 
megtalálták. Úgy látom, nem volt nehéz dolguk. Látom, ön 
sok mindent nem ért, dottore. Pedig nem is hiszi, milyen 
egyszerű. Már tegnap megérkezett Haynau értesítése. 
Aradról egy nap alatt ér fel a gyorshír Pest városába. Nem 
hiszi? A gyorsaság a mi boszorkányosságunk, bizony, 
dottore. A legjobb lovasok vágtatnak Arad és Pest, Buda és 
Bécs között. Tartani kell a kapcsolatot. Az ifjú császár 
mindent tudni akar, de azonnal. Naponta várja a jó híreket. 
És mi szolgálunk is olyan hírekkel... Elfáradt, dottore? 
Várjon csak... jelentették hogy még nem vacsorázott. Én is 
vacsora előtt állok. Mit szólna hozzá, ha együtt 


vacsoráznánk? Ez ugyan önnek nyilván nem ízlik majd 
igazán, mert doktoraim eltiltottak a jó falatoktól, de hát 
azért kérem, fogadja el vacsoraasztalomat. Itt a szomszédos 
teremben, igen, itt teríttettem két személyre, ha nem 
haragszik meg érte. 

Temesvári András zavarban volt. Régóta először volt 
zavarban. Mert azt azonnal tudta, miképpen viselkedjen 
Szegeden, amikor felzavarták álmából: a helyzethez 
hasonult, és kivágta magát. De itt most nem tudta, hogy 
mit akar tőle ez a joviális, szemüveges, pofaszakállas, 
megereszkedett tokájú arany galléros katona, akiről a 
névjegy után sejtette: gróf Felix  Büttner, Pest 
városparancsnok helyettese. 

Kedélyesen fogta föl helyzetét, megpróbált felemelkedni, 
érezte, tudta, hogy az első mondatoknál dől el: miképpen 
fordul sorsa. 

— Engem Bresciában az egyház magas rangú papjai mind 
arra tanítottak, ha ők is asztalhoz ülnek, fel lehet 
függeszteni a böjtöt. Mi lenne, ha én mint doktor azt 
ajánlanám önnek, kegyelmes uram, hogy a mai estére 
függessze fel ön is diétáját. Orvosi felügyelet mellett 
vacsorázhat, s kezeskedem róla, nem bánja meg! 

Heves igenlő  fejmozdulat fogadta ajánlatát, a 
városparancsnok-helyettes felpattant, mintha ajándékot 
kapott volna, nem akarja elereszteni a váratlan örömet. 

— Dottore, nem is tudja, hogy milyen okosat mondott. 
Hónapok óta szeretnék egyszer jóllakni, és nem vitt rá a 
lelkiismeret. Hónapok óta, tudja, dottore, hogy ez mit 
jelent? Nézzen rám! — állt föl. — Lötyög rajtam a ruha! Azt 
sem tudom, hogy maholnap mit veszek föl, mert a régi 
ruháimban nem találom a hasam. És az arcom, a tokám, az 
én szép sima, kerek tokám is csak lógó rondasági Dottore, 
micsoda öröm, hogy  vacsoraasztalomnál láthatom 
vendégül... 

— Köszönet a vacsorameghívásért — felelt Temesvári 
András —, de nem tudom, minek köszönhetem ezt a kegyet. 

— Annak — jött a felelet -—, hogy engem Haynau 


excellenciás úr értesített az ön érkezéséről. Azt hittem, 
hogy jelentkezik nálam, ellátja magát a továbbutazáshoz 
szükséges okmányokkal, mindennel, amire szüksége lehet 
az úton, és a legnagyobb megdöbbenéssel hallom, hogy 
beköltözik az Angol Királynő fogadóba, mintha vidéki 
kalmár lenne, s nem is Haynau személyes megbízottja. 

A lángok fellobogtak. 

Az árnyékok a falon ide-oda imbolyogtak, valahonnan 
léghuzat tört a szobába. 

— Néró — kiáltotta a városparancsnok-helyettes —, te vagy 
az, Néró? 

Nagy, fekete sávokkal ékes farkaskutya sündörödött 
gazdája lábához. 

— Jól van, Néró, te nem fázol, mint én, látom, meleged 
van, jól van, kis kutyám, jól van, maradj csak itt a 
lábamnál, szeretem a melegséged. Mert úgy van ez, dottore, 
hogy én itt majdnem megfagyok. Hideg a kezem, a lábam, 
pedig gyapjúharisnyát hordok állandóan. És embereim a 
hőségre panaszkodnak. Érti ön ezt, dottore, érti ön ezt? 

Közben csöngetett, a betérő adjutánsnak kiadta a 
vacsorarendelés parancsát, csupa tilalmas falatot említvén, 
amelyekre régóta vágyakozott. Szemmel láthatóan jólesett 
az ételek felsorolása is; türelmetlen volt, közben nagyokat 
nyelt, olyan izgalom fogta el, mint szerelmest az első együtt 
töltött éjszaka előtt. 

Amikor ismét magukra maradtak, a szomszéd terembe 
invitálta vendégét. Leültek a két személyre terített 
asztalhoz. A damasztabroszon grófi címerrel csillogó ezüst 
evőeszközök, metszett velencei kristálypoharak, ezüst 
gyertyatartók sorakoztak. A gyertyák fénye barátságosan 
világította meg a szobát. 

— Dottore, nem is tudja, milyen jót tett velem, már előre 
izgatott vagyok. Tulajdonképpen azért szerettem volna 
beszélni önnel, mert személyesen Haynau táborszernagy 
úrtól értesültem az ön bresciai jó cselekedetéről. Azt 
mondta a generális, hogy a halálból hozta ön akkor vissza. 

— Biztosan túlzott a generális úr — felelte szerényen a 


helyzetét egyre jobban élvező Temesvári András. 

— De nem, de csakugyan nem, és tudja, dottore, nekem is 
baj van a szívemmel. Néha olyan súlyos, nyomja a 
mellkasom, érzem, szavamra érzem a szívem. Pedig azt 
mondják, hogy a szív sohasem fáj. Ugye, hogy jól tudom? 

— Ertesülései elsőrangúak — nevetett a vendég. 

— Mint mindenben. Látja, dottore, én ma délelőtt már 
tudtam, hogy önnel fogom elkölteni a vacsorámat. Ritkán 
beszélhet az ember ezekben a háborús időkben kedvére. 
Higgye el, nem szeretem Pestet. A háborút sem szeretem. 
No, ne nézzen rám olyan értetlenül, ha egyszer ilyen a 
természetem. Én csak a vadászatot kedvelem. De vadra, 
nem emberre ám! Vadra az igazi. A menekülő vadat 
szeretem. Ha szemközt áll a szarvas, rá se lövök. Nem 
ellenfél. De ha menekül! Akkor igen, akkor csodálatos érzés 
a vadászat. Sohasem vadászott még? Ej, de kár, ha vége 
lesz ennek a bolond világnak meghívom a birtokomra. 
Csehországban töltöm a vadászszezont, a Moldva folyó 
partján. Járt már arra? 

— Sajnos, még nem volt alkalmam. 

— Most majd bepótolhatja. Az ember mindent használjon 
ki az életében, ami elébe kerül. Nem is értem, felnőtt 
ember, és sohasem vadászott. Látja, ezt nagyon helytelenül 
csinálja. Azt mondják, hogy itt Magyarországon kitűnő, 
pompás a vadászterület. Önnek merre vannak birtokai? 
Remélem, nem tettek benne sok kárt a katonák? 

És ez így ment két órán keresztül. 

Gróf Felix von Büttner tábornok olyan élvezettel beszélte 
végig ezt az estét, mint még soha. Csodálatosan pompás 
volt a sült, ízlett a pecsenye, csúszott a bor, és újra átélhette 
sokszor elmesélt vadászélményeit. Szimpatikusnak találta 
Wagner Andrást, örvendezett, hogy Haynau orvosával 
vacsorázhat együtt, mert von Büttner, ha nem is szerette a 
katonáskodást, de azért igyekezett feljebbvalói jóindulatát 
kiérdemelni. Háromszor szedett, orvosi engedelemmel 
természetesen, a borjúsültből. Az est hangulata egészen 
elragadta. 


Az orvostól ígéretet kapott, hogy ellátogat birtokára, 
akár hosszabb időre is. Máris többre becsülte Wagner 
Andrást a leghíresebb bécsi orvosprofesszoroknál, akik csak 
tiltani tudnak, de sohasem engedélyezni az élvezeteket. S 
amikor elfogyott a bor, másik palackkal bontatott, majd 
rátért kedvenc témájára: Itáliára. És ebben méltó társa volt 
az orvos, együtt dicsérték a tavak varázslatos vidékét, a 
városok meghittségét, az olasz konyha utolérhetetlenségét. 

—§S a nők, dottore, a nők — csettintett nyelvével von 
Büttner -, ha én most ott lehetnék katona, istenemre, 
visszafiatalodnék húsz évet! Ennyi már elég is lenne, ugye? 

— De csak orvosi engedelemmel -— intette a doktor, s ezen 
jót nevettek mind a ketten. 

Amikor véget ért a vacsora, von Büttner generális így 
feddte meg Temesvári Andrást: 

— Dottore, dottore, nem értem a mai fiatalokat. Ettől a 
szép estétől fosztott volna meg, ha magára hagyom, hogy ne 
találkozzam önnel. Köszönöm, hogy eljött. Majd referálok 
Haynaunak az első személyes találkozásnál. De addig is 
megírom neki, hogy milyen kellemes estét tölthettem az ön 
társaságában. Dottore, dottore, ezt a vacsorát sohasem 
fogom elfelejteni. — Megszabadított a  gyötrelmektől, 
visszaadta a hitemet. Tehát úgy gondolja, hogy ezentúl 
egyszer egy héten, minden veszély nélkül ilyen jól 
vacsorázhatom? Ezért az orvosi tanácsért külön megrázom 
a kezét. És sajnálom, hogy nem akarja elfogadni a 
városparancsnoki szállást. De legyen a kedve szerint. Én 
nem tartóztatom. Holnap korán indul? És csakugyan nincs 
semmire szüksége? Kár, barátom, igazán kár, dottore, 
szívesen elköltöttem volna önnel a holnap déli ebédemet is, 
még akkor is, ha szigorú kosztra fogott volna... Isten önnel, 
barátom, arrivederci... 


11. 


A fekete batár újra ott várta az emeletes palota előtt. 
Percek alatt az Angol Királynő szálló előtt voltak. 

A kávéház már becsukott. Este tíz után nem tanácsos az 
utcán mászkálni, miként azt a rendelet is tiltja, mert a 
katonai őrjáratok egyrészt áristomba hurcolják az utcán 
találtakat, másrészt, ha eldörren a fegyver, senki sem 
vonható felelősségre! 

A doktor igyekezett vissza a szobájába. A fogadós arcán 
jól látta a rémületet, amit a nem remélt viszontlátás 
okozott. 

—A szerencse embere — csóválta a fejét —, uram, ez a 
batár még sohasem hozott vissza senkit! De nem ám! A 
Kellner meg úgy sajnálta kegyelmedet, azt mondta, ilyen 
kedves vendége régen volt már, aki rábízta magát az ő 
gusztusára. Nem kívánja, uram, mégis a bablevesét, 
szívesen felmelegítem magam, ha már kiengedték... Ne 
fusson így, uram — tartotta vissza a szobájába sietőt —, az 
istenért, álljlon meg egy szóra! Van itt egy úr, aki velem 
imádkozott az ön életéért... Megígértette velem, hogy 
felköltöm, ha mégis... igen, uram, ha mégis visszatérne. S 
mivel visszajött, legyen hála a Szép Madonnának, megyek 
uram, és felköltöm a vendég urat... Megbocsát nekem, 
uram, de az illető azt mondta, nagy szívességet teszek vele 
ezzel. Két aranyat ígért, aranyat, uram, nem papírpénzt 
ám! Nem lesz háládatlan önnel szemben sem. A szobájuk 
egymással szemközt nyílik, megyek önnel, uram, az 
emeletre, legalább viszem a gyertyát... 

Temesvári András hangosan felnevetett. 

— Hozza csak, uram, nekem már úgyis mindegy. Ennyi 
kalamajka egyetlen estére. Hanem más biztosan nem 
keresett? Mert ha keresne valaki — nézett szét óvatosan —, 
akkor mondja csak nyugodtan azt, hogy éjfélig ügyeletet 
tartok a szobámban... 

A fogadós dermedten nézett rá, nem értette a tréfát. 
Hanem a gyertyafényre szükség volt a lépcsőn, a szobájába 
érve azt is kellemetes meglepetésnek tartotta, hogy ágyát 
tiszta lepedő borítja, asztalán friss virágcsokor; hiába, az 


Angol Királynő tartja magát a régi szokásokhoz. 

A félénk kopogtatásra ajtót nyitott, és nem tudta 
elleplezni csalódottságát, amikor egy öreg, megfáradt, kövér 
férfit látott az ajtóban. Hunyorgott a gyertya fényétől, 
amelyet Temesvári András a vendége arcához tartott, nem 
azért, mintha fázott volna, hiszen odakintről, a nyitott 
ablakon át a forró augusztusi éjszaka hullámzott a szobába. 

— Nem ismersz meg, fiam, ugye? — tegezte érdes hangon. 
— Jól fan, jól fan. — Érződött beszédén a svábos akcentus. — 
Azt se tudod, hogy ki áll feled szemközt? Hát én volnék a 
Günther Leopold, Temesvárról... És én megismertelek ám, 
amint ott ültél este a káféházban, facsorára fárfán... A 
Günther Poldi fagyok, ismersz, ugye? A nefemet legalább — 
sápítozta —, a nefemet. 

A doktor németre fordította a szót. 

— Így könnyebb lesz, ugye, Günther tata? — kérdezte. 

— Könnyebb fiam, könnyebb... Bár nekem már semmi 
sem könnyű. Nahát, hogy az isten visszahozott téged... Azt 
hitte mindenki, hogy véged. Mert akiért elmegy a fekete 
batár, arra keresztet lehet vetni, tudod-e? De hát csak 
berontok hozzád, azt sem tudod, ki vagyok, pedig én 
ismerlek, megismertelek téged még ezzel a szőrmók arccal 
1s... Ugye, hogy te vagy a Wagner gyerek, Temesvárról? Jó 
még a szemem — nevet az öreg, s feltolja kobakján a sapkát. 
— A szemem jó, nagyon jó. Persze, hogy a Wagner gyerek 
vagy, de melyik is... na... 

— Az András — mondja a doktor. 

— Ugye, hogy az András — lelkendezik Günther Leopold —, 
persze, hogy az András! Aki Olaszhonba ment doktornak, 
hová is, na... itt van a nyelvemen, s nem látom 
kimondani... 

— Bresciába, Günther tata, Bresciába... 

— Hát visszaengedtek, fiam? 

— Vissza! 

— Akkor te svarcgelb vagy! 

Temesvári András erre nem válaszol. 

Günther Leopoldot nagyon sokan ismerték Temesvárott, 


de a bresciai doktor édesanyja leveleiből hallotta a család 
történetét. Mert nagy szenzációt jelentett Temesvárott 
néhány éve, amikor Günther Fanni odahagyta a szülői 
házat, s elment magyar teátristának. Szóbeszéd is járta, 
hogy holmi romantikus szerelmi kaland is elősegítette volna 
Fanni szökését, de hát ez csak olyan ellenőrizhetetlen 
mende-monda volt. Mint Wagner doktor édesanyja megírta, 
főleg az fájt az öreg Günther Leopoldnak, aki a legnagyobb 
kalmárok egyike volt a Bánságban, hogy a lánya magyar 
színésznőnek állott s nem német teátristának. Igaz, hogy 
egyképp beszélte mind a két nyelvet; okos, művelt leány 
volt Fanni, akit Bécsben neveltetett Günther Leopold az 
angolkisasszonyok  — zárdájában, szakítva a családi 
hagyományokkal, s így legalább Günther papa is 
feljárogathatott Bécs városába. De ez már régen volt, Fanni 
önállóságra lépett, elhagyta a szülői házat, amely először 
takargatni próbálta a szégyent, majd miután Fanni nem 
kívánt visszatérni a családi fészekbe, tudomást sem vett 
könnyelmű leányáról. 

— Fanni ügyében járt Pesten, Günther tata? — kérdezte 
részvevően a doktor. — Csakhogy őt nem itt találja ám, 
hanem Komáromban, Pázmán Mihály direktor úr 
színtársulatánál. 

Günther Leopold hosszasan nézi a fiatalembert. 
Magában felméri, megsaccolja, hogy őszinte lehet-e hozzá. 
Mert mit tudhatja manapság a kérő ember, hogy mire 
megy, ha előrukkol kívánságával. De ez a Bandi fiú 
segíthetne rajta, gondolja, azért is örvendezett annyira 
látásán, amikor az este észrevette a kávéházban. 

— Segítenél rajtam, fiam? — óvatoskodik, s leül a frissen 
vetett ágy szélére. 

— Ha rajtam múlik — jön a válasz. 

— Azt mondd meg, szívedre: svarcgelb vagy-e? 

A doktor is felméri a helyzetet. Vajon mit akarhat tőle 
Günther Leopold? Vigyáznia kell rá. Fia, legkisebb fia, a 
Flórián a lehető legrosszabb ajánlólevél az őszinteséghez; 
Günther Flórián Haynau megbízásából utazik Komárom 


várába. Mielőtt válaszolna, visszakérdez: 

— Mit tud legkisebb fiáról, Flóriánról, Günther tata? 

— Az anyja szoknyája mellett hagytam másfél hónapja. A 
lelkére kötöttem, hogy el ne mozduljon onnan. Mert 
forrófejű gyerek, nem lehet annak parancsolni, csak az 
indulatai után rohan, ha engedi az ember. Én meg már 
másfél hónapja itt költöm a pénzt Pest városában, a fiamat, 
a másik fiamat keresgélve. 

— És minek örülne jobban, ha azt mondanám, hogy 
svarcgelb vagyok vagy azt, hogy Kossuth-hivő? 

— Ne kérdezz tőlem, fiam, ilyen nehezet, mert menten 
megszakad a szívem. A leányom Komáromban magyar 
teátrista, a Dénes meg... — elcsuklik a hangja. 

— Mi van vele? — hangzik a részvét kérdése. 

— Az Újépületben raboskodik. 

— De hát mi történt, Günther tata? 

Az öreg megigazítja fején hófehér hálósipkáját. Ha nem 
lenne ilyen tragikus a pillanat, kedélyes esti beszélgetőkre 
hasonlítanának, a lefekvés előtti órában. 

— Előbb a lányom lett magyar színészné, gyalázatot 
hozván a becsületes Günther névre, aztán a nagyobb fiam 
hagyott el. A Dénes. Megbolondult, egészen biztosan 
megbolondult. Otthon kellett volna tartanom, le kellett 
volna fogni, ketrecbe zárni, mint a disznókat szoktam. 
Képzeld csak, a tavasszal beállt honvédnak. Kemenes 
Dénes néven. Aztán tudod-e, te, hogyan megy ma az 
ilyesmi, felvergődött a főhadnagyságig. Érted ezt, öcsém? 
Nem tisztelnek ezek a mai emberek se anyát, se apát, se 
hagyományt, semmit se. De meg is átkoztam, ne félj! S 
megfogta az átkom! Feljöttem Pestre vagy másfél hónapja, 
hogy jobb belátásra bírjam, de nem találtam sehol. Közben 
meg itt minden megváltozott, kifutottak Görgey katonái, 
ami helyes is; becsületes sváb ember vagyok én, tisztelem 
az osztrák sógorokat, meg aztán úgy vagyok én is, hogy 
rendnek muszáj lenni. Mi a fenét keresett az én fiam, sváb 
létére, a magyar hadseregben? De hát teljesen 
megbolondultak ám az idei tavaszon a temesváriak: vagy 


ezren álltak be magyar katonának. Volt olyan is közöttük, 
aki tán vizet sem tudott magyarul kérni. De ők mind 
Kossuth katonái akartak lenni. 

Az öreg hálósipkás keserűen nevetett. 

Temesvári András megsajnálta. 

— Es most mi lesz a sorsa? 

— Hagyd el, fiam, azt mondják, hogy aki odabent van, azt 
mind fölakasztják. Hogy az én gyerekeim milyen bolondok. 
Nekem már úgyis mindegy! Ha Fannira gondolok, sír a 
lelkem a magyarok miatt, mert hát azért Fanni mégis okos 
lányom volt nékem, csak megbolondította őt is ez a mai 
világ. Bizony isten, már azt beszéltük odahaza a 
feleségemmel, hogy talán a levegőben van a baj, tele van a 
lég sok-sok miazmával, és ez fertőzi a fiatalságot. 
Másképpen hogyan is lehetne? De ha a fiamra gondolok, az 
én szép Dénes fiamra, akkor nagyon szidom a kutya 
magyarjait. Még a végén majd miattuk jut az akasztófára... 

Sír a temesvári kalmár. Már nem tartja vissza könnyeit. 
Utat ereszt a lepergő cseppeknek, hálóköntösét emeli, s 
abba törli nedves arcát. 

— Neked jó, fiam, téged visszahozott ez a batár. Meg itt 
azt is rebesgették, hogy Aradról érkeztél. Onnan meg csak 
az jöhet, aki... Na, érts már szót velem... Biztasd meg egy 
kicsit a lelkem... 

Temesvári András megsimogatja az öreget. A 
legszívesebben biztató szavakat mondana neki, de nem 
ígérhet semmit. Neki Komáromban a helye. Meg kell 
akadályozni a Klapka elleni merényletet. Ha időt veszít, 
esetleg későn érkezik. És éppen annak az érdekében 
cselekedjék, akinek öccse Klapka életére tör? Hiszen a 
legjobb lenne felébreszteni a síró öreget álomvilágából, hadd 
lássa, hogy legkisebb fia sincs otthon Temesvárott, az anyai 
szoknya mellett, hanem úton van Komárom várába... De 
szabad-e a védtelent bántani? 

— Ugye, fiam, hogy segítesz rajtam? — hangzik újabb 
kérdés, és a szemek oly reménykedőek, hogy a doktor nem 
tud nemet mondani. 


— Az Újépületben raboskodik? — kérdezi, pedig hallotta az 
előbb, de hát nem tud mit kérdezni. 

— Ott, ott, a Neugebáudéban. Talán ezren is vannak ott! 
Hanem többen. De az én drága fiam, a Dénes... — Már újra 
sír. — Kihozod, ugye, a fiamat? 

— De hát mit gondol rólam? — utasítja vissza az egyenes 
választ a doktor. 

— Azt, hogy jó ember vagy, meg azt, hogy megáld érte az 
isten. Meglátod, fiam... Mert az isten nem a ruha színét 
nézi, annak nem kell tudni, hogy svarcgelb vagy-e vagy 
másféle, ő csak a cselekedetet tekinti... Hozd ki a fiamat az 
Újépületből, s nem leszek hálátlan... 

— Feküdjön le, Günther tata. Mindjárt éjfél. És holnap is 
nap lesz! S ha így sír, még felveri a fogadó vendégeit. — 
Halkabbra fogja hangját: — Még meglehet, hogy itt 
hallgatóznak az ajtónk előtt. Feküdjék le kegyelmed, 
nyugodjon, pihenjen, mert úgy még reménykedni is jobb... 

A  hálósipkás öregúr hálatelt szívvel búcsúzik, 
szorongatja a Bandi fiú kezét, akire, lám, milyen örömmel 
talált rá Pest városában. Amikor elmegy, s csönd borul a 
szobára, s eloltja a gyertyát, csak áll az ablaknál Temesvári 
András, és csodálkozik. Az élet változásán, az események 
hirtelen felpbörgő sokaságán, azon, hogy vajon mit hoz a 
holnap, merre fordul élete szekere, s miképpen is próbáljon 
segíteni Günther Leopoldon. 


12. 


A Neugebáude úgy magasodott Pest városában, mint 
valami hatalmas, óriásira nőtt és elpusztításra érett beteg, 
szürke daganat. Tulajdonképpen a városfalakon túl 
emelték, a történelmi városrésztől északra, túl a váci 
kapun, közel a Dunához, óriási térség közepén, a katonaság 
számára. II. József korában húzták fel falait, 1786-ban 


adták át rendeltetésének, s a pesti nép azonnal Újépületnek 
nevezte el, s ettől kezdve Újépület maradt a neve, még 
akkor is, amikor már sok szebb és újabb palota emelkedett 
Pest városában. 

Persze az Újépület sohasem versenyzett szépségben Pest 
egyetlen valamirevaló épületével sem. Építtetőit praktikus 
cél vezérelte: olyan hatalmas épületkolosszust kívántak 
felépíttetni, amely város a városban, s amely annyi katonát 
rejthet magában, hogy elegendő legyen akármilyen 
forradalom elfojtására és megsemmisítésére. A Neugebáude 
félelmetes falaival, négy utcára nyíló hatalmas, ijesztő 
méretű, idomtalan testével valóságos jelképe lett annak az 
elnyomó hatalomnak, amely Bécs városában székelt, de 
pesti helytartója tulajdonképpen sohasem Budán lakott, 
hanem fegyveres katonák képében az Újépületben. 

Az épületeket lehet szeretni és gyűlölni, kedvesek 
lehetnek az emberi szemnek, és ugyanakkor minden 
megsemmisítésre váró rossz jelképévé is válhatnak. 
Megírták a krónikások, hogy a francia nép szemében 
olthatatlan gyűlölet szimbóluma lett a Párizs szívében épült 
Bastille, s a nagy francia forradalom örök időre emlékezetes 
dátuma lett Bastille megostromlásának és lerontásának 
napja. A bibliai igék szerint kő kövön nem maradt, a dühödt 
nép alapos munkát végzett. 

Pest Bastille-ja a Neugebüáude. 

A Lánchídtól északra, pár száz lépésre a Duna partjától 
kevélykedett, a Lánchíd és a Margitsziget között, fele úton. 
Építése napjától kezdve nem szerették, a hatalom zsarnoki 
jelképét látták benne, a gyűlölt józsefi eszmék 
megtestesítőjének kijáró ellenszenvvel utálták az arra 
járók. 

De mégsem rontott neki a pesti polgárság, a forradalmi 
diákifjúság, mintegy jelezvén a vértelen forradalom 
dicsőségét és nagyságát: nem rombolni, de építeni, újítani, 
alkotni akart. 

Körülötte széles körben megtiltották házak építését. A 
nagy négyszög négy tompa sarkában háromemeletes 


pavilonok húzódtak, s bent udvarok, gyakorlóterek, újabb 
udvarok tagolták az épületmonstrum belső szerkezetét. 
Talán nem is tudták a pestiek, hogy hány szobája, terme, 
udvara van, igaz, nem is voltak rá kíváncsiak. Falai között 
leginkább csehek, olaszok, lengyelek, horvátok 
katonáskodtak és csak kevés magyar, de igazán fölösleges 
lett volna honiakkal védelmeztetni a császári rend örökös 
nyugalmát. 

Úgy dölyfösködött ez az épület Pest városában 
fantasztikus méreteivel, óriási falával, megszámlálhatatlan 
ablakszemeivel, mintha az örökkévalóság ütött volna benne 
tanyát. Pedig 1849 nyarától kezdve éppenhogy az elmúlás 
költözött falai közé. Az összeomló forradalom, a katonai 
vereségek egymásutánja szállította lakóit; immáron nem a 
katonaságot, hanem szomorú rabjait, akiket sorsuk arra 
ítélt, hogy ideig-óráig a Neugebáude lakói legyenek. 

Ez volt a legnagyobb börtön az országban, talán egész 
Európában, de lehet, hogy a világon is. És hamarosan mégis 
kicsinek bizonyult. Egyre-másra érkeztek a megfáradt 
transzportok, megvasalt kezűlábú elfogottak sokaságával, 
magas rangú tisztekkel és egyszerű közkatonákkal, 
politikusokkal és írókkal; mindazokkal, akik ellenségei 
voltak az Ausztriai Ház dicsőségének, és akik szívből 
tapsoltak, amikor Debrecenben tépett tollakkal, sebes 
telttel hullott le a császári sas az ország fájáról. 

Az Újépület nevéhez a rémület tapadt attól kezdve, hogy 
Pest és Buda július elején elesett, s megjelent a császár 
jelvényeivel Haynau táborszernagy úr. Elég volt néhány 
rendelet, és a kinyílt kapukon keresztül özönlöttek az 
elfogottak a Neugebáude sötét és komor celláiba. 

S a környező teret egyre többen keresték fel reménykedő 
lélekkel, síró szemekkel, hogy hátha hírt kaphatnak a 
bezártak felől, hírt vagy levélkét egy-egy jólelkű őr által. A 
hozzátartozók áradata megállás nélkül keringett a 
hatalmas épület körül, mígnem a katonaság meg nem 
parancsolta, hogy milyen széles sávban tilos megközelíteni 
a hatalom börtönét. 


A Neugebáude köré ellenőrizhetetlen legenda szövődött. 
Úgy beszélték a pestiek: Haynau megfogadta volt, hogy akit 
egyszer ide bevisznek, az saját lábán még egyszer el nem 
hagyhatja az épületet. És eddig ez bizonyosság volt. Innen 
csak kinyújtóztatott testtel, csukott szemekkel lehetett 
szabadulni a másvilágra nyíló kapun által. 

Bezzeg most már bánták a pestiek, hogy nem szedték 
szét kövekként az Újépületet; még akkor is bánták, ha 
felmérték magukban: ezzel nem vethettek volna gátat 
Haynau ítéleteinek. 

A Neugebáudéban már ezrek raboskodtak, amikor 
Temesvári András kilépett az Angol Királynő fogadó 
kapuján, hogy elinduljon a városparancsnokság épülete felé. 


13. 


Nehéz éjszakája volt. 

Amikor rátelepszik az emberi lélekre a felelősség, vívni kell 
vele. Mert az ember könnyű érvekre lel ilyenkor, nyugtatja 
a lelkiismeretét, s igyekszik kibújni a szorító válaszadás 
alól. Temesvári András azzal nyugtatta magát elalvás előtt, 
hogy még reggelig sok idő van, s a határozathozatalt 
reggelre halasztja. Az álom megnyugtatja, gondolatot, 
tanácsot, jó reményt adhat, hitet az eljövendőhöz, 
bizodalmat a dolgok megvalósulásához. 

És amikor eljött az ébredés órája, már tudta, nem veheti 
magára a búcsú köpenyét anélkül, hogy meg ne kísérelje a 
lehetetlent. Még ha ez vissza is tartja az indulástól, ha 
késik is Komárom várából, nem utasíthatja vissza Günther 
Leopold könyörgését. És ő nem bírálhatja felül a Günther 
fiúk cselekedeteit: amit vétkezett az egyik, jóvátette a 
másik; Flórián jövendő vétkét jóvátette már Kemenes 
Dénes főhadnagy, és miért a jót büntesse, ha esetleg a 
kezében a kiszabadításának kulcsa. 


De vajon valóban nála van-e ez a kulcs? 

Lehet-e szabadító ott, ahol az elmúlt hónapokban még 
senkinek sem nyílt meg a börtöne? Hogyan hozza ki az 
Újépület cellájából Kemenes Dénest? 

Az ő ereje túlságosan kevés ahhoz, hogy szembeszálljon a 
hataloméval. . Romantikus  — szabadításra meg — nem 
vállalkozhat, se emberei, se lehetősége hozzá; különben is, a 
valóság nem olyan, mint amilyennek a ponyvára vetett 
könyvek írói elképzelik. Ismeri ő a füzetes könyvecskéket, 
Párizsból jött ennek a divatja, találkozott velük Bresciában 
is: kelendőek, olcsóak, izgalmakkal fűszerezve, s a hős 
mindig, mindenütt győz. 

Bár  kölcsönözhetné most e hősök tudását és 
legyőzhetetlenségét. . De Temesvári — András — nem 
rendelkezett semmi ilyen hatalommal. 

Nyolc óra is alig múlott, amikor a városparancsnoki 
őrség ügyeletes tisztjénél jelentkezett, kihallgatást kérvén 
Felix von Büttner grófnál. 

— Jól aludtam, dottore, csoda jól aludtam, maga 
varázslatos ember! — fogadta azonnal a korán kelő 
városparancsnok-helyettes, hozzátéve ugyan, hogy sürgős 
elintéznivalói vannak délelőttre, azért csak rövid időre 
fogadhatja. — Talán nem állt elő a kirendelt fogat? — 
érdeklődött a jókedvű öregúr, akit szemmel láthatóan 
felvidított az esti lakoma. 

Néró, a fekete farkaskutya ez alkalommal is ott ült 
gazdája lábánál. Ugyanabban a teremben fogadta Felix von 
Büttner gróf, mint előző este, csak a nappali világítás 
egészen másként mutatta a palota belsejét. Az első felelős 
magyar kormány miniszterelnökének családi palotájában 
ütötte fel főhadiszállását a városparancsnokság, itt székelt 
Haynau, és ide tér majd vissza az aradi útról. A falakról 
ősök szakállas képe néz a beszélgetőkre, széles arany 
keretekben hallgatják a vidáman induló társalgást. 

— Sajnos, el kell halasztanom az utazást — felelte 
Temesvári András. Átmenetileg — tette hozzá kisvártatva, s 
mintha valami könnyű zavart törölne le homlokáról, mintha 


éppen az éjszaka jutott volna eszébe, amely múlhatatlan és 
halaszthatatlan, könnyedén beszélt róla. - Tudja, 
excellenciás uram, a tegnap esti pompázatos bor egészen 
megzavart, elfelejtettem, hogy mivel bízott meg Haynau 
táborszernagy úr... 

— Hajaj, sokszor van így az ember, dottore — örvendezett 
újra korai vendégének a városparancsnok-helyettes. — De 
hátha valamiben segíthetek... 

—Nem is merem remélni, hogy segítene, excellenciás 
uram. 

— Elvégre Pest városparancsnok-helyettese vagyok! - 
húzta ki magát délcegen, de nyomban vidámságra fordította 
a szót, hasára mutatott eképpen: — Látja, teljesen oda a 
pocakom. De el is csapatom a doktoraimat, el én... 

Temesvári András merészen kombinált. Talán a 
határozottság segítségére lesz. Hiszen ez a tudta nélküli 
Haynau-üzenet, aminek következtében Felix von Büttner 
grófnál vacsorázott, még segítségére lehet. 

— Megfeledkeztem tegnap este valamiről — játszotta meg 
a feledékenyt. 

— Ugyan... dottore, csak nem? 

— Haynau parancsáról! — mondta határozottan. 

— Haynau parancsáról? — álmélkodott a tábornok. 

— Igen, excellenciás uram. 

— Hát akkor azonnal teljesítjük is. Miről volna szó? 

Temesvári doktor nem mert azonnal határozottan a 
tárgyra térni. Előbb körbejárta nagy óvatosan, kíváncsi volt 
rá, számíthat-e mindenben a tábornokra, akinél nagyobb úr 
alig van Pest városában. 

— De előbb, excellenciás uram, hadd kérdezzem meg, 
milyen volt az éjszakai nyugodalma? Készíttessek-e a pesti 
patikusokkal valami gyorsan ható görcsoldó szert? 

— Görcsről beszél nekem? Soha ilyen jól nem aludtam, 
mint az elmúlt éjszaka. Pompás álmom volt, azt álmodtam, 
hogy... ja igen, persze úgy gondolom, hogy azért nem árt 
egy kis erősítő vagy görcsoldó por, dottore... 

— Készségesen feljegyzem a receptet, a Király patikában 


jól elkészítik kegyelmes uramnak. Biztos a hatása. És a heti 
egyszeri vastag vacsora engedélyezve ezentúl is. Igen, míg 
el nem felejtem, tudom már, hogy mit akartam kérni. Egy 
kísérőt az útra, egy főhadnagyot, excellenciás uram. 

A tábornok az elkövetkező hetek vacsoráira gondolt, és 
boldogan adta beleegyezését. 

— Csak egyet? — kérdezte. 

— Igen, tábornok úr. 

— Látja, máris teljesítettem. De ha szükségesnek látja, 
egész katonai különítménnyel kísértetem el Komárom 
határáig. 

— Feltűnő lenne, tábornok úr! 

— Helyes, dottore, de milyen főhadnagyot kíván? A 
lovasságtól, a vadászoktól... a vértesektől talán... vagy...? 

— Vagy... igenis, excellenciás uram, vagy... 

— Hadd hallom hát! 

Temesvári doktor behunyta a szemét. Most vagy soha. 
Ha úgy tudja kiejteni a száján a kérést, mintha egy korty 
vizet kérne, akkor sikert remélhet. Hiszen mögötte kell 
éreznie Haynau tegnapi levelét. Ha esetleg nem teljesíti 
kérését, még ráér fenyegetőzni, kiabálni, követelőzni... 

— Ó, isten ments — hajolt meg a tábornok előtt —-, nem 
gyöngítem a hadsereget. Én megelégszem egy fogoly 
főhadnaggyal is! Amiből, gondolom, most bőségesen el 
vannak látva a pesti börtönök. Így rendelkezett a 
Feldzugsmeister. 

— Ön csak egy foglyot kér, dottore? — könnyebbült meg a 
tábornok. — Csupán egy fogolyra van szüksége? S ha 
megválaszolná e különös kérést, boldoggá tenne, s 
kielégítené kíváncsiságomat. 

A doktor mély lélegzetet vett. 

— Bizonyára önnél van, excellenciás uram, Haynau 
táborszernagy úr levele, amelyben a komáromi akcióról ír. 
Klapka tábornok útban van. Akadályozza a tárgyalásokat. 
El kell tenni láb alól. De hisz erről ön bizonyára többet tud, 
mint mi... Ugye, tábornok úr! Nos a megbízottak egyike, 
egy bizonyos Günther Flórián nevű ifjú ember, aki 


bizonyosan végre is hajtja a vállalt feladatot. És milyen a 
sors iróniája, excellenciás uram. Ennek a derék ifjúnak 
bűnös bátyja van, egy bizonyos Kemenes Dénes nevű 
főhadnagy személyében. Szerencsére ez a főhadnagy a 
Neugebáude foglya, de a komáromi vállalkozás sikere, azon 
is múlik, hogy ezt a rebellis főhadnagyot mennyire tudjuk 
céljaink érdekében felhasználni. Hát róla lenne szó; 
gondolom, csekélység, amit kérek, könnyen teljesíthető, s 
ha a délelőtt folyamán  megparancsolná szabadon 
bocsátását, akkor... nos, akkor én azonnal tovább is 
utaznék még ma Komárom várába. 

Belepirult, mert egy szuszra mondta végig a kérését. Úgy 
építette föl mondatait, hogy minden természetes legyen, 
semmiségnek tűnjék az egész kérés, bagatell, aprócska, 
szóra sem érdemes ügy legyen a tábornok szemében. 

Várta a választ. 

— Hm... — krákogott a tábornok, és nem mondott többet. 

— Talán valami akadály merült föl a kérés teljesítésében? 
Akkor ne fárassza magát, excellenciás uram, majd jelentem 
Haynau táborszernagy úrnak, hogy... 

— Isten ments — riadt meg von Büttner —, csak azt ne! 
Ugyan Haynau parancsba adta, hogy senkit se eresszek ki 
kemény ítélet nélkül a Neugebáudéból, de ha ő kérte, akkor 
természetesen ennek semmi akadálya sem lehet. Hova is 
gondol, kedves dottore... azonnal, kérem, hívatom a 
segédtisztemet; — diktálja csak a helyes adatokat, 
előkerestetem az ügyiratát, s engedélyezem a távozást. Ez a 
legkevesebb, amit az ön útjának sikeréért én is megtehetek. 
Dottore, dottore, örülök a mai viszontlátásnak... Szívből 
örülök... Hanem reggelizett-e már? Nem enne velem most 
1s? 

— Isten őrizzen, excellenciás uram. Kettős bűnt a római 
anyaszentegyház sem engedélyez! A gyomor bűnét le kell 
vezekelni! Reggelire csak főtt tojást engedélyezhetek, 
ebédre kevés főzeléket és semmi vacsorát. Hetente egyszer, 
emlékezik reá még, tábornok úr, hatvanon felül elég 
hetente egyszer vétkezni... 


Gróf Felix von Büttner csöngetett adjutánsának, és 
azonnal szabadulólevelet diktált Kemenes Dénes főhadnagy 
számára. Aláírta, porzóval beszórta a tinta fénylő vonalait, 
és kezet rázott a doktorral. 

— Aztán ne felejtse a meghívásomat, dottore, lehet, hogy 
már az őszön otthon leszek a birtokomon. És szívesen látom 
háziorvosomnak is, örvend a szívem, ha pártolhatom a 
tudományt, dottore... a viszontlátásra, és vigyázzon a 
foglyára, nehogy visszaszökjék. 

Még akkor is hallatszott nevetése, amikor Temesvári 
András a széles lépcsőn ment lefelé, nem gyorsan és nem 
lassan, hogy a folyosón őrt álló katonák ne is sejtsék, 
milyen öröm dörömböl a mellében. 


14. 


Az Újépületben élet és halál ura a Kronprofoss, vagyis a 
főporkoláb, akinek a tudta nélkül nem hoznak be senkit, és 
természetesen ki sem eresztenek halandó embert, aki 
fogolyként köszön be. 

A Kronprofoss cseh földi ember, természetesen német 
vérbe oltott cseh, aki hű kiszolgálója a birodalomnak, 
dédnagyapjától kezdve. Kackiás bajsza hegyes, ezzel is 
mutatván, — hogy ellentétben az osztrák földről 
idekerültekkel, ő más náció fia. Tulajdonképpen nem 
szívesen vállalta ezt a hivatalt, mert jobb volt otthon 
Neuhausban, a hatalmas hercegúr szolgálatában, de ha 
Schwarzenberg herceg is szolgálatot vállalt, ő sem 
maradhatott ki a rebellis magyarok elleni küzdelemből: 
beteg lábára való tekintettel azonban kitelt a három 
esztendő két nap alatt, s attól kezdve csak börtönökben 
uralkodik a foglyok fölött. 

Húzza a lábát, vadkan sebezte meg harmadéve, egy 
udvari vadászat alkalmából, amikor az öreg császár ott járt 


Neuhausban. Állítólag fegyvertelenül védtelen 
pásztorlánykákat űzött a rengetegben, amikor megtámadta 
egy igazi vadkan, de a közelben cserkésző udvari emberek 
sikerrel terelték el a koronás uralkodó mellől a 
szemtelenkedő vaddisznót. Igaz, hogy ő azóta húzza a lábát, 
de különben most nem lehetne ilyen bizalmi helyen, hiszen 
akárki nem töltheti be a főporkolábi tisztet a magyarok 
fővárosában. 

Vorpost vezette Temesvári Andrást a főporkoláb hivatala 
elé, mindjárt a főbejárat melletti teremhez, ott átadta egy 
másik illetékes katonának, s máris becsukódott az Újépület 
megvasalt kapuja a látogatók mögött. 

Mert ketten voltak, Günther Leopold is vele jött a 
Neugebáudéba. Reggel szoruló szívvel várakozott az Angol 
Királynőben, s a jó hírt túláradó örömmel fogadta. 

— Megfan a fiam, szapad lesz a fiam, köszönöm neked, 
Wagner András... — hálálkodott könnyes szemmel. — Lám, 
tudta az öreg Günther Poldi, hogy kihez kell fordulni eppen 
az irdatlan nagy városban. Tudtam én, hogy egy jó ember 
fan csak a világon, és az te fagy, édes fiam... 

Nehezen lehetett véget vetni a hálálkodásnak, mert 
Günther Leopold nem az az ember, aki túláradó 
boldogságát ne öntené ki azon nyomban. Így aztán 
Temesvári doktor azzal vágta el a szózuhatagot, hogy ezt 
mondta: 

— Poldi tata, az a biztos, amikor kívül vagyunk az 
Újépületen. 5 az még odébb lesz. Még sok minden történhet 
addig. 

Ezzel viszont úgy megijesztette az amúgyis ijedős 
öregurat, hogy amióta beléptek az Újépületbe, s rájuk 
csukódott a vaskapu, meg se mert szólalni. 

A Kronprofoss élet és halál ura, tőle függ a foglyoknak 
adandó kedvezések megadása, a hozzátartozók beengedése, 
a csomagok átvétele; ő engedélyezheti a tehetősebbek saját 
élelmezését, mert erre is van mód, legalább addig sem az 
állam pénzét herdálják, amíg elérkezik a végleges ítélet 
ideje. 


Ha azt remélték, hogy megismerhetnek valamit e 
hatalmas börtönrendszerből, tévedtek. Mert a Kronprofoss 
hivatali szobája mellett egy kicsiny, rossz szagú 
szobácskába vezették őket, ahol türelmet parancsolván 
rájuk, magukra hagyták őket. 

— Bízhatunk, fiam? — óvatoskodott suttogva Günther 
Leopold. 

— Sohase veszítse el kegyelmed a reményt — jött a felelet. 

— Fajon megtalálják-e ennyi fogoly között éppen az én 
fiamat? 

— Bizakodjék kegyelmed. 

— Mást se teszek, mióta feled összehozott a sors! De ne 
félj, fiam, hazafiszem innen én a Dénes fiamat, haza én. 
Összekötöm a sarkait, magam mellé térdepeltetem, mint 
kiskorában szoktam folt, még kukoricát is fetek a térde alá. 
Csak próbáljon még egyszer megszökni mellőlem. Majd 
adok neki. Haszontalan kölyke. 

Nehezen múltak a fertályórák, nehezen kúszott előre az 
asztalra kitett zsebóra mutatója. Hallották a szú percegését 
az asztalban, messziről, a vastag falakon tompa 
vezényszavak szűrődtek át finoman és szinte észrevétlenül. 

Günther Poldi néha felijedt. 

— Hallod, fiam, lánccsörgés — mondogatta, de csak 
hallucinált; kisvártatva meg kiáltozást vélt hallani, de 
aztán rájuk hullt a csönd ólomnehéz levegője. 

— Nem lesz semmi baj — nyugtatta az öreget a doktor. — 
Én tudom, orvos vagyok, olyan ez, mint a születés 
reménysége. Fájdalommal jár, nehezen jön el, s egyszer 
csak itt van. És utána csodálkozunk csak, hogy milyen 
könnyen ment minden. 

— Még az a jó, hogy szépen tudsz figasztalni — mondta 
Poldi tata, majd hirtelen hangot váltott. — Hanem tudod-e, 
hogy ezen a gazemberen fogom le ezt a rengeteg költséget. 
Másfél hónapig itt lakni ebben a patikadrága városban, 
tudod, fiam, hogy mit jelent ez? Lefonom az atyai részéből, 
le én; hát mit gondol ez a Dénes gyerek, hogy szabad ilyen 
büntetlenül szórni a pénzt? Mert én, fiam, ehhez sohase 


szoktam hozzá. De nem ám. Én nem is szoktatom hozzá a 
fiaimat. Hogyne, hogy azt higgyék, ők elherdálhatják 
mindazt, amit keserfes nehezen kapartam össze nekik. 
Ilyenek ezek a fiatalok, nem törődnek semmifel, csak azt 
nézik, hogyan ferhetnék el a jussot. Majd én adom a 
fiamnak, csak kerüljön ki innen már egyszer — sóhajtotta 
keservesen, s e pillanatban valóban nehéz lett volna 
eldönteni, hogy vajon a fiát vagy a Pesten elköltött pénzét 
sajnálta jobban Günther Leopold. 

— Mit számit ilyenkor az arany, Poldi tata — józanította 
vissza az öreget az álmok világából Temesvári András. 

— Hogy mit számít? — emelte föl a hangját. — De hát 
látszik, fiam, a gondolkodásodon, hogy te is amolyan kódis 
családból származol, már meg ne haragudj az igazság 
kimondásáért... Méghogy mit számít a pénz? Vedd csak 
tudomásul, hogy ez az egyetlen számít a világon! Bizony, 
fiam, a pénz, a birtok, a föld, a hízók ezerszám, ezután 
süvegelik meg az embert! Ne számítsd te a mostani filágot, 
hiszen most megbolondultak az emberek. De meg ám! 
Őrültek kerültek felül. Mire faló a hadakozás, a háború 
csak tönkreteszi az értékeket, Bandi fiam! 

Ezzel el is ment az idő. 

S mikor végre megjelent a Kronprofoss, arcáról nem 
lehetett semmit leolvasni. Gyakorlata volt az érzelmek 
eltitkolásában, valóságos művészetté fejlesztette ki ezt a 
tehetségét az elmúlt hetek alatt. Hiszen ha nincs az arcára 
írva se öröm, se szomorúsága akkor a hozzá könyörgők, a 
vele beszélők, a hírt remélők nem tudnak arca vonásaiból 
olvasni. De különben is, tulajdonképpen nem érzett a rabok 
iránt szánalmat a főporkoláb, neki csak ismeretlen neveket 
jelentettek a befogottak; meg volt győződve arról, hogy a 
császári ház elvetemült ellenségei raboskodnak a 
Neugebáude börtönében, akikre csak golyó vagy akasztófa 
várhat. Neki nem öröm néha innen kiengedni egy rabot 
sem, mint ahogy az sem szomorúság, ha akasztófát kell 
előkészíttetni a kivégzésekhez. Ez csak kötelesség, s az 
ember teszi a kötelességét; ezzel is telnek és múlnak a 


napok, s tulajdonképpen az váltott volna ki belőle érzelmi 
kitörést, ha hírül veszi, hogy vége a megbízatásának, és 
mehet haza a cseh földi Neuhausba. 

— Mi van a fiammal? — heveskedett német szóval Günther 
Leopold. 

Tiltakozó " kézmozdulat állította meg a további 
érzelemkitörést. 

— A fogoly elővezetésére kiadtam a parancsot — hangzott 
a rövidre szabott válasz, majd hátat fordított a főporkoláb, 
és becsukta maga mögött az ajtót. 

— Legyen hála a magasságban lakozó Úristennek — 
hálálkodott a kalmár. 

— Türelem, Poldi tata, türelem, most már kezünkben a 
bizonyosság. 

— De amikor ez a legnehezebb az egészben — csóválta fejét 
az öregúr. 

És elérkezett a szabadulás pillanata is. 

Két őr között megjelent Kemenes Dénes. 

Sápadt arcára volt írva a börtönnapok keménysége. 
Külsőleg nem hasonlított semmiben az apjára. Nyúlánk, jó 
kiállású, sötétszőke hajú fiatalembert látott maga előtt 
Temesvári András, arca kerekebb lehetett még néhány 
hete, de a börtönben megsoványodott, ruhája is lötyögött 
rajta. Orra piszén nyomott volt, ez arcának vidámságot 
kölcsönzött, szemei is nevetősek voltak, tulajdonképpen 
csöpp szomorúság sem mutatkozott ábrázatán. 

— Édesapám — mondta magyarul, kihangsúlyozván ezzel 
is, hogy érzelmei mit sem változtak az elmúlt hónapok 
alatt, mióta elhagyta volt a szülői házat. 

De Günther Poldit egyszeriben elhagyta eddigi 
érzékenysége. Kemény volt, és szikrázott szeme a méregtől. 
Lehet, hogy e pillanatban megint a hiába elvesztegetett 
aranyakra gondolt, s mivel már kezében érezte megkerült 
fiát, éreztetni kívánta vele az apai szigort. 

— Édesapám? Majd adok én neked magyar szót, te 
gazfickó — ontotta a táj nyelv minden zamatát elképedt 
fiára. — Viszlek haza Temesvárra! Köszönd meg ennek a 


derék jó barátnak, hogy kiszabadít a  Neugebáude 
börtönéből. 

— Hogy én... hogy én... szabad lennék? — ocsúdott fel 
Kemenes Dénes, s rangtól és zsinórtól fosztott magyar 
főhadnagyi ruháján végigfutott a tekintete. — Mire való ez a 
tréfa? Innen csak a hátsó ajtón van kimenetel, 
kinyújtóztatva... 

— Köszönd meg, fiam — érzékenyedett el végre Günther 
Leopold, s már nem bírta magában tartani az öröm 
könnyeit. - Köszönd meg a magasságban lakozó 
Mindenhatónak, hogy hátat fordíthatsz e rettenetes 
börtönnek! 

A Kronprofoss is megjelent az ajtó keretében, a 
szabadulási papirost lobogtatván, s a még hinni nem akaró 
főhadnagy kezébe nyomta. 

— Mondjon hálát a császárnak — kiabálta haraggal —, s ne 
emelje kezét még egyszer a megbocsájtó hatalomra! 

Kint, a Neugebüáude előtt fogadott bérkocsi várt rájuk. 
Günther Leopold arra gondolván, hogy azért is mennyi 
pénzt fizethet, újra fiát szidalmazta. 

— Te alávaló, kötöznivaló bolond, hogy miért is szült 
anyád a világra! Hát szabad volt ennyi bajt okozni a te jó 
anyuskádnak, a Mutter, jaj, a Mutter úgy vár odahaza, 
hogy majd megszakad a szíve... 

Ostorpattogásra indultak a lovak. 

Kemenes Dénes még egyszer kitekintett a kocsi ablakán. 
A társaira gondolt, a bent maradt százakra és ezrekre, és 
nem is hallotta apja szidalmazó szavait. 


15. 


Temesvári András és Kemenes Dénes közt a kocsiban 
egyetlen szó sem esett, csak méregették egymást, senki sem 
szólalt meg, hiszen nem lehetett tudni, hogy a bérkocsis 


nem áll-e a titkosrendőrség szolgálatában. 

— Az Angol Királynőhöz — mondta Günther Leopold. 

— A hajóhídhoz — változtatta meg a kiadott parancsot 
Temesvári András. Azután az utasítása mégis megváltozott, 
mert előbb megálltak egy ruhaüzlet előtt, ahol német 
bankóért tisztességes polgári öltözőruhát vásárolt fiának 
Günther Leopold, mert mégiscsak furcsa lett volna a 
díszeitől fosztott magyar tiszti ruhában sétálni Pest 
városában. 

A hajóhídnál megváltak a bérkocsitól, s átsétáltak a 
budai oldalra. Az időjárásról beszéltek, semmiségeket 
mondtak egymásnak. Az ifjabb Günther arcára volt írva a 
meglepetés, magyarázatot várt, és nyilván e magyarázatért 
vitte át a budai partra az apát és fiát Temesvári András. 

Az augusztusi nap magasan állt már a fejük fölött, 
amikor elmaradt alóluk a rengő hajóhíd pallós utcasora. A 
budai polgárok falakra kifüggesztett hirdetmény előtt 
tolongtak, mert egyrészt a városparancsnokság ezeken 
tudatja a kivégzéseket, másrészt minduntalan új és új 
parancs szükséges a kormányzáshoz. 

Egy polgár tüntetőleg fekete kalapban merészkedett ki a 
folyó partjához, magányosan állt, csak nézte a tolongó, 
egymást lökdöső embereket, ősz haja és fehér szakálla 
magas korról árulkodott. Sétapálcáját kezében tartva 
göröngyöket, apróbb köveket rugdosott a vízbe, láthatóan 
jól elszórakozott ezzel a furcsa időtöltéssel. Temesváriék 
arra figyeltek föl, mielőtt a Gellérthegy oldalába felvezető 
gyalogúthoz értek volna, hogy két hirtelen előkerült 
zsandár pofozza, üti a kalapos urat. 

— Kossuth-kutya! — hallatszott idáig a német kiáltozás. — 
Kossuth-kutya! — És a Kossuth-kalapra emlékeztető fekete 
kalap máris a földön volt, s hiába nyúlt utána az ősz hajú, 
mert rúgás vetette a kalapot a Duna vizére. 

A legtöbben félrefordították a fejüket, tudomást sem 
vettek a történtekről, vagy legalábbis így akarván meg nem 
történtté tenni a dolgot. 

— Hát már ezért is ütik a magyart? — horgadt föl a 


szenvedély Kemenes Dénesben. 

Nem feleltek felháborodására. 

Csak akkor szólalt meg Temesvári András, amikor kissé 
följebb értek a Gellérthegy oldalában, s körös-körül 
kicsinyke tisztás fogadta őket. 

— Amit mondani akarok — kezdte el szavait —, az nem 
tartozik senki másra, csakis hármunkra. A beszéd 
kihallgatható, tehát idejöttünk, hogy ne legyen tanúnk. 

— Mi sohasem felejtjük el, fiam, a jó cselekedetet! — 
lelkesedett Günther Poldi. — Majd én gondoskodom róla, 
hogy tudomást szerezzen Temesvár lelkesült polgársága, 
hogy ki is az a Wagner András! 

— Kegyelmed, Poldi tata, ha hazaér Temesvárra, egy árva 
szót sem szól a történtekről. Ha kérdezik, mi volt Pest 
városában, megmondja, kieresztették a fiát, mert 
büntelennek találták. De jó lenne, ha nem is vinné haza ezt 
a fiatalembert, hanem eldugná valami jóféle rejtett tanyára, 
disznóakol mellé, ahol nem firtatja senki, ki fia-borja, mit 
cselekedett az elmúlt időben. Mert Kemenes Dénes ugyan 
szabad, de bármikor elfogható. Törvényes ítélet nincs 
ellene, tehát büntethető. Jobb félreállni, meglapulni, amíg 
elmegyen fölöttünk a zivatar ideje. A fű is feláll vihar után, 
csak a fa törik derékba. 

— Bölcs beszéd — vonult vissza a lelkendezéstől Günther 
Leopold. 

Kemenes Dénes előtt nem volt világos a szavak értelme. 

— Miért engedtek ki engem a börtönből? — kérdezte. 

Apja oktatta: 

— Mert én tegnap este ennek a földinek, Wagner úrnak, 
aki isten tudja, miért, Temesvári Andrásnak is nevezi 
magát, elsírtam-ríttam bajomat. Nagy ember, Aradról 
érkezett, Haynau... 

— Poldi tata! — szigorodott meg Temesvári doktor hangja. 

— Hát nem mondhatom? 

— Majd én mondom - vette át a szót. — De tulajdonképpen 
nincs 15 mit mondanom. Édesapja hozzám fordult 
segítségért, és én igyekeztem segítségükre lenni! Ön 


szabad, nem elég ez? 

Elfordította a fejét, és a várost szemlélte. Nem akart 
bonyolult magyarázatba kezdeni; teljesen fölösleges lett 
volna elmondani az igazságot, mert akkor ugyan 
megszerezheti Kemenes Dénes pártosságát, de ellenségévé 
teheti Günther Leopoldot. A várost vette hát szemügyre, a 
budai várdomb épülettömbjét, a hegyaljai roskatag 
házacskákat, a pesti oldal itt-ott még foghíjas, de már 
majdnem teljesen kiépült két-háromemeletes palotasorát. 
Nyugodt volt a város. A zaj nem hallatszott idáig. Békés 
fellegek úsztak a magasban. Idilli kép tárult a szemlélő elé. 
A Dunán már a képbe tolakodott a Lánchíd vörösre festett 
merész íve, túl a Margitsziget zöldje tükröződött a folyóban. 
Innen jól lehetett látni a városból elvivő utakat, az 
országutak poros, kanyargó vonalát, s a régi városfalak itt- 
ott még álló, lőréses maradványait. A Neugebáude 
hatalmas épülettömbje bevehetetlen várként magasodott, 
de a hatvani kaputól jobbra ugyancsak kiemelkedett a 
kisebb házak sűrűjéből a Nemzeti Múzeum oszlopcsarnokos 
homlokzata. 

— Haynau kegyelméből nem kérek a szabadságból! 

— Bolond beszéd, először is nem Haynau kegyelmezett 
meg, hanem én hoztalak ki téged a börtönből. Legyen 
egyelőre ennyi is elég. Másodszor pedig bolond ember, aki 
nem akar a szabadságával élni, amikor egyetlen feladata 
lehet ma minden polgárnak: enyhíteni a sebeket. És azokat 
a sebeket legelőbb, amelyek a lelkeken estek. Érthető 
beszéd ez? Harmadszor, fiatal barátom, jegyezd meg — 
tegezte bizalmaskodva —, hogy vannak az életben olyan 
cselekedetek, amelyek igazi értelmüket csak később nyerik 
el teljesen. Többet egyelőre nem mondhatok. 

Günther Leopold az atya boldogságával áradozott: 

— Méghogy nem kérsz a szabadságból! Hát fan neked 
szapatság, amikor itt állok a sarkadban, és ha mozdulni 
akarsz, verem a hátad bikacsökkel, te gazfickó! Hát miből 
kérsz? Csókolj kezet ennek a derék úriembernek, aki valami 
isteni csoda folytán kinyittatta a börtönöd zárját. 


— Hagyja csak, Günther uram, hagyja. Nekem amúgy 
sincs sok időm. Azonnal útra kelek. Kérem, ne is kísérjenek 
vissza a szállóhoz, ne lássanak minket együtt. És ajánlom, 
szívből ajánlom, hogy kegyelmetek is minél hamarabb 
csomagoljanak össze, és hagyják el Pestet. Az útipasszust 
megkaphatják a szabadulólevélre. Otthon, Temesvárott 
nagyobb biztonságban vannak. És ne feledjék jó 
tanácsaimat. Rólam pedig hallgassanak. Egy szót se 
odahaza Temesvárott. De ha jót akarnak cselekedni, akkor 
csak annyit mondjanak az én drága jó anyámnak, hogy 
üdvözlöm és csókolom. S azt is, hogy jól vagyok. Ennyi 
bőségesen elég. Ugye, megteszi nekem, Poldi tata? S ha 
esetleg szükséget lát az én édes jó anyám, akkor megkérem 
kegyelmedet, juttasson néki valami csekélységet, mondjuk 
adja át neki ezt a néhány bankót. 

A kalmár mérgesen tiltakozott: 

— Meg akarsz sérteni, Bandi fiam? Vigyázz, te, mert 
elfenekellek! Micsoda beszéd ez? Pénzt kínálsz nekem, 
amikor annyi az adósságom feled szemben, hogy soha az 
életemben nem tudom letörleszteni? 

Búcsúzkodás közben Temesvári megkérdezte: 

— Aztán ha valahol összeakadnék Poldi tata leányával, 
mit üzenne neki? 

— Kegyelmed Komáromba készül? — kapott a szón az 
ifjabb Günther. 

— Hogy hová készülünk, az lényegtelen — jött a felelet —, 
az a fontos, hogy hová jutunk el. Ha mindenesetre 
Komáromban lennék, és találkoznám a nővérével, mit 
üzenne neki? — magázta újra. 

Kemenes Dénes összeszorította száját. 

Arcán fojtott indulatok futkostak. 

Az apjára nézett előbb, majd Temesvári Andrásra vetette 
szemét. 

— Kérem, azt mondja meg neki, hogy ne álljon szóba soha 
egyetlen árulóval sem! 


16. 


Günther Flórián piacozó földművesnek álcázva jutott be 
Komáromba társával együtt. A Vorpostoknál százak jöttek 
be így naponta a városba, a megerősített komáromi 
erődrendszerbe, élelmiszert hozva a környező falvakból. 
Zöldséges és gyümölcsös szekerek kocognak be a városba, 
alma- és dinnyehegyeket öntenek a piactérre, ahol bőség 
van és gazdagság. Senki idegen nem gondolhatja hogy 
körbezárt városba jutott; hiszen a piac él, tele van 
eladókkal, vásárlókkal egyaránt, a városi lakosság nem lát 
szükséget semmiben. 

Verejtékeztető augusztus van, a Duna felől semmi 
hűvösség sem árad. A kényes, városi nemesasszonyok 
napernyőt bontanak ki a fejük fölött. A civilbe öltözött 
városi polgárok ilyenkor a kávéházban hűsölnek osztrák 
tisztek társaságában, mivelhogy Klapka tábornok az 
emberiesség elveit követvén, napi zsoldot és szabad járás- 
kelést — engedélyezett a foglyoknak a városban, 
természetesen csoportokban, őrök felügyelete mellett. A 
komáromi lelkes hazafiak többsége ezt rosszallóan vette 
tudomásul, az újság is írt róla, hogy bizony az elfogott 
magyar tisztekkel másképpen bánnak, hírek szerint, a 
császáriak. 

A piac sarkán téblábol a társától elszakadt Günther 
Flórián is, míg meg nem akad szeme egy falragaszon. Talán 
kéthetes is lehet, igen, a dátumot olvassa elsőnek, 
augusztus 6. van feltüntetve a plakáton, amely nagy 
betűkkel adja mindenki tudtára: 


SZÓZAT 


Komárom rendíthetetlen várából a feldunai hív 
magyar néphez! 

Áldott legyen e nap, testvéreink és 
osztályosaink, a szabadság- és testvériségben. 


Áldott, mert győzelmet s üdvet hirdetünk 
nektek. 

Győzelmet, melyet a komáromi sereg e folyó hó 
3-án vívott  ellenállhatatlanul.  Csapást és 
veszteséget, melynek hírére a sárga-feketék 
nyomorú kebelében megálland a lélegzet. 

Ott panaszolják a szétvert zsoldosoknak 
maradványai lesütött fővel már Pozsony vagy 
Bécs falai alatt rémült urainak futásukat s 
veszteségüket. 

Mondhatják: veszítettünk. 


Eddig olvassa el, de nem tud továbbmenni a falragasztól, 
mert érdekesnek találja. Tele van kíváncsisággal, igyekszik 
kerülni a feltűnést, s éppen azt nem veszi észre, hogy egyes- 
egyedül olvassa az immáron közel kéthetes plakátot. 

Falja a betűket. 


30, s pedig többnyire 24 fontos ágyúkat, többeket 
futás közben a Dunába is taszítván be. 
5 000 lőfegyvereket. 


30 teli lőszerkocsikat, s azonkívül 
rakétakészleteket. 


Legalább 50 megrakott társzekereket. 

2 624 vágóökröket. 

804 hízó sertéseket. 

35 mindennemű élelmicikkekkel s felszerelési 
szerekkel terhelt hajókat. 

Elhullottak s foglyokká lettek körülünk 
ezrenként. 

Így jajdulnak fel a nyomorú németek — és mi 
örvendünk. 

Igenis, atyánkfiai, veszítettek mindent, mi 
velök volt — mert ki győzne a tömérdek zsákmány 
közül mindent előszámlálni? 

Csak a becsületet nem veszíték — de miért 
nem? 


Mert ki puszta zsoldért a népek leigázása 
végett botor és elég merész küzdeni, annak 
becsülete nem lehet. 

A becsület a mi részünkön van, mert népjog- és 
egyenlőségért vívunk. 

Es ezért áldja meg az igazságos Isten 
fegyvereinket! 


], sisétású "6 

fs 8 
ar Tó § Kömirem ve 
te Kldott. tg? 
Kszst8 a rirlt ollósságer 
Á lárti , er ögé 

ezel a 

mely ne kéreg get pó 
a rdlobnatb 


8. 

mor luykot e 
ronáti virsrnélt 
- Merndi 


Idáig olvassa Günther Flórián a plakátot, és már tovább 
is állna, amikor katonák közelednek az úton, méghozzá 
fegyveresek. Nem tudja, hogyan viselkedjék, igyekezzék-e 
minél hamarabb messzebb tűnni, vagy pedig olvassa tovább 
jó magyarként, buzgólkodván a falról virító szózatot. 

Gyalogos honvédek közelednek az úton, lábszárhoz 
simuló kék nadrágban, elöl a combrészen piros zsinóros 
vitézkötéssel. Hasonlóan díszített a kávébarna atillájuk is. 
A mellen, az alsókaron és a hátrészen látható a vitézkötés. 
A fekete csákón fehér pléhcímer villog, fölötte pedig 
nemzetiszínű csákórózsa virít. Az öltözetet keresztbe vetett 
fekete szíjak teszik teljessé, ezek a szuronyhüvelyt és a 
tölténytáskát tartják. A vállon szuronyos puska meredezett, 
ahogy közeledtek feléje, elég barátságtalan vitézeknek 
tűntek. 

Hanem a gallérokról és a csákókról azonnal látta Flórián, 
hogy újoncok sorakoznak rendezetlen menetben, mert csak 
egy altiszt igyekezett rendbeszedni a regrutákat. 

Kis ideig leste csak a vonulókat, s amikor elhaladtak 
mellette, tovább olvasta a plakátot. 


Légyen Isten után köszönet érte vitéz 
seregünknek. 

De azért, atyámfiai, puszta köszönettel be ne 
érjük! 

A kígyónak, a fejét öszvezúzzák is, teste 
napestig mozog. 

Szabadságharcunk  dicsőségteljes napja a 
fáradalom utáni pihenésre szánt alkony áthoz 
még nem közelít — s kígyó kínjaiban farkát ide s 
tova csavarintja még. 

Ha valaha, most kell gyámolítani seregünket — 
szaporítani a nép számos elszánt karjaival. 

Még egy erőkifejtés — nemzetünk! — és 
biztosítva leend apáink földje a zsarnokok 
bitorlásától. 


E vérbosszúért és elégtételért kiált föl 
hozzátok sírhalmai alól. 

Csatlakozzék a sereghez minden háztól egy 
férfi, hol többen vannak egy hajlék alatt — kinek 
kora a 30 évet felül nem múlja. 

Gyakorlott s már harcedzett honvédeink 
oldalán mindenki közületek vitéz lehet. 

Ezt tartja aug. 5-én kiadott rendeletünk is, 
melyre az ország kormányzó elnöke által fel 
vagyunk hatalmazva. 

De hisszük, nektek rendelet sem kell; mert 
magyarok vagytok, és nem engedhetitek, hogy 
ezen édes szülőföld a német vért és pénzt szívó 
tanyája legyen. 

Éljen a szabad haza, s annak hajthatatlan 
kormánya! 


Kelt Komáromban, Augusztus 6-án, 1849. 


Komáromi s felső-seregbeli t. h. kormánybiztos 
Újházy László m. k. 
Klapka György m. k. 
tábornok 


Günther Flórián elgondolkozva áll odébb a plakát alól. 
Ha valahol, hát legbiztosabb helye a honvédségnél lehet. 
Igazoló papírokat kaphatna, szállása lenne, különösképpen, 
ha itt Komáromban maradhatna, s bizonyosan kapna rá 
engedélyt, hogy megkereshesse nővérét is. Akkor pedig 
többet akár vissza se menjen a sereghez, majd gondoskodik 
róla szeretett és régen látott nővére, a drága Fanni. 

Hogyan cselekedjék? 

Mindenesetre legelőbb is éhét veri el. A csurgó dinnyelére 
darazsak szállnak. Valahányan csak a városban röpködnek, 
itt keringenek a piac dinnyehegyei fölött, összefut Flórián 
szájában a nyál. Vesz magának egy friss cipót, néhány szem 
szilvát, darabka sajtot s egy nagy, vörös bélű dinnyét. 


Fa hűvösébe vonul vissza, és csendes, tempós 
mozdulatokkal eszik. Nem sieti el az evés óráját, ezzel is 
múlik az idő. Délelőtt hiába kereste nővérét a lakásán, nem 
találta. Milyen más lesz, ha  beöltözik honvédnak. 
Bizalomgerjesztő külsejével egy lesz a soksok komáromi 
katona közül. És ha nővére segítene rajta, akkor hamarosan 
keríthetne orvosi igazolványt, amely igazolná, hogy beteg, s 
mint ilyen, alkalmatlan a gyakorlatozásra, s ő közben 
mindentől fedezve hozzáláthatna terve kivitelezéséhez. 

A dinnye édes leve végigcsorgott kezén. 

A sajt íze összekeveredett szájában a dinnye édességével. 
Nagy ívben repült el tőle a dinnyehéj. Egy lúd rontott rá, 
örömmel csicserézte a dinnye belsejét. 

Flórián felállt. 

Határozott. 

S az első közeli polgártól megkérdezte, hogy hol lehet 
beállni a fel-dunai hadsereg közkatonái közé. 


17. 


Thaly Zsigmond nem csinált sohasem titkot abból, hogy az ő 
szemében egyet jelent Kossuth Lajos és a forradalom. Ez a 
szakállas, 35 esztendős férfi a lobbanó és hirtelen 
lelkesedők közül való, pedig polgári foglalkozása éppen a 
legellentétesebb vérmérsékletre intette: külföldet bejárt, 
tapasztalt, sokat látott mérnökember volt, aki a forradalom 
kezdetén már hittel és lelkesedéssel örvendezett az ország 
életében végbemenő változásoknak. Anyjától örökölte ezt a 
lelkendezést, édesanyjától, aki művelt és sokat olvasott 
asszony volt, előfizetője Kossuth újságjának, s onnan szívta 
magába a fiatal Thaly Zsigmond a forradalmi elveket. 
Kossuthtal való barátsága már közel egy évtizedes: 
Pozsonyban találkoztak össze, s kötöttek barátságot. Thaly 
Zsigmond ismeretlenül, ajánlók nélkül kereste fel a Duna 


menti városba érkezett Kossuthot, felajánlván szolgálatait, 
tehetségét, hitét és erejét. Éppen csak túl volt iskoláin, 
kezében a frissen szerzett diploma, amelyre a bécsi egyetem 
ütötte bélyegét. 

— Mit kíván tenni? — kérdezte tőle Kossuth. 

— Ez az, hogy nem tudom — vallotta be férfiasan. — Csak 
azt tudom, hogy bennem az alkotás vágya és akarása él. 

— Férfias cselekedet belátni, hogy nem ismerjük a célt — 
mondotta barátságosan Kossuth. 

— Mindenesetre szeretném megismerni — ajánlkozott 
Thaly Zsigmond -—, és úgy érzem, hogy ilyen férfi mellett, 
mint ön... 

— Hagyja ezt, barátom. Én az embereket cselekedeteik 
alapján szeretem megítélni. Előttünk áll az élet. És a 
rengeteg tennivaló. Megkapta a diplomáját, hát alkosson! 
Mutassa meg, hogy nem hiába töltött el éveket a 
tanulópadban. Csak az méltó az életre, aki férfias tettekre 
is képes. És a legszebb tett férfiember számára, amelynél 
szebbet el sem tudok képzelni: a munka! Dolgozzon hát! 
Lásson munkához! Ön általános mérnök, sok mindenhez 
ért. Vannak az országban hasonló becsvágytól fűtött 
emberek. Rajta, legyen merész, bátor, kezdeményező! 
Nézzen körül e honban, és azt látja, a dolgos férfikézre ezer 
és ezer feladat vár. Elszomorítottam? Mást várt tőlem? Nem 
tehetek róla. Nekem is nagyon nehéz. Ezer az ellenségem, 
de ugyanannyi a segítőm is. Ha segítségemre kíván lenni, 
segíteni akar az ügynek, amelyet képviselek, a reformkori 
nemzedéknek, legyen elsősorban is jó magyar. Nagyon jó 
magyar. És másodszor: rendes ember. Tevékenykedő férfi. 
És ha szükségem lesz önre, üzenek. 

Az első találkozást újak követték, örvendezők és 
elszomorodottak, bizakodók és lesújtóak. Amikor Kossuth a 
budai várban raboskodott, Thaly Zsigmond kétszer is 
kieszközölte a látogatást. Az egyik látogatást sohasem 
felejti. 

— Tulajdonképpen hálás vagyok a sorsnak — mondotta 
őszintén Kossuth Lajos -, hogy tétlenségre vagyok 


kárhoztatva. Csakugyan így van, higgye el nekem, barátom. 
Szívesen megmagyarázom szavaimat, ha nem érti. A mi 
életünk örökös rohanásból áll. Napról napra új és új 
feladatokat tűzünk magunk elé. De közben nem érünk rá 
foglalkozni önmagunkkal, a lélek és a test mívelésével. 
Pedig ez, barátom, elengedhetetlen. Én ezt a kényszerű 
nyugalmat most arra használom fel, hogy végre teljesítsem 
régi vágyamat: angolul tanulok. Van itt egy fogolytársam, 
messze földet beutazott ember, ellensége a hatalomnak, 
mert gyújt a szava, féktelen és lázadó egyéniség. Néha 
alkalmam van vele a kiejtést gyakorolni. Mire innen 
kilépek, több leszek, mint voltam. Önnek is ajánlom, 
barátom, az önművelést. Ne hanyagolja el. 

S amikor a forradalom győzött, Thaly Zsigmond Kossuth 
biztatására katonának állott. A Komárom vármegyei 
önkéntes zászlóaljban kezdte katonai pályafutását, s 
amikor a móri ütközetben sebbe esett, már százados. Sebe 
nem volt veszélyes, de azért hetekig nyomta az ágyat. 1849. 
január 5-én jelentkezett komáromi szolgálati helyén, s ettől 
a naptól kezdve a táborkarnál teljesített szolgálatot. 
Hamarosan őrnagy, s a Kossuthtól kapott személyes és 
bizalmas hangú levelei nagy feltűnést keltenek tiszttársai 
között. Mert Kossuth nem felejtkezett el róla. A kormányzó 
országos gondok között is megtalálta az alkalmat, hogy 
felkeresse levelekkel, tanácsokat adott, és értesüléseket 
szerzett tőle. 

És Thaly Zsigmond nem is titkolta, hogy cselekedeteiben 
igyekszik magát Kossuth köréhez kapcsolni. Ez a kitüntető 
barátság a könnyen hevülő, lelkes fiatal tisztek között 
rangot biztosított Thaly Zsigmondnak. Szívesen kértek s 
még szívesebben fogadtak el tőle tanácsot azok, akik a 
lázadó lelkek merész tennivágyásában mindig kevesellték a 
főparancsnokság cselekedetét. Persze akárki is állt volna 
Komárom élén, még ha maga Görgey is, akkor is elhangzik 
a bírálat, mert a legkönnyebb cselekedet pálcát törni mások 
tettei fölött. De Thaly Zsigmond bíráló-megjegyző leveleire 
válasz — is érkezett. — Kossuth — Lajos — kormányzói 


aggodalommal biztatta Thaly Zsigmondot, hogy igyekezzék 
személyesen is rávenni Klapkát a bátor és merész 
cselekedetekre. 

S amikor a betörő cári csapatok súlyos helyzetbe hozták 
az Erdélyben védekező Bem tábornokot, amikor Haynaut 
nevezte ki az ifjú császár a magyarországi hadak 
táborszernagyának, Thaly Zsigmond elhatározásra szánta 
el magát. Kihallgatást kért Klapka tábornoktól. 

Ez a jelenet szívszorítóan merész volt. 

Thaly Zsigmond már erődítési igazgató, éppen mérnöki 
képzettségére való tekintettel, de cseppet sem titkolta, hogy 
nem ért egyet beosztásával. 

Klapka barátságosan fogadta. 

— Bitte — mondta, s kezet rázott vele —, kérem, hallgatom 
az előterjesztést. De aztán ne jelentse rólam utólag 
Kossuthnak, hogy nem hallgattam meg. Ön túlságosan is 
merész, alezredes úr. Tagja a haditanácsnak, ismerem érett 
hangját, — megkülönböztetett — bátor, — gyémántkemény 
véleményét, de úgy hallom, hogy a hátam mögött is... Ja, 
ja... Ha egyszer ezt hallom, nem mondhatok mást. Hát most 
azért kérettem, hogy hadd hallom, milyen tervei vannak, 
mit ajánl nekem szemtől szembe. 

— Támadást, tábornok úr! 

— Támadást mond, alezredes úr? Most, amikor az ország 
az összeomlás előtt áll? Most támadjak? Innen, Komárom 
várából? Miért nem ajánlja azt, hogy vegyem be Bécs 
városát, fogjam el a császárt, tartóztassam le a 
főhercegeket... ezt is ajánlhatná, vagy nem? Aber... 

Ekkor Thaly Zsigmond felállt, s ezt mondta: 

— Kérem, — tábornok — úr! Ha komolyan veszi 
elképzeléseimet, holnapra benyújtom önnek írásban is. 
Egyébként valóban nem titkolom, hogy a kormányzó úr 
módfelett kíváncsi Komárom erejére! És arra is, hogy 
miképpen vezeti a sereget ön, tábornok úr! 

Klapka fiatalabb Thalynál. Több mint öt év volt közöttük. 
De a tábornok arcát a gond megkomolyította. Nyírott 
szakálla enyhén vörhenyes már. Thaly Kossuth iránti 


tiszteletből . természetesen divatos Kossuth-szakállt 
növesztett. Úgy álltak szemközt, mintha nem is egy 
seregben szolgáltak volna. 

— Ez úgy hangzott, akár mondhatom, mint rebesgetik is, 
hogy Kossuth spiclit tart a seregemben az ön személyében. 

— Kossuth csupán kíváncsi a komáromi harcok 
kimenetelére, tábornok úr. A spicliskedés nem az én 
kenyerem. Kossuth hívei vagyunk mindannyian. A 
kormányzó úr személye egyet jelent a forradalommal, vagy 
nem így gondolja, tábornok úr? 

Klapka másnap megkapta Thaly Zsigmond tervezetét a 
komáromi kitörésre, amely a haditanács előtt a különféle 
módosítások után sikert aratott. És a valóság igazolta az 
elképzelést. Ez a nagyszerű győzelem, amely Pozsony alá 
vetette vissza a németeket, új helyzetet teremtett, s Klapka 
azért küldte Temesvári Andrást futárként Kossuth után, 
mert Thaly ajánlotta, s nem akarta, hogy esetleg ebből is 
véleménykülönbség keletkezzen. 

Fanniról sohasem beszéltek. 

Pedig köztudott, hogy Klapka György gyöngéd 
érzelemmel viseltetett Temesvárott Günther Fanni iránt. A 
temesvári szóbeszédnek ugyan nem volt valóságos alapja, 
de az érzelmek kibontakozásához nem sok hiányzott. És 
Fanni valóban Klapka kedvéért igyekezett eljutni a Pázmán 
Mihály direktorsága alatt működő komáromi teátrumba. De 
amikor idekerült, Klapka visszahúzódott, viszont megjelent 
a színen, persze nemcsak a ,Csirke kert"-i színház 
nézőterén, hanem a mindennapokban is Thaly Zsigmond. 
És bár erről keveset beszéltek, Klapka nem vette szívesen a 
színésznő hirtelen pálfordulását. Thaly Zsigmond legalább 
tábornoki elánnal vetette magát Fanni meghódítására, és 
az első hetek ostroma után teljes sikert aratott. 

A szerelem virágba bomlott, s ez átmenetileg fékezte 
Thaly Zsigmond hadi energiáját. De éberségét nem altatta 
el. Úgy érezte, s ezt nem is titkolta senki előtt: ő Komárom 
lelkiismerete. Hadvezérnek képzelte magát, cselekvő, tenni 
akaró, sereg nélküli vezérnek, pedig csak az erődítések 


ügyét bízta rá a haditanács. 


18. 


A fel-dunai hadsereg haditanácsa az utóbbi hetekben már 
szinte naponta ülésezett. Ezt Klapka akarta így. A 
komolyra vált idők rendkívüli helyzetet teremtettek 
Komáromban, s nem akart magára vállalni a tábornok 
semmi olyan döntést, amely ellenkezett volna a többség 
véleményével. Ráadásul a vár és a környék védelme nem 
volt hasonlítható a harcoló seregek vezetéséhez, hiszen itt 
elfoglalt pozíciók megtartásáról, felszabadított városok 
megvédelmezéséről, — hatalmas sereg élelmezéséről, 
kordában tartásáról, az újoncok kiképzéséről kellett 
felelősen cselekedni olyan helyzetben, amikor — s ezt szinte 
mindenki tudta Komáromban —- elbukott a magyar 
szabadságharc ügye. 

Klapka Györgyről köztudott volt, hogy bár még csak a 
harmincadik esztendeje előtt toporgott, máris több 
megfontoltság bujkált benne, mint akármelyik öreg 
tábornokban. Fiatalsága bölcsességgel párosult, óvatossága 
a megfontoltsággal találkozott, s éppen ezért igyekezett 
megosztani társaival, elsősorban Assermann Ferenccel, aki 
helyettese volt, és Prágai alezredessel, aki segédtiszti, vagy 
nevezzük inkább így: a főhadsegédi tisztet töltötte be 
mellette. . Ezenkívül természetesen a  haditanácsban 
szavazati joguk volt a különböző  csapategységek 
parancsnokainak, akik, ha csak tehették, naponta 
belovagoltak Komáromba, hogy a haditanács szinte soha 
véget nem érő ülésein értesüljenek a legújabb 
fejleményekről, szavazzanak a jövőt illetően. 

Amikor összeültek az augusztus 18-i haditanácsra, még 
porzott a város, de dél körül már sötét fellegek érkeztek 
Komárom fölé Pozsony irányából. Villámlott, dörgött, 


amikor közvetlenül ebéd után megkezdték 
tanácskozásukat. 

— Legalább elveri a port a hirtelen jött vihar — súgta 
Klapkának Assermann Ferenc. 

— Bitte... Ja, igen, persze hogy elveri a port — ébredezett 
gondjai közül a tábornok. Már napok óta sötét felhők veszik 
körül, rosszat érez, nyugtalan, nem találja a helyét. Két 
napja érkezett vissza Klapka György Komárom várába; 
meghiúsult a tervezett ausztriai betörés, pedig szeretett 
volna belecsípni az osztrákok földjébe, hadd érezzék a 
császárvárosban, hogy milyen erős a magyarok serege. Graz 
felé igyekezett, ott — gondolván  leggyöngébbnek az 
osztrákokat. Tíz zászlóalj elég erős ahhoz, hogy móresre 
tanítsa a hetvenkedőket. De rossz hírek érkeztek a támadó 
sereghez, kedvezőtlen értesülések rontották a tábornok 
kedvét. Hírét vette, hogy a Dunántúlon portyázó Nugent 
tábornok valamennyi emberével erőltetett menetben 
közeledik Komárom felé. Ha előbb éri el a várost, ha beveszi 
magát az erőd falai közé, akkor mindennek vége. Hagyta 
hát grazi tervét Klapka, s erőltetett menetben futott be 
mind a tíz zászlóalj a megerősített komáromi 
erődítményrendszer falai közé. 

Komárom egyébként már majdnem fél éve van gyűrűbe 
fogva, s ez a gyűrű hol tágult, hol szűkült aszerint, hogy 
milyen erős volt Klapka, vagy milyen gyönge a várat ostrom 
alatt tartó Colloredo herceg. Az augusztus 3-i, Pozsonyig 
tartó futás után azonnal eszmélt a bécsi haditanács: 
gyorsfutárok vitték a hírt az első tartalék hadseregnek, 
amely Nobili tábornok vezérletével azonnal megindult, 
visszabillentve a mérleg nyelvét. A bányavárosok felől, ha 
körülményesen is, de megindult Grabbe orosz tábornok 
serege. Klapka így hát a legjobb időben érkezett vissza, 
hogy újra kezdje szervezni a vár védelmét, azzal a hat- 
nyolcezer újonccal bővülve, akik első lelkesedésben álltak a 
honvédek közé. 

Mikor felállt Klapka, odakint gyors zápor verte a 
kerteket, a poros várost, függönyt szőve a Duna fölé, 


lehűtvén az öreg várfalakat, amelyek kályhaként ontották 
magukból a forróságot. Ember, állat örömmel vette 
tudomásul ezt a hirtelen jött záport. A lovak feltartott fejjel 
élvezték a langyos esőt, a fák mintha megújultak volna az 
első esőcseppektől, levetették porköpenyüket, és fürdőztek, 
leveleikkel tapsolva a messziről jött viharnak. 

— Uraim — kezdte beszédét —, bitte... — krákogott egy sort, 
hangját keresvén - jelentem a haditanácsnak, hogy 
csapataim élén, veszteség nélkül visszatértem Komáromba. 
Többet teljesítettünk a vállalásnál, és ezért katonáimat 
illeti a tisztelet. Sajnos, a hadi helyzet nem tette lehetővé a 
szépen kimódolt terveim teljes végrehajtását. Az osztrák és 
az orosz erők túlságosan nagy száma meghiúsította 
mindazt végrehajtanom, amely cél volt előttem. 

— Győzelem ez! — kiáltozták innen is, onnan is. — Ha így 
győznének a többi seregek is! 

Klapka feltartott kézzel jelezte, hogy még van 
mondanivalója. 

— De tudomásul kellett vennem, uraim, a realitást, és 
most ismét Komárom erődjéből nézünk farkasszemet a vár 
körül felsorakozó osztrák csapatokkal. Nobili tábornok, 
Nugent táborszernagy máris elfoglalták végleges 
pozícióikat, és a hírek szerint megindult ellenünk Grabbe 
orosz tábornok is Beszterce és Körmöc alól. 

— A fél világ jöhet ellenünk! — heveskedett felugorván 
Thaly Zsigmond. — Én mondom, az erődítési parancsnok, 
hogy a mi várunk bevehetetlen! 

Assermann Ferenc pipájával kocogtatta az asztalt. 

— Ha megérkezik az oroszok serege, minden katonánkra 
két ellenség jut. 

Klapka csendben jegyezte meg: 

— És az ágyúk, uraim, az ágyúk? A realitás legyen a mi 
legfőbb segítőnk meg a józanság, uraim. Már eddig több 
mint 100 ágyú csöve vagyon reánk szögezve. És úgy hírlik, 
hogy az oroszok is hoznak magukkal vagy félszáz tűzokádó 
fegyvert. 

Thaly Zsigmond nem bírt temperamentumával. Arca 


tűzben égett, szeme felhős, mintha nem akarná tudomásul 
venni a társak szavában fellelhető józanságot. 

— Én pedig azt mondom, uraim — kiáltott erősen — hogy 
ne hagyjuk magunk közé csúszni az engedékenység kígyóit. 
Komárom az ország csillaga. Kossuth szavait idézem, 
uraim, nem tudom, vagyon-e tudomásuk róla, hogy az 
országkormányzó úr mondotta volt: az ország eleshet, de 
Komárom nem! Én azt mondom, hogy félre a 
kicsinyhitűséggel, csak az szólaljon fel ezentúl a haditanács 
ülésein, aki az ellenállás tüzét fújja minden szavával. 

Becskereki alezredes óvást emelt, ő képviselte a 
haditanácsban az öregeket. Erősen túl a hatvanon, 
nyugalomból vonult be Kossuth szavára a katonák közé, s 
minden szava a tapasztalt, idős katonát jellemezte. 

— Én pedig azt mondom, uraim, hogy a bibliai vének 
szava mindig bölcs előremutatás volt az előidőkben is. Miért 
lenne hát kitiltva üléseinkről a megfontoltság, a bölcsesség, 
az előrelátás? Vajon ha a csapatok vezetésében is 
megnyilvánult volna, amit most szóvá teszek, akkor nem 
lenne-e kényesebb a mai hadi helyzet? Hiszem, hogy 
érdemes lenne elgondolkozni szavaimon. De ha az ifjú 
forrófejűség leszen továbbra is a hangadó közöttünk, akkor 
nincs értelme többé összehívni a tanácsot. Remélem, 
értenek engem, uraim? 

Ekkor Bakács hadnagy, az őrt álló tisztek parancsnoka 
hevesen föltépte az ajtót. Mellőzve a szolgálat által előírt 
tiszteletadást, Klapkához futott. 

— Tábornok úr! — lihegte. — Ezt az újságot hozták ide a 
városból. Egy most érkezett menekült honvédtiszt hozta 
magával Pozsony városából. 

Az asztalra vetett újság fejlécén ez állott: 


PRESSBURGER ZEITUNG 
— Mit ír a lap? — kiáltott Thaly Zsigmond, és akaratlanul 
is felállott, s példáját követték a többiek is. Már 
valamennyien álltak, nyakukat nyújtogatták Klapka felé, 
aki szintén megilletődve vette kezébe az újságot. 


— Olvassa, tábornok úr! — kiáltották innen is, onnan Is. 

Valami kimondhatatlan csodát vártak a pozsonyi német 
újságtól, amely egyszeriben megszabadítja őket az ostrom 
további gyötrelmeitől. De Klapka Bakács hadnagy szeméből 
nem jót olvasott ki. Félelmek közepette vette kezébe az 
újságot. Az első oldal címe ezt kiabálta: , Görgey letette a 
fegyvert! 

Nem tudta tovább olvasni. 

A haditanács tagjai összevissza kiáltoztak. Közülük is 
kihallatszott Thaly Zsigmond hangja: 

— Árulás! 

Klapka ezt suttogta: 

— Lehetetlenség! Biztosan koholmány! 

Mások is ezt kiáltották: 

— Koholmány! 

— Okvetlenül koholmány — mondta félredobva az újságot 
Klapka György. — Nem hihetünk az ellenség cselvetéseinek. 
Görgey nem tehetett ilyet. Ezt csak azért találták ki 
ellenségeink, hogy megfélemlítsenek bennünket, azt hívén, 
hogy így mi is az árulás útjára lépünk. 

Thaly Zsigmond, mintha igazolva látná magát, hevesen 
kiáltotta: 

— Tiszt urak! Kinek vagyon igaza? Most a szemükkel 
láthatják, hogy mire képes az ellenség. Görgeyt is 
mocskolja, a magyar katonát bántja. Áruló, aki az 
ellenséggel szövetségre lép! 

Azért a nagy hevesség ellenére is egyre-másra nyúlnak 
kezek az újság után. Megbízható forrásokra hivatkozva 
közli a pozsonyi lap a világosi fegyverletételt. 

Klapka csöndet kért. 

— Amíg a hivatalos közlemény meg nem érkezik a 
bánsági és al-dunai eseményekről, addig úgy tekintjük e 
híreket, mint olyan koholmányokat, amelyek az egység 
megbontására törekszenek, és amelyek az árulás útjára 
akarnak csábítani bennünket. 

Odakint zuhog a zápor. 

A várudvar kövén hirtelen patakok erednek, a kis 


tavacskák tükrén apró kráterek jelennek meg: hólyagzik a 
víz. Az ég reménytelenül sötét. Mintha soha nem 
akarnának kifogyni az ég csatornái. A levegő gyorsan 
lehűlt, a várfalak tisztára mosottan meredeztek. A 
haditanács tagjai jólesően tárták mellüket az ablakon 
betörő friss levegőnek. Már megszakadt az ülés, apró 
csoportokban tárgyalták a várható eseményeket. Ki-ki 
vérmérséklete szerint kommentálta a hírt, de abban 
valamennyien megegyeztek, hogy ez lehetetlenség. Görgey 
nem vethette prédául a harcképes sereget, ilyen kitalálásra 
csak a németek képesek. 

Klapka azzal zárta be az ülést: 

— Amíg megbízható hírt nem kapunk, addig nem 
kezdünk semmiféle tárgyalásba. 

Thaly a tanácsülés után magához intette néhány 
megbízható emberét. 

Csak ennyit mondott: 

— Este hatkor a Katalin-erődben. 


19. 


Katalin-erődnek nevezték a komáromi erődrendszer belső 
várának jobb oldali, Dunára néző sarokbástyáját. A vastag 
falak védelmében sokszor meghúzódott már Thaly 
Zsigmond. Az erődítési igazgató néhány kazamatát még az 
ostrom kezdete előtt kitakaríttatott, élelmiszert és bort 
halmozott fel, s megfelelő védművekkel is ellátta ezt a 
bástyát. Megbízható, hozzá húzó embereivel sokszor beszélt 
itt a jövőről. Faggatták az eljövendőt, kutatták, merre halad 
további sorsuk. A  Katalin-erőd nyugalmat jelentett 
számukra, s tetszett a Thaly körül gyülekező elszánt 
Kossuth-hívőknek, hogy nekik külön titkuk lehet 
Komáromban. Talán a szívük mélyén jobb magyaroknak 
tartották magukat társaiknál. De a ritka találkozások nem 


öltötték . magukra a rendszeresség állandóságát. 
Megelégedtek azzal, hogy itt nyugodtan megbeszélhették 
híreiket, s ugyanakkor egymást  gyújtogatták a 
szabadságharc szívderítő híreivel. Amikor fájó szelek 
kezdtek fujdogálni, gyógyírt is itt kerestek sebeikre. 
Természetesen Komáromban nem lehetett rendszeres 
találkozókat tartani mások tudta nélkül, de ok mindig volt 
az összejövetelre: egy-egy névnap, születésnap. Ilyenkor 
hangos dalolások óvó sátra alatt készülődhettek. 

Thaly Zsigmond nyíltan büszkélkedett társai előtt 
kompániájával. Derék, bátor harcosoknak nevezte azt a 
harminc-negyven jó barátot, akik állandó tagjai voltak 
összejöveteleiknek. — Tulajdonképpen — Thaly Zsigmond 
nyíltan sohase beszélt társai előtt szíve mélyén meghúzódó 
terveiről. Hiszen benne is csak az utolsó napokban forrt ki 
elképzelése: másfelé vezetni a Komáromba szorult 
katonaságot, mint amerre Klapka György akarná. 

A Kossuth-szakállas Thaly Zsigmond már ment volna 
útjára, társai után a  Katalin-erődbe, amikor Klapka 
tábornok Assermann Ferenc társaságában elhagyta a 
haditanács üléstermét. 

— Bitte - szólt utána Klapka —, megbocsát, alezredes úr, 
de kérem egy pillanatra... 

— Parancsára — állt meg Thaly Zsigmond bosszúsan, mert 
sietős volt útja. 

— Elkísérhetem? — ajánlkozott Klapka tábornok társul. 

Thaly Zsigmond színe megváltozott, mert a Katalin- 
erődbe nem kívánta bevezetni tábornokát. 

— Sietek — felelte gyorsan -, névnapot ülünk, az 
Istvánokat köszöntjük — tette hozzá magyarázóan —, de ha 
velünk akar ünnepelni a tábornok úr, természetesen 
szívesen látjuk... A Katalin-erődben húzódunk meg, hogy 
ne zavarjuk nótázásunkkal a többieket... Tudja, tábornok 
úr, sokan kitiltanák manapság a nótaszót Komárom 
várából. Velünk tart, tábornok úr? 

— Nem, dehogy... — legyintett Klapka — csak az erődítési 
kartonokat szerettem volna átnézni, hanem erre lesz idő 


holnap reggel is... Nem sürgős. Tudja, meg akarom 
erősíttetni állásainkat. 

— Hát nem tárgyalásokra készül, tábornok úr? 

— Velünk akarnak tárgyalni, alezredes úr, és mi, ha 
felajánlják, nem tehetünk mást, mint hogy elfogadjuk az 
ajánlkozásukat. 

Végül is Thaly Zsigmond egyedül érkezett meg a Katalin- 
erődbe. Társait nagy vitatkozás közepette találta. 

Sokan egyenest nekiszegezték a kérdést: 

— Görgey elárult volna minket? 

Thaly Zsigmond úgy állott társai között, mintha maga 
Kossuth Lajos tért volna meg körükbe. Az országkormányzó 
bizalma amúgyis tekintélyt varázsolt köré, s ezt az 
alezredes örömmel használta fel ez alkalommal is. 

Valaki széket tolt alája. Thaly ráállt, s két fejjel 
magaslott ki társai közül. 

— Halljuk Thaly Zsigát! 

— Éljen Thaly alezredes úr! 

— Vivát! 

Thaly felemelte kezét. 

Csend lett az ódon, kőboltozatos teremben. A hirtelen 
döbbenetben minden szem az alezredesre szegeződött. Tőle 
vártak biztatást, iránymutatást: tőle akarták megtudni, mit 
hoz a holnap. 

Thaly hangja csengett: 

— Barátaim, hogy Görgey árulása valóságos vagy csupán 
álhír, hamarosan megtudjuk. De nekünk, a Komáromba 
zárt katonatiszteknek nem is ez a fontos. Hiszen sorsunk a 
mi kezünkben van! És ezt nem szabad sohasem 
elfelejtenünk. Nekünk azért kell cselekednünk, hogy itt, 
Komárom erősségében ne legyen soha senki se áruló! Ez 
ami feladatunk! 

Nem mondta ki Klapka tábornok nevét, de valamennyien 
tudták, hogy reá gondol. 

— Ki kell tépni magunk közül az árulás, a megalkuvás 
szellemét. Aki azt vallja, hogy tárgyalásokba lehet 
bocsátkozni  ellenfeleinkkel, az nem éri föl valósan 

helyzetünket. Hatalmas erő áll a mi oldalunkon. 

— De körbe vagyunk zárva! — hangzott egy ellenvélemény. 

— Éppen ebben a mi erőnkl- replikázott Thaly alezredes. 
— Védműveink vannak, hatalmas élelmiszerkészleteink, s 
ha akarjuk, ki tudunk tartani a jövő tavaszig, amíg 
Európában nem történik valami. Mert nem bukhat el a 
szabadság ügye véglegesen a világon... Olyan, mint a 
vulkán, amelynek ki kell törnie. Hol itt, hol ott buggyan föl 
a forradalom lávája! És ha a kormányzó ki is menekült az 
országból, bizonyosan nem hagy magunkra minket. 
Ismerem nézeteit, néki legelső a magyar szabadságharc! És 
a külföldre menekültekből bizonyosan légió áll össze, s ha 
lesz erő, amely hozzánk csatlakozhat, akkor máris nincs 
veszve a forradalom. Ügyünknek diadalmaskodni kell. 

A hang forró volt, és a boltíves terem erősen 
visszhangozta. A Katalin-erőd bejáratánál őrök állottak, 
megbízható katonák, akik a felzúgó vivátból hallották, hogy 
társaik erősen lelkesednek. 

Thaly Zsigmond alezredes egyszer már látta Kossuth 
Lajost szónokolni. Nem felejti el, hogy a kormányzó milyen 
nyugodtan, megfontoltan, már-már bölcsen, de mégis izzóan 
és szenvedéllyel beszélt. Kossuth példája állt előtte, őt 
szerette volna utánozni, hogy a beszédjén lelkesedők hozzá 
hasonlíthassák. 

-—A mi hivatásunk megakadályozni, hogy az árulás 
kígyója felülhesse köztünk a fejét. Amíg erőm van, ez ellen 
küzdök. De ki tud ennél szebb célt felmutatni közülünk, 
társaim? Ti, becsületes forradalmárok, elszánt katonák, egy 
akarattal vagytok velem! És mi valamennyien rajta 
leszünk, hogy a mi akaratunk diadalmaskodjék! 

— Vivát! — kiáltozták a katonák. 

— Éljen Thaly Zsigmond! 

— Éljen a harc! 

— Köszönöm a lelkesedést — emelte fel kezét az alezredes, 
jelezvén, hogy még van mondanivalója. — Szemét 
körbehordozta a jelenlevőkön, arca tűzbe szökött, tekintete 
mindenkit magához vonzott. 


— Barátaim! — zúgott a hangja. — Azt javasolom, hogy 
alakítsuk meg szent  lelkesültséggel a Komárom 
Szabadságáért Harcolók Szövetségét! Szent cél hevítse 
egyesületünket, a legszentebb cél legyen előttünk, amely 
ma magyarok és katonák előtt állhat. Ha erősek leszünk, a 
mi szavunk győz. Ha összefogjuk erőinket, ha egy cél vezet 
a jövőben, megmentjük Komáromot. 

— Vivát! — kiáltották a katonák. 

A tisztek hozzá futottak, átölelték, csókolták, és nem volt 
boldogabb e pillanatban Komárom várában Thaly Zsigmond 
alezredesnél, aki Kossuth legigazibb követőjének hitte és 
vallotta magát. Úgy érezte, ha itt lett volna e percekben a 
kormányzó, ő sem tudott volna szebben és 
eredményesebben beszélni társaihoz. 

És a Komárom Szabadságáért Harcolók Szövetsége ezen 
az estén lelkes István-napi poháremeléssel ünnepelte meg 
céljainak közeli megvalósítását. 


20. 


Günther Fanni gyermekkorában egyképpen megtanulta a 
Temesvárott használatos nyelveket: a svábok beszéde az 
anyanyelv  édességével tapadt  ínyéhez, a szerbet 
kocsisuktól, a magyart gyermektársaitól, a románt pedig 
Anikucától, belső szobalányuktól sajátította el, de úgy, hogy 
öccsei előtt mindig az ő példáját emlegette Poldi tata. Mert 
Günther Leopold jó kereskedőhöz méltóan tanult, okos, 
művelt gyermekeket akart maga körül látni. Ugyan 
mindkét fiát kereskedőnek szánta, de leányának már 
legalább elszegényedett nemesi férjet kívánt, akinek 
címerét kellőképpen megfényesíti majd a Günther-vagyon. 
Ezért került el Fanni bécsi iskolába, hogy megtanulja a 
francia nyelvet, a jó modort, a kézimunkázás tudományát és 
a tiszta német beszédet. De sajnos, arra sohasem gondolt 


Poldi tata, hogy Fanni színházat is láthat Bécsben. És a 
bécsi teáterek, a zenés előadások, a mulatságos olasz 
komédiák világa annyira megbabonázta a gyermekleányt, 
hogy szent elhatározást tett, amely szerint sohasem kíván 
más lenni, mint híres színésznő, pódiumon sikert arató 
kisasszony, akármilyen áron is. 

És amikor odahaza, Temesvár városában kikerülvén a 
zord apácák keze alól, a családba csípett a pletyka mérge; 
Fanni egyetlenegyre gondolt csupán: elmenekülni innen! 
Szabadabb levegőre vágyott. Előbb a temesvári német 
színháznál próbálkozott, de atyja keze megállította útját: a 
direktor tehetségtelennek minősítette; nem tudván, hogy 
ezzel nem fordíthatja el Fannit választott hivatásától, 
hanem csak még jobban megerősíti benne a színház utáni 
olthatatlan vágyat. És nem volt elég erős a családi kötelék 
sem, hogy otthon tartsa fogságba vetve, mert elrepült, 
messze kerülvén a kereskedői otthon kemény szigorától, 
Kolozsvár  teátrumába. §$S onnan két esztendeje 
Magyarországra jött át; előbb Székesfehérvárott szerepelt, 
majd Pázmán Mihály direktor úr hívására a komáromi 
színház társulatához került. 

S ha tetszett is néki Klapka György évekkel ezelőtt, 
Thaly Zsigmond hamar elfeledtette őt vele. Tulajdonképpen 
az alezredessel Székesfehérvárott találkozott, ott kezdődött 
az ismeretség, s amikor Thaly Zsigmond sebét kúrálni 
érkezett Komárom várába, Fanni nemcsak kötéssel, 
gyolccsal, ennivalóval, hanem csókjaival is gyógyítgatta az 
alezredest. 

A komáromi teátrum a ,Csirke kert"-ben játszott, 
általában lelkes közönség előtt; leginkább a hadi időknek 
megfelelő hazafias színjátékok szerepeltek műsorán. A 
társulat nem bővelkedett férfi és női színészekben, mert a 
férfiak közül sokat elvitt magával a forradalom, a nők pedig 
biztonságosabb vidékek színházaihoz szegődtek, néhányan 
pedig akképp határoztak, hogy megvárják a hadak 
elvonulását. 

Fanniban lobogó színésznőt nyert Pázmán Mihály 


direktor úr, s ha nem is a legnagyobb tehetséggel, de 
mindig megfelelő  lelkességgel alakította szerepeit. 
Ráadásul gazdag ruhatárat ís vásárolt magának a szülői 
házból szerzett segélypénzekből, s ez ebben az időben nagy 
dolognak számított. 

Bérleti szobácskája a , Csirke kert"-hez vezető úton volt, 
hogy ne kelljen sokat gyalogolnia esti előadás után, s hogy 
közel legyen a próbák idején, mert különösen az ostrom 
kezdete óta, egyik előadás a másikat érte. Ebben a színház 
nagy segítségére volt egy bizonyos Futó János nevezetű 
honvéd-színész, aki irodalmi babérokra tört, s akinek jobb 
híján  Pázmán Mihály direktor úr adott teret az 
érvényesüléshez. És Fanni hol kisebb, hol nagyobb 
szerepekben alakított. 

Amikor nem játszott, és fölös ideje maradt, 
háziasszonykodott. Szerencsére ehhez a komáromi piac 
gazdagsága is hozzájárult, Thaly Zsigmond személyében 
meg kitűnő kosztost kapott. És az alezredes éppen olyan 
ételekre vágyott, amelyek Fanni specialitásai voltak, aki 
otthonról hozta őket a szülői házból. Olyan szármákat senki 
sem tudott főzni Komáromban, mint ő, a tarhonyát meg 
egyedül csak ő ismerte a komáromiak közül, s ismertette 
meg azokkal, akik hírét hallották tőle, s abban a 
szerencsében részesülhettek, — hogy egyszer-egyszer 
asztalánál ebédelhettek. 

Akkor is a konyhában szorgoskodott, amikor rázörgették 
az ablakot. Mert Fanni otthonról, az apai házból magával 
hozta a zárt ajtó szokását. Háborús időkben jobb, ha fél az 
ember, minthogy ráijesszen valaki is. 

— Te vagy az, Zsiga? — kiáltott ki a konyhából. — Nyitva 
az ablak, told el a reteszt, s bújj be hamar, lelkem. 

De a lépések nem voltak ismerősek, a kéz is túl sokat 
babrált előbb a retesszel, s amikor Fanni végre félretolhatta 
a lábost, hogy beeressze vendégét, meglepetten kiáltott föl. 
Vele szemben egy ismeretlen magyar honvéd szalutált. 

— Hogy festek? — állt eléje Flórián, s Fanni nem ismerte 
föl az öccsét. Erősen tiltakozott, amikor a katona minden 


szó nélkül megragadta, s felemelte a levegőbe; már 
majdnem jajgatott és kiáltozott volna segítségül, amikor 
végre testvére jelét adta kilétének: 

— Én volnék, Flórián öcséd, mit kiabálsz, meg sem 
ismersz? 

— Flórián! — kapta karjába Fanni, s csókolta testvéri 
örömmel. — Drága Flórián lelkem, hogy kerülsz te ide, 
Komáromba, önkéntesi ruhában? Milyen szél sodort ide? És 
apa, vele mi van, szegénykét úgy sajnálom, ha most 
megtudja, hogy te is... hogy te is... a mi ügyünk mellé 
állottál... 

— Apa semmit sem tud, apa másfél hónapja Pesten 
koslat, állítólag Dénes bátyám ügyében. Gondolhatod, 
milyen örömmel. 

Fanni nem érti ezt az ellenséges hangot. Mert Flórián 
dühös, mérges, haragszik, s nem is titkolja el 
keseredettségét. Haragját csak az enyhíti, hogy a konyhából 
jóízű illatok fogják körül. 

— Fannikám, nahát, te, istenemre, tarhonyát főzöl, de rég 
is ettem! 

— Ha akarod, lelkem, meg is teríthetek, vagy inkább 
megvárod, hogy együtt együnk? 

— Együtt? Kivel akarsz te együtt ebédelni? 

Fanni is dühös. Ugyan régen nem látta öccsét, hiszen 
kamaszként hagyta otthon Temesvár városában évekkel 
ezelőtt; örül is neki a maga módján, különösen azért, mert 
magyar honvédruhában látja, de mióta belépett, csak 
leckézteti. És ez egyáltalában nincs ínyére. 

— Figyelj ide, Flórián. Rám törsz, én szívből örvendezek 
néked, várom, hogy valami választ adj megjelenésedre, s 
ehelyett gorombáskodsz. Hogyhogy kivel akarok együtt 
enni? Csak nem hiszed, hogy téged vártalak? Honnan 
sejthettem volna, hogy betoppansz ide? De végre áruld el, 
mi járatban vagy, lelkem, Komárom városában? 

Flórián is felpattant. Tele van nyugtalansággal. Nehezen 
tudott kiszökni a laktanyából, nem akarta elengedni a 
szolgálatvezető őrmester. Végül mégiscsak kieszközölte, 


hogy elengedjék nővére felkutatására, éppen a legjobb 
időpontban, a gyakorlatok megkezdése előtt. 

— Segítened kell rajtam. 

— Tiszt szeretnél lenni? 

— Akar a fenel Ez a ruha is csak kényszerből van rajtam. 
De semmi kedvem a magyarázgatáshoz. Tudod, nővérem, 
hogy honnan jövök? Temesvárról és Aradról. Temesvár 
alatt verte szét Haynau Dembinszky seregét. Arad is 
meghódolt. Damjanich letette a fegyvert. Görgey az oroszok 
előtt kapitulált. Már csak Komárom vára áll egyes-egyedül. 
És én... 

Nem merte végigmondani. Félt Fannitól. Évek óta nem 
látta. Nem bízhat meg benne. Hátha kevés a testvéri 
kötelék az őszinteség feltárásához. Elhallgatott. 

— Kit vársz? — kérdezte ismét. 

— Thaly Zsigmond alezredes urat, aki itt Komárom 
várában az erődítési igazgató. 

— Nem hallottam róla! 

— Akkor most megismerheted. 

— A szeretőd? 

— Mi közöd hozzá? 

— Csak szeretném tudni. Merthogy akkor nekem biztosan 
a segítségemre lesz. És te is segítesz rajtam, ugye? Rá kell 
beszélned, hogy szerezzen nekem valami olyan papirost, 
amely mentesít engem a kiképzés alól. Legjobb lenne, ha 
maga mellé venne. Bizonyosan van rá módja, mit gondolsz, 
nővérkém? És még őrülhet is, hogy a szeretője öccsét 
gyámolítja. 

Fanni elszomorodott. Fejét lehajtja, fekete haja leomlik, 
mert kendője hátracsúszott. 

— Nem akarod inkább otthagyni a katonaságot? Mert 
abban Thaly Zsigmond több segítségedre lehetne. Amíg itt 
véget nem ér a háború, eljöhetnél hozzánk a színházhoz. 
Pázmán Mihály úr szívesen látna a társulatnál, úgy 
gondolom, lelkem Flórián. 

Közel lép öccséhez, és megsimogatja. 

— Látod, nem nagy dologra biztatlak, de én csak ebben 


tudok néked segíteni. Hidd el, jó dolgod lenne a társulatnál. 
Az lesz a feladatod, hogy egyszer alabárdost alakítasz, 
másszor lakáj leszel, ismét más alkalommal egy előkelő úr, 
csupa érdekes szerep, kevés szöveggel. Na, ugye 
meggondolod magad? Ó, ha tudnád, Flórián, mit jelent 
nekem a színészet! Hogyha hazajutsz Temesvárra, majd 
mondd el atyámnak: örülni láttál, hogy magyar színésznő 
lehettem. Mert hidd el... 

A testvér egy pillanatra ellágyult. Nővéréhez lépett és 
megsimogatta. 

— Azt hiszem, nővérkém, már teríthetsz is három 
személyre. Valaki megállt az ablak előtt. 

— Zsiga lesz az! Lelkem Flórián, nagyon kérlek, ne rontsd 
el a kedvemet. Légy udvarias. És értsd meg a helyzetemet, 
és legyél nagyon kedves... 

Fanni az ajtóhoz futott. 

Túlzott örömmel borult az alezredes nyakába. S már 
mondta is: 

— Nézd csak ki vagyon nálam, Zsiga lelkem. Az én 
szeretett legkisebbik öcsém, Temesvárról. Két napja 
érkezett a városba, de csak most talált rám... 

— Temesvárról jöttél, öcskös, és máris honvédnak álltál? 
— veregette meg vállát az alezredes. — No, ez derék dolog. 
Szeretem az öcsédet, Fanni, máris megkedveltem. És mi 
vagyon odahaza, Temesvárott? 

Flórián felméri a helyzetet. Ez nem alkalmas pillanat az 
igazság felderítésére. Néki háttérben kell maradnia. 

— Temesvárott és Aradon Haynau az úr. Görgey letette a 
fegyvert az oroszok előtt! 

— Nem igaz — ugrott fel Thaly Zsigmond. — Ez rágalom! 

— De bizony hogy a legtisztább valóság ez, uram, már 
csak Komárom vára tartja magát az országban... 

— De mi aztán mindhalálig! — kiáltja az alezredes. — Erre 
mi esküt tettünk — heveskedik, de azután észrevette, hogy 
olyan dolgokról szólna, melyek titkosak, s nem beszélt 
többé. 

Fanni terített. 


A krumplis tarhonya illata bejárta a szobát. A háborús 
időben Fanni rászokott az egyszerűbb ételek készítésére. 
Thaly Zsigmond bort tett az asztalra. 

— Igyunk a győzelemre! — mondta, miután mindhárom 
pohárba töltött. 

— A találkozásunkra — nézett Fanni öccsére. 

— A békére — emelte poharát Flórián —, hogy múljék el 
végre a háború! 

— Na, öcskös, ne emlegesd az én jelenlétemben a békét — 
itta ki poharát az alezredes. — Katona vagy magad is, derék 
honvéd leszel, ne félj, megszagoltatjuk mi a puskaport az 
osztrák sógorokkal! 

Fanni közbeszólt: 

— De én éppen ezt nem akarom, Zsiga lelkem. Mert én 
féltem Flóriánt. Mindig is könnyelmű volt. Kérem 
kegyelmedet, vegye maga mellé. Osztassa be valami 
kényelmes helyre. Vagy szabadságoltassa egyelőre. Eppen 
tegnap említette Pázmán Mihály direktorom, hogy szívesen 
alkalmazna a társulatnál ifjakat, merthogy éppen ebben a 
szerepkörben van hiánya. Maradjon honvéd, s hadd 
szerepeljen velem. Tudja kegyelmed, hogy mennyire 
szeretném, ha Flórián is a mi ügyünk mellé állna. Hogy 
lenne másvalaki is a családban, aki szívvel és lélekkel 
rajongana a  színészetért. Ugye megteszi, lelkem? 
Köszönöm, hogy igent bólintott rá. Köszönöm, lelkem 
Zsigám, köszönöm. 

— Kvártélyod van-e, öcskös? 

— Sajnos, uram... 

— Mert tudod, vagyon nekem egy kedves jó barátom, egy 
Temesvári András nevezetű doktor, aki most éppen nem 
tartózkodik Komáromban. Addig, amíg meg nem tér, 
ellakhatnál a lakásában. Nos? Áll az alku, öcskös? Aztán 
megcsináljuk a dolgot, hogy legyen állandó szabadmeneti 
jegyed is, s felmentetlek a kiképzés alól is. S ha a 
teátrumhoz vagyon kedved, azt se bánom. Én Fanni öccsét 
úgy fogadom, mintha a sógorom lenne... mert, ugye, Fanni 
lelkem, hogyha egyszer változik a világ sora, akkor mi... 


Átölelte szerelmesét. 

És Günther Flórián tudta, hogy jobban nem alakulhatott 
volna sorsa, mint amerre változott a véletlen 
következtében. 


21. 


Az Arany Sas belső szobájában kevesen voltak az 
augusztusi hőségben, a vendégek többsége odakint hűsölt 
az árnyas fák alatt. A politika fejleményeit beszélték meg, a 
naponta érkező hírek közül igyekeztek kibogozni az 
igazságot, de ez senkinek se sikerült. Ahány beszélgető 
csoport, annyiféle vélemény, ahány betérő, annyi új hír, s 
ki-ki olyat hordott tarsolyában, amilyet éppen hallani 
szeretett volna. 

Az osztrák katonatisztek természetesen ilyenkor is nagy 
kompániában gyülekeztek össze, s az az egy-két 
vigyázásukra kirendelt katona pedig habzsolta a frissen 
csapolt sört, mert a komáromi sörfőzde alaposan felkészült 
az ostromra, még akár fél évig főzhetné a komlót, és még 
mindig lenne a felhalmozott készletből. 

De a belső teremben meghúzódó férfiak előtt nem sör 
habzott, hanem arany színű, csurranó pincehűvös bor 
gyöngyözött. 

— Higgye el, barátocskám, hogy én ezt a jó borocskát 
becsülöm a legtöbbre itt Komáromban, bizony isten, odakint 
Amerikában nem tudják az emberek, hogy milyen a jó bor. 
Hajaj, nekem a somlai a legfinomabb, barátocskám — áradt 
a szó Fejérhegyesiből, miközben szakértő szemmel tartotta 
az ablakon beáradó augusztusi fény felé poharát. — Ha nem 
szomjaztam volna annyit Amerikában, talán haza sem 
jöttem volna. Tölthetek kegyelmednek is, barátocskám? 

Flórián büszkén ült a teremben honvéd egyenruhájában. 
Szabadmeneti jegy a zsebében, amelyet Thaly Zsigmond 


állíttatott ki számára, ez megóvja a katonai őrjáratok 
zaklatásától, s ugyanakkor a lehető legnagyobb védelmet 
élvezi. Fölényesen beszélt hát Fejérhegyesivel, akivel 
Aradon összekötötte sorsát, s akit már négy napja nem 
látott, amikoris különböző utakon belopóztak Komárom 
városába. 

— Én elhiszem, hogy jó ez a borocska, de nem nagyon élek 
vele. A bor elhomályosítja a tekintetet, reszketővé teszi a 
kezet, s  eltompítja az elmét - mondta olyan 
tudálékossággal, mintha fennkölt lelkű vének társaságában 
igyekezne bölcsnek látszani. — Én legszívesebben csak egy 
pohárkával iszom, ennyi nekem elegendő, s különben is — 
halkította le hangját — engem az sokkalta jobban érdekel, 
hogy mennyivel jutott kegyelmed közelébb célunkhoz. Mert 
én, s ezt higgye el, nem dicsekvésből mondom, de nővérem 
jóvoltából már Pázmán Mihály direktor urat szolgálom a 
, Csirke kert"-i teátrumban, s holnapután lészen az első 
bemutatkozásom, egy bizonyos Futó János honvéd úr 
darabjában, a Két honvédban. 

— Kegyelmed, barátocskám, színésznek állt? — csóválta 
fejét az amerikás. — No hiszen, ha tudná ezt Haynau! 

— Pszt, ki ne ejtse a nevét! — nézett szét ijedten Flórián, 
de szerencsére csak ketten ültek a teremben, s az odakint 
mulatozók zaja amúgyis lehetetlenné tette a hallgatózást. 

— Komédiás lett hát, barátocskám, szép jövendő — emelte 
magasra ujját Fejérhegyesi. — Ezzel aztán bizonnyal célhoz 
is érünk! 

— Nem érti kegyelmed, hogy első teendő a bizalomkeltés! 
A bujkálással semmire sem megyünk. Ha úgy tennék, mint 
kegyelmed, s naphosszat csak itt ülnék az Arany Sasban, 
ettől a tábornok sorsa nem kerülne közelebb végzetéhez. 

Zavarában a boros pohárhoz nyúlt, s fenékig itta. 

Az amerikás magyar gyorsan teletöltötte a poharakat. 

— Nono, nem szeretem ám, barátocskám, a kioktatást, ezt 
éppenhogy nem szeretem! Vegye tudomásul, hogy én is csak 
azt teszem, mint a komáromi nép. Tizenöt-húsz percenttel 
vásárolják a német bankót, én meg tízével adom. Ha tudná 


azt, barátocskám, hogy máris hány meghitt ismerősöm 
vagyon. Bizony, így is lehet ismeretségre szert tenni. Máris 
köztudott, hogy nálam lehet legolcsóbban venni a bankót. 
És különben is, nem lehet mindenkinek a nővére 
komédiásné. 

Elhallgattak, mert bejött a pincér. 

Fejérhegyesi újabb üveg bort rendelt. 

— Megárthat kegyelmednek — intette Flórián. 

— Kétliteres ember vagyok én, barátocskám, ne féltsen 
kegyelmed engem. $S legfeljebb hazatámogat majd. Nem 
azzal — dicsekedett az elébb, hogy kegyelmednek 
szabadmeneti jegye van, nem kell félnünk hát az őrségtől. 
Meg aztán nem szeretem, ha bolondnak néznek, 
barátocskám. Nekem ne hetvenkedjék, hogy teátrista lett, 
mert én nem esem hasra az ilyen dolgoktól — bosszankodott 
Flórián hírein az amerikás. 

—Csak nem vette komolyan kegyelmed ezt a 
színészkedést. Sohasem leszek én igazi színész, tudja ezt a 
nővérem is. Egyelőre örvendezik, hogy híreket hoztam 
otthonról, lakást 1s kerített... 

— No, ha, barátocskám, kegyelmed színész lett, azért azt 
is jól fel tudjuk használni terveinkhez — fontolgatta 
Fejérhegyesi. — Az leszen az első feladata, hogy szerezzen 
álruhát,  vendéghajat, festéket, ragasztót, szóval az 
elkendőzéshez szükséges mindenféle dolgokat. Aztán mikor 
már jobban ismerjük mindketten a helyzetet, 
határozhatunk a dolog véghezviteléről... 

— S addig kegyelmed meggazdagszik a bécsi bankókból? — 
szúrt egyet társán Flórián. 

— S ha meggazdagszom, mi köze hozzá, barátocskám?! 
Ki-ki úgy él, ahogyan tud. Kegyelmed is kockáztathatja a 
pénzét. Ha kijutunk innen Bécsbe, Haynau ígérete szerint 
beváltják a mi  Kossuth-bankóinkat. Hát éljen az 
alkalommal az úr is! 

— Nem vagyok kereskedő! — dobta vissza a szót Flórián. 

— Pedig a pénz mozgatja a világot, barátocskám. Én jól 
tudom, mert láttam kint Amerikában. 


— Lehet, hogy a tengerentúlon a pénz, mifelénk pedig a 
becsület. Bizony, Fejérhegyesi uram, felénk a becsület a 
legelső. Es a Klapka család megszégyenítette egyszer a 
famíliámat! Én akkor még kamasz gyermek voltam, de 
megfogadtam, hogy egyszer visszafizetek. Mert pirult az 
arcom, hogy nem volt egyetlen férfi a családban, aki a 
nővérem védelmére kelhetett volna. Apám kalmárember, 
mit tudhat egy kereskedő a becsületéért tenni? Ő is csak a 
pénzét féltette, nem a család jó hírét. 

Halkabbra fogták a szót. 

Néhány piacozó kalmár becsörtetett a belső terembe 
pénzosztozkodásra. Degeszre tömött tárcáikban Kossuth- 
bankók. Fejérhegyesi felállt Flórián mellől. 

— Megengedi, barátocskám? — búcsúzott el. — De nekem is 
üzlet kínálkozik. 

— Járjon szerencsével az úr — vetette utána Flórián. 

Néhány újság hevert a szomszédos asztalnál, azok közül 
keresett valami érdekes hírt, amely leköthetné a figyelmét, 
de csakhamar unottan dobta őket félre. 

Hanem Fejérhegyesi máris visszaérkezett az asztalhoz. 

Arcára volt írva, hogy valami felkavarta. 

— Mi történt, uram, nem akartak megválni a derék 
kalmárok a Kossuth-bankóktól? 

— Ne gúnyolódjék, barátocskám! Úgy mondják ezek a 
derék emberek, hogy bizonyosan megindulnak a 
tárgyalások. Az osztrák hadikövetről már eddig is suttogtak 
a városban, de most úgy mondják, hogy az orosz seregek 
követe is Klapkánál tárgyal. Grabbe tábornok, az orosz 
seregek főparancsnoka talán engedékenyebb, mint Haynau 
megbízottai. 

— És az jó nekünk, ha fegyverszüneti alkudozások 
kezdődnek? — töprengett hangosan Flórián. 

— Akár jó, akár nem jó, a tárgyalások bizonyára 
megindulnak. 

— Mit csinálunk? 

— Nincs sok idő a cselekvésre. Vagy éppen ellenkezőleg. 
Ha nem hajlik Klapka tábornok a gyors megadásra, akkor 


jön el a mi feladatunk valóra váltása. Hogy a körbezárt 
magyarokat igyekezzünk rávenni a minél előbbi megadásra. 
Nem szabad sokáig várnunk. Most azonban azt ajánlom 
kegyelmednek, hogy várjunk egy-két napot. Ez a 
legbiztosabb számunkra is. Azután meglátjuk, hogy merre 
fordul a sors kereke, s kell-e irányításához a mi kezünk is. 

Fejérhegyesi szájához emelte az üveget, és abból ivott. 
Mintha féktelen szomjúság töltötte volna el, mintha ez a 
sokáig tartó kortyolgatás erőt adna, addig le nem vette 
szájáról az üveget, amíg volt benne egy csöpp somlai bor. 
Azután megtörölte száját, s ezt mondta: 

— Nos, barátocskám, melyikünk marad továbbra is itt? 
Mert váljunk el, az az ajánlatom. Kegyelmednek jót tesz egy 
kis séta, különösen örülnék annak, ha igyekezne felderíteni 
a dicsekvően emlegetett szabadmeneti jegy birtokában a 
várat és az erősséget. Csak azt kell mondania, hogy 
pártfogóját, azt a bizonyos alezredest keresi. A többi már 
könnyen megy. Járjon szerencsével. Én meg addig 
teletönöm magam, mert bizony isten, barátocskám, 
farkasétvágyam van, mióta Komáromba érkeztem. A fene 
se tudja, hogy van ez, nem győzök jóllakni a sok-sok jóféle 
ennivalóval. Hiszen igaz is, szenvedtem Amerikában épp 
eleget; nézzen rám, látja, ott adtam le fölös fontjaimat is. 
Lötyög rajtam a ruha. Na, azért ne sajnáljon tovább, 
barátocskám, kísérje szerencse útjain. És két nap múlva 
ugyanitt, ugyanebben az időben. Ja igen, majdnem 
elfelejtettem. Mondja csak még egyszer, mikor is leszen, 
barátocskám, a kegyelmed fellépése? Igen, a Két honvédban, 
jól van, el nem felejtem, ettől kezdve én is a komáromi 
magyar színház lelkes pártoló tagjai sorába tartozónak 
vallom magamat. Hát ég önnel, kedves Flórián, isten vele és 
még egyszer: good bye... 


22. 


Az augusztusi éjszakák romantikusan szépek a , Csirke 
kert"-ben. A fák zöld szövete fölött az ég csillagveretes 
érckupolája ezüstlik, s a hold méltóságteljesen evez néhány 
felhő kíséretében az ég magasában. A Dunáról kellemesen 
hűs esti szél kavarog. Elültek a szúnyogok is, s az 
erődítmény felől csak az őrt álló katonák egyhangú léptei 
hallatszanak. 

A komáromi színház faépületét csak nemrégen emelték, 
befogadóképessége meghaladja a háromszáz személyt, de 
mostanában alig-alig telik meg egyszer is. A bizonytalan 
időben elpártolt a teátrumtól a komáromi polgárság, a 
nemesség meg egyáltalában nem látogatja. A nézők nagy 
többsége lelkes fiatalokból, önkéntes katonákból és 
szabadnapos tisztekből áll. 

Thaly Zsigmond ezen az estén késve érkezett. Már véget 
ért az előadás, amikor hintója a színház közelébe ért. Fanni 
akkor búcsúzott társaitól. Amikor meglátta a hintót, 
örömmel futott szerelmeséhez. 

— Már azt hittem, egyedül mehetek haza — durcáskodott 
—, de azért titokban reménykedtem ám, hogy mégis leszen 
érkezése rám Is. 

Thaly Zsigmond bosszús, rosszkedvű volt. 

— No, hajtsa ide a fejét, lelkem, hadd simogassam meg. 
Ki bántotta kegyelmedet, hiszen jól látom, az arcára vagyon 
írva, hogy bántották — kedveskedett Fanni. 

— Eddig vitatkoztunk a haditanácsban — felelte az 
alezredes. 

— Mindig csak a vitatkozás, mást nem tudnak mívelni? 
Miféle férfiak kegyelmetek? Miféle katonák? Én azt hittem, 
katonák között nem lehet vita, amit a magasabb rangú 
mond, azt kell cselekednie a többinek Is. 

— Ohó — nevetett Thaly a nő naivságán -—, ha így lenne, 
nagyon egyszerű lenne! A haditanácsra szükség vagyon. 
Senki sem határozhat teljesen egyedül. Sokan vagyunk, 
sokféle hadsereg vagyon a tábornok keze alatt, és ezek csak 
együttesen, összehangolt vélemény alapján támadhatnak 
vagy védekezhetnek. De most nem is erről megyen a szó. 


Éppenhogy nem... 

— S azért búslakodik kegyelmed? 

— Éppenhogy azért. 

— Hát tegyen róla kegyelmed, lelkem Zsigám, hogy ne 
búslakodjék... 

— Mit tud maga arról, Fannikám, hogy mi bántja a mi 
lelkünket? 

— Hát ha nem beszél róla, honnan tudnám? 

Elindultak a város felé vezető úton. Fák kísérték őket, a 
holdvilág ezüst porral szórta be előttük az utat. Thaly 
átölelte Fanni derekát. Ha valaki nézi őket, andalgó 
szerelmeseknek látja. Máskor valóban csupán szerelmesek, 
de most gonddal, bajjal, megosztásra váró terhekkel 
ballagnak a fák lombsátra alatt. 

— Amitől féltem, bekövetkezett. 

— S mitől félt kegyelmed? 

— A tárgyalásoktól. 

— És... — nézett rá Fanni, s nem tudta kivárni, hogy mit 
válaszol Thaly Zsigmond, mert felnyújtotta karját, s 
hevesen megcsókolta a férfit. — Most ne beszéljen másról, 
most csak öleljen át, lelkem — mondta két csók között, de az 
alezredes kibontakozott az öleléséből. 

— Fanni, rettenetes világ következhet el! Klapka 
tábornok a tárgyalások megkezdésével az árulás útjára 
lépett! 

— Klapka áruló? 

— Nem, még nem az, de a legjobb úton halad afelé, hogy 
áruló legyen. Kossuth sohasem tűrte az árulást. És én sem 
tűrhetem. 

Fanni haragosan szólt szerelmeséhez: 

— Ha világosabban is elmondaná nekem a történteket, 
mert én ebből egy szót sem értek. 

A férfi megállt. 

Fanni is megállott. 

Az alezredes a vár felé intett. 

— Megszületett a fegyverszünet. 

— Miféle fegyverszünet? 


— Klapka fegyverszünetet kötött. Tegnapelőtt még úgy 
nyilatkozott, hogy semmi nem kényszerítheti arra, hogy 
szóba álljon az ellenséggel. Amikor 19-én az első hadikövet 
megjött az osztrák csapatoktól, a haditanács aszerint 
határozott: nincs tárgyalás! 

— Ha jól számolom, ez volt tegnap. 

— Úgy van. És ma, 20-án megérkezett a Grabbe orosz 
tábornok által küldött hadikövet is. És úgy látszik, hogy a 
mi vezéreinknek kedvesebbek az oroszok, mint a németek. 
Most már magam is kezdem hinni, hogy igaz a Görgeyről 
érkezett hír. Hallotta kegyelmed is, hogy Görgey megadta 
magát? Az oroszok előtt tette le a fegyvert. Mindenesetre 
erről . hamarosan bizonyságot szerzünk, mert a 
fegyverszünet értelmében jogunk van küldötteket küldeni 
az országba, elsősorban Aradra és Nagyváradra, akik 
azután ellenőrizhetik a kósza híreket. A fegyverszünet 14 
napra köttetett... 

— És most hol volt a haditanács? — kérdezte Fanni. 

— Klapkával szemközt, de mégis mellette. Nekem a 
torkom szorította a tehetetlenség érzése. Hatszor kértem 
szót egymás után. Hatszor kiáltottam a haditanács 
szemébe: tartózkodjanak az árulástól. Kossuth nevében 
beszéltem, a kormányzó parancsa szerint cselekedtem, s 
ahelyett, hogy segítettek volna, a szemembe vágták, hogy 
Kossuth szava érvénytelen, mert kifutott az országból. 

Újra megindultak a város felé. 

Mintha egyetlen hosszú mondatot akart volna 
végigbogozni az alezredes, amely a ,Csirke kert"-i 
teátrumnál kezdődött, és Fanni házánál fejeződött be, olyan 
szaggatottan beszélt. A megállások és a megindulások is a 
mondat ritmusát példázták, kisebb szüneteket tartván, 
kérdőjelekkel és felkiáltójelekkel tarkítván az elbeszélést. 

Kossuth neve említésekor felnézett az égre, mintha a 
kormányzó csillagát keresné, a kormányzóét, aki már török 
földről szemléli az égi változásokat. Nehéz örökséget vett 
vállaira Thaly Zsigmond, évtizedes barátság nehezítette 
állásfoglalásának  — megváltoztatását; — nehezen akarta 


elhinni, hogy megváltozott a világ, s másfelé megy, mint 
amerre ő szerette volna itt Komáromban kormányozni. 

— Kossuth . kormányzó nem hagyhat bennünket 
magunkra — mondta inkább magának, mint Fanninak. — És 
ismerem Kossuthot. Emlékszem utolsó levelére is. Ezt írta, 
Fanni, ezt írta: , Édes barátom, ne feledd, hogy te az én 
politikámat követed, akármilyen felhők tornyosulnak a 
fejed fölött. Bízom benned, s ez a bizalom veled marad a 
nehéz időkben is..." Hallotta, ugye, Fanni, én nem lehetek 
Kossuth ügyének árulója... 

— Hát a fegyverszünet árulás lenne? — kérdezte a nő. 

— A fegyverszünetet kapituláció követi és ez a rettenetes. 
Tudja kegyelmed, hogy árulás az olyan megadás, amikor 
még kezünkben a fegyver. Ez nem más, mint nemzeti 
öngyilkosság. Amikor úgy hajtja fejét vérpadra az elítélt, 
hogy kezében a fegyvere. Jól van, egyelőre van két hetünk, 
majd megtudjuk, hogy miképpen alakultak a dolgok szerte 
a hazában. Két-két küldött megy Nagyváradra és Aradra 
hírhozás végett, s amikor letelik a kéthetes fegyverszünet, 
akkor határoz újból a haditanács, hogy mi legyen Komárom 
további sorsa. 

Mikor idáig ért a beszédben, újra megállt. 

A hold felhőben bujkált. 

Fanni átölelte. 

— Lelkem Zsigám -— lehelte —, úgy segítenék kegyelmeden. 

— De hiszen rajtam kegyelmed nem segíthet. 

— Óvni szeretném, vigyázni kegyelmed lépteire, szavaira 
és hevességére... 

— Nem értem, mit akar mondani, Fanni. 

— Én úgy ismerem kegyelmedet, annyira tudom a 
gondolatait, ismerem beszéde kacskaringott, és félek, hogy 
mások nem tudják, hogy minden szavát, minden 
cselekedetét a segíteniakarás diktálja. Még félreérthetik 
Thaly Zsigmond országos hevességét. Az emberek sokfélék 
ám, ahány, annyiféle. Ezt azóta tudom, mióta ismerkedem a 
színpadi alakokkal. Hiszen csak úgy tudom eljátszani őket, 
ha minden alkalommal mást és mást alakítok. Ha én 


kegyelmed mellett lehetnék, bizony mindig kiigazítanám 
szavait, megmagyaráznám, hogyan gondolta el őket, s 
miképpen értsék azt az emberek. Mert a szó félreérthető. 
Ahány szó, annyi félreértés. Ezt is a teéátrumban tanultam 
ám. Látja, lelkem Zsigám, mennyi mindent tanulok én itt 
Pázmán Mihály úr keze alatt. S ha  megóvhatnám 
kegyelmedet. Annyira féltem, hogy... 


Eza u. 8 


— Csak nem sír, Fanni? 

— Hogyisne... — szipogta — mit gondol rólam, hogy én... 
persze hogy nem sírok. De hát csak félthetem, vagy nem? 
Szerethetem? Ez a jog az enyém, ezt senki el nem veheti 
tőlem. Mert én úgy szeretem kegyelmedet, a szakállát, a 
szemét, a száját, az orrát, a gondolatait, azokat a merész, 
lelkes gondolatait, amelyek engem repülni tanítanak. És 
olyan jó szállni, lelkem Zsigám. Talán a legszebb az egész 
világon. A szerelmet is ezért szeretem, mert nagy röpülései 
vannak és mély, nagy zuhanásai. 

Thaly Zsigmond átölelte Fannit. 

Csókjukat zörej szakította félbe. Valaki a közelben 
leskelődött, s bizonyára beszédjükre volt kíváncsi. A férfi 
már ugrott is, otthagyta elképedt szerelmesét, s futott a 
menekülő után, aki a fák között bujkálva igyekezett 
egérutat nyerni. Az alezredes pisztolya után kapott, de mire 
lőhetett volna, az ismeretlen már semerre sem volt. 

— Ki lehetett? — bújt hozzá remegve Fanni. 

— Thaly Zsigmond után sokan szaglásznak manapság. 
Nem tudhatom, kinek állt érdekében kihallgatni a 
beszédünket. Mindenesetre, Fanni, most már nem 
időzhetünk itt tovább. Hazakísérem. Látja, ha itt lenne a 
kocsim... 

— Öleljen át, lelkem, az puhább és jobb, mint a ringó 
hintó — mondta a szerelmes nő. — Úgy szeretem az ilyen 
szép, tiszta augusztusi éjszakát. Legszívesebben lesétálnék 
kegyelmeddel a folyóhoz. Csak néznénk a Dunát, és 
keresnénk a csillagainkat. Vajon merre bujkálnak most? 

— Inkább Kossuth Lajos merre bujkál? — sóhajtott a férfi. 
— Mert ő volt a csillag. Az egyetlen és igazi csillag. És én a 
barátja lehettem. 

Szótlanul mentek egymás mellett. Apró földszintes házak 
bújnak szorosan egymáshoz. Az utca csöndes és kihalt. Nem 
kell pilács a lépteikhez, a hold újra kiakasztotta odafönt 
lámpását. 

— Ne haragudjék rám, hogy elrontottam az estéjét. De el 


kellett mondanom a történteket — mentegetőzik. — Ha 
bennem marad, még megfúlok ilyen szorítástól. Most már 
enged egy kicsinyt. 

Fanni háza sötét. 

Hosszasan búcsúzkodnak. 

S aztán Thaly Zsigmond sietve megy a vár felé. 
Békamuzsika kúszik elé, átható, hosszas brekegés üdvözli 
az erőd falai alól. 


23. 


Temesvári András csak hosszú kerülővel érkezett vissza 
Komáromba. Hiába tervezte el, hogy a pesti útnakindulás 
utáni napon már újra ott áll majd a dunai erősségben, 
Klapka tábornok előtt, nem vált valóra elképzelése. 
Bekerült a lassan előnyomuló orosz sereg elővédjei közé, 
akik senkit sem engedtek át vonalaikon. Hiába mutatta 
útipasszusát, Haynau levelét, von Büttner nyílt parancsát, 
az oroszok tisztelegtek, és kényelembe helyezték, de 
ragaszkodtak a felsőbb parancsnokság utasításához, amely 
szerint nem tehetnek kivételt senkivel sem, és ez még 
Haynau küldöncére is vonatkozott. És ekkor Temesvári 
András azzal próbálkozott, hogy legalább engedjék át az 
osztrák seregek által elfoglalt állásokba, de ezt a kérését 
sem teljesítették. A bányavárosokból elindult Grabbe-sereg 
teljesen lezárt minden utat, s az egyes tisztek 
viselkedéséből úgy érezte ki a főhadnagy, hogy egyáltalában 
nem szimpatizálnak a cári seregek vezetői az osztrák 
útipasszust . felmutatókkal. Mintha rajtuk, egyszerű 
utasokon akarták volna kitölteni  mérgüket: tétlen 
veszteglésre utasították őket. 

S a legbosszantóbb az volt, hogy tulajdonképpen csak két 
óra járásra volt már Komáromtól, amikor fentakadt az 
oroszok hálóján. A veszteglés majdnem egy hétig tartott s 


amikor végre fenyegetőzve, kiabálva mégis kieszközölte, 
hogy Ivanov tábornok elé vezessék, olyan nagy 
időveszteségbe — került, amely lehetetlenné tette 
értesüléseinek használatát Komárom védőinek. 

Végre aztán kitisztult előtte az út, elengedték az oroszok, 
és ekkor következett el útjának legveszélyesebb 
vállalkozása: éjszaka vágott neki az  orosz-—osztrák 
ostromgyűrűnek. De Fortuna kötényében végre is 
szerencsésen átvergődött az ostromzáron, a magyar 
állásokban pedig már biztonságban volt. Biztonságban, de 
újra fogolyként, hiszen itt védlevelei közül már egy sem volt 
használható, s tulajdonképpen szerencséje is volt, amikor 
egynapi áristom után végre kiszabadult. Kosztolányi Móric 
ezredes kezeskedett érte, aki tudott útnak indulásáról és 
küldetéséről. 

Thaly Zsigmond kocsit küldött érte, és lelkes ovációval 
fogadta. 

— Nehezen vártalak vissza — ölelte, és csókolta buszma 
férficsókokkal, ügyetlenül, de nagy-nagy lelkesedéssel. 

— A tábornok? — kérdezte Temesvári. 

— Klapka György köszöni, jól van, holnapra kieszközlöm 
számodra a kihallgatást, ha annyira sietni akarsz — 
legyintett az alezredes. 

— Még ma! — kiáltotta Temesvári. 

— De sürgős! 

— Jelentenem kell! 


— Mindegy már! 

— Mi történt? 

— Megváltoztak az idők... — azóta... —- mondta 
elkeseredetten Thaly. -— Minden megváltozott, hogy 


elmentél. — És röviden, szabatos mondatokban beszámolt a 
történtekről. Néhány szóval említést tett a Katalin-erődben 
gyülekező tisztekről, az elégedetlenkedők csoportjáról, 
anélkül, hogy elárulta volna: ő szervezi a lázongókat. 

— De a tábornok... — kezdte Temesvári. 

— Klapka György generális az alkudozás útjára kíván 
lépni. 


Így történt, hogy amikor Temesvári András mégis csak 
kierőszakolta Thaly Zsigmond útján az azonnali 
kihallgatást, félelmektől eltelve lépett a tábornoki szobába. 

Klapka íróasztala előtt várta, s arcára ült a leplezetlen 
kíváncsiság. 

— Nos — fordult feléje —, hallottam érkezéséről. Bitte... 
kérem, foglaljon helyet. Ha megengedi, én állva maradok — 
mondta, és le-föl járkált a kongó, hosszúkás teremben. 

Temesvári főhadnagy sem fogadta el a felkínált széket. 
Nem mert szóba kezdeni, megvárta, míg Klapka kérdezi. 

— Késett, barátom... 

— Nehéz utam volt, nem jöhettem gyorsan. 

— Elérte a kormányzót? 

— Sajnos, már Szegedre is késve érkeztem a tábornok úr 
levelével. 

— Bitte... persze, tudok róla. És mi lett a levéllel? 

— Tábornok úr, a levelet személyesen adtam át Haynau 
táborszernagy úrnak! 

Mintha kartács vágott volna a szobába, olyan riadalmat 
okozott e higgadt, nyugodt bejelentés. A tábornok 
megtántorodott, gyorsan az ablakfélfának dőlt, legyezte 
arcát, mert forró levegő kóválygott körülötte. 

— És Thaly Zsigmond önt tartotta a legmegbízhatóbb 
tisztemnek? 

Temesvári András a visszaúton határozta el, hogy 
mindent őszintén elmond Klapkának. Fölösleges lenne 
valamit is elhallgatnia, hiszen ezzel esetleg árthat a harc 
ügyének. 

— Tábornok úr — állt mereven, mintha cöveket nyelt volna 
—, e két dolognak nincs köze egymáshoz. De mielőtt ítéletet 
mondana fölöttem, kérem, hallgasson meg. Vallomással 
tartozom. Amit elmondok, arról senki sem kérdezett, és én 
sem beszéltem soha. Az életemről volt szó Szegeden. 
Igazolnom kellett magam. Ott ugyan még megtette a 
Komáromban kiállított hamis, gróf Hoyos-féle útipasszus, 
de ez Aradon már nem volt elegendő. Gondoltam, csakis 
akkor használok az ügyünknek, ha kettős játékba kezdek. 


Engem az mentett meg, amiről talán ön sem tud, tábornok 
úr, hogy néhány éve szülővárosomból, Temesvárról 
Lombardiába kerültem. 

Klapka érdeklődéssel fordult feléje. 

— Tehát ön is temesvári? 

— Igen, földik vagyunk, tábornok úr. 

— Folytassa, bitte... 

— Anyai testvérbátyám Bresciában él, és ő szerzett 
számomra tisztességes állást a bresciai ispotályban. Ez év 
tavaszáig tartózkodtam e bájos városkában, s amikor 
Haynau táborszernagy úr, akkor még ezredes, leverte a 
bresciai felkelőket, még bresciai lakos voltam. Azokban a 
rettenetes órákban Haynau fuldoklással súlyosbított 
szívrohamot kapott. A katonák engem vittek betegágyához. 
Sikerrel gyógyítottam. Viszonzásul megajándékozott egy 
gyűrűvel. Amikor lehetett, én is siettem haza. A 
kegyetlenség, a bresciai felháborító cselekedet állított az 
igaz ügy oldalára. Itthon önként jelentkeztem Kosztolányi 
Móric ezredes úr divíziójába, ő a család régi barátja, és 
kezeskedett értem. Most már megérti, ugye, miért álltam 
Aradon olyan bátran Haynau elé? Mert nem volt más 
választásom, és mert bíztam a pecsétgyűrű erejében. Persze 
bizakodtam a szerencsémben is. Abban, hogy az a 
szerencsétlen, s akkor már használhatatlan üzenet éppen 
azáltal válhat hasznunkra, ha én adom át Haynaunak. 

— § ön átadta a levelemet? 

— Igenis, tábornok úr! Arra gondoltam, hogyha 
megmotoznak, úgyis megtalálják, és gondoltam, már semmi 
haszna sem lehet. A komáromi győzelemről különben is volt 
tudomása a táborszernagy úrnak. Viszont Haynau 
megbízott bennem , és titkot bízott rám... 

— Miféle titkot? — kérdezte ingerülten Klapka. 

Temesvári András már természetesen főhadnagyi 
egyenruhában állt Klapka előtt. Érezte a perc drámaiságát. 
A hangja remegett, amint kimondta: 

— Az ön megöletésének titkát, tábornok úr! 

— Ejha... — húzta fel szemöldökét Klapka. — Haynau meg 


akar öletni, és ön biztos ebben? 

— Feltétlenül! 

—Azt nem mondta meg véletlenül önnek a 
Feldzugsmeister, hogy miért? 

Temesvári gúnyt érzett ki a tábornok szavaiból. Gúnyt és 
hitetlenkedést. De hát tamáskodása nagyon is érthető. 
Bizonyosság kell neki. Egy szóra nem hihet el akármit. 

— Erről is beszélt. Sőt, ha érdekli a tábornok urat, 
szívesen elmondom, hogy miképpen jellemezte önt beszéd 
közben. Ezeket mondta: ön lassú a tervelésben és 
villámgyors a kivitelezésben, ön a magyar Wellington! 

Klapka szívét mintha hájjal kenegette volna ez a 
vélemény. Mert egyik katona ad a másik véleményére, még 
akkor is ha az a másik az ellenség oldalán áll. És Klapka 
György nagyon is emlékezik, hogy a szabadságharc 
kezdetén Haynau még Graz városából felajánlkozott a 
magyar forradalom vezetőinek. De levelére nem 
válaszoltak, Haynaura nem volt szüksége Kossuth 
kormányának. 

— Ejha... — csettintett nyelvével Klapka, és örvendezett 
gyermekmódra. — És még mit hallott? 

— Azt 18 mondta a táborszernagy, hogy büszke és hideg! 

Klapka körbe-körbe járta asztalát. Mintha ellenséget 
kergetne, azután hirtelen felkiáltott: 

— Tehát lassú vagyok? De vllámlásaimat azért ismerik! 
Most például az augusztusi kirohanásnál megismerhették. 
Haynaunak az én megfontoltságom lassú. Hogy nem 
rohanok fejjel a falnak, ez fáj hát a Feldzugsmeister úrnak. 
Azt szeretné, hogy alkudozások nélkül vessem magam a 
karjaiba. Vessek oda mindent, amikor még van kiút! 

Temesvári András meghajolt. 

— Tábornok úr! Éppen ezért akarnak az ön életére törni. 
Hogy teljes légyen a kapituláció, és ne lehessenek feltételei. 
Haynau, tudtommal, teljes lefegyverzést: kíván az osztrák 
seregek előtt, ha már Világosnál nem ő aratta le a győzelmi 
babért. Én tudom, hogy mire spekulál a táborszernagy... 
hogy. ha ön meghalna, akkor például a helyettese, 


Assermann Ferenc hajlandó lesz a feltétel nélküli 
megadásra. A háború sokáig eltarthat, ha Komárom nem 
adja meg magát. 

— Richtig — felelte Klapka —, helyes, Temesvári főhadnagy 
úr! Csakhogy én már határoztam: nem kapitulálok. 
Maholnap lejár a 14 napos fegyverszünet. Sajnos, az Aradra 
és Váradra menesztett kiküldötteink szomorú hírrel tértek 
vissza tegnap este: a honvéd tisztek közül csupán Görgey 
kapott kegyelmet, a többiek az aradi várban sínylődnek. 

— Így hát megbízik szavaimban, tábornok úr — villant fel 
a remény a főhadnagy szemében. 

— Feltétlenül megbízok, sőt önt teszem felelőssé az 
ellenem kitervelt merénylet elhárítására. Szabad kezet kap, 
százados úr! 

— Csak főhadnagy vagyok! 

— Mondtam, hogy százados! 

— Köszönöm a kegyet, tábornok úr! 

— Semmit se köszönjön. Sőt elvárom, hogy a ma délután 
kezdődő haditanácsi ülésen megjelenjen. Ekkor számolnak 
be a váradi és az aradi küldöttek is megbízatásuk 
teljesítéséről. Most tizenegy óra van, ha nem nagyon 
fáradt... 

— Boldog vagyok, tábornok úr, hogy részese lehetek a 
tanácskozásnak... 

Thaly Zsigmond nem akarta elhinni a hírt. 

Együtt ebédeltek. 

Evés közben csak úgy futtában megjegyezte: 

— Lakótársat szereztem neked, amíg haza nem érkezel. 
Remélem, nem haragszol érte... — s már át is váltott annak 
magyarázatába, hogy mi minden történt az elmúlt hetekben 
távollétében, Komárom körbezárt várában. 


24. 


Temesvári doktor soha egyetlen percig sem gondolta 
magáról, hogy jó katona. Megelégedett azzal, hogy értett a 
pisztoly kezeléséhez, de csatában részt nem vett, harcban 
puskaport nem szagolt, ellenben gyógyított tudása és 
tehetsége szerint. És a doktori szolgálat semmivel sem volt 
kisebb feladat ezekben az időkben a katonai célok 
végrehajtásánál. Nagyon is sokat ért egy jó orvos a 
körbezárt Komáromban, akik maguk is többet tanultak egy- 
egy hónap alatt, mintha  orvosprofesszorok mellett 
inaskodtak volna valamelyik jól-rosszul felszerelt bécsi 
kórházban. 

A haditanács számára valami nagyon elvont fogalmat 
jelentett eddig, ahol arany galléros katonatisztek 
vitatkoznak, terveket készítenek, összevesznek és 
kibékülnek, de ezek a képek onnan éltek benne, hogy Thaly 
Zsigmond egyszer már beszélt róluk. És most részese lesz a 
haditanács ülésének. 

Sőt bizonyíték lesz az ő útja is Klapka György igaza 
mellett. A megjelenési parancs reá is vonatkozik, még akkor 
is, ha csak doktor. A tábornok meghívása amúgyis 
megtiszteltetést jelent, ámbár szívesebben ment volna haza 
szobájába; húzta és várta a dunna, a kemény, tollas párnák 
meg a kispárna, amelyet nem tudott feje alá gyűrni oly 
hosszú időn át. 

Az ültetési rend az asztal végén jelölte ki helyét, de innen 
legalább szemügyre vehette a haditanácson megjelenteket. 
Klapkán kívül itt volt Assermann Ferenc várparancsnok, a 
tábornok helyettese, Kászonyi József ezredes, Janik János 
ezredes, gróf Zichy Ottó alezredes s még egy gróf, Esterházy 
Pál személyében, persze ő is ezredesi beosztásban. 
Személyesen egyet sem ismert a jelenlevők közül, Thaly 
Zsigától szerezte értesüléseit, aki a tanácskozás előtt, egy- 
egy szóval jellemezvén az embereket, szűkre szabottan, 
kevés beszéddel, félelmetesen egyszerű modorában így 
nyilatkozott: 

— No, Mednyánszky alezredes is eljött aludni — mutatta 
be az alezredest, aki valóban arról volt híres, hogy jókat 


szunyókált a beszédek alatt. 

Szabó Zsigmond ezredesről ez volt a véleménye: 

— Klapkát utánozza! 

Temesvári András, éppen mert Thaly Zsigmond szemével 
nézte az első fertályórában a gyűlést, azt kereste csak, hogy 
mennyiben találóak barátja szavai, véleménye. De azután 
hamarosan észrevette, hogy Thaly Zsigmondról is lehet 
epés megjegyzéseket hallani. Neki minden savanyú volt, 
semmi sem volt jó; olyan javaslat el nem hangzott, 
amelynek örvendett volna. Hihette volna a doktor, hogy az 
alezredes azért tagja csak a haditanácsnak, hogy meglegyen 
a vélemény-ellenvélemény egysége. 

Klapka nyitotta meg az ülést. 

Néhány rövid szóval összegezte a helyzetet, ismertetvén 
a legújabb hadi eseményeket, majd átadta a szót Gasparich 
és Kemény századosoknak, akik az aradi, illetve a 
nagyváradi út tapasztalatairól számoltak be a 
haditanácsnak. 

Ritkán lehet hallani annyi keserűséget. 

Gasparich meglett férfi, túl a negyvenen. Hangja kicsit 
fátyolos, nem tudni, hogy a fájdalomtól, vagy mert 
kifáradtan érkezett vissza társával együtt. 

Így beszélt: 

— Tiszttársaim! Szívesen elengedtem volna e kényszerű 
utazást. Vége a hazának. Világosnál tört ránk a nemzeti 
sötétség! 

A kép, amit festett, elszomorította a jelenlevőket. Talán 
jobb lett volna másoktól hallani a hírt, akiket meg lehet 
gyanúsítani, hogy szántszándékkal terjesztik a hamis 
értesüléseket, minthogy hű embertől hallani mindezeket. 
Tiltakozni szerettek volna a jelenlevők, és nem 
tiltakozhattak. Sírni szerettek volna, de férfiak voltak és 
katonák! 

Rosszul indult a tanácskozás. 

Temesvári András lesütött szemmel hallgatta a 
jelentéstevőket. Mintha gyászítéletet hallott volna, úgy 
hatoltak el hozzá is a hangok. Pedig neki már mindenről 


tudomása volt, az ő számára már nem mondott újat 
Gasparich százados. 

Sajnálta társait, a mindhalálig reménykedő Thaly 
Zsigmondot;  tábornokát, a minden tényt, minden 
momentumot fejbiccentéssel fogadó Klapka Györgyöt s a 
többieket, a szótlanul hallgató társakat. 

Kemény százados beszámolója még reménytelenebb volt. 
Mintha szavaiból kihunyt volna a tűz, csupán keserűség, 
mélyből jövő fájdalom sűrűsödött hangjában. A 
reménytelenség siralmait adta tudtul tiszttársainak. 

Szó sem volt dicsőséges jövőről, fényes reménységről, 
lelkendező hitről, mint három-négy héttel ezelőtt, amikor 
Temesvári András útnak indult Komárom várából. Csak 
arról beszéltek: milyen holnap indul el feléjük e lelket tipró 


reménytelenségben. 

Klapka kért szót. 

— Uraim — mondta határozottan — bitte... — tette hozzá 
szokása szerint, hogy ezzel is időt nyerjen — itt a 


határozathozatal órája. Amikor az osztrák seregektől 
megérkezett az első hadikövet, szóba sem álltunk vele. De 
most már, uraim, tudomásul kell vennünk, hogy 
megváltozott körülöttünk az események menete, és más lett 
a hadi helyzet. Azt hittük, hogy mi irányítjuk a történelmet, 
de már csak pelyva vagyunk a szélben. 

Thaly tűzben égve pattant fel. 

— Nem igaz! — kiáltott fel. 

Klapka ráemelte pillantását. 

— Jawohl, sajnos, nagyon is igaz. Kemény és Gasparich 
százados a szemükkel látták, hogy mivé lett a magyar 
szabadság. Kossuth Lajos kifutott az országból. Egy szál 
magunk vagyunk Komárom elszánt védői. 

Thaly nem bírta magát türtőztetni. 

— Akkor védjük is meg Komáromot...! 

A többség lepisszegte a közbekiáltót. 

— Hallgassuk meg a tábornokot! — mondta társai nevében 
Esterházy gróf. 

— Én sem akarok mást — folytatta Klapka -—, mint a 


becsületes megadást. Mi között választhatunk ugyanis, 
uraim? A győzelem reménye és lehetősége elszállt. Ugyan 
harmincezer ember még fegyverben áll, de velünk szemközt 
már eddig hatvanezer katona vont gyűrűt Komárom köré. 
De holnapután újabb hadak indulhatnak ellenünk. 
Százezer ember támadhatja a várat. És a mostani 160 ágyú 
helyett ezer is okádhatja ránk tüzét. Itt megfontoltság 
szükségeltetik, uraim, és bölcsesség. 

Temesvárinak tetszik a beszéd. Úgy látszik, Klapka, a 
rossz szónok, most első nekifutásra sikeresen beszélt. 
Persze könnyű dolga van. Csupán a tényeket kell 
felsorakoztatnia, és nincs, aki meg ne hajolna előtte. 
Azazhogy... Thaly Zsigmond gondolata már a Katalin- 
erődben jár, társai között. És elhatározza, hogy ezt a 
gyalázatot meg nem engedi. Komárom átadását meg kell 
akadályozniuk. 

— Mit akar a tábornok úr? — kiált fel újra. 

— Tárgyalásokba kell bocsátkoznunk a vár átadásáról. Ez 
az egyetlen járható út előttünk. Akármerre lépünk, 
ingoványra tévedünk. És a mi vállunkon felelősség van. 
Nagy-nagy felelősség. Most már mi nem rakhatjuk mások 
vállára, se Kossuthéra, se Görgeyére, ez a mi keresztünk, 
nekünk kell vele felmenni a Golgotára. 

— Szomorú kötelesség — jegyezte meg Assermann Ferenc 
várkapitány. 

— Férfiúi kötelesség! — mondta Prágai alezredes. 

Gasparich fuldokolva kiáltott föl: 

— Aradon már működik a vésztörvényszék! 

Thaly odavágta: 

— És ki akar az urak közül bitóra kerülni? 

Klapka felemelt keze nyugalmat kért. 

— De uraim, a haditanács azért ült össze, hogy a közös 
megértésen  munkáljon. Olyan békét kötünk, olyan 
kapitulációt írunk alá, amely megköti az ellenség kezét. 

Talán maga sem hitte teljes igazát, de sorolta érveit. 
Tulajdonképpen Thaly Zsigmond érveit mondta, azokat 
hozta fel ő is: hogy erős, ütőképes sereggel rendelkeznek, 


Komárom akár hónapokig védhetne magát, előnyös 
helyzetben vannak, mert közeledik az ősz, és úgy hírlik, 
hogy a császár békét óhajt a romlott hazában. 

Többen közbekiáltottak, éljeneztek, pedig még messze 
volt elképzeléseinek teljes kifejtésétől. Klapka sokat 
gyötrődött az elmúlt hetekben. A lassan érő emberek közé 
tartozott, akik előbb magukban forralják a jövendőt, s csak 
akkor állnak társaik elé, amikor úgy érzik, hogy minden 
kérdésre választ tudnak adni. 

Megfontoltság csendült ki szavaiból. A 
türelmetlenkedőknek a maga példáját mutatta fel, aki a 
legnehezebb helyzetben sem veszíti el komolyságát és 
bizodalmát. Klapka hitt a holnapban. Még most is hitt, 
amikor pedig sötét felhők torlódtak a nemzet feje fölött. A 


tábornok komolyan reménykedett az osztrák 
békülékenységben, vágy inkább még jobban hitt saját 
erejükben. 


— Mit akar elérni a tábornok úr? — kérdezte élesen Thaly 
alezredes. 

— Az erődítési igazgató úr is jól tudja -— fékezte 
felindulását a kérdőre vonó hang miatt Klapka György —, 
hogy azt akarom elérni, amit mindannyian szeretnénk: 
amnesztiát a nemzet számára! 

— Bitót , kapunk! - harsogta egy százados a 
várparancsnokságtól. — Nem amnesztiát. 

— Becsületes feltételeket kívánok a magyarságnak — 
magyarázta elképzelését újólag a tábornok. — Ennek fejében 
Komárom is kapitulálhat. 

Thaly izgatottsága néhány más tisztre is átragadt. Az 
alezredesen kívül csak ketten voltak itt a Katalin-erődben 
összetartok közül. Itt nem a rangot nézték, hiszen a 
haditanácsban egyképpen szava és véleménye van a kisebb 
és nagyobb rangúaknak egyaránt. 

— Öngyilkosságot ajánl a tábornok úr! — szúrták feléje a 
vádat. 

— Csak a fegyverek alkudozhatnak! — hallotta az asztal 
végéről. 


— Aztán meg ne bánjuk felajánlkozásunkat — szögezte le 
ellenvéleményét Thaly Zsigmond. 

Klapka komoly arccal szúrósan nézett végig a 
jelenlevőkön. 

— Bizalmat kérek önöktől, uraim, ugye, ennyit 
megkapok? Ennyivel tartoznak a tábornokuknak, bitte... — 
hajtotta meg fejét — köszönöm, hogy hallgatnak rám. Célom, 
hogy kiharcoljam nemzetemnek azt a megbecsülést, amit 
Görgey elfelejtett kivívni. És ne feledjék, uraim, hogy én 
csak becsületes feltételek mellett vagyok hajlandó tárgyalni 
Haynauval. Ja, ha most határozunk, akkor megbízottam, 
Temesvári András százados úr azonnal útra kel, az 
ajánlatunkkal. Határozzanak, uraim, ha ma nem döntenek, 
holnap újra ez előtt a dilemma előtt állunk. 

Temesvári András élvezte, hogy minden szem reá 
irányul. És örült Klapka György bizalmának. Kihúzta 
magát ültében, legszívesebben felállott volna, meghajtotta 
volna magát, hogy lássák, ő az a százados, akiben Klapka 
ennyire megbízik. 

Thaly Zsigmond feléje intett. 

Mások is őt keresték tekintetükkel. 

— Uraim — mondta határozottan Klapka tábornok -—, 
határozzunk! A fegyverszünet lejár. Tudnunk kell, hogy mi 
lészen ezután: békeszerzés vagy hadakozás! A nemzet a 
békét óhajtja. Kilátástalan a helyzetünk, a mi feladatunk 
már régen nem a győzelem kivívása, hanem csupán a béke 
megszerzése a nemzetnek. Ha Kossuth tanácsot adhatna, 
higgyék el, uraim, ő sem ajánlana mást. Kérem, bitte... — 
intett a jelenlevőknek — határozzanak, uraim. Kapnak erre 
egy fertályóra gondolkodási időt. 

A visszafojtott szenvedélyek egyszeriben robbantak: 
csoportok alakultak, vitatkoztak, hangoskodtak, most 
mondták el a legtöbben véleményüket, amelyet eddig nem 
tartottak ildomosnak közölni a társaikkal. Egyesek Klapka 
mellett, mások ellene nyilatkoztak. A hadi helyzet is vitát 
kavart.  Gasparich és Kemény századost is sokan 
közrefogták, hogy részletesebb híreket  hallhassanak 


útjukról. Temesvári Andrásnak is kijutott a hirtelen támadt 
érdeklődésből; egyszeriben érdekes személy lett, sokan 
pertut ajánlottak föl, mások a reménység lehetőségéről 
faggatták. 

Mit mondhatott volna társainak? 

Csillapította a reménykedőket, és vigaszt nyújtott az 
elszomorodónak. Thaly Zsiga, aki belekarolt, s vitte 
magával az egyik, Dunára néző ablakhoz, élénken 
magyarázta álláspontját. De ekkor a doktor hirtelen 
megszédült. Klapka épp a közelében állt. Odajött hozzá. 

— Fáradt, ugye, barátom? — tette vállára kezét atyai 
jószívűséggel. — Én nem is fárasztom tovább kegyelmedet 
ezen a hiábavaló vitatkozáson. Elengedem, kérem, menjen 
haza, barátom, aludja ki magát alaposan... bitte... ugye, 
nem haragszik rám a százados úr, hogy elküldöm? 

És a hetek óta testében gyülekező s bujkáló fáradtság 
szemmel láthatóan arcára verte a sós verejtéket. 
Elbúcsúzott Thalytól, engedelmet kért a tábornoktól, s 
közben csak arra vigyázott, hogy a hirtelen jött fáradtságtól 
össze ne essen. 

Klapka utána szólt: 

— Üljön csak a hintómba, nekem most úgyis itt vagyon 
dolgom. 

A hintó ülésén már aludt. A kocsis lakása előtt j 
ébresztette. Megérkezett, ahonnan több mint három hete 
útnak indult. 


25. 


Az álom nehezen mozduló madár. Mintha levágták volna 
szárnyát, nem akar felröppenni. Egy egész délután, egy 
éjszaka s még egy nappal ott ült Temesvári András ágya 
mellett. Hiába zörgött rá háziasszonya, a magányos Almási 
néni, hiába tett asztalára csuporban tejet, Íriss kenyeret, 


mert amikor óvatosan —— bekandikált legközelebb 
napmúltával, éppoly érintetlen volt az ennivaló, mint mikor 
betette az asztalra. 

Sokáig nem foghatta meg az álom tollas madarát 
Temesvári András, szorította hát annál lelkesebben: a 
madár meg csak tollászkodott, s nem akart tőle elrepülni. S 
amikor a következő nap késő délutánján mégiscsak 
elhessent a szobából, bizony csak sokára értette meg, hogy 
nem tudott  kikászálódni az álom  bugyrából, s 
belegabalyodva vesztegetett el egy napot az életéből. 

Almási néni, szállásadója meg csak sopánkodott: 

— Jaj, jaj, főhadnagy úr, azt sem tudtam, mit csináljak, 
aranyoskám. Gondoltam, futok a szomszédba, de hát a 
szomszéd sem tud gyógyírt az álomkórság ellen. Meg 
gondoltam én, aranyoskám, hogy az ilyen nagy utat megjárt 
férfiembernek az való, ha kialussza magát, de alaposan. 
Mert előbb csak azt gondoltam, hogy bizonyosan Új- 
Szőnyben vagyon kegyelmed, de hogy aztán a második 
héten sem jött haza, találkoztam kegyelmed barátjával, 
azzal a szép, derék Kossuth-szakállas alezredes úrral, s ő 
mondta, hogy valamerre úton vagyon kegyelmed, 
aranyoskám. Ha tudná, galambocskám, hogy mennyire 
örvendezett a szívem, amikor hazatért erőben, egészségben. 
Mert én az ilyen szép, deli embereket szeretem ám, mint 
kegyelmed, s ha elgondolom, menten összeszorul a szívem, 
hogy az én fiam is épp ilyen lehetne, ha el nem vitte volna 
tíz esztendeje az a csúnya kolerajárvány. 

Temesvári doktor megsimogatta háziasszonyát. 

— Itt vagyok, jól vagyok, mi kell több ennél, Almási néni, 
drága. Senki sem keresett, amíg aludtam? 

— Senki, aranyoskám, senki. Az alezredes úr a 
múltkoriban idehozott ám egy nyalka legénykét a 
honvédektől; bizonyosan valami pereputtya lehet, mert 
nagyon dédelgette ám; aztán itt lakott három napig, de 
mostanában nem láttam. Majd jelentkezik, ha akar, nem a 
mi gondunk az övé; bizonyosan laktanyaáristomot kapott a 
szerencsétlen, mert könnyen megyen az manapság, ugye, 


százados úr? Jól mondom, ugye? Meg aztán, ha jönne is, 
van nálam elegendő hely, legfeljebb majd kiköltözködöm a 
konyhába, aztán onnan őrködöm kegyelmetek nyugalmán. 
Bizony isten, azóta olyan más itthon, hogy van a háznál 
férfiember. Mert nagyon rossz ám az egyedüllét a 
magamfajtának. Se fiam, se férjem, gyötrelmes az életem, 
nekem elhiheti, aranyoskám. 

Nehezen szabadult beszédes háziasszonyától. Az utcán 
végiggondolta tennivalóit. Fanni jutott eszébe, persze hogy 
kiment az eszéből, csapott homlokára. Megígérte volt 
Günther Leopoldnak meg a kiszabadított Kemenes 
főhadnagynak, hogy levelüket elhozza. Mert maguk akarták 
tudatni a jó hírt Fannival. Az indulás előtt még hagyott 
annyi időt számukra, hogy gyorsan és főleg röviden 
megírják üzenetüket. 

De vajon Fanni otthon van-e ilyenkor? 

Almási néni nehezen akarta elengedni, de amikor végre 
megszabadult tőle, az utcán megütötte az a fullasztó hőség, 
amely már napok óta Komáromra telepedett. Mintha forró 
kamrába lépett volna a szoba enyhe hűvöse után. De a 
másfél napos alvás jót tett: csontjaiban, izmaiban érezte a 
felfrissülést. Csodálkozott, hogy Klapka még nem üzent 
érte, bizonyosan nem volt szüksége a futárszolgálatra, zárta 
le magában a haditanács dolgait. 

Fannihoz igyekezett. 

Jóleső érzés volt újra Komárom utcáin járni. A 
macskaköves utcákat alacsony, földszintes házacskák 
kísérték, csak itt-ott emelkedett egy-egy emeletes, 
nagyobbra nőtt épület. No és a templomok, a klastromok, a 
hivatali házak meg a polgárok és a nemesek hivalkodó 
házai a Fő tér körül és a Fő utcában, amely a 
megyeházához vezetett. Az augusztusi estet kellemesen 
hűtötte a fellocsolt járda, mert a komáromiak adtak a 
tisztaságra, rendre, meg így sokkalta kellemesebb volt 
kiülni a házak elé, a kapukba s elbeszélgetni a világ 
folyásáról. 

Amikor a kávéházak elé ért — kettő is kevélykedett, 


vetélkedett egymással -, már messziről hallotta az 
újságárus kiabálását: 

— Megjelent a Komáromi Lapok! Itt a Komáromi Lapok! 

Az emberek már igencsak megszokták, hogy a körbezárt 
városban nehéz friss és érdekes híreket közlő újságot 
csinálni. A kezdeti érdeklődést langyos közöny váltotta föl, 
de most, mintha világszenzációt adna tudtul a lap, egymás 
kezéből kapdosták ki az emberek a kis, négyrét összehajtott 
újságot. 

Hatszáz példányban jelent meg a lap, hatszáz példányt 
reszkírozott meg naponta Szigler Ferenc könyvkereskedő 
úr, s most úgy látszik, hogy ennek ötszöröse is kevés lenne. 
Mindenki olvasni akarta a szenzációt, amely az első oldalon 
rikított. 

— Hé... öreg, nekem is adj egyet... 

A kiszolgált, szemmel láthatóan rokkant férfi nagy 
hévvel adogatta el az újságot. Temesvári András is végre 
kézbe vehette az újságot, s az első oldalról ez ötlött a 
szemébe: Tájékoztatás. 

A hír pedig így szólt: 


, Nem kételkedhetünk többé. A nemzetnek Görgeyre bízott 
hadserege, az első, harmadik és hetedik hadtest m. j hó 13- 
án Világosnál, Arad előtt lefegyvereztetett." 


Klapka György tábornok, aki az újságot felhasználta a 
hiteles hadiközlemények közhírré tételére is, csak most, a 
bizonyosság kézhezvétele után engedélyezte a hír újságban 
való közlését. Bizony, több mint két hét kellett, mire a 
bizonyság ebben a kézzelfogható formában elérkezett 
Komárom várába. 

A magyarul nem tudó német tisztek is vásároltatták a 
lapot, alkalmi tolmácsok fordították a számukra jó hírt, s 
valamennyien a háború mihamarabbi végében 
reménykedtek. 

A doktor Fannihoz készült, de nem tudta, vajon otthon 
találja-e, vagy előadása lesz a , Csirke kert"-ben. De hát az 


újság közölte a teátrumi híreket is, fellapozta a negyedik 
oldalt, s az egyebek között elolvashatta, hogy ma nincs 
előadás, s a színház legközelebbi bemutatója Futó János 
Budavár visszavétele lesz. 

Fanni otthon volt. 

Fekete haja leeresztve, éppen fésülködött. 


— Hallottam hírét érkezésének - röppent eléje a 
színésznő -, Zsiga elmondta már, hogy itthon vagyon 
kegyelmed. 


— Mikor volt itt Thaly barátom? 

— Tegnap este, mert színház tegnap sem volt, így aztán 
gondjaival traktált. Rosszkedvű mostanában, de mégis 
felvidította kegyelmed érkezési híre. Aztán mondja csak, 
kegyelmed, csak rossz híreket hozott az országból 
Komáromba? 

Temesvári doktor tréfálkozott. 

—Az orvos gyógyítani is tud. Van nekem olyan 
medicinám, amely éppen magának való, Fanni. 

Jól érezte magát a színésznőnél. A lakás egyszerű, 
paraszti szoba, tiszta, takaros, a falakon cserepek, 
tányérok, korsók s az asztalon réti virág. Szállásadónőjének 
férje a mezőt járja, onnan kerül asztalra mindennap a friss 
csokor. Búzavirág, margaréta, pipacs, amit a mező ad a 
lehajtónak. Egy kis csokor rózsa is virít, nem nehéz 
kitalálni, hogy Thaly alezredes ajándéka. 

— Nekem való örömhírről beszél? — érzékenyedett el 
Fanni, s nem mert tovább kérdezni, csak tágra nyílt 
szemmel várta a jó hírt. De azután mégis erőt vett magán, s 
a doktor elé lehelte: — Csak nem Dénesről hozott... hírt... 

— Találja ki — javasolta a doktor, de már nyújtotta is a 
Pestről hozott levelet. 

— Apámuramtól — döbbent meg Fanni, mert megismerte 
apja írását. 

Apja negyedik éve egyetlen sort sem írt néki. De szálkás 
betűire még jól emlékszik. Félve bontotta a levelet. 

— Meg ne ijedjen a hírtől — intette Temesvári. 

És Fanni arcáról olvassa le a levél híreit. A színésznő 


arca — elhalványult, most olvasta bizonnyal öccse 
bebörtönzését. Már pirul, bizonyosan apja pesti útjáról 
olvas most, és már ugrik is, mert a kiszabadulás története 
táncol a szeme előtt. 

Fanni szorosan ölelte Temesvári Andrást. És meg 1s 
csókolta, persze hálacsók illette arcát, egyik a másik után, s 
közben köszönömöt suttogott; sírt és nevetett egyszerre, 
újra a levélbe tekintett, mert fél kezével szeméhez tartotta, 
és nem akart hinni a betűknek. 

— Istenem, de jó vagy! — hálálkodott örömmel, és aztán 
mintha magának mondta volna: — A Neugebáudéból hozta 
ki kegyelmed? Varázsló a doktor úr, vagy... — És már nem is 
merte tovább kérdezni, mert a következő szó Haynaut 
kérdezné, és öccsére gondolt, a legkisebbre, Flóriánra, s 
egyszerre elbizonytalanodott a hangja, s nem tudta, hogy 
örüljön vagy szomorkodjon. 

— Mitől szótlanodott el, Fanni? — kérdezte a doktor, s nem 
értette a lány visszahúzódását. 

— Hogyan szabadította ki Kemenes Dénes főhadnagyot, 
az én kedves öcsémet? — riadozott Fanni. — Kérem 
kegyelmedet, feleljen, mert én nem is tudom... jaj, 
istenem... nem is tudom, hogy örüljek-e vagy... 

— Igaz úton, Fanni — nyugtatta meg a doktor -, igaz úton, 
és most érje be ennyivel. — Milyen érdekes, öccse is ezen 
töprengett szabadulása után. Úgy látszik, elszoktak az 
emberek az örömtől, azonnal az okokat kutatják, mintha ez 
elvenne, vagy hozzáadna valamit is. — A lényeget lássa, 
Fanni: Dénes öccse szabad, apjaura boldog és elégedett. 
Rossz világ jár mostanában a bebörtönzöttekre. Nagyon 
rossz világ. 

Eddig csak álltak a szoba közepén, de Fanni csakhamar 
bort kerített, a doktor is leült, pedig menni szeretett volna. 
Hiszen nehéz beszélnie a szabadításról, úgysem értik az 
emberek, hogyan tette, mint tette, csak bajt kavar vele, ha 
belezavarják a magyarázkodásba. De a színésznő nem 
engedte. Boldog volt, rettenetesen boldog, mert eddig 
szorította a félelem, hiszen rosszat tudott öccse sorsáról, és 


most rámosolygott a legszebb bizonyosság. 

S tulajdonképpen annak is örvendett, hogy apjauráról is 
hírt hallott. Kedves lányomnak nevezte Poldi tata 
levelében, s ha nem is volt szó benne megbocsátásról, 
mindenesetre haragról sem; csak megpedzett, féltő kérésről, 
hogyha elmúlik a háborús világ, jó lenne alkalmat keresni a 
találkozásra. 

Temesvári András már ment volna, de még hírt akart 
hallani Günther Flóriánról is. Hiszen Klapka megbízatása a 
lelkét égette, hiszen nem lehet szem elől tévesztenie az 
aradi megbízottakat, s egyelőre nem találta egyiket sem. 

— Megajándékozna e jó hírekért egy másikkal? — 
érdeklődött semmitmondóan, hogy ne adjon okot a 
gyanakvásra. — Úgy hallottam apjaurától, hogy öccse, 
Flórián úr, Komáromban tartózkodik. Ha nem is írásos 
üzenetet, de számára is hoztam valami hírt — hozakodott 
elő kérésével. 

Fanni csak nevetett. Tele szájjal harsogta tele a szobát, 
megcsendültek a poharak az asztalon, vidámság 
gyöngyözött e kacagásban. 

— De hiszen kegyelmed szobájában lakik, s tőlem kérdezi, 
mi vagyon vele? — nevetett még továbbra is. — Thaly Zsiga 
kegyelmed szállására  kvártélyozta, és még nem 
találkoztak? 

A doktor már mindent tudott. 

— Tehát ő a honvéd? 

— Persze hogy honvéd — nevetett Fanni. 

— Sajnos, nem találkoztam vele — vallotta az igazat a 
doktor. 

— Két napja én sem láttam — vigasztalta Fanni. 

— Bízom benne, hogy előkerül! 

— Örvendeni fog híreinek — mondta a nő. 

Tiltakozni kellett volna, hogy erről egy szót se szóljon 
Flóriánnak, de belátta azonnal, hogy ez úgyis reménytelen. 
Talán még jobb is, hogy így hozta a sors, talán még 
hasznára lehet a dolgok alakulásában. 

Nem akart tovább maradni. 


Egy pohár bort azért szívesen felhajtott. Koccintott Fanni 
is, aki úgy érezte, hogy valami harapnivaló is kellene a 
borhoz, mert felajánlotta: 

— Süthetnék kegyelmednek, mondjuk, rántottát! Na, csak 
semmi tiltakozás, Zsiga sem halt még bele. Hagymával 
vagy hagyma nélkül kéri, mert az én Zsigám nagyon 
kákabélű, ő aztán hagymával meg nem enné. Vagy inkább 
megelégszik egy kis fokhagymás szalonnával? Miből enne 
szívesebben? 

— Az álomból — szaladt ki a száján —, pedig már két napja 
alszom, mintha kórság jött volna rám. De hát most is alig 
tudom nyitva tartani a szememet. Nem haragszik, ugye, ha 
se vacsorát nem kérek, se a borból nem iszom többet, 
hanem hazamegyek aludni. 

— Menjen csak kegyelmed, nekem most úgyis vagyon 
társam e levélben — szorította magához a levelet Fanni. — 
Ha tudná kegyelmed, mennyire boldoggá tett. Alig várom, 
hogy Zsigának megmutathassam. 

Merész lépésre szánta el magát a doktor. 

— Fanni — mondta komolyan -—, kérem, hogy ne beszéljen 
erről az ügyről senkinek se. 

— Miről? 

— Öccse szabadulásáról. 

— Titok? 

— Én kérem... 

— Nehéz kérelem, hogyan is adhatnám szavamat, de jól 
van, majd megpróbálok lakatot tenni a számra, de ha az 
öröm feszegeti, nehéz ám csukva tartani. Tudja-e ezt 
kegyelmed? 

Az utca sötétje jótékonyan hűvös. 

A Dunáról szél söpör. 

A doktor hazafelé tart. A házak között barna bundában 
az alkony. Itt-ott fény lámpásozza előtte az utat. 

Az égi csillagok elhomályosulnak. 

Vihar készülődik. 


26. 


Temesvári András nyugtalanul ment ezen az estén 
hazafelé. Tehát Flórián a hálótársa. E hír nyugtalansággal 
töltötte el. De ugyanakkor megkönnyebbülést is érzett. 
Hiszen így Jobban szemmel tarthatja, hamarabb tudomást 
szerezhet a tervekről, a merényletre való készülésről. 
Mindenesetre otthon csak úgy tréfásan, mintha valami 
lényegtelent kérdezne, szóvá tette a dolgot Almási néninek. 

— Már meg ne haragudjék, Almási néni, de tudni 
szeretném, hogy mi leszen az éjszakai nyugovással, ha haza 
talál térni a honvédtársam. 

— Ó, lelkem — örvendezett a derék asszony —, mondtam 
már kegyelmednek, hogy ezzel aztán csöppet sem kell 
törődnie. Majd én virrasztok, s ha meg találna jönni, 
bérakom a másik szobába; de ma már úgysem jön, 
aranyoskám, ilyen későre még sohasem maradt el. 
Bizonyosan áristomot kapott, úgy lehet az, csakis, higgye el 
nekem. Pedig szeretem az ilyen gavallér úrfiakat, mert az 
ám, gavallér a lelkem, úgy vetett nekem német bankót, 
mintha Kossuth pénze lenne. Nagy kincs az ám 
mostanában, aranyoskám, mert itt mindenki ezt gyűjti a 
népek közül. Azt rebesgetik — vette suttogóra hangját —, 
hogy a Kossuth-bankóért semmit sem adnak majd a 
németek. Hát megtehetik ezt a gyalázatosságot, fiam? 
Ugye, hogy nem? Legalább kegyelmed vigasztaljon meg 
engem, aranyoskám. 

De ezen az éjszakán nem zavarta meg Temesvári doktor 
nyugalmát Günther Flórián. Hanem másnap délelőtt épp 
útra készülődött, amikor otthonosan, kopogtatás nélkül a 
szobába lépett a honvédruhás fiatalember. Temesvári 
doktor nem hallotta a zörgetést, Almási néni a piacot járta. 
Mindketten egyformán meglepődtek, de a szemek 
villanásából egyszerre vették észre, hogy felismerték 
egymást. 

— No, ezt az érdekes találkozást — mondta halkan 


Flórián, s leült az asztalhoz. Csákóját feltolta homlokára, és 
merően nézte a doktort. — Meglepetés, ugye, milyen 
meglepetés? 

— Téved, barátom, egyáltalában nem vagyok meglepve, 
legfeljebb azon, hogy miért nem jött már eddig. Hol volt, ha 
szabad kérdeznem? Csak nem áristom? Tegnap este a 
nővére úgy tudósított, hogy napok óta nem látta, s Almási 
néni is hasonlóan vélekedett kegyelmedről. S ez a ruha 
miféle? Csak nem színházi öltözet, Flórián úr? 

— S ha az lenne? 

— A komédiát hagyjuk máskorra — keményedett meg a 
doktor hangja. 

— Fenyeget, uram?! 

— Csak óvom. 

— Csakhogy óvásra nem én szorulok, hanem kegyelmed. 
Bizony isten, hogy jól emlékszem még az Arad-Pest között 
közlekedő postakocsi utasára. Sőt, tisztelt uram, arra 18 
emlékszem, hogy ön akkor, hogy is mondjam, hogy meg ne 
sértsem, rendre is utasított. Lelkes magyarként, 
természetesen, ami stimmelne is, ha számításba veszem, 
hogy most Komárom várában lökdössük előre a jövendő 
alakulását. Csakhogy... 

Flórián felállt, és magabiztosan sétált. Mint aki valóban 
otthon van, és aki egyáltalában nem fél a másiktól. Arcára 
is kiült ez a kicsit pökhendi, túlzottan fölényes gőgösség, 
amely egyáltalán nem illett fiatalságához. 

— Csakhogy? — kérdezett vissza a doktor. 

— Elfelejti, uram, hogy megvizsgáltattam útipa pírjait? S 
a vizsgálatot vezető tiszttől tudom, hogy ön, Herr Wagner 
András, vagy minek is tiszteljem az urat, mert hogy itt 
Temesvári néven szerepel, ön kettős játékot folytat. Haynau 
legbizalmasabb parancsával utazott, s ez nekem majdnem a 
továbbutazásomba került. Mintha nem ugyanaz lett volna a 
kéz és a hang... ismeri ezt a bibliai történetet, ugye? 

— S ha így lenne? 

— S ha feljelenteném? 

— Ön, aki Haynau parancsát akarja véghezvinni? — fedte 


fel kártyáit Temesvári. 

Mintha csalán csípte volna meg Günther Flóriánt, 
felszisszent. Rámeredt a férfira, és nem kapott levegőt. 
Szólni akart, de nem tudta hirtelen, mivel vágjon vissza. 

— Melyik oldalon áll? — kérdezte végül megfontoltan. 

— Az most teljesen mindegy. 

— Éppen hogy nem! — kiáltott Flórián. — Tudni akarom, 
kit rejt a ruha! 

— Nem gondolja, kedves barátom, hogy ez a kérdés engem 
illet elsősorban. Ön honvéd, s én százados vagyok. § itt 
Komáromban egyelőre még számít valamit a rang. Azután, 
ha arra gondolok, hogy egy megbízónk volt Aradon is, újból 
csak engem illet az elsőbbség joga. Mert, ugye, egyikünk 
mindent tud a másikról. Ha ön azt kérdezi tőlem, hogy 
melyik oldalon állok, akkor nem bizonyos a dolgában. De 
mivel én tettem fel ezt a kérdést, nyilvánvaló, hogy én 
tudom a dolgok előre elrendelését. Vagy talán rossz lenne a 
következtetésem, Flórián úr? 

Magában nem helyesli Temesvári doktor ezt a játékot, de 
nem tudta elkerülni. A kényszer vitte rá, hogy megfontolt 
legyen, hogy ne szolgáltassa ki magamagát első szóra. Így ő 
van fölényben, esetleg el tudja érni, hogy Flórián elfogadja 
az ő irányítását. Akkor pedig mindenről idejében értesülést 
szerez, s Klapka tábornok meg van mentve. Csakhogy 
Günther Flórián oldalán volt a félelem nélküli cselekvés. 
Amire nem is gondolt Temesvári András, a honvédruhába 
öltözött Günther Flórián pisztolyt húzott elő zsebéből. 

— Teljesen rossz, százados úr — húzta fel a pisztoly 
kakasát, s mintha csak játszadozna vele, hol a századosra 
irányította a fegyvert, hol pedig megforgatta játékosan. — § 
azért rossz a következtetése, mert mindebből kifelejtett 
engem. Én kaptam a megbízást Haynautól és nem ön. Mi 
nem tudunk semmiféle felsőbb parancsnokról, mi nem 
tartozunk senkinek se számadással. 

— Hányan vannak? -— szaladt ki hirtelen a doktor száján a 
meggondolatlan kérdés. 

— Ó, tehát még ezt sem tudja kegyelmed? Akkor már én 


is mindent tudok. Akkor ön van nagyobb bajban, tisztelt 
százados úr, isten bizony. Apámuram nem szereti, ha 
minduntalan az Istent hívom tanúbizonyságul, de ez a 
szavamjárása, isten bizony. Így van ám, Herr Temegvári. 
Viszont itt Komáromban, azt hiszem, kitűnő szolgálatot 
tehetnék, ha mondjuk Haynau kémkedéssel gyanúsítható 
századosát átadnám, vagy inkább feljelenteném a 
várparancsnokságon. Ugye, jó ötletem van, doktor? De 
eszem ágában sincs ilyen butaságot tenni. Ellenben, 
ellenben — gondolkozott egy lélegzetvételnyit — ajánlom, 
hogy kössünk szövetséget. Ha őszinte lesz hozzám, s feltárja 
küldetése minden titkát, jó, ha nem, úgy is jó. De a 
pisztolyt, ha megengedi, még nem teszem el. 

— Fenyeget? 

— Észrevette, uram? 

Temesvári András látta, hogy Günther Flórián nem 
könnyű ellenfél. Ellent nem mondhat, egyetlen mód van az 
ébersége elaltatására, ha... És eszerint cselekedett. 

— Jól van, Flórián, isten bizony — nevette el magát, hogy 
az ő szava járását használta —, isten bizony, hogy mi 
kemény ellenfelek vagyunk. Talán ezért is esett ránk a 
Feldzugsmeister úr választása. Ne nézzen kezdőnek. 
Tudom, hogy Weissenberger úrral együtt érkezett. Ketten 
vannak. Ismerem céljaikat. A tervekhez szerencsét kívánok. 
Engem más megbízatással küldött Haynau táborszernagy 
úr. Ki-ki a maga feladatát, ez a természetes. Mindenesetre 
örülök, hogy találkoztunk. Én nagyon örülök. Hírt 
adhatunk egymásnak, értesíthetjük egymást terveinkről, 
segíthetünk, ha szükség lesz rá. Látom, ön a legjobb helyen 
keresgél: katona lett. Hol is  kereshetnék Klapka 
merénylőjét? Hát a katonák között bizonnyal nem. 
Megdicsérem érte, ha ennek örvend kegyelmed. De ugye, a 
mi titkunk a kettőnk titka? Nem tudom, érdemes-e 
beleavatni ebbe Fejérhegyesi urat, de ezt önre bízom. 

Flórián megdicsőült arccal tette el a fegyvert. 

Felugrott, s heves örömmel ölelte át Temesvári Andrást. 

— Keblemre, pajtás, isten bizony, rég örültem ennyire 


földinek, isten bizony. Hanem akkor most hányjuk-vessük 
meg dolgainkat. Én persze kiköltözöm innen. Jobb távol 
lenni egymástól. Elég, ha csak kétnaponként találkozunk. 
Legközelebb már feltétlenül megbeszéljük a merénylet 
tervét is. Helyesnek tartom, ha addig is nyitott szemmel 
járkál. Ön, százados, ismerőse Komáromnak, a helyismeret 
rengeteget számíthat. Nekünk az elmúlt napok bizony nem 
sok eredményt hoztak. És a komáromiak között nehéz 
fecsegőkre szert tenni. Aki meg fröcsköli magából a szitkot, 
azzal nem megyünk semmire. Bizonyos, hogy minket akar 
provokálni. 

Kisvártatva még hozzátette: 

— Fanni nővérem persze semmiről semmit sem tud. 
Mikor találkozunk legközelebb? 

— Két nap múlva, mondjuk, én is csak két napja érkeztem 
Komáromba. S mit szól ahhoz a híremhez, hogy...? 

— Kíváncsian hallgatom — várta a továbbiakat Flórián. 

— Igen, mit szól ahhoz a híremhez, hogy édesapjával 
találkoztam Pest városában? 

— Apámat látta? — döbben meg Flórián. 

— Nemcsak láttam, beszéltem is vele. 

— És? 

— A bátyját is láttam. 

— Nincs bátyám! 

Flórián komolyan tartja a haragot. Mint ahogy Fannival 
is tartaná, ha nem lenne szüksége nővére segítségére. 

— Ennyire haragtartó? 

— Uram, ez nem harag! A bátyám áruló! Ó, félre ne 
értsen, nem akarok nagy szavakat használni, csak a mi 
közösségünket árulta el. A Günther családot. És az 
őseinket. Nincs bátyám. 

Temesvári doktor úgy gondolta, hogy teljesen maga mellé 
állíthatja Flóriánt, ha őszintén feltárja pesti útját. Ezzel 
nem kockáztat semmit, bár felmerült benne az is, hogy nem 
lenne-e leghelyesebb azonnal letartóztatni Flóriánt, 
megkerestetni búvóhelyén Weissenbergert, s egyszer s 
mindenkorra véget vetni a merénylet lehetőségének. De 


eszébe jutott Klapka tábornok utasítása, hogy derítse fel, 
tudjon meg mindent a merénylőkről. Úgy gondolta, mivel 
Flórián teljesen őszintének látszott, a tábornokot egyelőre 
veszély nem fenyegeti, s majd megtalálja a kellő időt a 
beavatkozásra. 

— Nemcsak hogy van, de szabad is! Kiengedték a 
Neugebáudéból. Haynau parancsára. S én voltam, aki 
személyesen jártam közben, édesatyja kifejezett 
könyörgésére, gróf Felix von Büttner excellenciájánál, Pest 
városparancsnokánál. 

— Most azt hiszi, megköszönöm, isten bizony, meg is 
kellene tennem, de arra gondolok, hogy Dénes oly nagyot 
vétett ellenünk, hogy nem tudja köszönő szó elhagyni a 
számat. Persze tudom, apámuram rimánkodott, és 
hálálkodott helyettem is; ismerem az öreget, megalkuvó 
természet, Fannit is hazavinné, ha tudná. Bizonyos vagyok 
benne, hogy hamarosan itt lesz, ha a komáromiak leteszik a 
fegyvert. Mert olyan az én apám, mint a kotlós, 
legszívesebben maga köré gyűjtené gyermekeit, mint 
gyerekkorunkban, mert elfelejtette, hogy időközben 
felnőttünk, s nemcsak önállóak lettünk, de saját 
véleményünk is van a világról. Hát ezért nem köszönöm 
meg a kiszabadítást. Remélem, hálálkodott érette Dénes 
bátyám. 

A doktor megcsóválta fejét. 

— Ennyire nem ismeri testvérbátyját? Tudja, mit mondott 
nekem? Áruló! Mert az ő szemében mindenki áruló, aki 
most a németek oldalán áll. Így aztán... 

— Így aztán, ezek után valóban nem kételkedem... Ha ezt 
akarta hallani, megadom magam, isten bizony. Mennem 
kell, Temesvári százados úr... Tehát holnapután este 
találkozunk az Arany Sas belső termében... 

— Látom, ismeri a helyzetet... 

— S ezt miből látja? 

— Mert én is tudom, hogy a belső teremnek két kijárata 
van... 

Almási néni tele kosarakkal jött haza, amikor Flórián az 


ajtókaput csukta. 

— Elmegy, aranyoskám? Átadom én kegyelmednek a 
másik szobát, el ne hagyjon már engem kegyelmed, jól jött 
az a néhány bankó! Legalább hadd háláljam meg a 
gavallérságát. Nézze csak, micsoda dinnyéket hoztam, ni! 
Szereti, aranyoskám? Jó szívvel adom... Ejnye, hát ebbe 
meg mi ütött? Úgy fut, mintha kergetnék... Még ilyet... 


Még  meggondolhatja magát —- kiáltott utána -, 
visszavárom... 
27. 


Klapka György tábornok egyedül van gondjaival. 
Mostanában egyre inkább keresi a magányt; ha csak teheti, 
behúzódik szobájába, s kiadja a parancsot, senkit se 
bocsássanak be hozzá. A jövő égeti, szeretne túl lenni ezen a 
nehéz keresztúton, amely reá méretett, szeretné letenni 
válláról a keresztet, amely reá szakadt. De nem hátrálhat 
meg. 

Azon a haditanácsülésen, amikor megérkeztek a váradi 
és aradi küldöttek, úgy gondolta, nem kell felolvasnia, nem 
kell közszemlére tennie azt a levelet, amelyet Görgeytől 
kapott. Mert akkor éppen csak átfutotta, mivel úgy érezte, a 
benne foglaltak nem tartoznak senki másra. Ezt a levelet 
személyes ügyének tekintette. Pedig de sokszor elővette 
már azóta. 

Most is a levelet forgatja. 

Újra olvassa: 

,:..én egyedül állottam, délről az osztrák, északról az 
oroszok főereje által fenyegetve. Volt ugyan még egy 
visszavonulási út számomra: Aradról Radnán át Erdélybe. 
De a hazámra való tekintettel, amelynek minden áron 
békét akartam szerezni, arra indított, hogy a fegyvereket 
tegyem le. Eddigelé oly bánásmódban részesülünk, amelyet 


derék katonának derék katonától várni lehet. Fontold meg, 
mit tehetsz, és mit kelljen tenned! 

Ez az! 

Mit tehet, és mit kell tennie?! 

Ezen töpreng Klapka tábornok már napok óta. Teheti-e 
azt, amit Görgey tett, ráléphet-e arra az útra, amelyet 
Görgey mutatott néki? Hiszen harmincezer emberről kell 
gondoskodnia, ennyi embernek a jövendője nyomja a vállát. 

Egy másik levél is fekszik előtte. 

Ezt Haynautól hozta tegnapelőtt a futár. 

Fenyegető levél. 

Ez áll benne: 


... az úgynevezett magyar sereg igazán nem létezik többé, 
s a még megtartott Komárom vára egészen magára van 
hagyatva. Felszólítom tehát, hogy a körülzáró sereg pk-nak, 
báró Csorich altábornagynak azonnal adja át a várat, ha 
nem akarja magát a legsúlyosabb felelősségnek kitenni, 
amelyet az átadás minden halogatása az ön fejére halmoz. 


Óarad, főhadiszállás, 1849. aug. 27. 


A cs. k. sereg pk-a: 
Haynau táborszernagy 


Akármelyik levelet is nézi, mindkettőből fenyegetést 
olvas ki. Görgeyé a maga példáját tolja előtérbe, már-már 
lovagiasságot emlegetve, Haynau pedig félelmet kíván 
kelteni a felelősség emlegetésével. 

Klapka helyzete nehéz. 

Senki sem irigyli. 

Előtte fogalmazvány. Kusza sorok. Nem is titkolja senki 
előtt, hogy nem szép az írása, s azt sem tagadja, hogy 
németül jobban fogalmaz, mint magyarul. Igaz, tizenhárom 
éves korában ismerkedett csak a magyar szóval és betűvel, 
előbb a kecskeméti gimnáziumban s később a szegedi 
líceumban. A család morva földön maradt ága ezt rendkívül 


rossz néven vette, nem értették a látogatóba néha haza- 
hazaérkező fiatal Klapka beszédét, hiszen Znaimban 
németül vagy csehül folyt a szó. 

A fogalmazvány sok-sok teleírt papírlap végeredménye. 
Javaslatokat kért előbb Assermanntól s a haditanács 
valamennyi tagjától, s őrá maradt a legnehezebb: a 
javaslatok összegezése, a végső kivitel. 

Írás közben ez a nyugodt férfi szemmel láthatóan ideges. 
Néhány szó után felugrik, az ablakhoz megy, kitekint, s 
újra odakényszeríti magát az íróasztalához. Nem íráshoz 
szokott, főleg az ilyen irásmű elkészítéséhez nincs kedve, 
amikor minden leírt szót mérlegelni kell, mikor egy-egy szó 
mögött életek húzódnak meg. 

Míg az írással foglalatoskodik, akaratlanul is enged ide- 
oda ugráló gondolatainak. Temesvár, Szeged, Kecskemét, 
Znaim után hirtelen Lahore neve merül fel előtte. Lahore. 
Ezen csak mosolyogni tud. Pedig egy pillanatig milyen 
komolyan vette az ajánlatot. Meg is ingott, tétovázott, 
megszédítette a határtalan lehetőség. Ritkán adódik egy 
fiatalember életében ilyen csábítás. Hiszen csak 1842-ben 
jelölte Temes megye Vukovics Sebő javaslatára a magyar 
királyi testőrségbe, és két esztendő múltán, mintha Kelet 
csodás meseszőnyege jelent volna meg előtte, a csodák 
birodalmával együtt megérkezett a valótlannak is valótlan 
ajánlat: fogadja el a hívást, s menjen el Lahoréba 
tüzértábornoknak. 

Pajtásai persze még akkor is ugratták vele, amikor 
elhatározta: marad, visszautasítván az életben soha többé 
meg nem ismétlődő ajánlatot, ezt a valószerűtlennek tűnő 
fantasztikus kalandot és élményt kínáló lehetőséget. 

De Klapka György maradt. És alig egy esztendeje még 
csak százados a veszprémi honvédek között. Schlick ellen 
megnyeri a tokaji és a tarcali csatát, s hamarosan az első 
hadtest parancsnoka. És tábornok! Ugyan nem Lahoréban, 
nem a csodás Keleten, hanem itthon, Magyarországon. Ahol 
sokkalta nagyobb szükség volt rá, mint a szegény indusok 
elleni harcban. Itt is tisztelik a nevét, különösképpen mióta 


április 26-án széttörte a Komárom körüli első ostromzárat; 
csodát emlegettek, pedig csak azt cselekedte, amit tennie 
kellett. 

Lahore — mosolyodik el most is, miközben újra az 
asztalhoz ül. — Lahore szép álom, semmi más. Néha, 
éjszakánként, ha nem jön álom a szemére, akkor mindig 
elképzeli, milyen is lehetne most Lahoréban. Játszik a soha 
meg nem valósult gondolattal, a játszi tervvel, amellyel 
megkísértette az élet. 

Farkasszemet néz a tervezettel. 

Csak a pontot kell a végére tenni, oda kellene adni 
lemásolás végett, s akkor megtette, amit tennie kellett, a 
lelkiismerete szerint. Ezt nyugodtan vállalhatja a fiatal, 
forradalmi tisztekkel szemben is. Mert tudja, nagyon is jól 
tudja, hogy Thaly Zsigmond körül veszedelmes társaság 
zajong és kiáltozik. Thaly Zsigmond alezredes úrnak semmi 
sem jó. Minden javaslatot, minden tervezetet megvétózna, 
ha rajta állna. De talán erre nem lehet válasza. 

Assermannt szólítja. 

— Elkészültem — mondja —, nézd át, mit szólsz hozzá! 

Szereti helyettesét. 

Szereti és becsüli. Nemcsak azért, mert majdnem 
egykorúak, talán egy teljes év is van köztük Assermann 
javára, hanem mert ha ránéz, mindig Erdély levegőjét érzi 
vele bejönni a szobába. Német neve megvallja, hogy 
családja betelepedett, szebeni szász őseit sohasem tagadta, 
bár ő maga magyar földön, Sepsiszentgyörgyön született. A 
szabadságharc kitörésekor tudta, hol a helye, otthagyta az 
osztrák sereget, az őrmesteri rangot, és magyarságát 
kardjával vallotta. 

Assermann Ferenc kezébe veszi a tervezetet. 

— Tíz pont lett belőle? 

— A márciusi fiatalok tizenkét pontban fogalmazták meg 
követeléseiket, mi, azt hiszem, megelégedhetünk tízzel is. 

— Csak teljesítse Haynau. 

— Inkább a császár! Ez — mondja Klapka — már nem 
Haynau akciója. A császártól függ, hogy milyen sokáig 


akarja még húzni-halasztani a háborút. Ha akarja, ha van 
kedve a hadakozáshoz, akkor nem enged Haynau. De ha 
í1gen, akkor nyert ügyünk van. 

Klapka feszülten nézi helyettesét. Assermann úgy olvas, 
hogy közben mozog a szája, formálja a szavakat, arca együtt 
él a szöveggel. Le lehet olvasni róla a tetszést vagy a 
csodálatot, mert — s ezt nem is tagadja — nagyon tetszik a 
végső fogalmazvány. 

— Ez aztán válasz! — teszi le kezéből a papirost. 

— Együtt a haditanács? 

— Csak reád várnak! 

Klapka felkapja a papirost. Fut az ajtóhoz, szerencsére 
nem kell sokat szaladnia, mert a szomszédos nagy 
teremben zsibong, zsinatol a haditanácsra érkezettek 
kicsiny serege. Amikor Klapka belép, kezében a papirost 
lobogtatva, egyesek elkiáltják: 

— Megszületett! 

— Valóban megszületett, uraim, erre mindannyian 
voksukat adhatják — mondja, széles kört írva le a levegőben, 
mert karja minduntalan futni akar tőle; az öröm lendülete 
űzi, hajtja sebes szenvedéllyel. 

— Halljuk! — kiáltozzák. 

— Uraim — int csöndet Klapka. — Uraim, íme válaszunk és 
feltételeink az osztrákok kezdeményezéseire. 

És olvassa. 

Természetesen magyarul. A tanácskozás nyelve magyar. 
Hangosan, örömmel kiáltja ki a szavakat, érzi, tudja, hogy 
nem akármilyen feltételekbe sűrítette össze a komáromiak 
követelését. Ha ennek alapján születik meg a kapituláció, 
hálaadó istentisztelettel kell megköszönni a hadak urának 
a segítségét. 

Szava erős. Ezt olvassa: 

— Feltételek, amelyek alatt Komárom vára a császári és 
királyi osztrák csapatoknak átadatik. Első pont: amnesztia 
a nemzet számára. Második pont: általános kegyelem 
nemzetiségi különbség nélkül az összes magyar sereg 
számára, amely már letette a fegyvert, és még leteendi, 


valamint haladéktalan hazabocsátása a már fogságba jutott 
magyar katonáknak! 

Egyesek csettintenek, mintha jó borba kóstoltak volna, 
ízlelik a szavakat, mérlegelik a császáriak elképedését, 
amikor majd olvassák, hogy milyen feltételeket is kíván 
seregének Klapka György tábornok. 

A zsibongás elül, mert a feltételek mindenkit érdekelnek. 
Feszült figyelem kíséri Klapka szavait. 

— Harmadik pont: a magyar kincstár által kibocsátott 
papírpénz értékesítése. Negyedik pont: a tartózkodási hely 
szabad megválaszthatása mindenkinek úgy bel-, mint 
külföldön; azok számára, akik külföldre akarnak 
vándorolni, a szükséges útlevelek kiállíttatása. 

— Bravó — kiáltanak közbe azok, akik e pont bevétele 
mellett kardoskodtak, hiszen ez azt jelenti: szabad útlevél 
birtokában ki-ki oda távozik, ahová akar, s nem marad itt 
az országban a megtorlás kénye-kedvére. 

A felemelt kar jelzi, hogy van még mondanivaló! 

— Ötödik pont: Komárom őrségének szabad elvonulása. 
Az elvonulás katonai dísszel történik. Hatodik pont: a 
tiszteknek egyhavi, a legénységnek tíznapi zsold, bel- és 
külföldön egyaránt érvényes pénznemben. 

Ilyen feltételeket még nem látott a világ! 

Klapka szava egyre tüzesebb. 

Hangja erős, bizakodó: 

— Hetedik — pont: a magántulajdont mindenki 
megtarthatja. Nyolcadik pont: ezen föltételek 
jóváhagyásának kézbesítése mától számítandó, nyolc nap 
alatt, tehát szeptember 8-ig. Kilencedik pont: Komárom 
városa és lakosai számára teljes feledés és semminemű 
politikai üldözés, továbbá a vár kormányzója által 
kibocsátott minden papírpénz beváltása. És végül a tizedik 
pont, uraim: kártalanítása mindazoknak, akik a komáromi 
várparancsnoksággal szerződést kötöttek. És végül itt a 
dátum is, a mai nap: 1849. szeptember 1-én, Komáromban, 
az én aláírásommal. És most szavazzanak! 

Thaly Zsigmond ugrik fel elsőnek. 


— Bolondság abban hinni, hogy elfogadja Haynau a 
feltételeinket. 

Klapka nyugodt. 

— Most csupán arról kell határoznunk, hogy mi jónak és 
megfelelőnek találjuk-e a saját javaslatainkat Azt hagyjuk 
meg Haynaunak, hogy ő döntse el, tetszik-e neki avagy sem. 
Helyeslik, uraim? 

Thaly Zsigmond csakhamar belátja, a többség, sőt 
majdnem mindenki a feltételek elfogadása mellett van. 
Nem lehet neki sem több szava, bár morog és prüszköl, 
haragszik Klapkára, jobban szeretné, ha... De itt beszéljen 
terveiről? Előbb csak hadd jöjjön vissza Haynau üzenetével 
a válasz, hadd lássák a haditanács tisztjei, mire mennek, 
ha alkudni akarnak az osztrákokkal. 

Mielőtt a társaság szétoszlana, Klapka így szól: 

— Holnap, uraim, vasárnap van. Az egyetlen hadihajónk 
útra készen áll. Hadd lássuk, milyen a folyó, s lessük meg, 
hogyan fogadják jelenlétünket az osztrák Vorpostok a 
feltételek elküldése után. Aki jönni akar, várom. Reggel 
tízkor leszen az indulás. 

A haditanács befejezte ülését. 

Komárom sorsa Haynau kezében. 


28. 


Fecskék riadoznak az ég alatt, ijedt cikcakkjuk mintha 
össze akarná tűzni a szálló felhőket a földdel. Rémültek, 
hangosak, útra készülődnek. Mint ahogy útra készülődnek 
a vízparti fák hulló levélcsónakjai is. A Duna ringatta őket, 
ott úsztak el a komáromi kikötő előtt, ahol a Klapka 
hadigőzös horgonyoz már hetek óta. A magas kéményű, 
szép, karcsú testű hajó a nyárderékon kapta a nevét, akkor 
tette meg először az utat Komárom és Pest között, 
mindössze hat óra alatt, fedélzetén a névadó tábornokkal. 


Vasárnap. Szeptember másodika. 

A terv szerint gyülekeznek a haditanács tagjai. Klapka 
vezeti őket. Egyelőre a hajót mustrálják, mert az elmúlt 
napokban szorgos ácsok jelentek meg a hajó fedélzetén 
Assermann Ferenc várkapitány parancsára, és 
ágyúállásokat készítettek a hajó fedélzetén. Azután 
tarackokat és könnyebb mozsarakat hurcoltak a tatra és az 
oldalak mentére, ügyesen kiegyensúlyozva a terheket, 
nehogy felborítsa a hajót ez a túlságosan is nagy súly, 
amely szükségesnek mutatkozott az óvatoskodók szerint. 
Es alkalmi mesterlövészek is megszállták a hajó fedélzetét, 
megfelelő fedezékek mögé bújva, hogy ha a szükség úgy 
hozza, viszonozni tudják a tüzet. 

Mert a Klapka hadigőzös nagy útra indult. Maga Klapka 
tábornok vezeti a katonai küldöttséget, talán fel sem mérve 
kellően e vállalkozás veszélyeit. Mindenesetre a tisztek 
társasága nem árult el félelmet, s a megjelentek szemmel 
láthatóan örvendtek e szép őszi kirándulásnak. 

Mert nagyon szép most az ősz, mióta szeptember borult a 
folyóra. Egyszeriben elverték a nyári kibírhatatlan 
forróságot a madarak szárnycsapásai, amint a levegőt 
kavarva délnek igyekeznek már napok óta. A gólyák 
kezdték a sort, a fecskék egyelőre még csak köröznek, 
sürgős-fontos üzenetekkel írják tele az eget, mintha maguk 
is hadi vállalkozásra szánnák el magukat; hírvivőként 
igyekeznek a két part között, a magyar és osztrák előőrsök 
állásai között. 

A folyó csendes és kihalt. 

A komáromi halászok csak a város körül merítik hálóikat 
a vízbe, nem akarnak oktalan golyók áldozatai lenni. A 
híres superek, a komáromi hajóépítők kezében meg éppen 
nyár kezdete óta nem forog a szekerce, hallgat a balta, s a 
folyóparton, a sólyatéren nem készülnek a kereskedők 
hajói, a messze földre elhajózó, lomha, vízen járó 
alkalmatosságok, amelyeknek oly nagy mestereik a 
komáromiak. Mintha a Klapka hadigőzös helyettük is 
szelné — a vizet, füstöt — bodorít — kéményéből, és 


méltóságteljesen kiúszik a biztos kikötőből. 

Ellenséglátni mennek Komárom tisztjei. 

És olyan szép ez a szeptemberi nap, hogy ennél jobb 
ötlete nem is lehetett volna Klapka tábornoknak. Lejárt a 
fegyverszünet, elmentek már a béketárgyalások feltételeivel 
a hírvivők, most ez a nap a békességé, a nyugalomé. 

A hajó mögött fodros a víz. 

Hullámokat vet a hajó, hamar kiszaladnak a partra, 
mert augusztus túlságosan is sokat ivott a folyó medréből. 
Alig hagyott vizet a Dunában. Most aztán a hajó előtt néha 
még csáklyázni is kell, nehogy feneket érjen a hadigőzös; de 
egyelőre semmi baj, délelőtt tíz óra múlott, az ég vizén sehol 
egy felhő, a két part kihalt, csak a hajókerék dohog szép 
egyenletességgel. 

A vezérkar megelégedett. 

A béke szigete ezekben a napokban Komárom vára, és ez 
elégedettséggel tölti el a katonákat, ők, akik mindig 
hadakozásra vágytak, most boldogan nyugtázták, hogy 
sikerült távol tartani az ostromágyúk golyóit, a megújuló 
rohamokat, a fegyverek kiáltozásait. Az ország néma és 
ijedező, Komárom hangos és nyugodt. A parti füzek lába 
sáros, még a tavaszi áradások festették be a fákat, amikor 
egymás után hetekig meg-megújuló magasságokban 
hömpölygött a Duna, elnyújtózkodva a folyómederben, nem 
olyan ijedten-félve, mint szeptember első napjaiban. 

Klapka tábornok helyettesével, Assermann Ferenccel 
beszélgetett. 

— Meddig merészkedünk le? — kérdezte aggódó hangon. 

— Kíséreljünk meg lemenni Esztergomig? — kérdezett 
vissza Assermann. 

— S ha ránk lőnek? 

— Viszonozzuk! 

A kérdés okos, a válasz megnyugtató. Anélkül nem 
tudnak elhajózni a Dunán, hogy ne ütközzenek osztrák 
előőrsökbe, akiknek feladata a folyó védelme, ellenőrzése. 
Ha pedig az előőrsök jelentik a főparancsnokságnak a 
hadihajó elvonulását, félő, hogy alkalmatos helyen esetleg 


rátámad az ellenség. 

A tisztek a fedélzeten élvezik a kellemesen záporozó 
sugarakat. A Duna félelmetesen kihalt. Az ember nélküli 
táj mindig riasztó. Most különösen az ijedten rebbenő 
vízimadaraival, halászó sirályaival, gémjeivel, a vízre ülő 
vízicsibékkel és a vadkacsákkal. 

A vizet, a feltűnő kanyarok mögötti tájat a hajó orrában 
kémlik a távcsövekkel felszerelt tisztek. Mások a két part 
sűrűjét vigyázzák, hol látható ember, ellenséges katona; hol 
tűnik fel az osztrák előőrs, a Vorpost, ahogyan mondták 
ebben az időben, mert a magyar katonai nyelv még 
igencsak átvette az osztrák elnevezéseket. De hát szinte 
minden tiszt, minden hivatásos katona az osztrák seregben 
szolgált, onnan jelentkeztek, seregeitek a kibontott zászló 
alá örömmel, első szóra, sokszor messze földről is 
megtalálva a hazavezető utat. Klapka is csak százados volt 
a szabadságharc kitörésekor s máris tábornok, de a többiek 
szakálla se igen  fehérlik. Egy-egy idősebb tiszt, 
megfontoltabb beszédű ember már ritkaság, és csodálni való 
a komáromiak között. 

A félelem madárként rebben a levegőben. 

Mintha a folyó is rejtené az óvatosságot, a félelem 
felröppenő madarát bújtatná a vízpart füzese. Beszéd alig 
hangzik, szó ritkán száll föl, inkább csak suttognak egymás 
között a beszélgetők. Lassan maradnak el a mérföldek, már 
rég eltűntek a komáromi tornyok; ha akarnák, még azt is 
hihetnék a komáromiak, hogy szökik a vezérkar. 

De a haditanács valóban ellenségszemlére indult. 

A fecskék hűséggel kísérik a hajót, itt röpködnek a víz 
fölött, le-lecsapnak, isznak egy csöppet, csivitelnek, rájuk 
nem vonatkozik a csöndesség parancsa. Akárcsak a hajóra 
sem, mert a hadigőzös dohog és erőlködik, szenet eszik a 
gyomra, elillan a gőz, hatalmas kerekei verik a vizet, 
kétoldalt hajtják a hullámokat. Bátorságos út ez a 
kémszemle, egyesek az óráikat nézik, a gyorsan múló időn 
csodálkoznak, a mind erőteljesebben sütő napot áldják, 
mert ami egy hónappal ezelőtt még átok volt, az áldásra 
fordult ma már; jó ez a szeptemberi nap, az sem baj, ha 
izzaszt. Itt, a hajófedélzeten amúgyis érezni a folyó fölött 
úszó, gyorsan mozduló friss levegőt. 

S aztán egyszerre kiáltás hangzik elöl, a hajó orrában: 

— Esztergom! 

A hajó a párkányi part közelében manőverez, de még 
messze a várostól. Éppen csak feltűntek a tornyok, a 
várhegy, a tetején trónoló Bazilika, amelynek a kalapja 
látszik legelébb; ha még nincs is teljesen készen, de már 
pompázatos a látványa, magához vonzza a szemet, s 
mindenki előre mutat. 

— Esztergom! 

A hajómotort leállíttatja a tábornok. A városból 
röppentyű száll a magasba. Riadalmat keltett a hajó, mert 
tudják, osztrák gőzös nem lehet, Komáromnál ugyan át nem 
jöhet sértetlenül. Talán már fel is ismerték a magyarok 
vezérhajóját, a Klapkát, ezért is ez a robajos csóva, ez a 
riasztó pukkanás, ez a figyelmeztető röppentyű. 

A párkányiak azonban nem riadoznak, egynéhány gyerek 
fut le a partra, bele is gázol a vízbe, kiáltoznak, integetnek, 
s a tisztek közül néhányan visszaintegetnek. Jó lenne 
persze kiszállni, érdeklődni, tudakozódni, de a tábornok 
nagyon is jól tudja, hogy nincs különösebb hadászati 
jelentősége ennek a hajókázásnak; nem más ez, mint őszi 
sétaút a Dunán, erőfelmérő sétahajózás, amely egyúttal 
önbizalmat is ad tisztjeinek. 

Valóban, furcsa az a csönd, amellyel a két part kíséri 


visszafelé a magyarok hajóját. Egy-két Vorpost itt is, ott is 
feltűnt, de lövést egyik sem eresztett utánuk, hagyták őket 
csendben elhajózni. 

Klapka szereti a folyókat. 

A Dunát meg különösen. 

És ez az őszi, szeptemberi víz olyan megejtően szép: 
csillog a tükör, néha halak vetik fel magukat, ezüstlenek és 
fehérlenek, a partról néhány fa lassan ereszti levelét a 
folyóba, mintha üzenetet küldene. És az erdők is különösen 
szépek. Már megcsípte levelüket a szeptember, a zöld 
színbe belekapott az őszi rozsda, amely a vízparton mindig 
hamarabb kikezdi a fák egységes zöldjét. Sárga és barna 
foltok terjengenek itt is, ott is, egy-két ezüstnyár reszketően 
integet a halványzöld lombok közül; a füzek szomorúan 
lógatják vékony ujjaikat, mintha ki akarnák meríteni a 
vízből a messziről érkezett üzeneteket. 

A hajó újra Komárom előtt jár. 

A tábornok elgondolkozva ül összehajtható tábori székén. 
Haját fújja a szél. Gondolataiba merül. Mielőtt beérnének 
Komárom erődgyűrűjébe, a tábornok leállíttatja a hajót. 

A hajókerék nem zakatol. A csönd furcsa és szokatlan. A 
hajó horgonyt vet. 

— Uraim — gyűjti maga köré a tiszteket —, erre az útra 
azért volt szükség, hogy példát adjunk a komáromiaknak, 
ne féljenek, de reménykedjenek. Lám, a Duna zavartalanul 
járható, halászaink kimerészkedhetnek a folyóra, messze 
földön békés az ellenség. Jó, ha az ember megnyugtathatja 
barátait és azokat, akik bíznak benne. Erről az útról 
beszélni fognak a városban. De ha nem, akkor gondoskodni 
kell róla, hogy beszéljenek a hadigőzős útjáról az emberek. 
Ha kell, írja meg Friebeisz újdondász úr, a Komáromi 
Lapok hírt adhat az Esztergomig történő hajózásról. Az 
embereknek hitet kell adni. Nem tudjuk, meddig tart még 
az alkudozás, de én abból, hogy ellenünk támadás nem 
történt, azt vonom le, hogy az ellenség szándéka is békés. 
Mindenesetre ígérem, uraim, hogy az alkudozások során 
olyan békét kötünk, amely tiszteletet ad nemzetünknek. 


Nem leszünk árulói a haza ügyének, erről kezeskedem, 
uraim. Jawohl, uraim, bizony... És most ajánlom, hogy itt, a 
hajón költsük el szerény ebédünket. 

A tisztek éljent kiáltottak, és a hajó konyhájában már 
készen is állott a finom ebéd. Persze erősen délutánra járt 
már, de természetes, hogy eddig nem törődhettek a gyomor 
dolgaival. Most viszont annál sűrűbben nyúlnak a sült 
után, mert egyszerű az ebéd: marhasült van az asztalon 
fehér komáromi parasztkenyérrel. Viszont a bor elsőrangú, 
hiába, Klapka tábornok is szeret néha a pohár fenekére 
nézni... 


29. 


Haynau útja Aradról Komárom alá vezetett. Mégpedig 
gyorskocsival jött, sürgős volt az útja, mert rossz hírek 
érkeztek az ostromgyűrűbe fogott város ellenállásáról. A 
táborszernagy azt hitte, hogy Klapka György hamarosan 
meghódol, s ő jelentheti a császárnak, hogy Magyarország 
őfelsége lába előtt hever. Mert szent fogadalmat tett 
fővezéri kinevezése napján, hogy hamarosan saját maga 
jelenti a császárnak, az ifjú őfelségének a megbízatás valóra 
váltását, Magyarország térdre kényszerítését. 

De ezzel máris elkésett, hiszen ő augusztus 18-ára, 
Ferenc József császár 19. születésnapjára ígérte meg a 
magyar rebellió felszámolását, és már jócskán eltelt az ígért 
idő. Igaz, Görgey letette a fegyvert, Kossuth elmenekült, de 
amíg Komárom vára áll, addig nem beszélhet teljes 
megadásról. Márpedig ő feltétlen kapitulációt ígért, s ha 
nincs Klapka, akkor elképzelései valóra váltak volna. 

S közben a császári udvartól, a kamarillától és a 
haditanácstól egyre-másra kapta a leveleket utasításokkal, 
javaslatokkal,  felszólításokkal. Valahány levél jött, 
mindegyikben ez állt az első helyen: még egyszer elő ne 


forduljon, hogy a rebellis magyarok a cári seregek előtt 
tegyék le a fegyvert. Haynau legszívesebben nem fogadta 
volna el Grabbe orosz tábornok Besztercebánya alól 
érkezett seregét az ostromgyűrűhöz, de a józan ész mégis 
úgy diktálta, hogy nem szabad utat engedni még egyszer a 
komáromiak kirohanásának. Márpedig ha nem ilyen nagy 
erők fogják közre Komáromot, akkor nincs biztosíték arra, 
hogy Klapka katonái nem törik át újból az ostromgyűrűt, 
mint tették augusztus 3-án, s nem verik az őrzésre rendelt 
seregeket Pozsony vagy Bécs falai alá. 

Haynau tehát magára hagyta Aradot, az elfogott 
tábornokokat, s Komárom alá sietett. Tudta, hogy az eddig 
Komáromba menesztett különböző felszólítások nem jártak 
sikerrel. Pedig többször megpróbált Klapka lelkére beszélni 
szigorúan fogalmazott leveleivel. Liebler vezérőrnagy- 
dandárnok a Görgey-sereg fegyverletétele után például ezt 
írta Klapkának: 

,, . Emlékeztetem önt, hogy Görgey példáját kövesse, a 
jogot és emberiességet méltányolja, s a vészthozó és 
pusztító háborúnak vessen véget." 

De Klapka hajthatatlan volt. 

A tatai osztrák főhadiszállás messze esett Komáromtól. 
Azazhogy nem is olyan messze, ha nincs közben az a 
demarkációs vonal, amelyet a tűzszünet alkalmából 
létesítettek, s amely gyűrűként vette körül a komáromi 
erődrendszert. Haynau Tatára utaztában jól meghányta- 
vetette a dolgokat: kemény katona ő ahhoz, hogy a szívére 
hallgasson, amikor a fegyverek is beszélhetnek. De 
Komárom oly nagyszerűen megépített és megerősített vár, 
hogy hosszú időn keresztül ellenállhat az elkeseredett 
rohamoknak is. Nem célravezető a támadás. Túlságosan 
sok vér folyna el akkor, amikor már tulajdonképpen vége a 
rebelliónak. A kiéheztetés sem célravezető, mert oly sok 
élelmiszert tároltak fel a város védői, hogy hónapokig, sőt 
talán fél esztendeig is kitarthatnának. Ami pedig a közelgő 
őszt illeti, Haynau jó katona ahhoz, hogy ismerje az ősz 
lelket tipró keserűségét; amikor ember és állat rengeteget 


szenved. Itt gyors megadásra lett volna szükség, és éppen 
ez a gyors megadás hiányzott a császárnak küldendő 
jelentések közül. 

Haynaut Tatán a Klapka által küldött megadási feltétel 
fogadta. És még valami. Az ifjú Ferenc József császár 
személyes küldötte: Schwarzenberg herceg, aki Bécsből 
érkezett a császár küldötteként. Haynau jól tudta, hogy a 
herceg és Bach vezeti a monarchiát, Ferenc József csak 
aláír és helyesel, az ifjú császár nem ért még a politikához. 
Schwarzenberg negyvenkilencedik évének küszöbén áll, 
magas, szikár, a szívós fajtájú emberek közül való. Két 
szenvedélye köztudott: a hatalom és a nők. Volt katona és 
diplomata, hogy újra visszatérjen a katonasághoz, bejárta 
Európát, botrányt okozott Londonban, és minden nőt 
megkaparintott Nápolyban; égette magát, és égetett maga 
körül, engedményekre sohasem volt képes a politikában és 
a szerelemben is csak nagyon ritkán. Miniszterelnök és a 
külügyek irányítója, a cári csapatok behívását saját 
érdemének tudja, egyszóval nem akármilyen férfi s 
rendkívüli diplomata. A császári ház hű kiszolgálója, a 
hatalom őre, az abszolutizmus kiteljesítője. 

Schwarzenberg hercegnek nincs sok ideje. Úgy gondolta, 
már itt találja Haynaut, nem készült feltétlen várakozásra; 
bár ahol nők is vannak, ott sohasem érzi magát tétlennek. 
És a tatai Esterházy-kastély alkalmas a szerelemre még 
akkor is, ha nem is a legszebb kastélyok közül való. 
Tulajdonképpen megalázó emlékeket ébreszt fel a 
hercegben, az Ausztriai Ház feltétlen hívében ez a kastély, 
hiszen Ferenc császár 1809-ben, október 14-én itt írta alá a 
megalázó bécsi békét. És a megalázást még évtizedek 
múltán is jobb elfelejteni. 

Haynau alig érkezett meg, pihenésre sem volt ideje, már 
hívatta a herceg. Nem a palotában fogadta, hanem kint a 
kertben, a szépen nyírott fasorban, gondozott virágágyások 
között, pázsitos úton. A szeptember megejtően szép Tatán, a 
Cseke tó partján, ahová sétautak vezetnek, s ahol titokban, 
idegen szemek elől elrejtve nyugodtan lehet beszélgetni. 


A két férfi az Ausztriai Ház két oszlopa. Rajtuk múlik a 
jövendő, ők teremtették meg a győzelem feltételeit. 
Schwarzenberg politikai kombinációival, Haynau katonai 
győzelmeivel. 

Tisztelik egymást. 

— Mi hír Bécsben, hercegem? 

— És mi hír Aradon? 

— Amíg véget nem ér Komárom ostroma, várni kell a 
kivégzésekkel. Addig nem élhetünk a megtorlás 
fegyverével. 

— Pedig Bécs türelmetlen. A császár Schönbrunnban tölti 
idejét. A birodalom sorsával foglalkozik. A mi feladatunk, 
táborszernagy úr, hogy segítsünk levenni válláról a gondot. 

— Magam is így gondolom. 

— Akkor mit tétovázunk Komárommal? 

Óvatos léptekkel sétálnak az őszi parkban. A gondosan 
összeválogatott fák minden fordulónál az angol módra épült 
park új és új képét rajzolják eléjük. Hatalmas faóriások 
váltakoznak kecses törzsű fákkal, a juhar, tölgy, vérbükk 
mellett egzotikus, más földrészekről való fák is díszlenek 
rendezetten. A színek nyűgözik le elsősorban a sétálókat, a 
váratlanul eléjük bukkanó színösszetételekben 
gyönyörködnek; a vérszín mellett feltűnik a sárga, az 
ezüstfehér közelében a mélyzöld, a rozsdás foltokat 
pasztellszínek enyhítik. 

— Szép lehet itt néhány kellemes hét, hercegem, nem 
gondolja? 

— Önnek még lehet benne része, de nekem? Engem Bécs 
vár, a politika. Európa háborog, le kell csillapítani. A 
magyar emigránsok ellenünk akarják heccelni Európa 
közvéleményét. A londoni napisajtó túlzott rokonszenvet 
mutat  Kossuthék iránt. Ha a magyar kormányzó 
elhagyhatná a török földet, rontaná helyzetünket a 
franciákkal szemben. Nekem, sajnos, nem adatott meg a 
pihenés e szép fák alatt, táborszernagy úr. De önnek még 
lehet reménye. Hiszen a komáromiak egyáltalában nem 
mutatnak békülési szándékot... Én holnap már újra 


Bécsben leszek. Mulaszthatatlan ügyeim várnak. A 
kormány nem várhat rám. Miniszteri tanácskozás lesz az új 
fejleményekről. És várjuk, nagyon várjuk a Komáromból 
érkező híreket. Ért engem, táborszernagy úr? 

— Igenis, hercegem. 

— Nem hiszem. 

— Miből gondolja? 

— Ismeri Klapka tábornok levelét? Azt hiszem, még nem 
láthatta. Én is csak ma vettem kézhez. És ön talán még 
nem tekinthetett bele. De itt van nálam, olvassa, kérem. 

Haynau gyorsan átfutja a német nyelvű feltételeket. 
Villámgyorsan olvas, szeme rohan a betűk mezején. Egyik 
mondatot még nem is olvasta végig, de máris a másikon 
száguld. 

— Elfogadhatatlanok! — jelenti ki határozottan. 

— Csupán megfontolás kérdése az egész, nem gondolja, 
táborszernagy úr? 

— Komolyan mondja, hercegem? 

Haynau idősebb Schwarzenbergnél. Régi ismerősök. A 
bizalmas viszony együtt jár a társadalmi ranggal. Most nem 
Ritter Róza fia Haynau, most Magyarország teljhatalmú 
katonai főparancsnoka, akinek kezébe tétetett le a magyar 
rebellió leveretésének ügye. 

— De a császár nem kíván több harcot. Békét kíván. És 
nekünk akceptálni kell az elhatározását. Most tegye félre, 
kérem, az önben rejtőző katonát, és engedje helyére a 
diplomatát. Meg kell tanulnia a diplomáciát is, s ez bizony, 
jól tudom magam is, sokszor nehezebb a hadakozásnál is. 
Akkor engedni, amikor kezünkben a győzelem, akkor 
félreállni, amikor teljes sikert arathatunk, rettenetesen 
nehéz dolog. De hát ez is feladat. 5 a katonának minden 
feladat. Teljesítésre váró parancs. Mindannyian parancsot 
teljesítünk. Még a császár is. A hatalom parancsát neki is 
teljesítenie kell. 

— De Komárom — mondja Haynau. 

— Semmi de, táborszernagy úr. Persze ezeket a 
feltételeket visszaküldjük. Ezek így valóban 


elfogadhatatlanok. De más út nincs a tárgyalásoknál, ezt 
nekem elhiheti. És még egyet ne felejtsen: nemcsak osztrák, 
hanem orosz seregek is táboroznak Komárom körül. És a 
császár nem örülne, ha az orosz seregek előtt tenné le 
Klapka tábornok a fegyvert... 

— Ennek én sem örülnék! 

— Értjük egymást. 

— Jelentheti a császárnak: Komárom hamarosan a miénk 
lesz. Erről én gondoskodom. És önnek elárulhatom, 
hercegem, vannak hozzá fegyvereim. De most ezekről nem 
szívesen beszélek. Ez az én titkom. 

Mennek tovább a kastélykertben. 

A tóra levelek hullanak. Ilyenkor szép az ősz, amikor 
még éppen csak belopta magát a fák közé, amikor még 
díszük a nyári pompa is, csak sejtelmes hangulatok 
árasztják az elmúlás fájdalmasan szép varázsát. A 
szerelmesek szeretik az őszt, a szerelmesek évszaka, mert 
akkor borulnak össze igazában, amikor megérzik, hogy Ők 
is a múlandóság gyermekei. És ez a park olyan szép, hogy 
Schwarzenberg hercegnek kedve lenne sokáig itt maradni. 
Most is van egy bájos szeretője, éppen csak az elmúlt 
napokban került a szeme elé; még csak ígéretei vannak, 
mintsem valóra váltásai, de máris felgyűlt a herceg, és 
felejti a múlt évi nápolyi kalandokat, a heves olasz nőket, 
mert ez a bécsi grófkisasszony bájos is, művelt is, előkelő is, 
és ahogyan sejti: odaadó 1s. 

Mennek a fák közt. 

Haynauban már dolgozik a katona: levelet fogalmaz, 
kemény felszólítást a feltételekre, óvni fogja Klapkát a cári 
katonákkal való tárgyalástól; még egyszer nem ismétlődhet 
meg a világosi fegyverletétel. Tulajdonképpen jó is, hogy 
elmegy a herceg. Csak zavarná munkájában. Közben 
latolgatja, hogy a császárváros közelsége bizonyosan neki is 
megenged egy felruccanást; jó kocsival egy nap alatt felér, 
nem nagy ez a távolság, az utak rendben, az esős idő még 
szerencsére messze. 

És Pest is közel. 


De legközelebb van mégis Komárom vára. 


30. 


Thaly Zsigmond távol maradt a hadigőzöstől, nem ment 
tiszttársaival a dunai kirándulásra, mert bosszantotta, 
hogy Klapka tábornok alkudozni kezdett az ellenséggel. 
Mindezt persze megtehette, egyébként is sürgős ellenőrző 
körútra indult: az erődítményrendszert ellenőrizte, amely 
pedig szinte bevehetetlen, hatalmas gyűrűként ölelte 
Komáromot. Tulajdonképpen túl is becsülte a mérnökember 
önhittségével, magabiztosságával a védelmi rendszert. 
Nagyon is bízott a falakban, a jól kiépített erődökben, az 
előretolt állásokban, a kor legjobb módszerével kiépített 
várban. Tudta, hogy Komáromot négy évtizede alaposan 
megerősítették Napóleon támadásának hírére. 1808-ban az 
eddig érvényben volt lebontási határozattal szemben 
hihetetlenül rövid idő alatt olyan erősséggé építették ki, 
amely ha szükség lett volna Napóleon támadásának 
kivédésére, bizonnyal ellenállt volna a hódító franciának is. 

Márpedig akkor hogyne állna ellent most az osztrákok 
ostromának? 

Amerre ment, amerre járt, tiszttársai körében ezt a 
meggyőződését hangoztatta: 

— Komáromot akár fél évig is védhetjük. 

5 ha lelkes hallgatóra talált, papirost, ceruzát vett elő, s 
szívesen avatta be tiszttársát a védekezés fortélyába. 
Ilyenkor nagy hasznát vette tudásának, mérnöki 
képzettségének, mert összehasonlította Komáromot más, 
hasonló adottságú várakkal, s az összehasonlításból mindig 
Komárom került ki győztesen. 

— Komárom lehet a nemzeti megújulás záloga! — 
mondogatta ezt is, s ilyenkor azt latolgatta, ha Kossuth 
hallaná, vajon miképpen vélekedne róla. Bizonyos volt 


benne, hogy egyes-egyedül ő képviseli Komáromban az 
ellenállás szellemét, no és természetesen azok a tiszttársai, 


akik hallgatnak reá. 

— Csodákat — mívelhetünk, barátaim!  - kiáltotta 
lelkesedésében. — Komárom neve be leszen írva a 
történelembe. 


És hitt önmagának. 

Szabad idejében leveleket fogalmazott Kossuthnak. 
Bizonyos volt benne, hogy nem maradhatott az országban. 
De levelei lelkes ömlengések voltak arról, hogy ő továbbra is 
képviseli Komárom várában azt a szellemet, amely egyes- 
egyedül képes arra, hogy tovább éltesse a szabadság tüzét. 
Ilyenkor Thaly Zsigmond eleresztette fantáziáját, merész 
lendülettel vetette papírra elképzeléseit; már-már új 
Kossuthnak képzelte magát, aki az országkormányzó 
távollétében új dicsőségre vezetheti a maroknyi hadat. 

Az egyik ilyen levelet megmutatta Fanninak. 

A színésznőhöz ebédre volt hivatalos, mert szerette a 
gyomrát, a jófajta ételeket, és Fanni előző nap örömmel 
újságolta, hogy sikerült szép kövér tyúkot szerezni a piacon. 

Fannit énekszó mellett találta. 

— Minek örül annyira kegyelmed? — toppant be hozzá. 

— Ennek a szép napnak - felelte a nő. 

— Nem is nekem? 

— Hát kegyelmed nem tartozik-é e szép napba, lelkem? 

— Beletartozom én is, persze hogy bele. Egyébként olyan 
éhes vagyok, hogy egyedül is fölfalom ezt a tyúkot. Már 
tegnap este sem ettem, ma reggel is koplaltam, hogy most 
aztán alaposan beebédelhessek. 

Fanni szeretett főzni. Persze nem mindig sikeredett az 
ebéd, néha maga is csak muszájból evett saját főztjéből, de 
rá volt kényszerítve. Hanem ez a mai tyúkleves kitünően 
sikerült. Az aprólékot benne hagyta a levesben, a nagyobb 
húsok mellé meg krumplit sütött. Elégedett volt művével, s 
boldogan vitte be az ünnepi asztalra. 

— Na, lelkem — szedett az aranysárga levesből —, ebből 
jóllakhat kedvére. 


Thaly Zsigmond átölelte Fannit. 

— Legalább kiöli belőlem a bosszúságot. 

— Ki bántotta már megint? 

És simogatta a férfi arcát azokkal a gyöngéd, finom 
mozdulatokkal, amelyekkel minden alkalommal sikert arat 
a színpadon is. Mert Fanni nagyszerűen tudott viselkedni, 
tele volt gyöngédséggel, szeretettel. Pázmán Mihály 
direktor úr ezt mondogatta, ha dicsérni akarta mások előtt: 
, Fanni olyan természetes mozdulataiban, mintha nem is 
szerepet alakítana, hanem élné az életet a színpadon." 

Fanni kérdésére Thaly zordonan válaszolt: 

— Engem mindenki bánt, de ha senki sincs a közelemben, 
akkor bántom én magamat mások helyett is. Honnan került 
belém ennyi ellenkezés, Fanni? Miért vagyok én más, mint 
a többi ember? Nem értem, hogyan veszíthetik el az 
emberek oly hamar hitüket. Én feltettem az életemet a 
szabadságharcra. Nem is akarok másképpen élni. Nem 
tudok megalkudni a sorssal. Amíg lehetőségünk van, amíg 
fegyver van a kezünkben, addig állni kell a sarat, Fanni! 
Hát hogyan nézhetünk ezután szembe önmagunkkal? 
Miképpen szólhatnánk jövendő gyermekeinkhez? Még az 
unokák is megvetéssel gondolnának reánk. Meg kell 
őriznünk hitünket, becsületünket, hogy mások becsülését 
ne veszítsük el. És nem értik Klapka tábornok tisztjei 
érveimet. Nem érti a tábornok sem, vagy nem akarja 
inkább érteni. Most is szinte egyedül maradtam a 
haditanács ülésén, amikor elleneztem a tárgyalások 
megkezdését Haynauval. Fegyver a kezünkben, és tárgyalni 
akarunk. Amikor oly sok lehetőség áll előttünk! 

Fanni kibontakozott az ölelésből. 

— Ha nem eszünk, bizony elhűl a leves, lelkem. 

— Hát együnk — adta meg magát a férfi —, együnk, és 
fojtsuk levesbe szomorúságunkat. 

— De miért szomorkodjam, amikor örvendezek? — villogott 
Fanni tekintete. 

— Minek? Ugyan minek? 

—A levelemnek... — eresztette ki titkát egy mély 


sóhajtással. Sokáig gondolkozott rajta, hogy említse-e, 
merje-e elmondani titkát Zsiga előtt. Hiszen ismeri a férfit, 
nagyon is jól ismeri, nála jobban senki sem lát a leikébe, és 
éppen ezért félt a levelet megmutatni. Attól félt, hogy nem 
fogja-e szószegéssel vádolni Zsiga, mert apja levelet írt. Sőt, 
Fanni szívből örül e levélnek. S az örömet nem tudja 
eltitkolni, az öröm kiül az arcára, benne ragyog 
mosolyában, a nevetésében bujkál; s legfőképpen annak 
örvendezik, hogy szeretett öccse, Kemenes Dénes, lám, csak 
kiszabadult a  Neugebáude börtönéből. Ennek csak 
örvendezik Zsiga is? Nem hiszi, hogy ezért megorrolna reá. 

— Levelet kapott? 

— Levelet ám — incselkedik —, de csak ebéd után mutatom 
meg, úgy bizony. Csak egyék rendesen, lelkem. Mert ha 
megmarad ez a tyúkleves, ugyan mit csinálok vele? Ki eszi 
meg? Mert jól tudja, hogy én egyféléből egy nap csak 
egyszer eszem. 

Thaly Zsigmondot fúrta a kíváncsiság. Kérdezősködött: 

— Szerelmes levelet kapott? 

— Azt ám! 

— Valami hódolójától? 

— És ha attól? 

— Csak nem Friebeisz újdondász úrtól? 

Ő; kegyelmed nagyon féltékeny ám! Messzebbről jött a 
levél, megnyugtathatom. 

— Nem Komáromból? 

— Nem ám! 

— Honnan? 

— Szabad a gazda? 

— Szabad. 

— Pestről! 

Ennél többet aztán nem is volt hajlandó elmondani. 
Viszont ilyen gyorsan még nem ebédelt meg Thaly alezredes 
úr, csak úgy dobálta befelé a falatokat, hogy szinte nem is 
érezte a krumpli és a hús izét. 

— Már készen is vagyok — fejezte be ebédjét. 

Fanni durcáskodott. 


— Én meg nem, s most várja meg, amíg én is a végére 
járok. Ez a büntetés, amiért annyira kíváncsi. Bizonyosan 
féltékeny. Nem baj, csak bűnhődjék. És közben még hátha 
kedvet kap egy falatka húsra. Na, csak erre az egyetlenegy 
falatra, amit én kínálok, így ni, hamm... 

De már az edényeket nem hagyta elpakolni a férfi. 

— A levelet kérem. 

— Előbb ígérje meg, hogy nem lesz haragos. 

— Hát olyan van benne, hogy haragudnom kellene érte? 

— Nincs olyan, de ígérje meg... 

— Látatlanban semmit sem ígérek... 

— Én meg addig nem adom — kötődött Fanni. Huzakodtak 
hát még egy ideig, amikor is Thaly Zsigmond végre ígéretet 
tett komoly esküvéssel, de Fanni is megígérte, hogy máskor 
nem titkolja el leveleit. 

És a színésznő elővette piperedobozából a Temesvári 
András által hozott levelet. 

Thaly szeme ijesztő gyorsasággal futott át a sorokon. 

— Örvend, ugye, lelkem, velem együtt örvend? — repesett 
Fanni, de amikor Thaly Zsigmond szemébe nézett, 
megrémült. — Mi történt, lelkem? Hát nem örvendezik, hogy 
kiszabadult Dénes a börtönből? 

— Mondja csak, Fanni, elolvasta kegyelmed ezt a levelet 
alaposan? 

— Hát miért kérdez ilyet, amikor jól tudja, hogy naponta 
háromszor is előveszem. 

— És nekem mégsem szólt felőle azonnal! 

— Megmutattam vagy nem? Olyan jó tudnom, hogy Dénes 
kiszabadult. 

— Ezt a levelet, ugye, Temesvári András hozta? 

— Bizony, hogy ő... és ő is... — csuklott el Fanni hangja, s 
e pillanatban már sejtette, hogy miért változott meg 
ennyire szerelmese. — Kegyelmed most azt hiszi, ugye... 

— Amit már maga is gondol, Fanni. Igen, én azt hiszem: 
Temesvári András áruló! Ügyünk elárulója. Mert igaz, hogy 
kiszabadította kegyelmed öccsét, igaz, hogy jó magyart 
szabadított meg a haláltól, de hogyan volt képes erre? Tehát 


valamit nem mondott el Temesvári doktor. Már látom, hogy 
sok mindenben nem volt őszinte. Hézagos az elbeszélése, 
most értem késedelmeit is. Tehát azt titkolta el, hogy 
Haynau embere. Különben hogyan is hozhatta volna ki 
kegyelmed öccsét a börtönből? Meg ne haragudjék, Fanni, 
de most össze kell szednem a gondolataimat. És hangosan 
jobban tudok gondolkozni. De hiszen ez rettenetes! Áruló 
van közöttünk! És mi erről eddig semmit sem tudtunk. Ó, 
én marha! Hogyan is bízhattam meg benne ennyire. 
Figyeljen csak, Fanni! Ezt a levelet bontatlanul adta át, 
ugye? 

— Persze hogy úgy... — ijedezett a színésznő. — Mit akar 
tenni, Zsiga lelkem? Látom az arcán, hogy valami 
rettenetesre készül. Ó, ha tudom... 

De Thaly Zsigmond már nem hallotta Fanni sírását. 

Kifutott a szobából, és nyitva hagyta az ajtót. 

A Katalin-erődbe rohant. 


31. 


Friebeisz István úr öltözékéről már messziről látszik, hogy 
nem közönséges polgárember. Öltözőruhája a legújabb divat 
szerint készült, ennek túlzásait a maga egyéni ízlése szerint 
alakította át. Minden szertelen, minden feltűnő: sálat hord 
forró augusztusban, kalapjához még csak hasonló sincs 
Komáromban, barna bársonynadrágjához kék zekét visel. 
Ismerik jól a komáromiak, nevetik az ifjak, megmosolyogják 
a hölgyek, az öregurak pedig utána vetik: bolond, pedig 
Friebeisz István csupán újságíró vagy a kor elnevezése 
szerint: újdondász. 

Természetesen verseket ír, no, nem olyanokat, mint 
Petőfi Sándor, akit tisztel, szeret és becsül, s akivel 
nemegyszer egy társaságban is időzött, nem! Friebeisz úr 
verseit nem közlik az országos lapok! Ő megelégszik a női 


szivek meghódításával. Boldog, ha emlékkönyvekbe írhatja 
nemesen csendülő sorait. Mert még abban a korban van, 
hogy minden szabad idejét a női szívek meghódításának 
szentelheti. Alig múlott ugyanis 26 esztendős, éppen csak 
túl van a jogi vizsgáin, mert apai kívánságra természetesen 
ügyvédnek készül, mint oly sokan a hazában. 

Friebeisz István boldog, hogy az ostromot Komáromban 
élheti át. Kitárt szívvel érkezett a Duna-parti városba, 
örvendett, amikor közeli kapcsolatba került a derék és bölcs 
könyvnyomtatóval, Szigler úrral, s még jobban örvendezett, 
amikor hosszas előkészület után megvalósulni láthatta 
tervét: újságot szerkeszthetett Komáromban. 

Mindig ez volt vágya: igazi lapot szerkeszteni. 

És a Komáromi Lapok egyre jobban megfelel ennek a 
célnak. Friebeisz István azzal a tudattal jár-kel a városban, 
hogy saját lapja van, ezzel a fejléccel: 


Mindennap estve 
Szerkesztőség: Séta tér 873. Szigler 
könyvkereskedés, 3 pengőkrajczár 


KOMÁROMI LAPOK 


, Ne csak istenben bízzunk, mint bízánk, 
Emberségünkből álljon fel hazánk." 
Petőfi 


Íme, Petőfi sorait tétette a Komáromi Lapok fejlécére, 
ezzel is kihangsúlyozván hitét, lelkességét a jövőt illetően. 
A lapocska negyedrét íven jelent meg, négy oldalon, 
naponta 600 példányban, amely néha soknak, néha nagyon 
kevésnek bizonyult. Eleinte több helyen árusították a 
városban, később már csupán Szigler úr könyvboltjában, 
aki pénzt áldozott e csöppet sem jövedelmező vállalkozásra. 

De Friebeisz István ezzel nem sokat törődött. 
Boldogságát nem rontotta semmi: ügyesen osztotta be 


napjait; bejáratos volt Klapkához is, a tábornok mindig 
szívesen látta, sőt nemegyszer hivatalos közlemények 
közzétételére 1s felhasználta a Komáromi Lapokat. 

Ha valahol feltűnt nagy szélű kalapjában Friebeisz úr, 
rámosolyogtak a nők, integettek neki a tekintélyes 
polgárok, a katonák közül is sok ismerőst mondhatott 
magáénak. Lótott-futott, soha nem ért rá, de amikor 
lecsapta — magát valamelyik komáromi  kávéforrás 
asztalához, elhagyta ereje. Ilyenkor órákon át elüldögélt, ha 
kipihente magát, cikkeket írogatott; néha a kéziratokat is 
itt javítgatta, híreket gyártott, érdeklődött és lelkesedett. 
Módfelett szeretett beszélgetni, ez volt egyetlen szenvedélye 
az íráson kívül. De amíg az írásával senkinek sem ártott, 
folyamatos beszédzuhataga elől menekültek azok, akik 
ismerték, s nem szerették megállíthatatlan szóözönét. 

Persze a szerkesztőséget sem hagyta egyedül. 

Felfogadott egy jó írású, lábát vesztett, jobb sorsra 
érdemes honvédet, akit magához hasonlónak tartott, mert 
enyedi diák volt a szerencsétlen, mielőtt az egyik 
támadásnál ágyúgolyóba nem botlott. És ez a fiatal katona 
ott ült a szerkesztőségi előszobában, a Séta tér 873. számú 
ház első emeletén, és mindazokat a cikkeket másolta, 
amelyek hivatva voltak a nagyérdemű olvasóközönséget 
aznap vagy másnap elszórakoztatni. 

A szerkesztő úr, aki előszeretettel hívatta magát 
újdondász úrnak, sok időt töltött a , Csirke kert"-i teátrum 
közelében. Fanni szoknyája körül sürgölődött leginkább. 
Fanni tetszett neki, éppen megközelíthetetlensége miatt, 
örült, ha kezet csókolhatott a szép színésznőnek, egyszer- 
kétszer a kelleténél is szebb szavakkal mutatta be az 
olvasóknak új szerepében, de ezzel sem ért el sikert, mert 
Thaly alezredes módfelett féltékeny volt az újdondász úrra. 

Éppen ezért, amikor Thaly Zsigmond rányitotta a 
szerkesztőség ajtaját, nem tudott hová lenni a 
meglepetéstől. Előbb arra gondolt, látván az alezredes 
kivörösödött arcát, hogy talán előző este túlzott bókokat 
suttogott a jelenésre váró Fanninak, de azon nyomban el is 


vetette ezt a gondolatot, mert hamarosan rájött, hogy az 
nem is tegnap volt, hanem tegnapelőtt; s különben is, Fanni 
nem utasította el, nem fenyegette meg, sőt még kedvesen 
vissza 15 mosolygott. 

— Nicsak, nicsak, Thaly Zsigmond alezredes úr — fogadta 
túlzott lelkesedéssel a belépőt. — Személyesen a mi szerény 
szerkesztőségünkben, ez aztán a megtiszteltetés... — 
alázatoskodott, s arra gondolt, hogy bizony nem szívesen 
párbajozna valamelyik várárokban a biztos kezű, jól lövő 
alezredessel. -—- Milyen híreket hozott a Komáromi 
Lapoknak, alezredes uram? Mert, sajnos, jó hírekre van 
most szükség, nagyon jó hírekre... 

Thaly Zsigmond hármasával futott föl a rozoga falépcsőn. 
Még lihegett, és izzadt a futástól. 

— A legjobb hírt hozom... 

— Az a jó, alezredes uram, mert kint az előszobában 
tetszett látni, ugye, azt a rokkant honvédet, aki a mindenes 
dolgát ellátja itt a szerkesztőségben; bizony, most is Cserei 
Mihály úr krónikájából másolja ki a legszebb részleteket, 
mert olvasnivalót kell adni a közönségnek, ha már friss 
hírekkel nem szolgálhatok. Ámbátor a pozsonyi 
Figyelmezővel vagyok most éppen polémiában, ha olvasta 
az alezredes úr a tegnapi számocskát... 

— Szóhoz enged végre jutni engem is, Friebeisz úr? — 
mérgelődött az alezredes. 

— Egy szót sem szólok, ha uraságod nem akarja, de 
érdekes, hogy Szigler úr is, tudja, a könyvkereskedő úr, 
patrónusom a kiadásban, folyton azt mondogatja, hogy 
sokat beszél az újdondász úr; pedig láthatja, egyetlen szót 
sem szólok, ha erre kérnek. Mi hát az a nagy újság, 
alezredes úr? 

Thaly Zsigmond mosolygott e szózuhatag végén. Már 
kifújta magát, és le is csendesedett. Amíg Friebeisz István 
szóval tartotta, körülnézett a szegényes szobácskában. 
Széles íróasztal, fölötte fali téka, mellette Kossuth- 
litográfia. A szakállas kormányzó szeme mintha 
reátekintett volna. 


— Ön feltétlen hívünk, ugye? 

Erre újra megindult a szózuhatag: 

— Aki a Komáromi Lapokat olvassa, annak tudnia kell, 
hogy Friebeisz István a leglelkesültebb magyarok közé 
tartozik Komárom várában. Az én lapom fejlécén Petőfi 
sorai tündökölnek. Legyen szabad idéznem e halhatatlan 
sorokat: ,Ne csak istenben bízzunk, mint bízánk — 
emberségünkből álljon fel hazánk! Ha megbízik bennem az 
alezredes úr — mondta megkönnyebbülten a szerkesztő, s 
hálát adott a magasságosnak, hogy nem árulta el Fanni, 
miszerint már csókot is lopott tőle —, ha megbízik bennem 
az alezredes úr — mondta még egyszer, de nem tudta tovább 
folytatni megkezdett szavait. 

— Miért ne bíznánk meg a szerkesztő úrban? Persze hogy 
megbízunk, mi is derék embernek ismerjük kegyelmedet. 
De kérdem, hogy ismeri-e az újdondász úr Temesvári 
András doktor urat Kosztolányi ezredes divíziójából? 

— Hát persze hogy ismerem —- méltatlankodott a 
szerkesztő —, de mennyire ismerem! Ő az a... 

Thaly Zsigmond nem bírta elviselni a véget nem érő 
mondatokat. Közbevágott: 

— Nahát, ha ismeri, akkor most arra kérem, hogy fusson 
le személyesen uraságod az Arany Sasba, ott találja a 
doktor urat, mert ott időzik jelenleg, és hívja fel ide a 
szerkesztőségbe. Elmondja néki, hogy a Komáromi 
Lapokban szívesen közzétenné az aradi és pesti útjáról 
szerzett értesüléseit, hiszen jól tudja, hogy csak nemrégen 
érkezett vissza Komárom városába. 

Friebeisz István dermedten hallgatta ezt az áradatot. 

— És még rám mondják, hogy sokat beszélek? — ocsúdott 
fel a végén. 

Thaly Zsigmond nem akarta észrevenni a gúnyt. 

— Megértett engem? 

— Félig. Csak félig, alezredes úr... 

— Hogyhogy félig? 

— Ha szabadna kifejtenem részletesebben is. Ugyanis én 
nem tudok egyetlen szóval felelni, ért engem, ugye az 


alezredes úr? — S mivel látta, hogy engedélyt kap a 
beszédre, nekikezdett a szokott lendülettel: — Hát azért 
csak félig, mert köszönöm a jó tanácsot, élek is vele, de nem 
értem: ha már megtalálom Temesvári doktor urat, s ott is 
vagyunk a vendéglőben, akkor miért nem időzhetnénk ott 
egy kicsinyt? Ért már engem az alezredes úr? Már későre 
jár, nemsokára árulják odalent a könyvesboltban a 
Komáromi Lapokat, én pedig soha nem mulasztom el 
megfigyelni, hogy fogadja Komárom lelkesült népe az 
újságot. Azután ha rám bízzák, hogy milyen értesüléseket 
kaphatok Temesvári százados úrtól, akkor csak bízzák rám 
nyugodtan; majd én kifaggatom, megkérdezem, hogy azután 
azt, amit érdemesnek tartok a közlésre, holnap meg is 
írjam. De nem látom a logikát, alezredes úr. Miért kell 
nekem idehívnom, mikor én szeretek a vendéglőben 
üldögélni, s hovatovább itt lesz a vacsora ideje is, s én úgy 
szeretem a birkapecsenyét. Márpedig ma az lesz, úgy 
hallottam, szép bárányt kapott a vendéglős... S engedelmet 
kérek, hogy még nem fejeztem be, de ha már ilyen 
pompázatos ötlete vagyon az alezredes úrnak, akkor 
bocsásson meg tudatlan kérdésemért, miért nem hívta fel 
magával Temesvári százados urat? Csak nem orrol rá 
valamiért? 

Thaly Zsigmond szépen kivitelezett tervét ezzel az 
okoskodással akarta akaratlanul is keresztülhúzni az 
újdondász úr. Márpedig ezt nem engedhette meg az 
alezredes. Fannitól egyenesen a Katalin-erődbe sietett, s ott 
rövid megbeszélést tartott barátaival. Gyors elhatározás 
született: Temesvári Andrást félre kell állítani az útból. De 
ezt nem magyarázhatta meg a szerkesztő úrnak. A 
vendéglőben rajtaütni: veszélyes vállalkozás. Otthon meg 
éppenséggel nem ajánlatos. S különben is, mindezt úgy kell 
végbevinni, hogy Klapka ne szerezzen róla tudomást. Mert 
akkor őket is felelősségre vonják, márpedig most kerülni 
kellett minden összeütközést a hivatalos hadivezetéssel. És 
Thaly Zsigmond szereti magát elképzeléseihez tartani. 
Különben is olyan szépen kitervelt mindent. Temesvári 


András gyanútlanul felsétál a szerkesztőségbe, társaival 
együtt közrefogják, s felszólítják a megadásra. Nem lehet 
ellenkeznie. S ha esetleg elfogadható magyarázatot tud 
adni a kérdésekre, amiben persze nem hitt Thaly alezredes, 
akkor még akár szabadon is engedik. 

Mire ezt végiggondolta, Friebeisz István tétlenül 
várakozott. 

— Hát menjek, alezredes úr? — kérdezte. 

— Máris, újdondász úr, máris — adta meg az engedélyt az 
alezredes —, és hogy megértse elhatározásunk okát, hát én 
önnek elárulom: valami kedves meglepetést szeretnénk 
készíteni Temesvári barátunknak. Ért engem már, 
szerkesztő úr? No, menjen már, és siessenek vissza. De ne 
egyedül jöjjön ám! Feltétlenül hozza magával a mi kedves 
barátunkat, de feltétlenül ám... 

Amikor Friebeisz István dohogva, morogva lement a 
lépcsőn, a ház előtt várakozó tisztek egymás után siettek föl 
a szerkesztőségbe. A rokkant honvéd, aki végzett már 
Cserei Mihály krónikájának aznapi másolásával, nem 
értette ezt a nagy gyülekezést. De csakhamar vigaszra 
talált abban az üveg borban, amelyet asztalára állítottak. 

Thaly Zsigmond pedig ezzel bocsátotta el: 

— Nyugodtan menjen csak el, barátom. Majd mi 
megvárjuk a szerkesztő urat, őrizni fogjuk kincseiket, ne 
féljen, senki idegent be nem eresztünk... 

A rokkant katona felkapta a fejét. 

— Istenemre, mintha Kossuthot hallanám, alezredes 
uram! Mert egyszer hallottam ám szónokolni Debrecen 
városában, ott voltam akkor én is egészségesen — nézett 


végig csonkaságán —, és azóta sem felejtem a hangját. 
Mintha Kossuthot hallottam volna... Köszönöm jóságukat, 
uraim, köszönöm... — Es leballagott mankójával a lépcsőn. 


32. 


Temesvári doktor valóban az Arany Sas kerthelyiségében 
üldögélt, előtte félig üres borospohár, s élvezte a közelgő 
alkony lassú érkezését. Még nem kellett lámpákat tenni az 
asztalokra, még csak a nap bukott le Pozsony irányában, de 
már a vári lövészek szorgosan készülődtek. Ugyanis a vár 
szélső ormáról minden este fél nyolckor éles csattanással 
szólal meg egy ágyú, jelezvén, közeledik a nyugovás ideje. 
De hát nyár végén fél nyolckor ágyba lehet-e bújni? Ilyen 
bolondságra bizony senki sem képes, mint ahogy a városi 
polgárok nagyon is korainak tartják a hajnali ötkor 
eldurrantott ágyú pukkanását is, amely pedig ébresztőt 
parancsol a katonanépnek. De hát a komáromiak egyiket 
sem tartják be, így aztán az ágyúpukkanásokat inkább 
pontos  órajelzésnek tekintik, mintsem akár rá is 
hederítsenek. 

Kellemes ez a szeptemberi alkony. 

A kerthelyiségben szorgosan tekéznek a fiatalabb 
legények, de közéjük állnak még a meglett korúak is; hiszen 
ez jó játék, lehet nyerni vagy veszíteni, vagy ami 
mostanában jött szokásba azok részéről, akik nem 
játszanak: lehet fogadni a győztesre. 

A találgatás persze nehéz dolog, mint ahogy az ivóban is 
egyre sűrűbben hangzik el a törzsvendégek között: vajon 
meddig tartja még magát Komárom, mi lesz holnap, felújul- 
e harc a tűzszünet elmúltán, mire virradnak a városiak? A 
napokban elterjedt a híre, hogy a Kossuth-bankókat is 
teljes értékben váltják majd be az osztrákok, ha feladja 
Klapka Komáromot. Nosza, akik elkótyavetyélték 10-15 
percenttel olcsóbban, azok most fogják is a fejüket 
bánatukban. 

De minek is kellett annyira sietni, amikor még most is 
mindennap dolgozik a várban Klapka jegynyomdája, s 
készíti a bankókat. Mert mindenért fizet a katonaság, itt 
nincs rekvirálás, a szerencsétlen népség megsarcolását 
hagyják az utánuk jövőknek. 

Az ostromgyűrű keltette zavar sem látszik a város külső 
képén. Igaz, nincs ágyúzás, semmiféle korlátozás a polgári 


lakosság részére, csak éppen a szívekben I rejlő 
nyugtalanságot árulja el, hogy többet beszélnek, s még 
többet isznak a derék komáromiak. De hát azt sem tudják a 
polgárok, hogy mire költsék a pénzüket. S félnek, hogy 
mégis nyakukon maradnak a magyar bankók. 

Újságot akart venni Temesvári doktor, de lusta volt 
elmenni a  könyvkereskedésig. Igy aztán nagy-nagy 
örömmel üdvözölte Friebeisz szerkesztő urat, aki feltűnt a 
kerthelyiségben. 

— Nicsak — örvendezett találkozásuknak az újságíró —, 
nicsak, Temesvári százados úr! Nem is tudom, minek 
tituláljam, a századosi rang emeli-e jobban a tekintélyét 
vagy a doktori cím? — lelkendezett a szerkesztő, s azon 
nyomban az asztalhoz is telepedett. 

— Egyiknek sem, barátom — mondta Temesvári —, én 
annak örvendenék, ha jobbnál jobb híreket olvashatnék 
kegyelmetek lapjában, de csak csupa semmiséggel van teli 
az újság. Nincs talán megírnivaló? Vagy rosszak az 
értesülései, szerkesztő úr? 

Friebeisz István legyintett. 

— Holnaptól kezdve még kevesebb leszen újságunkban a 
hír s még több a hivatalos közlemény. Klapka tábornok úr 
jelezte, hogy ezentúl mind gyakrabban kívánja igénybe 
venni lapomat a különböző hivatalos tájékoztatók céljaira. 

A doktor széttárta kezét. 

—Nem kaptam újságot, nem adna nekem egyet 
kegyelmed, persze nem ingyen kívánom. 

— Hiszen ha lenne nálam, szívesen. De sajnos, látja, 
barátom, egyetlen példányom sincs. Hanem ha feljönne a 
szerkesztőségbe, ott megprezentálom a mai lappal. $§ 
amúgyis örömmel venném felvilágosítását arról: milyen volt 
az útja, mit látott, tapasztalt kegyelmed pesti útja során? 

A szerkesztőségbe vezető lépcsőn maga előtt tessékelte 
vendégét. Nem gondolt rosszra. Friebeisz István valami 
bécsi dalt énekelt, nemrég tanulta egy osztrák kapitánytól, 
aki mostanában szívesen látja egy csésze kávéra, ebéd után. 
Es az újságíró minden érzelme ellenére is gondol a jövőjére. 


Igyekszik barátokra szert tenni, védelmező pajtásokat 
keresni önmaga áltatására. 

Benyitottak az ajtón. 

Temesvári meglepetten látta, hogy a szobában 
katonatisztek csoportja várakozik. Öten lehettek. Meg sem 
számolta őket, mert azonnal Thaly Zsigmond Kossuth- 
szakállas arca vonta magára figyelmét. 

— Nézd csak, ezt a meglepetést! — kiáltott föl örömmel. — 
Hát te is itt vagy, barátom, Zsiga? Nini, meg Bercsényi 
kapitány úr, Boross Jancsi, Keresztúri hadnagy úr! Micsoda 
titkos összejövetel ez, csak nem valami összeesküvésbe 
csöppentünk bele? 

Vidám és könnyed hangon beszélt. 

Egy pillanatra el is felejtkezett Friebeisz Istvánról, aki 
magukra hagyta a katonákat, és a szomszédos 
szobácskában telepedett le; annál az asztalnál üldögélt 
bánatosan, ahol máskor a rokkant katona körmölgeti Cserei 
Mihály krónikáját. 

Thaly Zsigmond merev pillantással fogadta Temesvárit. 
Csak egy pillanatig nézett a szemébe, azután elkapta 
tekintetét. A többiek is szótlanok maradtak. A hirtelen 
csönd nehéz súlya tapintható volt. 

Temesvári doktor még nem gondolt semmi rosszra. 
Magában azt számolgatta, hogy este nyolcra beszélte meg a 
találkozót az Arany Sas belső termében Flóriánnal és 
Fejérhegyesivel; ha nem tartóztatják sokáig pajtásai, éppen 
időben érkezhet. Mivel szótlan csönd fogadta érkezését, 
udvariasan megkérdezte: 

— Zavarok talán, uraim? 

Friebeisz szerkesztő úr is benyitott a szobába. 

Thaly ráripakodott: 

— Kérem, Friebeisz úr, ami itt történik, az nem önre 
tartozik. 

— Kérem, kérem — hátrált ki sértődötten az újságíró —, én 
akár el is mehetek. 

Temesvári nyugtalan lett. Az összegyűlt tiszti csoport, ez 
a rideg hang, Thaly Zsigmond merev arca, amint kerüli 


tekintetét, ez nem sok jóval biztatta. De még nem 
gyanakodott. Meg is kérdezte: 

— Valami rossz híred van, Zsiga? 

— A lehető legrosszabb! 

— Mi történt? 

— Árulás! 

— Klapka ellen? — ijedt meg Temesvári, s azt hitte, hogy 
társai Flórián nyomára jutottak. 


— Árulás Komárom ellen! 

— És miért nem cselekedtek? 

— Azt tesszük, Temesvári százados úr! 

És valamennyien közelebb léptek a doktorhoz. 

Temesvári visszatérte óta polgári öltözékben jár-kél a 
városban. Így kívánta meg Klapka parancsának teljesítése, 
és valahogyan jobban is illik hozzá a fényes, rikító, sokszínű 
katonai öltözőruhánál. Úgy állt a fenyegető arccal közeledő 
társai között, hogy azonnal tudta: őt gyanúsítják. 

Időt akart nyerni. 

— Mi dolog ez, Zsiga? Csak nem engem... akartok...? 

— Tudja azt kegyelmed, Temesvári András százados! 
Nagyon is jól tudja. Én a Komárom Szabadságáért Harcoló 
Szövetség megbízásából önt, Temesvári András százados, 
ezennel... 

— Zsiga! 

—, . letartóztatom! 

— Megbolondultál, barátom! Mindannyian 
megbolondultatok, barátaim! — kiáltotta újból a doktor. — 
Bercsényi százados, Boross Jancsi, ti ezt nézitek, tűritek? 

Thaly felemelte hangját. 

— Az árulónak mindig ez a sorsa. 

Nehéz pillanatok következtek. Temesváriban sok minden 
végigfutott: először arra gondolt, nincs értelme az 
ellenállásnak, hiszen Klapka úgyis tisztázza szerepét. De a 
következő pillanatban már arra gondolt, ha őt elfogják, s 
Fejérhegyesiékkel nem találkozhat, esetleg megrémülnek, s 
azonnali cselekvésre szánják el magukat. 

Időt akart nyerni. 

— De hát miért tartóztattok le? 

— Mert elárulta a  Fanninak hozott levél! Látja 
kegyelmed, Herr doktor, nem lehet az ember sohasem elég 
óvatos. Günther Leopold megírta, hogy kiszabadította fiát a 
börtönből, ön tehát Haynau bizalmi embere. S ezt letagadta 
előttünk. Beférkőzött sorainkba, és mi az árulót kivetjük 
magunk közül, ön a revolúció elárulója! 


— Tud erről Klapka tábornok? 

— Ez a mi ügyünk és nem Klapka tábornoké. Mi, 
becsületes komáromi tisztek elhatároztuk, hogy kezünkbe 
vesszük a város irányítását. Ha kell, a tábornok ellenére is. 
Nem engedhetjük eluralkodni az árulás szellemét. Nem 
alkuszunk. Mindhalálig küzdeni fogunk Komárom 
szabadságáért. Ne mozduljon, százados úr... A pisztolyok 
töltve vannak. 

— De Zsiga, én mindent megmagyarázok... 
Félreértettétek pesti cselekedeteimet. 

— Ön értette félre a mi eddigi nagylelkűségünket. Kérem, 
ne ellenkezzen. A szökés reménytelen. Esti sötétedésig itt 
marad velünk, akkor kocsit hozunk. Nem akarjuk, hogy 
szégyenét mások is lássák. Megértett, doktor? 

Friebeisz István ekkor lépett be újra az ajtón. Csupán azt 
kívánta jelenti, hogy tovább nem várhat, sürgős dolga van, 
Szigler úr üzent érte, aki azonnal a nyomdába kéreti. A 
belépő megzavarta Thaly Zsigmondot, aki hirtelen 
elhallgatott, s bosszúsan fordult az újságíróhoz. 

De ennyi elég is volt Temesvárinak. Kihasználva a 
pillanatnyi figyelemlankadást, fejjel az alezredesnek ugrott. 
Thaly megtántorodott, gyomrához kapott. Fájdalmasan 
felkiáltott. A támadó a pisztolyát felemelő Bercsényi 
kezéből kiverte a fegyvert. A pisztoly nagyot dörrenve 
hullott a szoba padozatára, megijesztve az ajtóban álló 
Friebeisz Istvánt. 

Boross hadnagy ugyan gáncsot vetett, de az éppen 
feltápászkodó Thaly Zsigmond bukott fel kitartott lábában. 
A zűrzavar teljes volt. Temesvári András lerázta magáról az 
ajtónál álló tiszteket, akiket nem is ismert, s akik eddig 
megdermedten figyelték a pillanatok alatt lejátszódó 
eseményt. Félrelökte a tátott szájjal bámuló újságírót, és 
lerohant a lépcsőn. 

Négy sovány ürüt vásárolt az Arany Sas fogadó tulajdonosa 
ezen a napon 18 pengőforintért, s mintha csak megérezték 
volna a jó vásárt a Komáromba szorult gyomorukat 
szeretők, messziről jöttek a birkapecsenye illatára. Mert 
nagy szenzáció volt mindig az Arany Sas udvarán felállított 
nyárs. Értő kezek forgatták a nyársra tűzött jószágot, 
kellőképpen ügyelve a pirulás mikéntjére, s maga 
Kelecsényi fogadós úr jött ki a nyárshoz fertály óránként 
ízlelésre, szagolásra és pecsenyelátásra. Ezt a tisztet soha 
senkinek át nem engedte volna. Ilyenkor maga is megtelt 
jófajta aillatokkal, a sülő hús fenséges illatával, a 
gyomornedveknek udvarló ízek sokféleségével, és szakértő 
szemmel irányította a nyársak forgatását. Mert megvolt 
ennek a fortélya, vigyázni kellett a hús egyenletes 
pirulására, meg kellett találni a forgatás kellő mértékét, 
amely az első időben lassúbb, hogy azután a négyórás sütés 
végén már megfelelően felgyorsuljon, nehogy odaégjen a 
birka. 

A négy ürühöz két nyársra volt szükség, hiszen két 
birkát a déli ebédhez, kettőt pedig az esti vacsorához 
prezentált Kelecsényi úr; úgy számítván ki a sütés utolsó 
fertályóráját, hogy délben 12-kor és este hét és nyolc között 
tálalhasson vendégeinek. 

— Maga Újházy László is megnyalhatná mind a tíz ujját — 
szokta mondani ilyenkor, pecsenyelevétel után Kelecsényi 
fogadós, s ez a mondás azért volt hatásos, mert a város 
katonai élelmi főgondnokságát Újházy László irányította, 
aki megbízott kormánybiztosként igyekezett 
megakadályozni az élelmiszer- és húsárak naponkénti 
emelkedését. 

Günther Flórián és éhes társa is alig várta az asztalra 
érkező, még gőzölgő hús hűlését. Ecetes paprikát kaptak 
hozzá és friss kenyeret. Flórián szájában összefutott a nyál. 

— Mondhatom kegyelmednek, Fejérhegyesi uram, isteni 
ez a birkahús -— ízlelte meg az első falatot —, isten bizony, 
csodálatos, mondhatnám azt is, hogy fölséges. No, 
kegyelmed még nem lát hozzá? Mifelénk, odahaza 


Temesvárott, isten bizony, hogy nem finnyás a nép, bár én 
megmondom kegyelmednek, hogy a mi családunk asztalára 
sohasem jöhetett birkaétel. Ugyanis drága, jó anyám ki 
nem állhatta a berbécset. Szokta volt is mondogatni: egyék 
csak a szerbek meg a románok, nem német gyomorba való 
étel! 

Villájára szúrt egy újabb falatot, nagyot harapott hozzá a 
fehér kenyérből. Az ecetes paprika leve végigcsurgott az 
állán. Azután tele szájjal folytatta: 

— Én azért nagyon szeretem, isten bizony, hogy nagyon 
szeretem. Meg éhes is vagyok csuda mód, de látom, 
kegyelmed még mindig gondolkozik. Bizony isten, 
kegyelmed adagját is megeszem, farkaséhes vagyok... 

Fél nyolcra járt az idő. 

Az Arany Sas belső termében még csak most gyülekeztek 
a vendégek. Szeptemberben hamarabb hül a levegő, elkél 
már ilyenkor estefelé a felsőkabát is. Csak a vérmesek, a 
fiatalok, a nótás kedvűek foglalták el az asztalokat kint az 
őszi kertben. 

A cigányok a külső teremben húzták, hogy mindenki 
egyképpen részesüljön a muzsikából. 

A zeneszó miatt kicsit hangosabban szólt társához 
Fejérhegyesi: 

— Én csak csodálom kegyelmedet, úgy eszik itt, mintha 
azért jöttünk volna ide, hogy telezabálja magát... Már 
megbocsásson ezért, de csakugyan úgy eszik, hogy még 
nekem is kedvet csinál, pedig én utálom szívemből az 
ürühúst. 

Flórián csodálkozva nézett rá. 

— Cseppet se csodálkozzék ezen, Flórián úr. Odakint 
Amerikában utáltam meg, ott mást se ehet az ember, mint 
egyfolytában ürüsültet. Az isten nyugtassa a szegény 
birkákat, sajnos, sohasem tudtunk annyit enni, hogy 
egyszer elfogytak volna. Hát csak egyék kegyelmed jó 
étvággyal. Még az ízét valahogy kibírnám, de a szagát... 
Nem érez semmit? Jó kegyelmednek, mindig is irigyeltem a 
jól evő embereket. S egyébként azt sem értem, hogy honnan 


ez a nyugodtsága. Bizonyos abban, hogy minutára érkezik a 
doktor? Ennyire megbízik benne? Hanem ha valaki ide 
akarna telepedni az asztalunkhoz, coki neki... Még csak az 
kellene, hogy kihallgassák a beszélgetésünket. Mert 
olyanok a vendég urak szemre, mintha mind becsületes 
ember lenne, de az isten se hiszi el, hogy nincs közöttük 
egy-két spicli. 

Fejérhegyesi ímmel-ámmal szurkálta villájára a sült 
húst, Flórián annál derekasabban lakomázott. Sűrűn 
töltögetett a somlaiból is, egymás után hajtva föl a 
poharakat. 

— Nyolcra ígérte jövetelét Temesvári százados, ne 
nyugtalankodjék hát kegyelmed. Ne hívjanak Günther 
Flóriánnak, ha nem jön idejében a mi emberünk. 

— Ennyire megbízik benne? -— kérdezte csodálkozva 
Fejérhegyesi. 

— Kegyelmedben se jobban. 

—Csak aztán rá ne fizessünk erre a nagy-nagy 
bizakodásra. Hogyha tudnunk kellett volna róla, akkor 
Aradon Riedl őrnagy úr... — lehalkította a hangját, s úgy 
folytatta — bizony, akkor Riedl őrnagy úr bizonyosan beszélt 
volna róla. Nem gondolja kegyelmed? 

— Én azt nem mondom, hogy többet tud nálunk is — 
sziszegett fájdalmában, mert ráharapott egy csontra 
Flórián —, de hogy sokat tud, az bizonyos, ő bizalmi embere 
Haynaunak. Ebben egészen bizonyos vagyok. 

— Pszt, az istenért, halkabban... Úgy fülelnek itt az 
emberek, mintha aranyat csörgetnénk. Fő az óvatosság! 

A másik teremben új dalra zendítettek a cigányok. 
Vérforraló ritmusa egy csapásra népszerűvé tette. Petőfi 
versére könnyen termett abban az időben dal, de ez a gyors, 
pezsgő ritmus még Fejérhegyesinek is feltűnt. 

— Hát ez meg miféle nóta? — kérdezte. 

— Még ezt sem tudja kegyelmed? — tolta el maga elől 
tányérját Flórián, s megkérdezte a félbehagyott hús láttán: 
— Hát csakugyan nem eszi meg kegyelmed, mert én vissza 
nem küldetem a fogadósnak. 


— Egye csak nyugodtan, barátom —-— egyezett bele 
Fejérhegyesi —, legalább nem érzem a birkaszagot. Csak 
úgy facsarja az orrom. S képzelje — tért vissza előbbi 
kérdéséhez —, még ezt sem tudom. Hát miért kellene 
tudnom? — mérgelődött föl Flórián hányavetiségén. Már 
különben is, ideérkezésüktől fogva tapasztalta, hogy a 
fiatalember túlzottan magabiztos a dolgában. Lenézi őt, 
mintha mindazt azért cselekedné, hogy őt félreállítsa a 
dolgok véghezvitelétől. Fejérhegyesi gyanakvó természete 
sohasem szerette a közösen végzett munkát, abban volt 
bizonyos, amit egyedül vállalt. Most is szívesebben jött 
volna egyedül Komáromba, de hát ha már összekötötték 
sorsukat, majd csak kibírják valahogy. Kossuth után is 
egyedül járt az országban értesüléseket szerezni. 
Információkkal látta el megbízóit, s a pénzt is maga vette 
fel. De most vajon mi lesz majd az osztozkodásnál? Nem 
rövidítik-e meg őt, mert akkor... 

— Hogy miért? — nevetett szeme közé Flórián. — Mert 
mindenki ezt a dalt fújja Komáromban. Ez a híres-neves 
Klapka-induló. Nem hallott még róla? — adta a sokat értőt, 
a bennfentest, a mindentudót. — Három hete csendült fel 
először a Séta téren, Fanni lelkesen beszélt róla, én is 
mindig meghallgatom, ha módom van rá. Esténként a Séta 
téri ligetben gyakorol a fúvószenekar, csak hallgassa meg 
egyszer kegyelmed is, élvezetes az összjátékuk. De én is azt 
mondom, mint a nővérem, megmozgatja a vért az erekben. 
Nem találja, Fejérhegyesi uram? 

A másik teremben sokan énekelték. A zene fellelkesítette 
Flóriánt, és a cigányok muzsikájára ő is akaratlanul 
belekezdett szép baritonján. 

Fejérhegyesi elképedten hallgatta. 

— Mit csinál kegyelmed? 

De Flórián nem is válaszolt. Felpattant, csákóját az 
asztalra csapta. A muzsikaszó vitte a hangját. Ezt énekelte: 


Föl, föl vitézek a csatára, 
a szent szabadság oltalmára, 


édes hazánkért hőst vérünk 
ontjuk, hullatjuk nagy bátran, míg élünk... 


Mások is segítettek, itt is, ott is belekapott egy-egy hang 
az énekszóba, s amikor a cigányok befejezték, újrázni 
kellett. Néhányan tapsoltak, tetszett nékik a honvédtüzér 
éneklése, de Fejérhegyesi annál kellemetlenebbül érezte 
magát. Amikor Günther Flórián végre befejezte a dalolást, s 
visszaült a helyére, éles szavakkal hasogatta fel a hirtelen 
támadt csöndet. 

— Megbolondult kegyelmed? Veszélybe akar sodorni 
mindkettőnket? 

Flórián kipirultan leckéztette meg társát: 

— Idióta — sziszegte —, idióta, tanuljon meg végre már 
rendesen viselkedni! Mi itt komáromi polgárok vagyunk, én 
magam komáromi honvédtüzér, ha még nem vette volna 
észre. Itt az a feltűnő, ha valaki nem énekel, s nem pedig 
az, ha a Klapka-indulót danolássza. Csak ébredjen fel 
kegyelmed, mert így semmire sem megyünk... 

— Ugy, úgy — sápadt el Fejérhegyesi —, csak oktasson 
kegyelmed. Ha ennyire jól tud mindent, akkor mi a fenét 
vállalkozott velem együtt e feladatra? Egyébként is nem 
törődöm kegyelmeddel, ezután majd megválogatom, hogy 
hol találkozzunk. Még pusztulásba sodor mindkettőnket 
oktalan hevességével. 

A fogadós körbejárta az asztalokat. 

— Parancsolnak még valamit az urak? — hajolt meg 
előttük is. — Tésztát, édességet? Kitűnő a vargabélesünk... 
ha parancsolnának a tisztelt vendég urak... 

— Két adagot, fogadós, meg még egy litert a somlaiból. 

— Azonnal hozom, uraim. 

De előbb a lámpások gyulladtak föl a helyiségben, kettő a 
falon pislákolt, egy-egy meg a középső asztalokra került. A 
pipafüst vastagon úszott a levegőben. Már teljesen megtelt 
a belső terem is, a kinti hűvösből már egyre többen 
igyekeztek a barátságos meleget nyújtó belső szobákba. 

— Mikor jön a századosa? — kellemetlenkedett továbbra is 


Fejérhegyesi. 

— Nyolcra ígérte. 

Odakint megkondult a Barátok templomának harangja. 
Lassú, mély ünnepi zengéssel ütötte a nyolcat. 

— Itt is van, ni — mutatott örömmel a siető Temesvárira 
Flórián. — Ugye, hogy egy minutát sem késett a százados 
úr? Egy jó adag birkapecsenyét — üdvözölte az asztalhoz 
telepedőt az ifjú katona, de az elhárító mozdulaton látták, 
hogy nincs ideje az ilyesmire a századosnak. 

— Alig tudtam egérutat nyerni Thaly Zsigmond alezredes 
emberei elől. Üldöznek. Le akarnak tartóztatni. 

Fejérhegyesi megrémült. 

— Akkor meneküljünk... 

Temesvári leintette. 

— Annyira azért nem sürgős. De lehet, hogy itt is keresni 
fognak. Jobb, ha nem sokat időzök itt. Kegyelmetek 
egyelőre biztonságban vannak, rám vetették ki a hálójukat. 

— Felfedték terveinket? -— húzta össze szemöldökét 
Flórián. 

— Dehogyis. Csak kegyelmed nővére akaratlanul is 
elárult Thaly alezredes előtt. A levéllel, amelyet néki 
hoztam apjaurától, aki mindent megírt, hogy én hoztam ki 
Kemenes Dénest a Neugebáudéből. Most a vesztemre 
törnek. De nem szabad elveszítenünk a kapcsolatot. 
Mindenesetre addig semmit sem cselekedhetnek, amíg 
végleges tervet nem dolgozunk ki. Én eltűnök innen, de 
legyenek kegyelmetek két nap múlva este a , Csirke kert"-i 
teátrumnál. Mondjuk, az esti előadás kezdete előtt egy 
fertályórával. Az nem veszélyes. 

— Ott leszünk — adta beleegyezését Flórián. 

— Hová menekül kegyelmed? — érdeklődött Fejérhegyesi. 

— Új-Szőnyben éjszakázom! Ott biztosan nem keresnek, 
ott védelmet találok. Fő a megfontoltság. Vigyázzanak, 
holnaptól kezdve már működik a rögtönítélő szék. 
Hallomásom vagyon arról is, hogy ezentúl már a környék 
földműveseit sem engedik át a Vorpostok. A bejövendő 
utasok mind a tábornoki lakáshoz kísértetnek. Akár 


kalmárember, akár másféle. 

Flórián az ajtóra mutatott. 

— Nézze, százados úr, igazoltatók! 

A másik teremben feltűnt katonai járőr az 
igazolványokat ellenőrizte. 

Valaki elkiabálta: 

— Meneküljünk. 

Úgy látszik, mások is voltak az Arany Sasban, akik nem 
akartak szemtől szembe kerülni az igazoltató katonákkal. 
Lámpák csörrentek, dulakodás zaja hallatszott, s a hirtelen 
beálló sötétben a hátsó kijáraton át, egymást taposva, 
rángatva igyekeztek kijutni a menekülők a békességes 
szeptemberi éjszakába... 


34. 


Késő éjszaka. 

A csillagok beezüstözik a Dunát. A békák ilyenkor sem 
nyugszanak, ott kuruttyolnak a part menti apró tócsák 
vizében. A táj kihalt. Aki nem ismerős erre, nem is sejti, 
hogy itt állomásozik Új-Szőny mellett a a Kosztolányi 
divízió. A katonák többsége házaknál kapott kvártélyt, de a 
sátrak is alkalmatosak még az enyhe őszi időben is a 
szállásozásra. 

Temesvári késő éjszaka érkezett meg csapatához, s 
azonnal Kosztolányi Móric ezredest kereste. Nehezen jutott 
be hozzá. 

Az ezredes éppen a napiparancskönyvvel bíbelődött. 
Általában nem ő vezette, de nem volt nap, hogy át ne nézte 
volna. Szerette tudni, miképpen gondoskodnak embereiről a 
beosztottjai. 

Kosztolányi ezredes meglett férfi: ősz hajú, szelíd szavú, 
bajuszos-szakállas nagyapatípus. Csak éppen az unokák 
hiányoznak mellőle. Viselkedése lassú, nyugodt, megfontolt. 


Általában keveset beszél, szavait elharapja, szívesen 
beszéltet másokat. 

— Tehát rajtadütöttek? — hallgatja végig Temesvári 
András elbeszélését. 

— Még időben futottunk ki mindannyian. 

— Gyere velem —-— invitálja magával a századost, és 
elindult Kosztolányi ezredes a Duna felé. Tudja, hogy olyan 
dolgokról kezd beszélgetést, amely nem való idegen 
füleknek. És most olyan a világ, hogy már néki sincs 
bizodalma senkivel szemben. Az a biztos amit csak ketten 
hallanak. Semmi más. 

Az éjszaka fülledt. A távolban villámlik az ég. 

— Esni fog — jegyezte meg az orvos. 

— Azért kuruttyolnak annyira a békák. Vízért kiáltanak. 

Már a Duna-parton járnak. A vízből halak ugrálnak föl. 
Egy öreg fatörzs hever a parton. 

— Ide le is ülhetünk. 

Közöttük most nincs katonai rang. Egyébként is 
Kosztolányi Móric ezredes régi barátja a temesvári Wagner 
családnak. Kezeskedik a fiatalemberért. Teljes a bizalma. 

— Tehát ez az igazság? 

— Mindent elmondtam kegyelmednek őszintén. Akár meg 
1s esküdhetem rá. 

— Ne esküdj, fiam, erre igazán semmi szükség. 

— Én voltam eddig orvosa a csapatnak, de most nekem 
van szükségem gyógyító szavakra. 

— Itt mindig megtalálod, fiam. Beszélj csak. 

Temesvári halkan, óvatosan beszél, örül, hogy az ezredes 
megértéssel fogadja. Vall hát őszintén, de szenvedéllyel. 

— Előttem már minden világos, ezredes uram. Thaly 
Zsigmond vezetésével forradalmi párt szerveződött 
Komáromban. Magam is voltam a Katalin-erődben. Sajnos, 
alig ismerek közülük valakit. Bizonyára becsületesek, jó 
szándékukhoz kétség sem fér. Thaly Zsigmond kemény 
ember, őszinte harcos és barát. De ez a Kossuth-barátság 
mintha túlságosan is a fejébe szállt volna. Valakinek fel 
kellene világosítani cselekedeteinek helytelenségéről. Mert 


maholnap úgy leszen, hogy rajta és kebelbarátain kívül 
mindenki áruló, aki nem ugyanazt akarja, mint ő. 
Lázálomban élnek, ezredes uram. Most ajánlgatni a 
végsőkig tartó harcot, már nagyon elkésett s hiábavaló 
próbálkozás. 

— Én is ezt vallom, fiam. 

— Köszönöm, hogy egyetért velem, Móric bátyám. Nagyon 
köszönöm. Engem a Komárom Szabadságáért Harcolók 
Szövetsége nevében akart letartóztatni. Bizonyos, hogy a 
Katalin-erődbe vittek volna. Csak néhány tiszttársát 
ismerem, a többséget nem. De láttam, hogy mindenre 
elszántak. És az elszánt emberek félelem nélküliek. A 
meggyőződésükért készek meghalni is. 

— Nehogy sor kerüljön rá — jegyezte meg az ezredes. 

A víz meleget árasztott. A beszélők csendességét egy-egy 
vízimadár zavarta meg. A kiáltások ijedtek voltak, és 
sokáig hallatszották. 

— Hallott már Móric bátyám a csallóközi köztársaságról? 

— Miről, fiam? 

— A köztársaságról! 

— Miféle köztársaságról beszélsz? 

— Sokat én sem tudok róla, de azt tudom, hogy ez élteti az 
összeesküvőket. Talán nem is szép dolog ez, hogy most 
beszélek csak róla, de eddig nem volt rá alkalmam. És 
tulajdonképpen nem is vettem komolyan ezt a Thaly-féle 
szervezkedést. De az én példámon látom, hogy mindenre 
készek. Ma ellenem, holnap mások ellen. Klapka tábornok 
sem szent előttük. Amikor megkérdeztem Thaly 
alezredestől, hogy tud-e  letartóztatásomról Klapka 
tábornok, majdnem kinevetett. Azt mondta: ,,...ez a mi 
ügyünk s nem Klapka tábornoké. Mi, becsületes komáromi 
tisztek elhatároztuk, hogy kezünkbe vesszük a város 
védelmének irányítását. Ha kell, a tábornok ellenére is..." 
Érti ezt, Móric bátyám? Tehát ők, a becsületes komáromi 
tisztek. Mert csak ők a becsületesek. Kegyelmetek, 
Klapkáék, a többi tiszt eszerint nem becsületes. S miért 
nem az? Mert Klapka tárgyalni merészel az ellenséggel, 


vagy mert a többiek helyeslik a tárgyalásokat. 

Remegett a hangja. 

Megkísérelte legyűrni indulatait, de nehezen sikerült. 

Kosztolányi ezredes megfontoltan kérdezte: 

— Erről a köztársaságosdiról tud a tábornok? 

- Én nem referálhatok erről kegyelmednek, Móric 
bátyám. Magam is csak most hallottam. 

— Tehát ha jól értem: háborús párt és békepárt. 

— Valahogy így van, Móric bátyám. 

— Ezt a Thalyt ki kellene hozni ide, a sereghez. Azt 
hiszem vészesen félreérti Komárom helyzetét. Én katona 
vagyok, nem erődítési igazgató. Mert az ő tiszte mérnöki 
feladat: ő nem emberekkel bánik, hanem a kőfalakkal és a 
földhányásokkal. És a falak, sajnos, nem tudnak beszélni. A 
kövek érzéketlenek. De az embereim nagyon is érzékenyek. 
Elhiszem, hogy Thaly Zsigmond alezredes másképpen 
vélekedik a dolgokról, mint én, de csak azért, mert nem 
ismeri a valós helyzetet. Aki látni akarja, annak itt kell élni 
a katonák között. 

Temesvári örömmel hallotta ezredese beszédét. Végre 
egy katona, aki mer és tud is gondolkodni. Aki nemcsak 
számokat lát, hanem az embert is látni és érezni akarja. 

Az ezredes folytatta: 

-—A mi katonáink nem romantikus lelkek. Thaly 
Zsigmond alezredes úr bizony semmit sem tud a valóságról. 
Mert, ó, milyen szép is szavakba foglalni, hogy mindörökre 
megvédjük a várost, a várat vagy a csallóközi 
köztársaságot, ha így jobban tetszik. De hát kérdezem: ki 
védi meg az urak elképzelése szerint? Itt mindenki tudja, 
hogy már gyakorlatilag vége a háborúnak. És a mi 
katonáink nem is akarnak tovább harcolni. Vagy rosszul 
mondom: nem akarnak már meghalni. Élni szeretnének. 
Nagyon is élni kívánnak mindannyian. Annyira él bennük 
az élet szeretete, hogy képesek érette a legnagyobbra is: a 
szökésre. Figyeld, fiam, ezt a paradoxont. Az életüket is 
kockára teszik az életért. Naponta jelentik a Vorpostok a 
szökéseket. Tőlem is szöknek a katonák. És elégedetlenek. 


Talán ez a legrosszabb. 

Elhallgatott. 

Temesvári doktor nem mert közbekérdezni. 

Az ezredes sokára folytatta: 

— A békekötést várják és nem a kivégzéseket. Pedig 
holnaptól dolgozik a rögtönítélő szék. Azazhogy már el is 
kezdte a működését. Klapka tíz katonát akasztat holnap a 
Cigánymezőn. Vajon a lelkükbe látna Thaly Zsigmond? 
Becsületes, őszinte, jó magyarok mind, és mégis meghalnak. 
Mert példát kell statuálni. Meg kell állítani a szökések 
sorozatát. Talán így sikerül. Adja isten, hogy sikerüljön. 
Rettenetes ez, fiam. És a legénység lázong. Ismered, ugye, 
Fischer alorvos urat? Nos, ma reggel jelentette az alorvos 
úr, hogy a markotányosok közül el kell űzni mindazokat, 
akik fertőző betegséget terjesztenek. Mert sokan vannak 
ám a táborban ilyenek, és nem lehet kitenni a legénységet a 
megbetegedésnek. S mi a legénység válasza? Ragaszkodnak 
a markotányosnőkhöz. Mert éhesek a szerelemre, és 
honnan kapnák meg, ha nem a markotányosnőktől? És 
szidalmazzák Fischer alorvos urat, pedig mindenki tudja 
róla, hogy nálánál becsületesebb forradalmár kevés van a 
táborban, bécsi származása ellenére. 

Temesvári közbeszólt: 

— Ismerem a történetét, megszökött a császárvárosból, 
amikor leverték a forradalmi ifjúság lázadását. 

— Úgy van, hasznát vesszük, jó orvos, és most mégis azt 
követelik a legények, hogy ne a  markotányosnőket 
távolítsam el a táborból, hanem Fischer alorvos urat. A 
múlt hónapban a mosónőket eresztettük szélnek, mert 
századonként az engedélyezett négynél jóval többen voltak. 
És ugye, gondolhatod, fiam, hogy nem a mosást tartották 
legelső kötelességüknek... 

— Tisztában vagyok vele — mondta egyetértően a doktor. 

— Elharapódzik a fegyelmezetlenség, és a szökések 
naponta ismétlődnek. Nehezen bírják már az emberek a 
fegyelmet. Elment a nyár, és nem arathatnak. Katonáink 
java része földműves, vérzik a szívük a lábon álló gabona 


láttán. És mégsem arathatnak. A megélhetésre gondolnak, 
a jövendőre, a holnapra, az éhező családra, és haza akarnak 
jutni. Teljesen egyetértek velük. És mégis: holnap reggelre 
minden századtól öt-öt ember bemegyen Komáromba, a 
nyilvános kivégzésre. Talán ez segít, mert másban már nem 
bizakodhatunk. 

— És a békeszerződésben? — kérdezte Temesvári doktor. 

— Haynau hallani sem akar róla! Visszaküldte Klapka 
tábornoknak a feltételeket egy fenyegető levél kíséretében. 
Várható volt ez a válasz. Haynautól kegyelmet kapni, soha! 
A táborszernagy félelmetes ellenfél. Én két évvel ezelőttről 
ismerem, a nyugdíjba vonulása előtt találkoztam vele 
Temesvárott, amikor szüleidnél jártam. 

Már elmúlott éjfél. 

— Velem mi leszen? — érdeklődött a doktor. 

— Egyelőre itt maradsz, fiam, a táborban, egyelőre persze. 
Néhány napra csak, amíg tisztán látok a dologban. Majd 
beszélek Klapka tábornokkal, remélem, megért, és e szerint 
cselekszik. 

— Bízom a holnapban -— reménykedett a doktor. 

—A holnapban mindig bízni kell, fiam, az egyetlen, 
amiben bizakodhatunk: a félelem nélküli jövő. De elérkezik 
vajon még hozzánk is? Megérjük-e valamennyien? Most, 
amikor vége a szabadságharcnak, már a bizalom, a 
bizakodás is túlzott álláspont. De azért valami kevés 
esélyünk még kínálkozik. Az idő, Bandi fiam, az idő! Az idő 
nekünk dolgozik. Sokáig nem élhet az ország szívében 
Komárom sebe. Mert seb ez, amely megfertőzheti az egész 
testet. És Haynau vezetésével igyekeznek is kioperálni 
minél hamarabb, hogy a maguk módján ezzel gyógyítsák a 
birodalmat. Mert ez az első és legkényesebb dolog, fiam. A 
birodalom! Ha Kossuth valami módon a birodalmon belül 
igyekezett volna szabadságot teremteni, talán lett volna 
esélye a sikerre. De a debreceni trónfosztás után már 
semmi lehetősége sem volt a győzelemre. Nem tudom, 
emlékszel-e, fiam, amikor még úgy nyilatkozott az 
országkormányzó, hogy Ferenc Józsefet, aki akkor persze 


még nem volt császár, ide kellene hozni Budára, kisebbik 
királynak. Igen, ha ez a terv megvalósulhatott volna, talán 
akkor, ilyen feltételek mellett lehetett volna valami 
reményünk a holnapra. De teljes szembeszegüléssel, 
Európa teljes közönye mellett, soha! És én, aki katona 
voltam egész életemben, beszéltem is erről Görgeyvel. 
Tudod, mielőtt még elhagyta volna Görgey Komáromot. És 
akkor azt mondta Görgey: , Részgyőzelmeket arathatunk, de 
aki azt reményli, hogy két haderő ellen is győzni tudunk, az 
vak! És Kossuth mégis azt kívánta, hogy győzzön a sereg." 

Kemény szavak hangzottak el a folyóparton. 

Kemény szavak, de tanúk nélkül. 

Kosztolányi Móric ezredes ritkán beszél, de ezen az estén 
megnyílt a szíve. Észre sem vette az idő múlását. Még hálás 
is volt Temesvári doktornak ezért az éjszakai 
beszélgetésért. Hiszen végre elmondhatta, amit soha senki 
sem kérdezett tőle. Végre őszinte lehetett. 

Visszafelé sétáltak. 

A két férfi szótlanul ballagott. Még oly sok ki nem 
mondott szó feszítette őket, de tudták, hogy úgyis hiába. A 
szálláshely előtt búcsúztak. 

— Köszönöm, ezredes úr, a beszélgetést. 

— Nekem van köszönnivalóm, fiatalember. 
Legszívesebben most éjszaka beleírnám mindezt a 
napiparancskönyvbe, hogy egyszer, a kései utód, akinek 
majd kezébe kerül, elolvashassa gondolataimat. De hát 
veszélyes dolog tanút hagyni magunk után. És a betű a 
legveszedelmesebb tanú. Így aztán annak örvendezek, hogy 
mindezt végre elmondhattam. Ezért nem jár se fővétel, se 
akasztófa. Jó éjszakát, fiam. 

— Kegyelmednek is jó nyugovást, Móric bátyám. 

Amikor Kosztolányi Móric ezredes lefekvéshez 
készülődött, akkor jutott eszébe, hogy nem is vacsorázott. A 
Palatinus vendéglő ilyenkor már régen zárva. Ma este nem 
lesz hát vacsorája. De mivel nyugtalanság költözött a 
szívébe, és nem tudott aludni, árkus levélpapírt vett elő, és 
levelet kezdett a feleségének... 


39. 


A Cigánymező ott terült el a vár közelében. Békeidőben 
kaszálóhely, katonák gyakorlatozó helye, kifut a folyóig, a 
széles Dunáig. Ha nem kaszálják a füvét, akár embert is 
rejthet, oly magasra megnő itt a fű. De mostanában újoncok 
koptatják nap mint nap, itt gyakorolják a haditudományt, 
sajátítják el a mesterséget, mert Klapka tábornok szerint a 
katonáskodás mesterség is, művészet 15. A mesterség a 
gyalogságé, a művészet pedig a vezénylő tiszteké. 

Ha esik az eső, lucskos, nedves lesz a Cigánymező talaja, 
mert megáll rajta a víz, buckás, üreges, rossz a lefolyása. 
De nyáridőn ritkán veri eső, a heves napsütésben a füve 
sem igyekszik felmagasodni, kiégett, mintha szomorkodna. 
Mert a Cigánymezőre bitókat ácsoltak. 

Ügyes ácslegények kapták a feladatot, végezték is 
becsülettel, az egész város szeme láttára. Szépen faragták, 
mintha szűzeket — kötöznének majd  oszlopaihoz; 
kicirkalmazták, hogy lassabban teljen az idő, mert 
mesterembernek sem jó dolog a halál kapuját faragni. 
Márpedig az készül a Cigánymezőre, Klapka parancsából. 

Éppenséggel nem az első kivégzés lesz ez itt, hiszen ha 
lehet hinni a babonás számoknak, július 13-án, pénteken 
fekete pénteke volt két uzsorás kereskedőnek; egy bizonyos 
Bíró Mihálynak és a Mózes-hitű Kohn Márknak, akik a 
második hadtest intendánsi minőségében csaltak és loptak, 
csak a maguk zsebére ügyelve, nem pedig a katonák 
ellátására. Ekkor lett fekete híre a Cigánymezőnek. Ha 
kiejtették a nevét, megborzongtak az emberek, mert az 
akasztás nem szívderítő látvány még akkor sem, ha 
gazembereket küldenek át megérdemelten a másvilágra. 

Hátha még ártatlanok kerülnek a bitóra! 

Mert ezen aztán sok vita folyt a városban, még több a 
katonák között: minek egyszerre tíz bitót felállítani, minek 
ennyi emberi életet elvenni a jog formuláira hivatkozva? 
Hiszen igaz, túl sok az ember, márpedig az emberek között 


mindenféle akad. Ilyen is, olyan is, derék is, gazember is, 
akasztófára való is. De egyszerre tízen? 

De hát az is igaz, bomlik a had, akár az oldott kéve. 
Bomlik és hullik már hetek és napok óta. És mindegyre 
jobban. Augusztus első felében még csak a gazok futottak el 
a csapatoktól, de az utolsó napokban már megfertőztettek 
az igazak is. 

Amióta felállt az ellenséges ostromgyűrű, és a magyar 
véderővonal a Harkály—Csány-Mocsa-Naszály— 
Dunaalmás-Neszmély-Lél-Aranyos és Vízivár vonalra 
támaszkodott, a szemben állók naponta igyekeznek 
kémeket, titkos küldötteket, emissáriusokat átdobni a 
védvonalon, hogy bontsák és rontsák a magyar ellenállását, 
Ellenséges röplapok kerülnek elő a katonák zsebéből nap 
mint nap; magyar, szlovák és német nyelvű felhívások öntik 
el a várost, amelyekben arról tudatják a katonákat és a 
lakosságot, hogy jobb, ha azonnal feladják Komáromot, ha 
nem védik tovább a katonák, mert már úgysincs értelme a 
folytatólagos ellenállásnak. Mert a védelmi vonal, 
akármilyen céltudatossággal is igyekeztek kiépíteni az 
elmúlt hetekben, olyan, akár a szita: lyukas. A helybeliek, a 
tájat ismerők ott járnak rajta keresztül, ahol akarnak. S 
hiába van belső ellenőrzés a pozsonyi kapunál, a csonci meg 
a keszegfalvi hídnál, a Dunánál és a Vágnál, s hiába gyűjtik 
az ellenség földjéről belopózottakat a táborokba, mindenkit 
nem foghatnak el, s nem őriztethetik a ki- és beigyekvők 
sokaságát reggeltől estig. 

S a katonanép olyan, mint a gyermek: ha nincs harci 
feladata, s ráadásul élelmezése is folytonosan gyöngül, 
hadakozik hát a szedetlen kukoricásokban. Hiába van 
kiadva parancsba, hogy ötven botütés jár lopásért, hol van 
egyetlen katona is, aki ellent tudna állni a főtt vagy 
parázson sült gyönge kukorica csábításának? Így aztán 
naponta megmocskolják a kukoricásokat, s csattog a bot is, 
mert akit rajtacsípnek, annak kíméletlenül ölelkezni kell a 
deressel. 

A deressel igen, mert a botütést el lehet viselni, de a 


golyót vagy az akasztást? Ezért háborog mindenütt a 
katonaság, ezért morogják hátuk mögött a tiszteket, mert a 
katonáknak van becsületérzetük; tudják, hogy mekkora 
bűnért mekkora büntetés jár. És az egyszerű ember nem 
érti ezt a hónapja megfagyott hadi helyzetet, nem tudja, 
miért kell tétlenül várakoznia; a holnapok csak reá 
hullanak, otthonról meg jönnek, vagy éppenséggel nem 
jönnek a hírek. Hiszen sok közülük a környékbeli, akik 
akár mindennap hazajárhatnának szeretteik ölelésére. És 
igyekeznek is haza, akármilyen úton is. 

Igy esett, hogy működésbe lépett a rögtönítélő szék. 
Persze ennek komoly oka van: legutóbb már olyan röplapok 
kerültek elő a katonák zsebéből, amelyek arra biztatták 
őket, hogy üssék agyon tisztjeiket, s álljanak át zászlóstul 
az ellenség oldalára. 

Ki tudná megmondani, hogy talán ezért, vagy valami 
másért tettek elhatározást a 60. zászlóalj emberei; 
mindenesetre szeptember első napjaiban megszállta őket a 
fecskék vére, menni akartak, otthoni hívást hallottak; talán 
ekére, lovakra gondoltak, a taposott föld szagát érezték, a 
mezők illata bújt meg orrukban, feledték a szolgálatot, a 
kötelességet, és tisztjeik hátrahagyásával szökni akartak. 

Huszonnyolcan indultak el, tízüket hozták vissza 
másnap a keresésükre kiküldött altisztek. Tizennyolcuknak 
szerencséjük volt, tízen sirathatják az életet. Mert 
siralomházba dugták őket, ki sem hallgatták egyiküket 
sem. Nem voltak kíváncsiak a felbugyborékoló szavaikra, 
csak az ítéletet tudatták velük: siralomházban töltik az 
éjszakát. 

Onnan pedig egyetlen út vezet csak — a Cigánymezőre. 

A rögtönítélő szék aképpen határozott felőlük: szökés 
miatt nem érdemesek a kegyelemre. Ilyen a háború 
törvénye, azt csapja, azt sérti, aki kábán áll posztján; 
egyszer csak megindul, s azt sem tudja valójában, hogy mit 
cselekszik. Nem is sejti, hogy rosszat tesz társainak, 
feletteseinek, sok-sok ezer katonatársának, akik olyan 
kötést tettek, hogy megálljt kiáltanak az ellenségre. És ezt 


Klapka is jól tudja: nemcsak forradalmi szellemű tisztek 
vezetik a katonákat, s nemcsak forradalmi lelkesültségű 
emberekből állnak a sokszor sebtében összegyűjtött 
zászlóaljak. A sorozáson olyanra is sor esett, aki 
legszívesebben maradt volna otthon, aki semmit sem hallott 
a forradalmi eszmékről, a múlt évi március 15-i 
forradalomról; nem hallotta hírét Petőfinek, falujából még 
soha ki nem mozdult, neki a világ csak tenyérnyi 
jobbágytelek volt eddig. Azt cselekedte egész életén át, amit 
a kasznár vagy az uraság mondott. Hitte is a más világ 
eljövetelét meg nem is. Ha gondolkodott, inkább 
kételkedett, mintsem bátorsága lett volna arra gondolni, 
hogy változhat a világ sora, s a császár egyszer s 
mindenkorra örökre ki lesz tiltva a magyarok földjéről. 

Amikor azt a két gazembert akasztották, akik rosszul 
sáfárkodtak a rájuk bízott vagyonnal, szinte senki sem volt 
kíváncsi a halálukra. A bűnös ember halála nem 
megrendítő. De az ártatlané igen. És ki mondhatta volna 
tiszta szívvel, hogy ők tízen csakugyan halálra érdemesek? 
Hiszen ugyanazokért a bűnökért viszik őket bitó alá, 
amelyekért tegnap még egyheti fogda Járt, amit botütésre 
lehetett váltani, de akármilyen erősen is ítélkeztek, 
legfeljebb botütéssel súlyosbították a zárkára ítélteket. 

Nem értik, hogy miért húztak határvonalat a tiszt urak: 
eddig e szerint megy az ítélet, és mától kezdve halál jár 
érette. Nem érthetik, hogy a többség, a hűségben állók 
érdekében született ez a határozat, azért, hogy ne 
fordítsanak hátat ők is, amikor helytállást parancsol 
Klapka György tábornok. 

Kivégzésre viszik hát valamennyit. 

Senki sem tartja számon: tudnak-e írni-olvasni, ismerik- 
e a forradalmi hadsereg célkitűzéseit; azt sem tudják 
bizonyosan, hogy mit rontottak el, mit ártottak azzal, hogy 
meghallották a föld hívását, a gyerekek sírását, az 
asszonyok jajveszékelését, s hogy részükről hamarabb véget 
vetettek az értelmetlen  hadakozásnak. Csak akkor 
döbbentek meg, amikor elhangzott előttük az ítélet: halál. 


A kivégzést délután hat órára írták elő. 

Erről aztán kellő időben tudatták a komáromiakat, akik 
jó időben érkeztek, egy-két órával a kitűzött határidő előtt, 
hogy megfelelő helyről nézhessék a szerencsétlenek halálba 
indulását. Előbb a gyermekek gyülekeztek fel, majd a 
minden újdonságra könnyen kapó felnőttek, azután jöttek a 
komoly polgárok, az erős szívűek, az állhatatosak, s 
mindenki szíve szerint kapcsolódott a beszélgetésbe. Mert 
közönyös nem találtatott e hatalmas mezőn, zúgott a rét 
folyvást, hogy a katonák már-már rosszra gyanakodtak. 

Volt miről beszélniük. 

Például arról, ami közszájon forgott napok óta. Hogy a 
legénység bűneiért a tisztek felelősek. Például éppen azok, 
akik a honvédek oktatása, gyakoroltatása és lelkesítése 
helyett naphosszat a kávéházakban verik az időt, egy-egy 
alantas tiszthelyettesre bízván a legénység nevelését, 
gyakorlatoztatását, ami nyilvánvalóan saját feladatuk 
lenne. Friebeisz szerkesztő úr nem is csinált titkot 
mindebből, beletette lapjába is; kemény szavakkal korholta 
azokat, akik kávéházakban és fogadók kocsmaszobáiban 
töltik el idejüket. 

Mindenki beszélt, zsinatolt, csak éppen a kivégzéshez 
vezényelt katonák hallgattak. Várták az érkezőket zord 
arccal és szótlanul. 

Kis dombot magasítottak a mező északi oldalára. Erre 
azért volt itt szükség, nehogy szerencsétlenség történjék. 
Ugyanis nem akasztanak, mint azt oly sokan várták, 
hanem — az előzetes híradással ellentétben — kegyelemből 
golyó általi kivégzés lesz esti hat órakor. Viszont a 
kiröppenő golyók esetleg másokban is kárt tehetnek, ezért 
hát a tíz cölöp mögött délelőtt szorgos katonák földhányást 
emeltek, amelyben elhalnak majd a fáradtan érkező golyók. 

Hat óra előtt fertályórával már állt a kivégzési 
háromszög. Szekerek hozták a halálraítélteket. Akik nézik 
őket, mind elszörnyülködnek. Innen vannak a legtöbben a 
harmincon. Fedetlen hajukat könnyű szél simítja, mintha 
vigasztalná őket. Csupán egyetlen elítélt roggyant léptű, 


ősz hajú, görbe kis emberke. 

— Jön Klapka is — híresztelik mindenfelől. 

Az elítéltek, a porra és golyóra ítéltek ott várakoztak a 
szekerek közelében. Egyesek leültek, hadd érezzék utoljára 
a langyos, szelíd szeptemberi földmeleget, ebből kiérezni, 
hogy milyen a határ odahaza. Felsőkabátjuk levetve, ingük 
kigombolva, kár lenne, ha vér fröcskölné be fehérségüket. 

Kürt szólalt, dob riadt, amikor megérkezett Klapka 
tábornok. . Máskor  megvivátolták, ha a polgárok 
szembetalálkoztak vele, meg is süvegelték. Most senki sem 
éltette. 

Csönd lett a Cigánymezőn. 

A tíz embert a cölöpök elé állították. 

Rendelkezés szerint bekötött szemmel kell várni a golyót. 
Bekötött szemmel, de cölöphöz kötözve. Nehogy a dörrenés 
pillanatában valaki félreugorjék a golyók útjából. Mindezt 
még a császári seregben tanulták a tisztek — a 
külsőségekben, alaki formulákban nem sokat változtatott a 
hadsereg életén az elmúlt egy esztendő. Harcolni kellett, 
nem pedig új módozatokat kitalálni. És főképp nem a 
kivégzéseknél. 

A tíz ember most kezdi érezni, milyen sors várja őket. A 
nagy tömeg, a kivezényelt katonaság, a társak sokasága, a 
magas rangú katonatisztek jelenléte nem sok jót ígért. 
Eddig valami csodában reménykedtek, hogy bizonyosan 
csak megtréfálják őket. Nem akarta hinni egyikük sem, 
hogy ez a vég! A parasztember az utolsó pillanatig 
bizakodik még a legnagyobb szárazságban is, hátha 
megszánja az ég, s esőt küld a földre. De itt hiábavaló a 
bizakodás. A reménytelenség fekete felhői vészesen 
gyülekeznek körülöttük. 

Az öreg, — őszbe csavarodott hajú halálraítélt 
parasztember, aki annak idején a legjobban biztatta 
szökésre, hazamenetelre társait, felkiáltott: 

— Nincs ez rendjén, tiszt urak! De nincs ám! Üttessenek 
mindannyiunkra ötven botot, ahogyan a módi kívánja, a 
rendelés, ez az igazság! Miféle csúfságra készülnek velünk 


az urak? Hát ez az igazság? Mostan akarnak a föld alá 
küldeni bennünket, amikor maholnap vége lesz a 
hadakozásnak? Deresre kell húzni a magunkfajtát, az 
engedetlent, ahogyan eddig is szokás volt. Miért lett rossz 
az a régi rendelés? 

Nem kapott feleletet. 

Helyette szemére borult a fekete kendő vigasztalan 
éjszakája. Azért kiáltozott, kezét feszegette, de nem volt 
már ereje a védekezéshez. 

— Amikor önként álltam a zászló alá, senki sem küldött 
el, tiszt urak! Ha önként jöhettem, miért nem mehetek el 
önkényesen? Nincsen ez rendjén! Magára hagyatva az 
asszony meg az öt pulya, a legnagyobb dologidőben. Mi meg, 
ha legalább harcolnánk az ellenséggel, de csak az alkudozás 
megyen... Ez az igazság, Klapka tábornok úr? 

Sírós lett a hangja, ott reszketett, libegett a fák fölött, 
egyre erőtlenebbül, hogy akik hallották, félrefordultak a 
részvéttől és a szánalomtól. A tábornokra nézett a vezénylő 
tiszt. A parancsát várta. 

De hát a példa. 

Ha ma szemet huny a dolgok fölött a parancsnokság, ha 
látják, hogy botütéssel is meg lehet úszni a szökést, holnap 
már százan igyekeznek át a védvonalon. Holnapután meg 
ezren, mert a bukott forradalom végén már kinek van kedve 
mundérban  rostokolni, amikor azt sem tudja a 
katonaember, hogy mi van az otthon hagyott családdal. 

Tudja ezt Klapka György is, de kell a szigorúság! 
Megkeményíti szívét, amikor felemeli kezét. Ami 
elhatároztatott, annak érvényt kell szerezni! 

A kötelek belevágnak az emberi húsba. 

Egy ezredes parancsot olvasott. Ez volt a pillanat, amikor 
a szív összeszorul, és elcsuklik a lélegzet. A kivégzésre 
rendelt katonák arra gondoltak: én is ott lehetnék a 
helyedben, pajtás. 

A fellobbanó torkolattüzet hamarabb lehetett látni, mint 
a dörrenést hallani. Fejek csuklottak le, karok csapódtak 
volna, de szorította őket a kötél. 


A kivezényelt katonaság arra figyelt, hogy a megjelentek 
sokaságában riadalom, tolongás támadt, mintha füzet 
hajlítana a szél. 

Klapka halálsápadt. 

Vezéri kalapját golyó verte le fejéről. 

Valahonnan a tömegből érkezett a lövés. Emberek 
kiáltoztak, ijedeztek, rohanók mutatták az irányt: arra 
futott a merénylő. 

Már senki sem törődött az élettelenül lógó emberekkel. A 
Cigánymező sokasága a merénylő után futott. 


36. 


A Katalin-erőd ódon falai között forróság dúlt a szívekben. 
Thaly Zsigmond gyűlésre hívta a hű tiszteket, mindazokat, 
akik beletartoztak a harci szövetségbe, amely Komárom 
megmentését tűzte ki céljául. A Temesvári doktor elleni 
sikertelen akció lehűtötte a lelkesülteket, egymást okolták 
a doktor szökéséért; úgy érezték, hogyha nem cselekszenek 
gyorsan, akkor menthetetlenül rosszra fordul Komárom 
sorsa! 

Thaly Zsigmond szenvedélytől átforrósodott hangon 
beszélt. Szavait visszaverték az öles falak. A lámpák fénye 
imbolygott. Világítani kellett, mert csak a kazamaták 
mélyében érezték magukat teljes biztonságban. A 
kazamatákban pedig sötét van. 

— Társaim! — kiáltotta. — Ezt a gyűlést azért hívattam 
össze, hogy felvázoljam önök előtt a teljesség rajzolatjával a 
jövendő képét. Nézzünk szembe bátran jelenlegi 
helyzetünkkel! 

Vagy harmincan lehettek a teremben. 

Nem sokan, de mégis elegendően, hogy valóra váltsák 
elképzelésüket. Harminc elszánt férfi nagy tettekre képes. 
És ők éppen a Klapka által vezetett kereket szerették volna 


megragadni, hogy abban az irányban haladjon a jövő, 
amelyet elképzeltek Komáromnak. 

Thaly folytatta: 

— A cigánymezei kivégzések azt mutatták, hogy nekünk 
van igazunk. Ezek a szerencsétlen katonák azért 
szökdösnek, mert már belefásultak a tétlenségbe. Nem 
lehet ilyen nagy katonai erőt tétlenségre kárhoztatni. 
Feladat kell a katonáknak. Hadsereg vagyon a kezünkben, 
és Klapka alkudozik. Miért? Mert a gyávaság befészkelte 
magát a szívekbe. Megadásról beszélni, amikor ütni 
tudunk, gyávaságra valló cselekedet. Hiszik-e a szavaimat? 
A férfiember azért férfi, hogy ne ismerje a megalkuvást. Aki 
fontolgat, latolgat, az mindig elveszett. Én Kossuth Lajostól 
tanultam a szenvedélyt, tőle sajátítottam el a hitet és az 
akarást. Mert ezt a kettőt tudni kell. Hinni a holnapban, és 
akarni a jövőt! 

Megállt a beszédben, és végigsimította homlokát. 
Izzadságcsöppeket törölt le idegességében, attól félt, hogy 
elvéti a beszéd fonalát. De máris tovább szőtte mondatait. 
Rögtönzött, mint Kossuth Lajos, a nagy példakép, pedig 
már két napja készült e beszéd elmondására. De előtte csak 
gondolatfoszlányai voltak, töredékes szavak jutottak az 
eszébe. Bízott a perc varázslatában. Mert amikor beszélni 
kezdett, csak az első mondatokat volt nehéz megtalálni, a 
többi már egymást követte. A szenvedély ilyenkor 
eluralkodott rajta. Gesztikulált, kezével segítette magát 
megértetni, hangjának árnyalataival adott jelentőséget 
egyes szavainak. Úgy, ahogy azt Kossuth Lajostól hallotta. 

— Én úgy akarom a jövőt, ahogy a kormányzó akarta. Én 
hiszek a holnapban. Hiszem, hogy a mi összetartozásunk 
megakadályozza Komárom elárultatását. Harmincezer 
ember áll fegyverben. És ez a harmincezer katona harcolni 
akar! Százszor inkább a harc, mint egyszer a megadás. 
Katonák vagyunk valamennyien: a mi eskünk mindhalálig 
szól. Nem lehetünk gyávák és megalkuvók. Nem lehetünk 
megalázkodók az ellenséggel szemben, amikor még lobog a 
szabadság zászlaja Komáromban, de fegyveresek küzdenek 


Péterváradon is. Harmincezer ember hatalmas erő! 
Megmutattuk ezt az augusztusi kitörésnél is. Ha akkor nem 
siet vissza Klapka Komárom biztos, óvó falai közé, akkor 
megostromolhattuk volna Bécset, bevehettük volna a 
gyorsaság lendületével a császárvárost, fellázíthattuk volna 
a bécsi diákságot, a forradalmi lelkületű népet, és a 
birodalom szívében dönthettük volna meg a zsarnokságot! 

Szavai gyújtanak és égetnek. 

Az arcok pirosak, a hallgatók pisszenés nélkül, 
visszafojtott lélegzettel figyelik minden szavát. Thaly 
Zsigmond e pillanatban a bosszúálló isten, aki tudja a jövő 
megváltoztatásának módját. 

—A katonák unják a tétlenséget — tér vissza a 
cigánymezei kivégzésekhez. — Ha annak a tíz szerencsétlen 
katonának azt mondtuk volna: itt a fegyver, menjünk az 
ellenségre, boldogan áldozták volna fel az életüket. De 
Klapka, lám, hiába ontja a magyar vért. Klapka tábornok 
az ellenséghez húz. Ezt tudomásul kell vennünk, 
akármennyire is szomorúsággal tölt el a tények 
tudomásulvétele. Fegyvert kell adni minden kézbe. Hiszen, 
barátaim — emelte még magasabbra hangját —, csodálatos 
lehetőség áll előttünk! Kiáltsuk ki a mi szeretett és 
kezünkben maradt hazánk földjén a szabad magyar 
csallóközi köztársaságot! Mutassuk meg a világnak, hogy 
Komáromban olyan lelkesült hazafiak élnek, akik a fél 
világgal szemben, az osztrák és a cári hadak ellenében is 
képesek megtartani az önálló államiság gondolatát, akik 
fennen tudják lobogtatni a magyar zászlót. Ez az egyetlen 
lehetőség a holnap megérésére. Ha Klapka tábornok nem 
vonja vissza tárgyalásait, ha oktalan módon az ellenség 
nagylelkűségében bizakodik, akkor félre kell őt és társait 
állítanunk! Határozzanak, uraim! — tárta szét kezét. 

— Éljen a csallóközi köztársaság! — kiáltotta valaki. 

A többiek lelkesen kiáltották rá: 

— Éljen! 

— Vivát Thaly Zsigmond! 

— Éljen a szabadság! 


— Éljen a köztársaság! 

Percekig zsongott a terem. Felszabadultak a visszafojtott 
érzések. A perc áhítata fénybe vonta a beszélőt. Thaly 
Zsigmond e pillanatban úgy érezte, hogy most érik be a 
lelkébe hintett mag, amelyet Kossuth vetett el hajdan. 
Méltónak érezte magát a nagy tanítóhoz, méltónak és 
felemelkedettnek. Ha itt lenne, és hallotta volna beszédét, 
bizonyos, hogy az ő bölcs és okos tekintetével csak 
bólogatna hozzá. 

— Határozzunk, uraim! — kiáltotta teljes hévvel. — 
Szavazzuk meg a csallóközi köztársaságot! Lelkesült 
pillanatok ezek, hiszen jövendőnk sorsáról határozunk. És 
higgyék el, uraim, barátaim, mi egy elvben azonosak, hogy 
ez a csallóközi köztársaság nem csak ábránd! Nagyon is 
megvalósítható elképzelés. Komárom hónapokig tarthatja 
még magát. Én mint erődítési igazgató vallom, hogy Európa 
legjobban felszerelt vára a mienk. Erődítményei akármilyen 
hosszú ostromot is kibírnának. Ha fel is kellene adni a 
külső védelmi vonalat, a belső vár, a csillagvár félesztendős 
ostromot is kibír. És Kossuth, a mi vezérünk bizonyosan 
nem hagy magunkra minket. Bízom benne, hogy meghallja 
a köztársaság kikiáltását, és cselekedni fog. A külföldre 
menekültekből majd légió szerveződik, a sáros, nehéz utak 
lehetetlenné teszik a vár elleni hadműveletet, s ha jön a 
tavasz, akkor megváltozhat a hadi helyzet. De ha minden el 
is veszne, ha nem tudnánk tartani állásainkat, még akkor 
is előttünk mint egyetlen végső lehetőség: átvágni az 
ostromgyűrűn, és megindulni délnek. Bizonyosan elérnénk 
a török határt. A harmincezer katona nagy része szabad 
földre jutna. Láthatják, barátaim, hogy sokféle lehetőség 
közül választhatunk, csak a megadás gondolatát kell 
kivetnünk örök időkre a szívünkből. 

— Vivát Thaly Zsigmond! 

— Éljen a csallóközi köztársaság! 

Az ódon kövek százszorosan verték vissza a kiáltásokat. 
Thaly folytatta: 

— A haditanács ülése hamarosan összeül. És tudom, hogy 


Haynau üzenete elutasító lesz. Akkor ott én a tiszturak 
nevében követelem a csallóközi köztársaság felállítását. Az 
önök feladata leszen, hogy a seregeknél szervezzék meg az 
elégedetlenkedőket. Ha kell, fegyverrel állítjuk félre Klapka 
tábornokot és az őt követőket. Fegyverrel szerzünk 
magunknak hatalmat. 

Kossuth-szakállas arca ragyogott. Az izzadságcseppek 
fénybe vonták arcát. Boldog volt és kimerült. 

— Aki a csallóközi köztársaság kikiáltása mellett vagyon, 
az seregeljen körém, barátaim. 

Valamennyien ott tolongtak Thaly Zsigmond alezredes 
körül. Vivátok, éljenek röpködtek a levegőben, szenvedélyes 
kiáltozás követte az elhangzottakat. Amiért eddig Thaly 
küzdött, harcolt, elérkezett a megvalósításhoz. A szép álom 
itt lebegett a fejük fölött. A Harci Szövetség elhatározása 
kimondatott. 

Már csak a megvalósítás maradt hátra. 

— Köszönöm a bizalmat, barátaim! Köszönöm ezt a boldog 
órát, amelyet lelkesültségük felejthetetlenné tett. Még ma 
megírom Kossuthnak a harci szövetség elhatározását. 
Külön futárral juttatom el hozzá határozatainkat. És 
kérjük, hogy munkálódjon nehéz óráiban is Komárom 
jövendőjéért. És bízhatunk, barátaim, hogy Kossuth Lajos 
mellénk áll. Amikor nemegyszer a jövőről beszélgettünk, a 
lelkemre kötötte, hogy jó harcosa legyek a magyar 
szabadság ügyének. Lelkem jobb fele diktálta az előbb 
elmondott szavakat. Ennek kell érvényt szereznünk, és 
akkor Komárom sorsa világítani fog az eljövendő 
századokban is. És ha kell, erővel is megakadályozzuk 
Klapka alkudozását. Mi üzenünk majd Haynaunak. Méltó 
választ kap fenyegetéseire. Fegyvereink feleinek majd 
pimaszkodásaira. Nyilvánvaló, hogy Haynau csak arra vár: 
Komárom megadja magát. Ha Komárom leteszi a fegyvert, 
a győztesek öldökölni fognak. Ahogyan elhangzott eddig is 
nemegyszer fenyegetéseikben. De a mi ellenállásunk 
szembeköpi a halált. Nem örülhet az ifjú császár. Nem 
tapsolhatnak a császári udvar pojácái. Amíg Komáromban 


él és hat a nemzeti hevület, addig Magyarország nincs 
eltiporva. Csak nem Magyarország leszen a mi világunk, 
hanem a csallóközi köztársaság. Érzitek, barátaim, hogy 
milyen zengése vagyon e szónak? A mi köztársaságunk 
teremtődött meg ezen a napon, ettől kezdve számítjuk az új 
élet születését. 

A Katalin-erőd kazamatájában magasra csapott a 
lelkesedés lángja: a jövőt beszélték meg lelkes szavakkal, 
kis csoportokban, mert különben nem tudták volna egymást 
megérteni. Hiszen mindenki egyszerre akart beszélni. 
Gyors katonai tervet készítettek, Thaly Zsigmond önként 
vállalkozókból kijelölte azt a nyolc embert, akinek feladata 
lesz letartóztatni Klapka tábornokot, ha nem hajlandó 
velük tartani, ha nem kívánja a csallóközi köztársaság 
hivatalos proklamálását. 

Egyre szebb színekkel festették a jövőt. 

A holnap rájuk mosolygott vágyaikban és terveikben, ha 
csak negyedrészét is valóra válthatták volna, máris beírják 
nevüket a hon történelmébe. Országvezetőknek képzelték 
magukat, s nem látták, hogy délibábot festenek a kazamata 
sötét egére. Dolgozott bennük az elhatározás nemes 
szenvedélye, amelyből kirekesztették a megfontoltságot, 
bölcsességet és realitást. Kossuthhoz mérték magukat 
valamennyien e percben, Kossuth országvezető politikáját 
akarták képviselni, amikor már nem volt ország, és nem 
lehetett politika sem. A bor mámora könnyelműségre 
szoktatja a férfiakat, de ez a mámor sokszorosa volt az 
alkohol mámorának. Kikapcsolta tudatukból a , másképpen 
is lehet" fogalmát, nem akarták tudomásul venni a való 
helyzetet, az ellenség számszerű fölényét, nem akarták 
elismerni Haynau katonai erejét. 

Országot akartak teremteni a semmiből, forradalmat 
akartak vívni akkor, amikor már csak a megadás 
lehetősége állt Komárom előtt. 

Thaly Zsigmond ezt mondta befejezésül: 

— Barátaim! Holnap kell a magunk javára billenteni a 
komáromi erőviszonyokat. A haditanács ülése után 


cselekszünk. Bizonyos vagyok benne, hogy Klapka tábornok 
nem áll el szándékától. Úgy vélem, hogy javaslatom, a 
csallóközi köztársaság kikiáltása sok katonát fog az 
oldalunkra állítani! — De ha sikertelenség kíséri 
próbálkozásunkat: cselekszünk a megbeszélés szerint. 
Bízhatnak bennem! 

A Katalin-erőd vastag falai közül nem szivárgott ki 
semmi hír. A katonák magukba zárták titkukat, mindenki a 
holnapi nap eseményeit várta. 


37. 


Fejérhegyesi akkor szánta el magát a cselekvésre, amikor 
az Arany Sas belső termében Flórián a Klapka-indulót 
dudorászta, és kioktatta a helyes viselkedés mikéntjéről. 
Nem bírta elviselni az oktatást, főleg nem a fiatalabbaktól. 
Tulajdonképpen úgy érezte, ha egyedül bízta volna meg 
Haynau a merénylet végrehajtásával, már rég túl lett volna 
rajta; Günther Flóriánban csupán az ellenőrző emberét 
látta, akit azért ültettek a nyakára, hogy felügyeljen rá, de 
a cselekvés az övé legyen. De akkor minek osztozzon a 
pénzen? Nyilvánvalóan nincs szüksége mankóra, Flóriánra, 
amikor egyedül is képes e vállalkozás véghezvitelére. 

Három tervet is kidolgozott csendes magányában. Mert 
naphosszat kitűnő búvóhelyet talált: leginkább csendes 
templomok hűvösében húzódott meg, itt elmélkedett a 
merénylet végrehajtásáról, majd napjainak többi részét 
szénaboglyák hűvösében heverte el, este pedig egy 
városszéli fogadóban lakott, ahol császári bankóval fizette 
meg ételét és szállását. 

A merénylet végrehajtásához a legkitűnőbb alkalomnak 
a cigánymezei kivégzés bizonyult. Amikor hallomást 
szerzett az ítéletek végrehajtásáról, elhatározta, hogy 
egyedül végez Klapkával. Bizonyos volt benne, hogy sikerül 


merénylete, mert a céllövésben mesternek tudta magát, a 
nagy tömeg pedig, úgy gondolta: elegendő fedezéket jelent 
számára. 

S a Cigánymezőn Fejérhegyesi is ott tolongott a 
sokadalomban. Kereste a lehetőséget, hogy minél közelebb 
kerüljön Klapkához. Persze ez nem ment könnyen, de a 
nagy tolongásban végül is sikerrel járt próbálkozása. A 
komáromi főtiszteket szűk folyosó választotta el a 
nézőközönségtől, nem olyan nagy azonban, hogy ez 
nehézséget jelentett volna  Fejérhegyesinek. Malaclopó 
köpenye alatt töltött pisztolyt szorongatott, s amikor a 
kivégzések legdrámaibb pillanatai következtek el, köpenye 
alól célba vette a tábornokot. Pisztolyát nem merte nyíltan 
elővenni, félt, hogy mielőtt tettét elköveti, leleplezik. S 
különben is, Fejérhegyesi élni akart. Nagyon is szeretett 
volna élni, a császáriak pénzén új életet kezdeni itt vagy 
bárhol másutt a világon. 

A kivégzési sortűz alatt dörrent az ő pisztolya is. Mivel a 
tolongók szélén állott, közel a katonák csoportjához, 
majdnem eredménnyel járt kísérlete. Klapka tábornok 
kalapja messze repült, s a hirtelen zsinatolásban, 
megrémülve a veszélytől, ő kiabálta először: , Rálőttek a 
tábornokra"! S a már bolyduló tömegben könnyű volt 
egérutat nyernie. Persze kiáltozott, hogy arra futott a 
gazember, s mivel mindenki futott, egyszer csak lemaradt, 
pisztolyát óvatosan már előbb elhagyta egy arra alkalmas 
pillanatban. Fejérhegyesi később bosszúsan látta, hogy 
lövése nem sebezte meg a tábornokot. 

A sikertelen merénylet nem vette el kedvét az újabb 
próbálkozástól. Második tervét gondosabban készítette elő. 
Az éjszaka könnyűszerrel átment a védvonalon, csak azért, 
hogy reggel a városba igyekvők közé kerülhessen. Jól 
emlékezett Temesvári doktor szavaira: a városba bejövők a 
tábornok háza elé kísértetnek. Ha nem sikerült a 
cigánymezei merénylet, még mindig sikerre számíthat hát 
Klapka háza előtt. 

E szerint cselekedett. 


Minden úgy ment, ahogyan elképzelte. Vándorló árusnak 
adta ki magát, akinek áruját elvették a császáriak, és most 
segedelmet és bátorítást kér holmi ismeretlen komáromi 
kalmártársaktól. Vagy ötvenen gyülekeztek össze a 
tábornoki ház előtt. Két katona kísérte ide menetüket. Elég 
szedett-vedett volt társaságuk. Komáromba menekülő 
idegenek a veszendő országból, kereskedők, Pestre igyekvő 
utasok, ide-oda utazgató kétségbeesett szülők. Volt, aki fiát 
kereste, asszony a férje után jött, mert úgy hallotta, hogy 
Komáromban harcol. És a jó hírt hallók — mert a jó hír 
hamar szétfutott az országban — mind ide igyekeztek, mert 
Komárom volt a mentsvár Magyarországon, Komárom volt 
a béke szigete, Komáromban reménykedtek az ide 
menekülők. 

A tábornoki ház a csillagvárban volt. 

Itt fogadta Klapka György minden reggel kilenc órakor 
az eléje vezetetteket. Ezzel kezdte napját, ez volt első 
nyilvános teendője. Mert egyébként hajnali négykor kelt, 
terveket tanulmányozott, naplóját írta, alaposan készült a 
Haynauval történő összecsapásra. 

Kilenc előtt pár perccel Kosztolányi Móric ezredes 
jelentkezett kihallgatásra. 


—A tábornok úr — állta útját Prágai alezredes, a 
generális főhadsegéde — most nem ér rá! 
— Halaszthatatlan ügyben érkeztem! -—- mondta az 


ezredes. — Ez mindennél előbbre való! 

A főhadsegéd jelentette a dolgot, s ennek ellenére sokára 
nyílt meg a tábornoki szállás ajtaja. Végül szemtől szemben 
állottak. 

— Mit kíván jelenteni ezredes úr? 

— Csak négyszemközt mondhatom meg, tábornok uram. 

— Bitte... bitte — nyitotta ki fogadószobája ajtaját a 
tábornok —, kérem, Prágai alezredes úr, addig jelentse az 
embereknek, hogy várakozniuk kell. 

Kosztolányi Móric ezredes már tegnap szeretett volna 
jelentést tenni arról, hogy Thaly Zsigmond le akarta 
tartóztatni Temesvári doktort, de a merénylet utáni 


felfordulásban erre nem volt lehetősége. 

Klapka csöndben hallgatta végig a jelentést. 

— Ja, ja... tehát Temesvári és Thaly. Érdekes ügy ez. Van 
hallomásom arról, hogy Thaly Zsigmond elégedetlen az én 
vezetésemmel. A legutóbbi haditanács ülésén is 
megengedhetetlen hangot használt. Amikor a hadigőzössel 
Esztergom alá látogattunk, egyedül ő maradt távol a 
haditanács tagjai közül. Pedig kár érte, derék tiszt, de 
elvakult ember. 

Kosztolányi ezredes tovább sorolta értesüléseit: 

— Valami szövetséget emlegetett Temesvári doktor. Igen, 
emlékszem már, a Komárom Szabadságáért Harcolók 
Szövetségét, most már bizonyosan emlékszem. Egyébként 
maga Temesvári András jött volna jelentést tenni a 
történtekről, de jobbnak láttam, ha otthon marad az új- 
szőnyi táborban. Elfoglaltattam, munkát adtam néki, orvosi 
feladatot. Szemmel láthatóan örömmel vette a megbízást. 
Az én véleményem az, tábornok úr, hogy nem szabad 
megengedni az ilyen atrocitásokat a katonák között. Nem 
lehet joga senkinek a másik üldözése. Választott 
bíróságunk vagyon erre a célra, érvényt kell szerezni e 
rendeletnek. Igazam van, tábornok úr? 

—-A ma délutáni haditanács ülésén találkozni fogok 
Thaly alezredessel — jelentette ki Klapka -, majd ott, 
jawohl, igenis, ott szedem én ráncba a renitenskedőt. 
Egyébként mi újság Új-Szőnyben? 

— Semmi különösebb, tábornok úr! A katonák 
szeretnének már bizonyosat tudni a tárgyalásokról. Nehéz 
őket féken tartani. Nem tudom, hogy a tegnapi cigánymezei 
kivégzés eredményre vezet-e. Mindenesetre elítélő 
hangokat hallottam a keménységről. 

— Viszont ezentúl nem szökdösnek tovább honvédeink. És 
ez volt a kivégzések célja. Néha nem szabad lágy szívűnek 
mutatkozni, ezredes úr! 

A csillagvár kapujánál őrség ügyelt a rendre. Az udvaron 
felszerszámozott lovak. A tábornok készül kilovagolni a 
szemle után. De már nem sok ideje maradt az éjszaka és a 


hajnalban beszököttek kihallgatására. 

Együtt lépett ki a házból Kosztolányi ezredessel. 

— Hát... még egyszer... bitte, ezredes uram — búcsúzott a 
hírhozótól —, auf Wiedersehen! 

— A délutáni viszontlátásig, tábornok úr. 

Fejérhegyesi közel állt a lovakhoz. Eredetileg más 
szándékot — hordozott szívében, de hirtelen jött 
elhatározásból megváltoztatta tervét. Négy-öt ugrással a 
lovaknál termett. A tábornok és az ezredes dermedten 
figyelte a pillanatok alatt lejátszódó eseményt. A kapuőrség 
kifelé ügyelt. A kihallgatásra várakozók azt hitték, a 
kalmár megbolondult. Mert a várakozás szünetében sokat 
beszélgettek egymással, s mivel több órája együtt voltak, 
tudtak már egyet s mást egymásról. 

— Hééé! — kiáltottak Fejérhegyesire, aki egy ügyes 
mozdulattal fent termett az egyik ló nyergében. Mindenki 
azt hitte: vakmerő lókötés szemtanúi, s nem is hitték, hogy 
az ügy másfelé is fordulhat. Mert a kalmár fent a lóháton 
pisztolyt rántott. Abban a pillanatban lőtt a tábornokra, 
amikor a ló a hirtelen szorítástól nyílként szökkent előre. A 
golyó elsüvített a tábornok mellett, s a kicsit hátrább álló 
Kosztolányi ezredes vállát találta. 

— Meglőtt a gazember! — kapott vállához Kosztolányi. 

— Őrség! — kiáltozták. 

De a kapunál állók csak azt látták, hogy elzúg mellettük 
a vágtató lovas. Mire üldözőbe vehették, már messzire járt. 

— Súlyos a sebe, ezredes úr? 

— Küldessen Temesvári doktorért, tábornok úr! 


A tábornoki kihallgatás elmaradt. A városba 
érkezetteket Assermann Ferenc rövid úton faggatta ki 
arról, hogy mit tudnak a megszökött kalmárról, miután elég 
jó személyleírást adtak az elillantról, a várparancsnok 
reménykedve jelentette a megtudtakat tábornokának. 

Fejérhegyesi most sem látta, hogy golyója kit talált. 
Remélte, hogy Klapkát érte a lövés. Mindenesetre a szerzett 
lótól hamar megszabadult, rávert farára, s visszaküldte a 
városba. Minek kellett volna neki az árulkodó jószág? Ő 
maga a Barátok templomába menekült. 

A hűs csöndben a Megfeszített előtt térdelt. 

Fejérhegyesi régen nem imádkozott. Saját istenéhez sem 
tudott könyörgő szavakat küldeni, hogyan imádkozott volna 
ahhoz, akivel még sohasem beszélt. 


38. 


Már több mint fél évszázada annak, hogy télvíz idején, a 
hóba fulladt Komáromban olyan lámpást gyújtottak a 
diákok, amely azóta sem aludt ki a Duna menti városban. 
Az öreg iskolában számon tartják az évszámot, az 1792-es 
esztendőt, amikor eljövén februárius, nagy napra 
készülődtek a diákok. Ugyanis más iskolák példája nyomán 
elhatároztatott, hogy önmaguk művelésére, a városi 
polgárság okulására, de főképpen a szép magyar szó 
elterjesztésére komédiát kívánnak előadni a diák urak, 
kicsinyek és nagyok, hogy bemutassák, milyen is az a híres 
mulatság, amelyben oly régóta örömét leli már Bécs városa, 
az olasz föld polgársága, Párizs vidám népe s szerte 
Európában mindenfelé a törekvő, szépre szomjas nézők 
sokasága. A színház világító lámpása először 1792. február 
14-én ragyogott fel az öreg iskolában, nem is tudván az 
előadásra készülők, hogy olyan fényt gyújtanak meg, amely 


soha többé ki nem alszik Komáromban; sőt terjedni fog 
szerte a hazában, évről évre mind több és több mulatságot 
adván diákoknak és színészeknek, a maguk hitén 
lelkesedőknek és a másokat lelkesítőknek. 

Francia, olasz és osztrák példáról eleget hallottak 
előadás előtt a komáromi diákok, de volt tudomásuk az 
eperjesi kollégistákról is, akik már az 1600-as esztendők 
vége felé okulásos erkölcsi iskolai drc-ámákban adták jelét 
tudásuknak, tehetségüknek, színészi készségüknek és 
mulattató örvendezésüknek, s amely mindez e naptól 
kezdve Komáromban is polgárjogot nyert. 

Persze minderről Pázmán Mihálynak nem sok tudomása 
volt, amikor oly sokfelé járván az országot, e háborús 
időkben kisded társulatával Komáromba érkezett. Azt csak 
az évkönyvek őrizték meg az utódok nemesedésére, hogy 
azon a régi februári napon szívderítő komédiát adtak elő a 
komáromi diákok egy öreg fösvény úrról; azt viszont már 
Pázmán Mihály direktor úr is tudta, hogy e század első 
évtizede után, 1811. május 8-án Benke József úr 
színitársulata ismertette meg Komárom polgáraival az igazi 
színházat, amely deríti a közönséget, és mulattatja a 
fiatalságot, példát mutat, és jóra lelkesít, nevetést fakaszt, 
és bánatot terít az arcokra. Az első igazi színházi előadás, 
amit már nem tudatlan iskolai diákok, hanem sokat 
próbált, tapasztalt komédiások játszottak Komáromban, 
vérbő komédia volt, Kotzebue színműve, amelyet Benke 
József úr magyarított, s alkalmazott saját színpadára. 

És ettől kezdve egymás után szerepeltek a komáromi 
színpadokon a legjobb színiigazgatók: 1819—1820-ban a 
híres Kilényi Dávid nyitotta meg a sort, majd őt követte 
Abdai Sándor, Balogh István, Ujfalussi Sándor, Komlósi 
Ferenc, Tóth István társulata, s persze az elődök után itt 
van Pázmán Mihály úr daltársulata is, amely a legnehezebb 
időkben vállalta az örömfakasztás nemes művészetét 
Komárom kereskedővárosában. 

Pázmán Mihály úr nagy földet bejárt férfi, ismeri a hont, 
még Erdélyországot is; bekukkantván oda is társulatával, 


mindenütt hintvén a vidámságot, örömet; a magyar szó 
megbecsülését kérvén csupán ellenértékként, no meg 
élelmiszert az  adakozóktól a színitársulat férfi- és 
hölgytagjai számára. Mert a teátristák nem voltak bőven 
eleresztve pénz dolgában, s ezért ha egy-egy helyen jobban 
megbecsülték őket, ide mindig szívesen tértek vissza évek 
múltán is. 

És Komáromban mindig szerették a színészeket. 

Pázmán Mihály úr és társulata nem először játszott e 
szép városkában, így hát szívesen hajlottak a 
városparancsnokság szavára, amikor üzenet ment értük, 
hogy a nehéz időkben is mulattassák a népet a , Csirke 
kert"-i teátrumban. Itt volt a színészek hajléka, megfelelő 
felszereléssel, tágas színpaddal, nagy nézőtérrel és sok-sok 
világító lámpással. 

És Pázmán Mihály nagy büszkén viselte színészi 
hivatását. Amikor megjelent Klapka tábornok előtt 1849. 
július 18-án, a generális örömmel fogadta. 

— Tábornok úr — ajánlotta magát Klapka előtt széles 
meghajlással, mintha a közönségnek akarta volna 
bemutatni önmagát -, van szerencsém bemutatkozni: 
pázmándi Pázmán Mihály direktor, a komáromi jeles 
teátrum igazgatója vagyok. 

— Bitte — kínálta hellyel a tábornok -, bitte, Herr 
Direktor, van szerencsém önt ismerni. Láttam már játszani 
itt és Temesvárott is. 

Pázmán Mihály színpadra termett egyéniség. 
Megjelenése, termete, éles, villogó tekintete, állandóan 
változó arca a színpadra predesztinálta, s gyerekkora óta éli 
a színészek nehéz-keserves életét. Ruházata elütött a 
polgárokétól, s ezt Klapka azonnal megállapította: színes, 
könnyed, úrias bársonykabátjához rikítóan sárga feszes 
pantallót viselt, bőrét finoman púderozta, s ahol szükség 
volt, még pirosítót is kent arcára. 

— És Pest városában, tábornok úr? Ó, be kár, hogy Pesten 
nem élvezhette művészetemet, mert én már Pesten is 
játsztam ám! — derült fel az arca. — Ó, hogy tartóztattak 


maradásra, de tudja méltóságod, hogy van a magamfajta 
szabad farkas, nem nekem való a főváros. Én a vidékért 
lelkesedem, a jövésért-menésért, az az én világom, nem az 
egy helyben ülés. , Megyeri, van-e ki e nevet nem ismeri?" 
Bocsásson meg, tábornok úr, hogy jeles poétánk, Petőfi 
verséből idézek, de ez a szóban forgó Megyeri úr is, aki a 
legnagyobbak közül való, bizony, ő is hányszor mondta: 
, Mihály, a te hangoddal én megríkatnám Pest összes 
dámáit..." De hát én a magyar vidékért áldozom fel 
tehetségemet, feleségemmel együtt. 

— Bitte... Pázmán uram, bitte, én magam is lelkes híve 
vagyok a magyar teátrumnak, de ha szabad kérdeznem, 
hogy... 

— Igenis, tábornok úr, persze, hogy ezzel kellett volna 
kezdenem. Már megbocsásson, hogy nem tettem az asztalra 
az első pillanatban a súlyos érvemet, de mi színészek 
szeretjük felépíteni a szerepléseinket. Előbb a könnyebb, 
vidámabb, semmitmondóbb részek következnek, s azután 
csap elő a drámai csúcs, ó, megbocsátja, ugye, 
szertelenségemet és udvariatlanságomat, tábornok úr, de 
mi, lelkes magyar komáromi színészek, mi, akik annyit 
éheztünk és fáztunk, akiknek oly sokszor nem jutott egy 
betevő falat sem, mi úgy gondoltuk, hogy felajánljuk 
szerény ajándékunkat a magyar honvédseregnek. Íme, ez a 
társulat egész vagyona, számoltassa meg e zacskóban 
hozott pénzt, de egészen pontosan tudom magam is, mert 
tegnap a társulat minden tagja előtt számláltatott meg, 
kérem tisztelettel, és ez annyi mint: 117 pengőforint és 47 
krajcár. 

Es letette a tábornok elé a zacskó pénzt. 

Klapka nem szereti a könnyes jeleneteket, ritkán 
érzékenyedik el, de meghatotta a színészek ajándéka. És 
arra gondolt, legyen akármi a magyar szabadságharc sorsa, 
de — az bizonyos, rengeteget tett a magyarság 
fentmaradásáért. Egységes nemzetté kovácsolta a széthulló 
erőket, megmutatta, hogy a nemzeti lelkesedés láza az 
összefogás legméltóbb kovásza. Ekkor ébredt föl újult erővel 


az erdélyi magyarságban is az anyaországhoz való tartozás 
nemes érzése, s lám, itt Komáromban valamennyien, 
német, cseh, szlovák, szerb vagy akármilyen náció 
gyermekei is, most érzik égetőnek és forrónak a 
magyarsághoz való tartozásukat. Klapka tábornok 
egyébként is néhány napja számolta össze, hogy 
seregtisztjei közül legalább a fele idegen nevet visel, de 
tudja már ő, hogy nem a név számít, hanem az érzés, a 
cselekedet, nem a külső, hanem az érzelmek áradása. 

— Köszönöm, nagyon köszönöm önöknek - mondta 
zavartan —, nem is tudom, hogyan háláljam meg ezt a 
nagylelkűséget. De hiszen ez egész vagyon! Ha jól 
számolom, kitelne értékéből vagy két teljes birkanyáj. Ezt a 
gavallériát! Ezentúl, viszonzásul, magam is időt szakítok 
minden egyes bemutatójukra. A legjobb páholyt kérem és a 
legdrágábbat. De nem ingyen ám! 

Pázmán direktor arca ragyogott a boldogságtól. De 
amikor a tábornok már elbocsátotta volna, még nem 
mozdult. Csak állt, és benyúlt a zsebébe, s kivett belőle egy 
csillogó aranyat. 

— Végezetül — hajolt meg szertartásosan — engedje meg, 
tábornok úr, hogy ezt az aranyat is letegyem asztalára. Ez 
az én pesti vendégjátékom egyetlen emléke. Eddig, ha 
elővettem ezt az aranyat, magam is meghatódtam. Micsoda 
siker volt, kérem! És milyen lelkes fogadtatás. Még a 
kritika is megemlítette másnap a nevemet. A pesti kritika, 
tábornok úr! Hajaj, régen volt, már majdnem hét 
esztendeje. 1842. október 5-én! Igen, erre is emlékszem, ez a 
dátum tartotta bennem a lelket a nehéz hónapokban. De ez 
az arany ugyan mire lenne jó nekem? A honvédeink még 
hasznát vehetik. Ez minden, amit adni tudunk, ez és semmi 
több! De teljes szívvel adjuk, tábornok úr! És örömmel 
várjuk a színházban, ígérem, hogy úgy játszunk, ahogyan 
csak a katonáknak szoktunk játszani. Eppen most volt egy 
újabb bemutatónk, nem tudom, hallott-e róla a tábornok úr. 
De vagyon az én társulatomnál egy honvédtüzér, az ön 
seregében pedig egy színész. Ugy bizony, Futó János úr 


színész és honvédtüzér, kár, hogy nem találkozott még vele, 
tábornok úr, mert rendkívüli képességekkel rendelkezik. 
Beállt honvédnak, de esténként a színházban játszik, 
persze csak kisebb szerepeket, de azért, kérem, 
nagyreményű teátrista. Még sokra viheti. 

Klapka érdeklődéssel hallgatta  Pázmán Mihály 
szóáradatát. Az asztalon heverő arany után nyúlt. Rajta a 
császár képe. Nem a németek, hanem a franciák császára. 
A nagy Napóleon! Szép, nemes vésete alig kopott meg. 
Játszott vele.  Leejtette az asztalon álló márvány 
tintatartóra, és élvezte csengését. 

— Futó János? — kapta föl a fejét a tábornok. — Futó 
János? — gondolkozott. — Nem olvastam én ezt a nevet már 
valahol? 

— Mi írjuk színlapjainkat — bátortalanodott meg az 
igazgató hangja —, talán azon. 

— Nem! Hopp, megvan! A Komáromi Lapokban! Itt van 
ni. Azazhogy, hol is van? Bitte... — mondta zavartan, s lázas 
keresésbe kezdett. — Igen, ni, itt van már, a vasárnapi 
számban. Mert jó ám a memóriám. Ez az! 

Hangosan olvasta: 

— Pázmán Mihály igazgatósága alatti — neve említésekor 
elmosolyodott az igazgató, s Klapka fejbólintással jelezte, 
hogy örvendezik a hírnek — színésztársaság által adatik: 
Budavár visszavétele az osztrákoktól. Eredeti történeti 
színmű 3 szakaszban. írta: Futó János honvédtüzér. Itt van 
ni — hajtotta össze az újságot a tábornok —, tudtam, hogy 
emlékszem rá. És lelkesítő a játék? — fordult szeretettel az 
őszvert színészhez. — Mert akkor magam is megtekintem. 
És egymás után kirendelem a  honvédeinket is 
színházlátogatásra — emelte fel hangját. — Természetesen — 
tette hozzá — az én költségemen. Ez a legkevesebb, amit 
tehetek önökért, komáromi magyar színészekért. 

Ennek már majdnem két hónapja. 

És azóta egyre többször van telt háza a direktor úrnak, 
mert a tábornok állja a szavát. Igaz, az aranyat talán 
sajnálja néha Pázmán úr, de hát a régi dicsőség mit sem ér, 


ha nem fényezi napról napra újabbal. És a színpadon olyan 
sikert arat Pázmán Mihály úr, amikor megjelenik Görgey 
maszkjában, hogy percekig áll az előadás, tapsol a 
közönség, vivátolnak a nézők megállás nélkül. És nem ez a 
legnagyobb dolog egy színész életében? 


39. 


Thaly Zsigmond alezredes egyáltalában nem örvendett, 
amikor a , Csirke kert"-i színházhoz érve Pázmán Mihály 
direktor úrba ütközött. Nem mintha nem szerette volna az 
igazgatót, hiszen becsülte művészetét, nemegyszer együtt is 
kvaterkáztak; szerette a színész szép hangját, mert amikor 
Pázmán Mihály énekbe kapott, mindenki reá figyelt. De 
most sietett, éppen csak fertályórája volt Fanni számára is. 
Hanem a direktortól könnyen nem szabadulhatott. 

— Éljenek a mi derék honvédeink, alezredes uram! — 
köszönt rá nagy vígan az igazgató. — Éljenek valamennyien! 

— És kegyelmetek is — adta vissza a köszöntést illő módon 
a katonatiszt. — Nem tudja kegyelmed, hogy Fannit itt 
találom-e? 

— Hogy Fannit-e? Nemcsak Fannit, hanem mindenkit, 
hiszen most vagyon a holnap esti előadás főpróbája, és 
mindenki a fedélzeten, azazhogy pardon, alezredes uram, 
mindenki a színpadon vagyon. Csak hűtőzködni jöttem ki 
magam is, jó levegőt szívni — szabadkozott a színigazgató, 
de Thaly Zsigmond jól látta, hogy butykos szorong a 
zsebében, szép, zöld cserép, amelyben jófajta pálinka 
kotyog. S annyira már ismerte az igazgatót, hogy 
napközben sem vonja meg magától a kisüsti pálinkát, 
amelyet azonnal elárul a lehelete is. És ez a legbiztosabb 
módja az ivásnak, kijön hűtőzködni egy pillanatra, s 
egyedül csókolgatja a butella száját. 

Harapós kedvében volt az alezredes, mert egy bankót 


vett elő, s mérgesen ráförmedt a derék színigazgatóra: 

— No, kegyelmed, Pázmán Mihály, ezt a bankót az 
egészségemre megihatja, de azonnal fusson be Fanni 
kisasszonyért, mivelhogy nekem most nincs időm 
végigvárni kegyelmetek próbáját. Viszont beszédem van 
vele, méghozzá sürgősen. 

— Ilyenkor? — csodálkozott az igazgató. 

— Most, azonnal! 

A katonás hang annyira megrémisztette Pázmán 
direktor urat, hogy zavarában Thaly alezredes kezébe 
nyomta a buteliát. 

— Őrizze addig kegyelmed, amíg megyek, s ideteremtem 
Fanni kisasszonyt — mondta, s máris eltűnt a színházba 
vezető kisajtó mögött. 

Thaly nem kedvelte a pálinkát, de a szép, zöldmázas 
butellát örömmel forgatta kezében. Látott már másoknál is 
ilyet, vásározó fazekasok árulják, és sokan is vásárolják. 
Előnye, hogy zsebben is elfér, hűtve tartja a pálinkát 
nyáridőn, márpedig köztudomású, hogy melegen nem jó a 
pálinka, s igazi férfi nem is férfi pálinka nélkül. 

Megforgatta s csodálkozva olvasta oldalán a feliratot: 

Pázmán Mihály 

csinos butellája. 

Mezőtúron készült 

a számára. 

Elcsalni ezt 

ne próbáld, hasztalan fárasz- 
tod a szád, mert nagyon ked- 
vemre való, 

vigyen el innen 

a manó! 

S rajta volt a csinálás ideje is szép, vésett számokkal: 
1839. Az évszám alatt margaréta pipiskedett, megtöltve a 
butella mezejét, s az érett zöld szín pompázott a napon. 

Már-már ott tartott, hogy bele is kóstol, amikor Pázmán 
Mihály megjelent, karján Fanni kisasszonnyal. 

— Ígéretem szerint — hajolt meg nagy gráciával a direktor 


— engedélyeztem a kisasszonynak egy fertályórát. De 
kérem, alezredes úr, fogja ám rövidre a mondandóját, mert 
még a ma esti előadásra is felkészülünk; azt ígérte Klapka 
tábornok úr, hogy ma, a haditanácsi ülés után tiszteletét 
teszi a színházban vezérkarával egyetemben. És akkor újra 
üdvözölhetem kegyelmedet is, meglátja majd, barátom, 
olyan  görögtüzet varázsolunk a színpadra, amilyet 
Görgeyék is megirigyelhettek volna, amikor Budavárát 
dicsőséggel bevették. Merthogy el ne felejtsem, ma este 
Futó János kedves barátom, színitársulatom ékességének 
darabja — megyen, a Budavár visszavétele három 
szakaszban... 

Nehezen lehetett eltávolítani Pázmán direktort. 

Végre kettesben maradtak. 

— Fanni — ölelte át a férfi. 

— Ne itt, meglátnak — húzódott el a színésznő, s perdült 
egyet, de csak azért, hogy a férfi észrevegye szép, színpadi 
öltözetét. A nő földig érő, nemesi ruhát viselt, sok-sok 
dísszel, zsinórral, hozzá virágos kalapot, amely egészen 
beborította a fejét. Ahogy megállt a férfi előtt, szép volt és 
kívánatos. De az alezredes most nem akarta észrevenni 
Fanni szépségét. Szeme vak lett a látásra, szája nem nyílt 
bókolásra. 

— Fanni — kiáltotta haraggal —, most felejtse el egy 
minutára, hogy színésznő! 

A nő csodálkozva nézett szerelmesére. 

— Valami baj van, Zsiga lelkem? 

— Nem, semmi baj — mondta zavartan a férfi. 

— Hát akkor? 

— Kegyelmed nő, s nem érti a férfiak dolgát. Nagy dolgok 
vannak készülőben. Ma délután ül össze újabb határozatra 
a haditanács. 

— És? 

— És én búcsúzni jöttem, Fanni. 

— Búcsúzni? Hová megy kegyelmed? 

— Jaj, de nehezen akar megérteni engem! 

— Hát kegyelmed nem leszen itt ma este? Pedig olyan 


szép leszek, meglátja kegyelmed. Én elhatároztam, hogy ma 
este csakis kegyelmednek játszom. A direktor lelkére 
kötöttem, hogy hová ültesse kegyelmedet, és én minden 
szavammal majd... 

— Szeretsz, Fanni? 

— Kegyelmed kérdezi? 

— Hallani akarom. 

— Persze hogy szeretem, Zsiga lelkem, de hát mi van 
kegyelmeddel? Ezért futott ide, a , Csirke kert"-be, mert 
eddig ezt talán nem tudta? 

— Jaj, dehogyis azért... illetve éppen hogy ezért... De hát 
kegyelmed előtt nincs titkom... 

— Legyen most is őszinte, Zsiga. 

— Fanni — ölelte át a férfi —, valaki nem leszen itt ma este 
a színházban. 

— Ki nem lesz itt? Milyen rejtélyről beszél kegyelmed? S 
ki lesz az a valaki? 

— Klapka vagy én! 

— Szolgálat? 

— Hát csakugyan nem ért? Jól vagyon, mindent 
elmondok, mert nem bírom magamban tartani. És ha 
szeretsz — tért át újra a tegezésre —, akkor meg is érted. 

Egyszer tegezte, egyszer magázta Fannit. A meghitt 
szerelmi pillanatokban csak a legbizalmasabb 
megszólítással hívták egymást. Fanni egyébként mindig 
kellő tisztelettel, három lépést tartva szólította a férfit. 

— Hát mi a baj, lelkem? 

— Ugye, beszéltem már neked, Fanni, a Komárom 
Szabadságáért Harcolók Szövetségéről? 

— Igen, azt hiszem... 

— Itt most vérre szóló alkudozás megyen a város és a vár 
átadásáról. Mi határoztunk. Nem adjuk át a várost. A mi 
szövetségünk... 

— Kegyelmetek talán összeesküvést szőnek a tábornok 
ellen? 

— Csak védekezünk. 

— Ezért hát ez a rejtélyes kijelentés a mai estéről? Vagy a 


tábornok, vagy kegyelmed? De hát ez rettenetes — sírta el 
magát a nő. — Miért ez a széthúzás, Zsiga lelkem? Én nem 
értem a férfilelket, kegyelmedet sem értem, pedig úgy 
szeretnék együtt röpülni kegyelmed gondolataival, de hát 
úgy látszik, hogy a szegény teátrista színésznő gondolatai 
messze elmaradnak kegyelmed gondolataitól. Miért kell 
széthúzást teremteni, amikor össze kellene fogni, nekünk, 
maroknyi maradéknak... Feleljen, Zsiga lelkem! 

— Kegyelmed színésznő, és nem tudja megérteni a 
hazáját féltő férfiakat. A szövetségünk határozott. És ha 
Klapka tábornok nem enged... 

Fanni megállt. Eddig sétáltak a gyepen. A feketerigók 
vadul kiabáltak rájuk, cinkék röpködtek, s fecskék 
csiviteltek. Zengett a liget. A , Csirke kert" szelíd mókusai a 
füvön futkostak, de ők rájuk sem hederítettek. 

A színésznő szembefordult a férfival. 

-— Én eddig kegyelmed minden lépését óvtam és 
vigyáztam. S hittem kegyelmednek, Zsiga lelkem. De most 
már kétlem, hogy Temesvári András bűnös lenne. 

— Honnan tud kegyelmed Temesvári András ügyéről? 

— Ó, hát ilyen balga az alezredes úr? Meg akar öletni 
valakit, és azt hiszi, nem fut szét a híre? Ha tudni akarja, 
éppen Friebeisz szerkesztő úr hozta meg a hírt... 

— Megtiltottam, hogy fogadja azt az újdondászt. 

—-Nem is fogadtam, de találkoztam vele. És 
elszörnyülködte a hírt. S ha én tudom, lehet, hogy Klapka 
tábornok is tudja. Sőt, bizonyos vagyok benne, hogy hallott 
róla. Zsiga lelkem, nagyon kérem, követelem, könyörgök 
kegyelmednek, hogy ne csináljon meggondolatlanságot. Ne 
akarja kihívni maga ellen a sors haragját. Miért akar 
mindenáron összeütközni a felsőbbséggel? Hagyja a 
tábornokra, ami az ő dolga. Kegyelmed álmodozó. Erről 
sohasem beszéltem, de egyszer meg kell tudni végre 
valakitől. Álmodozó és rajongó. Kossuth rajongója, és azt 
álmodja, hogy az elfutott országkormányzó helyett 
kegyelmednek kell megváltania az országot. Ébredjen föl, 
Zsiga lelkem. Én úgy óvom, féltem, szeretem kegyelmedet. 


Nem elég ez? 

Thaly Zsigmond átölelte Fannit. 

— Rémeket látsz, szerelmesem. És kérlek, ne is próbálj 
visszafordítani az utamból A mi sorsunk előre 
elrendeltetett. Amint az országé is. Meg vagyon írva... 

— Csak azt ne mondja kegyelmed — vágott közbe a nő —, 
hogy a csillagokban, vagy a Bibliában van megírva az 
ember sorsa. Mert én már hallottam valami ilyesmiről a 
színpadon. De kegyelmetek az élet színpadán játszanak... 
És az egészen más, mint a színpad világa... 

— Mennem kell — mondta a férfi. 

— Tegyen ígéretet. 

— Nem tehetek. 

— Akarom. 

— Akkor sem! 

— Könyörgök kegyelmednek, lelkem Zsigám. 

A színház előtt Pázmán Mihály türelmetlenül topogott. 
Messziről integetett feléjük. 

— Mennem kell - szaporázta lépteit Fanni. 

— Menjen csak, siessen vissza a színházba — küldte az 
alezredes. — De ígérje meg, hogy akármi történjék is... 

— Megígérem... 

— Azt sem tudja, hogy mit kérek kegyelmedtől. 

—- Én ne tudnám? Jaj, Zsiga, a szerelem nem attól 
szerelem, hogy miképpen cselekszik a másik. A szerelem, a 
féltés, a szeretés öröme benne van a lelkünkben. Akár 
akarom, akár nem, nekem szeretnem kell kegyelmedet. 
Mert így szerettem meg, ilyen lelkesültnek, rajongónak, 
forrófejűnek, kedvesnek, meggondolatlannak és kemény 
szívűnek. Kegyelmed sohasem gondol másra, mindig csak 
önmagára. És én azért szeretem, Zsiga lelkem. Ha ezt 
akarta hallani, nos, meghallotta. Elégedett? 

— Ne ítéljen el, Fanni. 

— Én és az ítélet! önmagunkat ítéljük el mindig, és ez a 
legrosszabb. Egyszer kegyelmed is ítéletet tart önmaga 
fölött, és én ettől félek a legjobban. Hogy nem bírja majd el 
a saját maga ítéletét. Hiszi ezt, alezredes úr? 


— Nem hiszek ebben, Fanni. 

— Ne tegyen ígéretet, hogy nem mond ítéletet tettei fölött. 
Búcsúznom kell. Csak azt fogadja meg, hogy becsülettel 
cselekszik, lelkem Zsiga. 

— Becsületet említ, Fanni? Megígérhetem. Az én lelkem 
becsülete szerint cselekszem már évek óta. Álmodozónak 
tart, mert Kossuth híve vagyok mindhalálig. Én az általam 
mutatott becsület útján haladok előre. És ez bizonyosan 
más, mint mondjuk Görgeyé. Nem akarom vitatni senki 
becsületességét, de hát sokfélék az emberek, Fanni. És a 
legtöbb ember megalkuvó. Mi a revolúcióra esküdtünk, 
tartsuk is be eskünket. Én be akarom tartani. S ha tudom, 
másokat is ennek megtartására kényszerítek. 

Pázmán Mihály türelmetlenül sietett eléjük. 

— Már csak kegyedre várunk, Fanni kisasszony. Régen 
letelt a fertályóra, alezredes úr. 

Fanni búcsú nélkül futott el. 

Thaly alezredes bosszúsan fordult az igazgatóhoz. 

— Pázmán uram, kegyelmetek még az életből is színházat 
csinálnak. 

— Hiszen ebből élünk — jött a felelet. — Csak arra 
vigyázzon kegyelmed, hogy ami játék, abból ne csináljanak 
valóságot... 

Amíg visszafelé sietett a főhadiszállásra, ezen 
gondolkozott az alezredes. Mert Pázmán Mihály nem ok 
nélkül mondta, amit mondott. 


40. 


A haditanács ülése. 

Mióta elkezdődtek a tárgyalások, talán a hatodik. A 
közösség határozata nélkül nem akar Klapka tábornok 
semmit sem cselekedni. Van ebben taktika, halogatás, a 
felelősség nem vállalása bizonnyal, de az is biztos, hogy 


senki sem vetheti a tábornok szemére az önkényeskedést. 

A haditanács tagjai tudják, hogy ma határozniuk kell. 
Feltétlenül választ kell küldeni a táborszernagynak, aki 
nem győzi eléggé óvni a várvédőket, hogy nehogy a cári 
seregeknek adják meg magukat. 

Szinte naponta érkeztek fenyegetések, egyszer békésebb 
hangnemben, máskor pedig durvább, fenyegetőbb stílusban. 
E levelek elárulták Haynau táborszernagy lelkiállapotát. 
Maga sem tudta, miképpen cselekedjék. Szeretne győzelmet 
aratni, kemény békét kényszeríteni a rebellis magyarokra, 
de ugyanakkor szem előtt kívánja tartani az ifjú császár 
parancsát is: legyen béke minél előbb. 

Klapka komoly. Túlzottan is az. Arca el nem mosolyodna. 
A máskor oly könnyen nevetősre váló pillantása a földet 
keresi, az asztalán heverő papírok között kutat. 

Amikor Prágai alezredes jelentette, hogy tanácskozásra 
kész a tiszti csoport, felállt, s torokköszörülés után ezt 
mondta: 

— Uraim, kérem önöket, bitte... — nézett szét az 
összegyülekezetteken — hogy hallgassák meg jelentésemet. 
Komárom körül szoros gyűrű feszül, az ellenséges seregek 
száma már jóval meghaladja a hatvanezer embert. 
Tapasztalt tábornokok irányítják az ostromkezdés dolgát. 
Még nem dördültek el a fegyverek, ellenfeleink egyelőre 
még várnak. De vajon meddig várnak, uraim? Meddig adják 
meg számunkra azt a lehetőséget, hogy tárgyaljunk a 
jövőről? Asztalomon levelek sokasága. Mind az utóbbi 
napokban érkeztek. És többsége Haynau táborszernagy 
kézjelével van ellátva. Grabbe orosz tábornok is siettetné az 
alkudozást. 

Thaly tűzbe borulva pattant föl: 

— Soha! Tiltakozom, hogy tárgyalásokat folytassunk 
tovább az ellenséggel! 

Prágai alezredes rákiáltott: 

— Uraim, kinek-kinek lesz alkalma kifejteni 
elhatározását! Most a tábornoké a szó! 

— Nálamnál jobban senki sem kívánja a győzelmet, 


uraim. — Katona vagyok, tudom mivel tartozom 
nemzetemnek. És eskümnek, amely köt, és amely egy a 
becsülettel. Mi megtettük javaslatunkat, elküldöttük a 
feltételeket Haynau táborába, de a táborszernagy elvetette 
az első alkalommal. Mert ne felejtsék el, uraim, csak az első 
alkalommal. És az idő nekünk kedvez. 

A haditanács résztvevői lehajtott fejjel ültek a teremben. 
Már tudták: küldött érkezik a haditanács ülésére. Vajon 
Haynau küldötte lesz-e, vagy máshonnan érkezik torkot 
szorító hírekkel? 

Klapka tovább beszélt: 

— Nem tudom, a jelenlevők közül ki tud arról, uraim, 
hogy / Haynau táborszernagy néhány napos tatai 
tartózkodás után visszament az ország belsejébe. De a 
napokban újabb levél érkezett tőle. Kérem, Prágai alezredes 
úr, olvassa föl nekünk az idekívánkozó részletet, bitte... 

Az alezredes ezt olvasta: 

— Nem mulaszthatom el önt komolyan óvni attól az 
elhatározásától, hogy a várat a császári orosz hadseregnek 
adja át, mert becsületszavammal kezeskedhetem önnek, 
hogy nemcsak a felkelők minden vezére." 

Thaly ezt sem bírta. Felkiáltott: 

— Mi nem felkelők vagyunk! 

Laczkovics ezredes mérgesen szólt rá: 

— Majd magyarázza meg személyesen Haynaunak, hogy 
önt sérti a megszólítás. Kérem, alezredes úr, olvassa 
tovább. 

— Tehát, hol is hagytam abba, uraim, igen, meg is van, 
tehát: ,,... nemcsak a felkelők minden vezére, hanem a 
magukat megadó csapatok is, az összes hadikészlettel 
együtt a császári orosz hadsereg által azonnal az én 
kezembe fognak kiszolgáltatni, mint az Görgey hadtestével 
és Arad várának helyőrségével történt." 

Laczkovics ezredes újra szólásra jelentkezett. 

— Én azt javasolom a tisztelt haditanácsnak, hogy vegye 
fontolóra a jelenlegi helyzetet. Megengedhetetlen, hogy 
egyre-másra kövessenek el merényletet Klapka tábornok 


ellen. Már eddig két szerencsés kimenetelű merénylet 
történt... Különben is, mint Boross hadnagy úr jelentette, a 
város tele van idegen kémekkel, feltehetően Haynau 
szolgálatában állókkal, akik igyekeznek megbontani a 
jelenlegi kiegyensúlyozott helyzetet. Röplapokat 
csempésznek a várba, lázítanak, a szolgálat megtagadására 
szólítják fel katonáinkat, egyszóval szökésre csábítanak. 
Meddig engedhetjük meg ezek garázdálkodását? És ki a 
felelős mindezekért? 

Ősz haját idegesen fésülte ujjaival, mindegyre ezt 
tüntetvén föl legfőbb foglalatosságának, hogy ezzel leplezze 
zavarát és tehetetlenségét. Mert az ő feladata lett volna a 
belső béke megteremtése Komáromban. 

Thaly alezredes a tanácskozás kezdete óta tűkön ült. 
Idegesen mocorgott, nem lelte helyét, minduntalan arra 
gondolt, hogy vajon társai, akikkel együtt határozták el a 
Klapka elleni lázadást, miképpen cselekednek majd, ha 
kenyértörésre viszi a dolgot. Mert világosan látta: nincs 
lehetőség a békülésre. 

Klapka tábornok újra felállt. 

— Bitte, uraim... — kezdte — nyilvánvaló, hogy a cári 
seregekkel nem kezdeményezhetünk alkut a megadási 
feltételekről. Ez azt jelenti, a táborszernagy nem tartja 
elfogadhatónak javaslatainkat, azazhogy feltételeinket. Ha 
hisznek nekem, és miért ne hinnének tábornokuknak, 
elvesztettem a nyugalmamat: éjszakáim mind nehezebbek, 
aggódom Komárom sorsáért. S azt hiszem, arra jöttem rá az 
elmúlt . napokban, hogy meg kell változtatnunk 
feltételeinket. Hiszen, valljuk be: van-e reményünk arra, 
hogy mi, tulajdonképpen legyőzöttek, diktálhatunk a 
császáriaknak? Nekünk jogunk csak a kéréshez van, s úgy 
gondolom, hogy a nagylelkű győző hamarabb hallgat a 
kérésre, mintha továbbra is fennhéjázó módon levelezünk. 
A megadási feltételeink első négy pontja, ugyanazok, 
amelyeket önök is ismernek, legyen a továbbiakban a 
győzteshez intézett kérés, s tesszük ezt azért, hogy a 
további feltételeink követelések maradhassanak. Most 


kérem szavaikat, uraim. És legyen az első szó Thaly 
Zsigmond alezredes úré, aki már így is alig bírta magában 
tartani indulatait. Vagy nem jól láttam, alezredes úr? 

Thaly úgy pattant föl, mintha seregek támadnának 
körülötte. Egy pillanatig behunyt szemmel a vezérre 
gondolt: miképpen is kezdte Kossuth beszédeit? De azután 
máris megcsördítette kemény szavait: 

— Igenis azt mondom, uraim: ne alkudozást, de 
győzelmet! Kezünkben a fegyver, és mi alkudozni kívánunk 
az ellenséggel? Miért gyávult meg a honvédbátorság? 
Szuronyt szegezz, ez volt a jelszó! És ez maradjon továbbra 
is Komáromban. Tiltakozom, ha el is ítélnek érte, akkor is 
tiltakozom! A becsületem diktálja, hogy óva intsem önöket 
az elhamarkodott intézkedéstől. Komárom erős város. És ha 
mi is kapitulálunk, mindörökre lehanyatlik a szabadság 
csillaga. Kossuth Lajos nem hagy el minket, ezt bizton 
mondhatom önöknek, tiszttársaim. 

— Kifutott Orsovánál — kiáltottak többen is. 

— Akkor pedig bizonyosan légiót szervez majd a haza 
védelmére, de mi magunk is erősek vagyunk, és ha 
harmincezer katona akarja, akkor Komárom soha nem 
eshet el! És velem együtt ezt sokan akarják. Klapka 
tábornok feltételeinek első pontja: amnesztiát a nemzet 
számára. Előbb követeltük volna, de most már csak kérjük. 
És mi lesz holnapután? Mert Haynautól, az osztrákoktól 
amnesztiát remélni, remélem, uraim, sejtik, hogy botorság. 
Aki ezt nem látja, az vak! 

Felborult a rend. 

Összevissza kiáltoztak a megjelentek. Ilyen nyíltan még 
soha, senki sem mert szólni a tábornok ellen. Sokaknak 
szimpatikus Thaly Zsigmond keménysége, állhatatossága, 
bátorsága, de ezt a mondást erősnek tartják. Maga Klapka 
csendesítette le a zsinatolókat. 

Az alezredes folytathatta: 

— Harmincezer férfi követeli a további harcot, tábornok 
úr! És én e harmincezer nevében szólok. A férfiember akkor 
sír, ha elveszett az ügy, amelyért harcol. Görgey rosszul 


sáfárkodott a rábízott katonákkal. Ne tegye ön is ugyanezt, 
tábornok úr! Legyen bátorsága arra hallgatni, aki önnek 
csak jót akar. Előttünk a lehetőségek egész sora. Kiáltsuk 
ki a csallóközi köztársaságot! Menesszünk róla hírt Európa 
hatalmasainak. Csallóköz, szabad akar maradni, és 
mindörökre magyar kíván lenni! Ezt a jogot nem vehetik el 
tőlünk ellenségeink. Jön az ősz, a tél, s ez javunkra válik. 
Készleteink, tartalékaink hatalmasak. Mint erődítési 
igazgató jól tudom, hogy az esetleges ostrom nem járhat 
sikerrel. Uraim, hát nem lelkesednek velem együtt? 

Esterházy herceg felnevetett. 

— Délibábokat kerget az alezredes úr! 

Assermann várkapitány legyintett. 

— Senki sem kívánja már a háborút. 

Thaly felemelte karját. 

— Márpedig mi nem engedhetjük, mi szabad magyar 
tisztek sohasem engedhetjük meg, hogy egyesek adják- 
vegyék a szabadságunkat, mintha köpeny lenne. A mi 
sorsunk fölött ne alkudozzanak mások! Tiltakozom! 

Ezt mondta, s várta tiszttársai véleményét. A többiek, a 
későbbi felszólalók semmi újat sem mondtak. A legtöbben 
Klapka tábornok álláspontját képviselték, néhányan, 
óvatosan persze, Thaly javaslatát igyekeztek 
szalonképesebbé tenni. De a felkavart vihart már nem 
lehetett lecsillapítani. 

Kosztolányi Móric ezredes volt a villám. 

Szava tüzet vetett. 

— Nem kívánok most arról határozni — kezdte beszédét 
halkan -—-, hogy mi lesz jobb Komáromnak, erről majd 
együttesen határozunk. Csak csupán azt kívánom 
megkérdezni Thaly Zsigmond alezredes úrtól, hogy honnan 
veszi a bátorságot, hogy egyik tisztem ellen elfogatóparancs 
nélkül üldöző hadjáratot folytasson, őt a hazaárulás 
vádjával elfogassa, vagy inkább csak megkísérelje. És hogy 
van-e tudomása Klapka tábornoknak arról, hogy Thaly 
alezredes úr egy tiszti csoport élén áll, amely ha kell, a 
tábornok úr ellenében is érvényt kíván szerezni 


akaratának. 

Ennyit mondott csupán, és leült. 

Klapka tőrként vetette a szót Thalynak: 

— Nos, alezredes úr, bitte... bitte... 

Thaly ellenségesen nézett körül. Azt kutatta, kiben mi 
lakik. Kit lehetne maga mellé állítani egy jól sikerült 
rohammal, és kik azok, akik továbbra is ellenfelei 
maradnak. 

— Az árulást minden rend megbünteti, én is harcolok az 
árulók ellen. És Temesvári András, mert ugye, róla van szó, 
áruló! Biztos értesüléseim vannak róla, hogy Haynau 
szolgálatában áll. Ami pedig a Komárom Szabadságáért 
Harcolók Szövetségét illeti... 

Klapka áthatóan nézte a beszélőt. 

— Tehát nem tagadja? 

— Nincs mit tagadnom, tábornok úr! Igaz férfiak 
szövetsége a mi egyezségünk, és igaz célok érdekében 
cselekszünk. 

— A többség ellenére is? 

— Komárom szabadságáért, mert Komárom szabad akar 
maradni, tábornok úr! És erről kezeskedik a harci 
szövetség. Persze nem alkalmas pillanat itt erről beszélni, 
de ha szó került rá: nem tagadom. Elvbarátainkkal olyan 
szövetséget alakítottunk; amely... 

Prágai alezredes Thalyhoz lépett. 

—A többit a vizsgálóbiztos előtt mondja majd el az 
alezredes úr! 

Klapka hozzátette: 

— Még én vagyok a tábornok, Thaly Zsigmond. Az ön és 
legfőképpen Komárom érdekeinek védelmében ez a 
szövetség a továbbiakban nem működhet. Letartóztatjuk 
önt, Thaly Zsigmond, mégpedig azon a jogcímen, hogy az én 
megbízottamat, Temesvári András százados urat fegyverrel 
kényszerítette. Márpedig törvényeink nem teszik lehetővé, 
hogy egyik tiszt a másikat korlátozza, letartóztassa a 
felsőbbség engedelme nélkül... 

— Megbánja ezt, tábornok úr! 


— Vezessék el az alezredes urat. Vagy nem, hadd legyen 
maga is fültanúja annak, mi lett Pétervárad sorsa. Hadd 
lássa, hogy álmait légvárakra építi. Kérem a futárt. 

Csapzott, sáros, nagy utat megtett százados állt meg a 
haditanács előtt. Hangja fakó, színtelen. 

— Jelentem, hogy Pétervárad minden feltétel nélkül, 
szeptember 7-én az ellenség előtt letette a fegyvert. 

Kosztolányi felugrott. 

— Komárom után a legjobb erősségünk volt! 

— De feltétel nélkül? — csodálkoztak egyszerre többen is. 

— Feltétel nélkül — hangzott a válasz. 

— Hihetetlen! 

— Hazugság! 

— Cselvetés ez is! 

Nem akartak beletörődni az igazságba. Úgy érezte a 
haditanács, hogy ezentúl egyes-egyedül Komáromra marad 
a tisztes békefeltételek elérésének lehetősége. Minden tőlük 
függ. Klapka tábornok bizalmat kért. Ki ne adott volna 
néki? 

Este hatra járt, amikor befejeződtek a megbeszélések. 
Thaly elveszítette a játszmát, úgy, amint azt előre 
megérezte volt. Csupán abban tévedett, hogy Klapka nem is 
tekintette ellenfélnek. 


41. 


Futó János honvédtüzér minden estéjét a színházban tölti. 
Könnyen teheti, a honvédtüzéri beosztás csupán átmeneti; 
hiszen színész ő, ha nem is a javából, s Pázmán Mihály úr 
egy szóra elérte, amikor színészei felbuzdulásból mind 
jelentkeztek a honvédseregbe, hogy az öregebbjeit azonnal 
kiszuperálták, a fiatalabbjai pedig csupán névlegesen lettek 
katonák. A , Csirke kert"-i színház nem szünetelhet, jól 
tudta azt Klapka tábornok, hogy a lelkesítő szó sokszor 


többet ér, mint harminc vágómarha vagy száz mázsa lőpor. 
Ezt a hasonlatot Pázmán Mihály mesélte nagy örömmel, 
amikor a Klapkánál tett látogatásáról visszatért színészei 
közé, mert ezt is mondta neki többek között a tábornok, 
meg azt is, hogy olyan színdarabokat szeretne látni a 
színházban, amelyek megfelelő módon lelkesítik új és új 
sikerre a katonanépet. 

S erről gondoskodik Futó János úr, akinél áhítatosabb 
színésze még sohasem volt Pázmán direktornak. Ezt még az 
sem csorbítja, hogy köztudott Futó Jánosról: nem erős a 
dikcióban, tartása és alakja sem éppen színpadra termett; 
kicsit nyeszlett, vékonyka ember őkelme, aki legfeljebb 
olyan figurákat alakíthat a színpadon, akikbe hálni jár a 
lélek, vagy éhkoppra fogták őket már harmadik hete. De a 
soványság kordivat most a költők között, és Futó János is 
költőnek tartja magát, ha versei nem is híresek, és nem is 
közlik az országos lapok. Azonban mégis telve van 
büszkeséggel, mert a lapok legelőkelőbbje: az Életképek az 
elmúlt esztendőben két levelét is közölte Ozoráról és 
Beleznáról, s cikkei azonnal megtekinthetők, mert magánál 
hordozza őket, hogy az is olvashassa, aki netán eddig 
sohasem látta volna. 

Egyszóval a tábornok kérése hamar visszhangra talált, 
sőt Futó János meg is előzte a tábornokot, mert ő már ekkor 
megírta két legfrissebb darabját a szabadságharc korából. A 
Budavár visszavétele még júliusban műsorra került, 
augusztus 11-én pedig máris új és nagyszerű alkotást 
jeleztek a kézzel írt színlapok: a Két honvéd című művét 
mutatták be a világot jelentő deszkákon a nagyérdemű 
közönségnek. Ezeket játszották felváltva Obernyik Károly: 
Nőtlen férjek című vígjátékával vagy egy másik mulatságos 
történettel, amelyben Szabóné szerepelt megérdemelt 
jutalomjátékkal, s ennek hívogató neve eképpen hangzott: A 
szerelem mindent tehet, avagy így űzetik ki az ördög. Ez 
négy szakaszban került a közönség elé este hatkor, 
egyébként mindig este hétre írták ki a színjáték kezdését, 
hogy meg tudják várni a messziről érkező közönséget is. De 


a mai előadáson még ez a hétórás kezdés is kétséges, hiszen 
Pázmán Mihály úr órája szerint már negyed nyolc is elmúlt, 
s Klapka tábornok még sehol, egyetlen katonatiszt sincs a 
láthatáron. 

Futó János nevéhez méltóan loholva érkezett, hiszen a 
mai nevezetes előadáson is az ő színműve szerepel, a 
Budavár visszavétele, amelyet négy nap alatt ütött össze, ha 
nem is a halhatatlanságnak, de feltétlen Pázmán Mihály 
direktor közvetlen kérésére; mert ez kell manapság a 
teátrumban: honvédek, Budavár, osztrákok kiverése, 
magyar zászló és érzelmes történet két szerető szív 
egymásra találásáról. S mindez benne van a nagy sikerű 
darabban, amely ha nem is vonzott eddig minden este telt 
házat, de mára zsúfolt nézőteret biztosított. 

Mert a polgárok és a városi előkelőségek valamennyien 
kíváncsiak a fiatal tábornokra, aki az elmúlt hetekben 
kerülte a nyilvános szereplést, hacsak a Cigánymezőn 
történt szereplést nem tekintik annak rajongói. Különben 
ha valahol feltűnt alakja, megvivátolták, a nők lelkesen 
integettek, zsebkendőkkel szórták feléje a köszönet és a 
rajongás üdvözletét. 

Temesvári András a színház előtt, a várakozó tömegben 
polgári ruhába öltözve sétált fel s alá. S amikor úgy látta, 
hogy elérkezett az ideje, kicsit hátrább vonult három 
összehajló gesztenye védelmébe, ahol találkoznia kellett 
volna Günther Flóriánnal és társával: Fejérhegyesivel. De 
helyettük csak Futó Jánossal hozta össze a szerencse, aki 
örömmel ismerte fel a doktort. 

— És a tábornok? — rontott rá kérdésével, mintha 
legalábbis  Temesvárinak kellett volna gondoskodnia 
Klapka időbeni érkezéséről. — Nem tudja kegyelmed, hol 
késik a tábornok és kísérete? Kifutottam a színházból, 
Pázmán úr kétségek közepette várakozik Görgey 
maszkjában, s én meg a szerzők mindig és újra szívet 
dobogtató várakozásával reményiem, hogy a ma esti 
előadás leszen az eddigi legeslegjobb... 

— Amit én is szívből kívánok kegyelmednek — gratulált 


szíves szavakkal a doktor —, de sajnos, ki kell ábrándítanom 
kegyelmedet: nem tudom, hol késik a tábornok. Hanem ha 
megmondaná, hogy Fanni... 

— Ó, a mi üdvöskénk az első szakaszban szerepel, míg 
magamnak csak a másodikban juttattam egy nyúlfarknyi 
szerepet, mert az az elvem, hogy a szerző ne színészi 
tehetségével, hanem darabja ékességével csillogjék... 

A doktor belekarolt a színészbe. 

— Csakhogy én nem Fanni kisasszonyra lettem volna 
kíváncsi, hanem  testvéröccsére, Flórián úrra, akit 
bizonyosan kegyelmed is jól ismer, lévén ő is színész a 
színtársulatnál... 

— Flórián úr? — igyekezett emlékezni Futó János. — Igen, 
persze, hogy láttam. Már bent volt az öltözőben, az arcát 
kendőzte. Jaj, csak a tábornok időben érkezne kíséretével... 
A szegény direktor úr annyira eszi magát... — mondta, és 
befutott a színházba. 

Temesvári András még várakozott egy kicsit, s azután, 
épp akkor, amikor Klapka tábornok nagy kíséretével végre 
megérkezett, elfoglalta helyét a színházban. 

A ,Csirke kert"-i teátrum tágas faalkalmatosság volt, 
erre a célra építve, körbefutó páholysorával s emeleti 
erkéllyel. Talán háromszázan fértek el benne. Háromszáz 
fizető néző már megélhetést ad a társulatnak, ez volt 
Pázmán Mihály elve is, aki minden este kétszeresen izgult: 
egyszer mint színész, egyszer mint igazgató. 

A mai este fél nyolc is elmúlott, amikor végre 
megkezdhették az előadást. Temesvári András nem is 
tudott a színészekre ügyelni, egyre az izgatta, hogy vajon 
miért nem jött el a megbeszélt randevúra Fejérhegyesi, 
miért nem jött ki a színházból Flórián úr a megbeszélés 
szerint. Annyira elfoglalták gondolatai, hogy nem kívánta a 
játékot, nem vonzották tekintetét a festett díszletek, 
amelyek az első szakaszban a távoli és bevételre váró 
Budavárat mutatták; nem figyelte a dikciókat, a színészi 
játékot, nem érdekelte Pázmán direktor úr valóban hatásos 
Görgey-maszkja sem, csupán azt forgatta a fejében, hogy 


meg kell akadályoznia a Klapka elleni esetleges újabb 
merényletet. Mert bizonyos volt benne, hogy Fejérhegyesi 
volt az eddigi két merénylet végrehajtója is, s talán 
bizalmatlanságuk okozta a ma esti sikertelenséget. Éppen 
Görgey fogadkozott a magyarok istenére a színen, amikor 
nem tudván tovább nézni az előadást, kiment az 
előcsarnokba Temesvári doktor. Ott Prágai alezredest 
találta. 

— Egy jó szivar mindennél többet ér — vallotta meg 
becsületesen  kinttartózkodásának okát. — Nem akar 
kegyelmed is egyet az izgalmakra? Persze nem is tudja, a 
tábornok parancsára letartóztattuk Thaly alezredes urat. — 
S miután látta a csodálkozó arcot, szívesen melegedett bele 
a délutáni haditanácson történtek elmesélésébe. 

— Szegény Zsiga — jegyezte meg Temesvári —, azt hiszem, 
hogy a maga hite szerint jót akart. 

— Mi lenne, ha minden katona azt csinálhatná, amit 
szeretne? 

— Hiszen én egyetértek a letartóztatásával — felelte 
Temesvári, s már ő is szívesen elegyedett volna saját 
letartóztatásának elbeszélésébe, amikor ösztönösen a jobb 
oldali ajtó felé kapta tekintetét. Egy ősz hajú férfi jelent 
meg, lehajtott fejjel, vásott katonaruhában; vélhette volna 
akár színésznek is, de még inkább ismerősnek, mert a férfi 
hirtelen elkapta róla tekintetét, mintha pillanatnyi zavart 
árult volna el, mert tétovázott, majd a nézőtéri bejárat felé 
indult. 

— De fura szerzet — jegyezte meg Prágai alezredes. 

— Színész lenne? — kérdezte félhangosan a doktor. 

— Bizonyára — hagyta rá az alezredes. 

— Pedig megesküdtem volna, hogy találkoztam már vele! 
— csóválta fejét a doktor, s abban a pillanatban már ugrott 
is az alezredes mellől, — Jöjjön velem! — lépett vissza, s 
húzta Prágai Jánost. — Ez az én emberem. 

— Kicsoda? 

— Ez nem más, mint Fejérhegyesi! De ha nem tudja, hogy 
ki ő, most nincs idő a magyarázkodásra. 


A sötét nézőtéren újra hozzá kellett szokni a benti 
halvány világításhoz. Az ősz hajú katona a páholysort 
kutatta végig szemével. 

Temesvári melléje állt. 

— A bal elsőben ül Klapka — suttogta. 

— Hát mégis megismer? — kérdezte vissza Fejérhegyesi. — 
Késve jött, uram. Fedezze a visszavonulásom útját — 
mondta, de tovább nem is folytathatta, mert pisztolycsövet 
érzett a bordái között. 

— Megőrült?! — sziszegte. 

— Kifelé! 

— Megbánja még! 

Az előcsarnokban Prágai kissé elmaradt a két férfitől. 
Fejérhegyesi szeme villámlott. 

— Mindent elrontott. 

— Megmentettem a helyzetet — felelte csöndesen a doktor. 

— Jelentem Haynaunak. 

— Már nem lesz rá alkalma! Önt, Fejérhegyesi Sámuel, 
ezennel letartóztatom a Klapka tábornok elleni 
merényletekért. 

— Teljesen megbolondult! — szitkozódott az amerikás. — 
Ezt fogadta nekünk? 

Már ott állt mellettük Prágai alezredes is. 

Kintről néhány katona sietett be Klapka őrségéből. A 
színpadon Görgey jelentette be a budavári ostrom 
megkezdését. A közönség tapsolt. Pázmán Mihály úr 
boldogan hajlongott Klapka tábornok páholya felé, akinek 
épp ekkor jelentette Prágai alezredes  Fejérhegyesi 
elfogatását. 


42. 


— Miért tette? 
Klapka kérdése csendes, nyugodt. A teremben ott van 


rajta kívül Prágai alezredes. Fejérhegyesit azonnal a vár 
fogdájába zárták, onnan hozták fel a kései kihallgatásra. 

Fejérhegyesi nem válaszolt. 

Klapka tábornok a színházi estre gondolt, azt javasolták, 
azonnal térjen vissza a várba. Ő maradt. Kíváncsi volt Futó 
János honvédtüzér háromszakaszos darabjára, amely 
Komáromban lelkesít katonákat és polgárokat egyaránt. 
Hiszen ha itt tarthatnának még! Milyen jó lenne! Mint 
amikor Görgey bevette Budát. Akkor még reménykedett az 
ország. Sőt, akkor igazán. És mégis ez lett a vég! 

A közönség észre sem vette, hogy egy közember hiányzik 
a színről. Mert Temesvári Fejérhegyesi elfogása után a 
színfalak mögé sietett. De Günther Flórián észrevette, s 
időben eltűnt az őt kereső doktor elől. Pázmán Mihály a 
szünetben kezét tördelte,  skandalumot emlegetett, 
majdnem sírva fakadt Görgey maszkjában, de azután 
mégiscsak kijött a színfalak elé, s játszotta tovább a 
rettenthetetlen hőst. 

— Miért tette ezt a gazemberséget? — kérdezte Klapka. 

— Végeztessen ki, tábornok úr! — jött a felelet. 

— Nem szeretem, ha tanácsokat adnak. 

Nem értette Fejérhegyesit. Azt hitte, könyörögni fog az 
életéért, kegyelemért esdekel, s helyette majdnem pökhendi 
hangon szólott. 

— Nem vagyok köteles felelni. 

— De könnyíthet a lelkén. 

— Hátha éppen az nehezítené meg távozásomat az élők 
világából. 

— Beszéljen! 

— Mondhatom az igazat? 

Ez a kérdés meglepte a tábornokot. A kétszeres 
merénylő, akiben felismerte Kosztolányi Móric 
megsebesítőjét is, most egyenesedett fel először. Felállt 
székéről. Maszkjától már megszabadították, parókáját 
elvették, de ruhája még most is az a vásott honvédtiszti 
ruha, amelyben elfogták. 

— Csakis az igazat mondhatja. 


— De csakis négyszemközt, tábornok úr! 

— Prágai János alezredes úr a főhadsegédem. Előtte nincs 
titkom. 

— Amit mondani kívánok, az csak kettőnkre tartozik. 

A hang magabiztos, már-már hetyke. A jelenlevők nem 
tudják mire vélni ezt a váratlan fordulatot. A tábornok 
tétovázott, s végül, az alezredes minden ellenkezését 
semmibe véve, kiküldte a szobából. 

— Így megfelel? 

— Köszönöm a kegyet, tábornok úr! Hasonló módon 
kívánom viszonozni. Fontos mondandóim vannak. 

— Beszéljen hát. 

Fejérhegyesi őszinte hangon folytatta: 

— Orsováról jövök. 

— Tovább. 

— Kossuthtal lett volna találkozásom. De már nem 
érhettem utol az országkormányzó urat. 

Klapka tépelődött. 

— Ki küldte önt Kossuth után? 

— Természetesen Haynau. 

— Ez őszinte válasz volt. 

— Mondhatom, hogy őszinte kívánok lenni. Ajánlatot 
akartam tenni Kossuthnak. 

— Ajánlatot? — csodálkozott a tábornok. 

— Igen! Mégpedig nagyon kedvező ajánlatot. 

— Most persze nekem kívánja elmondani ugyanazokat. 

— Úgy van! Fel akarom ajánlani önnek is, tábornok úr, 
mert az ajánlatokból mindig annak van haszna, aki 
megvalósítja őket. 

— Hm... 

—Nem hisz nekem? Azonnal bizonyítok. Higgye el, 
tábornok úr, a merényletekkel csak fel kívántam hívni a 
figyelmet. Ne szakítson félbe, kérem... 

— Bitte... 

— Jó lövő vagyok, jobb lövő, mintsem elhibáztam volna, de 
nem akartam önt megölni! Csak fel kívántam hívni 
magamra a figyelmet. 


— No, ez sikerült. 

— Ez volt a célom! A második merénylet már azért 
történt, hogy kerestessen a tábornok úr. Hiszen ha beállítok 
ide, s el akarom mondani terveimet, ugyan ki hallgatott 
volna meg engem? Elég kimondani a Haynau nevet, s 
azonnal főbe lőnek. Most pedig tárgyalunk egymással, 
tábornok úr. 

— Pardon, én csak meghallgatom önt, ez még nem 
tárgyalás, de csak folytassa kérem, bitte... 

— Köszönöm. Örülök, hogy figyelemmel hallgatja 
szavaimat. 

— Igen, figyelek, hogy az ítélethozatalnál mérlegeljem 
szándékait és őszinteségét. 

— Köszönöm, nekem ennyi is elég. 

— Nos, Mr. Fejérhegyesi, ugye, így mondják az ön 


Amerikájában? 
—Igen, tábornok úr. Es éppen Amerikával akarom 
kezdeni vallomásomat. A mi szabad, emberi 


társulásunkkal. A mi életformánk, ebben biztos vagyok, 
megnyerte volna tetszését Kossuth kormányzónak is. Bízom 
benne, hogy ön sem nyilatkozik másképpen életformánkról. 
Én csak nemrégiben tértem haza Amerikából. Nem 
ismertem senkit a hazában. Kihez fordultam volna 
terveimmel? Természetesen a legelső magyar embert 
kerestem, Kossuthtal kívántam beszélni, de a kormányzó úr 
nem fogadott. Az ön esetében ez a nehézség, lám, azonnal 
elhárult... 

Klapka megfigyelte emberét. A sötét szemekből értelem 
áradt. Fejérhegyesi gesztikulálva beszél, az olyan emberek 
ösztönösségével, akik tudnak hatni embertársaikra. Volt 
beszédében valami furcsa idegenség, pedig jól hangsúlyozta 
a szavakat, s beszédjéből még nem koptak le az ékezetek. 
Mégis, az amerikai évek nem mentek el nyomtalanul 
fölötte. Különösen hogy most nem figyelt minden szavára. 
Gyorsan, de megfontoltan adta elő mondanivalóját. Mintha 
hallgatók ültek volna előtte, s prédikátori székből ontaná az 
igéket. Volt beszédében valami papos hanghordozás, 


kenetteljes íz. Klapka nem tagadta, érdekesnek tartja 
ellenfelét, hallgatta is élvezettel. 

— Nos, hallgatom. Folytassa csak... 

— Tehát úgy gondoltam, hogy a mi világmegváltó 
terveinknek Kossuth lenne a legjobb, legigazabb pártfogója. 
Ezért kívántam beszélni vele. De amíg a hatalom csúcsán 
volt, nem fogadott. Fantasztának tartott. Mert azért 
megkövetelte, hogy néhány mondatban írjam le tervemet. 
De hát ön, ha meghallgat, ítéljen meg: lehet-e néhány 
szóban elmondani, amire órák vagy napok kellenének? 

— Nekem sincs sok időm. 

— De ön mégis meghallgat, Kossuth pedig elutasított. De 
gondoltam, hogy Kossuth a bukás idején több bizodalommal 
lesz hozzám. 

— Mit akart tudatni Kossuthtal? 

— Azt, hogy a mi vallási eszméinktől megújul a világ. 
Amerika szabad földje várja a forradalmárokat. Ezért 
tárgyaltam Haynauval is. Mint egyenlő az egyenlővel. Érti 
ezt, tábornok úr?! És én önnel is így kívánok tárgyalni! 
Olyan hatalmas pénzösszeget ajánlottam fel megbízóim 
nevében a táborszernagy úrnak, hogy  belesápadt 
hallomásába. De ha nem hisz nekem, Temesvári András 
tanúskodhat mellettem. 

— Én csak önre vagyok kíváncsi. 

— Megtisztelő ez a bizalom. Tehát folytatom, tábornok úr. 
Tervünk, a mi szabad vallási közösségünk terve, hogy 
mindazokat a szabadságra váró és vágyódó nemzeteket, 
amelyeknek sorsa Európában az elnyomás, a szabad 
Amerikában telepítjük le. S ha kell, nem riadunk vissza a 
legnagyobb áldozattól sem. Hatalmas összegek állnak 
rendelkezésünkre. Tulajdonképpen ezt kívántam elmondani 
Kossuthnak, csak nem volt rá alkalmam. De úgy gondolom, 
önnek, aki éppen most folytat tárgyalásokat Haynau 
táborszernagy úrral a  megadásról és az esetleges 
kivándorlás lehetőségéről, gondolom, nem lényegtelen, hogy 
mit tudunk felajánlani az Amerikába  költözendő 
magyaroknak. Egy új Magyarország Amerika földjén! Hát 


nem lelkesíti önt ez az idea? Van vagy lehet-e ennél szebb 
eszme a világon? Annyi a pénzünk, hogy felépíthetjük New 
Komáromot és New Pestet, New Aradot, de a gyűlöletes vár 
nélkül. Olyan szabad közösségek telepedhetnek le Amerika 
benépesítésre váró földjén, amelyek soha nem látott 
virágzásban élik ki tudásukat, tehetségüket, lerázva 
magukról elnyomottságot, láncot és bilincset. Nem szédíti 
meg önt ez a perspektíva? Tud ennél szebb jövőt festeni a 
megadásra váró katonák elé? Adja a kezét, tábornok úr, és 
mi ketten megváltjuk a bukásra ítélt szabadságharcot. 

Fejérhegyesi abbahagyta a beszédet. Szeme csillogott. 

A tábornoktól várta a választ. 

— Bitte... — mondta türelmesen a tábornok — bitte... ha 
van még mondanivalója... 

— Tulajdonképpen be is fejeztem. Ez a lényeg, tábornok 
úr! Én lelkesedem, és önt nem hatja meg ennyi igazság? 
Nem tetszik önnek a felvázolt jövő? Az igazság mindig szép! 
És ez igaz. 

— Haynau mit válaszolt? — kérdezte a tábornok. 

— Haynau? — tétovázott Fejérhegyesi. — Igen, Haynau 
táborszernagy úr azt mondotta, hogy ez a dolog Kossuthra 
tartozik és természetesen önre, tábornok úr! Haynau 
Feldzugsmeister önre bízta a határozatot. Az útlevelek 
kiadása formális csupán. Ha akarja, külön záradék szól 
majd az Amerikába történő kivándorlás megadásáról. És ez 
csodálatos dolog, tábornok úr. 

— Túl szép ez a mese... 

— Hogyan, ön nem hisz nekem? 

- És a levél? Amelyet ruhájába varrva találtunk? A 
ruhájába varrva, igen! Mit tetteti magát, hiszen a 
színházban hagyta rendes öltözékét! A védlevél Haynautól 
szól. És a megbízólevél, hogy a Kossuth után járó 
Fejérhegyesi Sámuel urat... 

— Pardon — mondta Fejérhegyesi. — Úgy látszik, más 
érvre is szükségem vagyon. 

— Mire? — nézett rá érdeklődve Klapka. 

— Erre — lépett előre egyet Fejérhegyesi, és az íróasztalon 


heverő papírvágó kést felemelve a tábornok felé ugrott. A 
lendület a földre sodorta Klapkát. Szerencsére a szúrás nem 
talált. A kés megpendült a szoba padlóján. A birkózó testek 
összegabalyodtak. 

Prágai alezredes két katonával együtt rontott be az ajtón. 
Nehezen választották el Fejérhegyesit a tábornoktól. 

— Más érve már nem volt? — nézett végig a merénylőn 
Klapka. 

— De hiszen... 

— Nem érdekel a válasza! Alezredes úr! Nem tartunk 
tárgyalást. Azonnal bitóra vele. Ha papot akar, legyen meg 
a végakarata. 

Fejérhegyesit elvezették. 

Nem nézett a tábornokra. Oly szépen felépített meséjét 
nem hitte el a tábornok. Pedig előtte akár fogadni is mert 
volna, mint ez oly divat mostanában Amerikában, hogy ez a 
jól kitervelt mese hatni fog. 

Már kint volt, amikor visszakiáltott: 

— Haynau számon kéri a sorsomat, Klapka tábornok! 

— Kérje az Isten segítségét a gyors halálhoz! S intézze el 
saját Istenével a számonkérést. 

Prágai alezredes átadta Fejérhegyesit a fegyvereseknek. 
Elvezették. 

Még Komárom várában, éjszakai sötétben senkit sem 
akasztottak. Papot nem hívott Fejérhegyesi, társáról nem 
beszélt. Leszámolt életével. 

Thaly Zsigmond pedig újra és újra átélte az utolsó nap 
történetét. Azt akarta soron követni: hol hibázott, mit 
kellett volna másképpen cselekednie. Még most sem értette 
lázongásának hiábavalóságát, nem tudta felfogni, hogy 
tévedett, hogy nem az ő igazsága az egyedülvaló. Mindig 


úgy gondolkozott, miképpen cselekedett volna az ő nemes 
barátja, Kossuth Lajos. És akárhol is kutatja az elmúlt nap 
szövetét, sehol sem talál benne lyukat, amelyre a foltot 
rosszul rakta volna. 

Megbolydult világ. 

Félelmetes a gondolat, ha egyszer dolgozni kezd. És 
Thaly Zsigmond lezárta gondolatainak zsilipjét. Csupán azt 
eresztette föl, amelyen a maga igaza áramlott az 
éjszakában. Ó, hogy gyűlölte a tábornokot, Prágai 
alezredest, Temesvári századost, mindenkit, aki másképpen 
gondolkodott, mint ő, s aki ellene cselekedett! Gyűlölte a 
világot, ezt a vaksötétbe bugyolált feketeséget, amely 
fényességre virrasztja, s ez a fényesség nem az övé leszen. 
Kegyetlennek találta a sorsot, elviselhetetlennek a 
barátokat, a harci szövetséget, amely nem cselekedett 
vezére érdekében. Hiszen társainak is itt lenne a helye, 
mert akkor talán még tenni is tudnának valamit. Tervet 
kovácsolhatnának, programot készíthetnének, 
megakadályozhatnák valami ügyes kitalálással Komárom 
elárulását. 

Mert ezt hitte még most is: Klapka elárulja Komáromot. 
Érveket és okokat sorakoztatott föl, csatába vitte őket, s 
mindig Kossuth igaza győzedelmeskedett. Csak azt nem 
értette, hogy akkor miért bukott el a harc, miképpen 
pusztult el ez a virágzó ország, miképpen lett siralomvölgy 
Magyarországból. 

Hát csupa árulóval volt körülvéve az országkormányzó? 
Nem talált még egy igaz embert Kossuthon kívül! Thaly 
Zsigmond gondolatai hiába próbálták a sors könyvét 
másfelé lapozni, nem sikerült. A valóság szembesítése az 
elképzeléssel lehetetlen volt. 

Ő az elképzelések igazában hitt. 

Nagynak és merésznek hitte magát: forgandónak 
szerette volna a holnapot, abban reménykedett, ami 
sohasem kísérte a szabadságharc ügyét: a szerencsét várta. 
De Fortuna elkerülte a hadakozókat, erős ellenség őrölte fel 
a széthúzó magyar seregeket; hiába volt Bem és 


Dembinszky, — Damjanich és Görgey, — Kossuthnak 
menekülnie kellett. 

És Thaly Zsigmond nemet akart kiáltani! 

Mint erődítési igazgató jól tudta, hogy hova zárták. 
Sejtette, hogy erős őrség áll ajtaja előtt. A kazamaták 
mélyéről nem volt remény a szabadulásra. Pedig amikor 
elnyomta a fáradtság, azt álmodta, hogy szétfeszíti a 
köveket, titkos kijáratot talál a kazamata mélyéről, 
megszervezi a sereget, és áttöri az ostromgyűrűt. Irány: a 
török határ. S közben ütközeteket vív, előrenyomul, 
taktikájával leszakítja seregéről az üldözőket, s eléri a török 
határt, a szabadság földjét. 

Amikor fölébredt, zúgott a feje, s keserves volt ébredése. 
Szomjazott. Megkereste ivóedényét. Mélyet húzott belőle. 

Gondolkozott. 

A törökökről. Másfél évszázadig ellenségünk, s azóta 
minden harc után az egyetlen menedék. Milyen is a sors 
forgandósága. Oda futott Thököly Imre, ott talált 
menedéket Rákóczi Ferenc, és most Kossuth is ott 
reménykedik. Ha ugyan még talál reményt a sötétségben. 
Nem Európa nyújt segédkezet, hanem Kelet, ahonnan 
vétetett a magyarság, ahová tartozik, és ahonnan 
menekülni akar. 

Rettenetes bevallani a tévedést, s Thaly Zsigmond nem 
az a férfi, aki elismeri vereségét. Fáj a bukás, de főképp 
azért szorítja torkát, mert nem ő győzött. Amikor hite új 
világ teremtésére is képes, és néki nem adatott meg a 
világteremtés lehetősége. 

Csallóközi köztársaság! 

Lelkének legszebb gondolata. Miért nem lehetett valóra 
váltani? Miért is nem állhatott élére a megmaradt 
magyarságnak, hogy mint sziget a tengerben, bebizonyítsa 
létét és életképességét? Azt kiáltották rá a haditanács 
ülésén, hogy délibábot kerget. És Kossuth és Görgey és 
valamennyi eleink az elmúlt századokban, hát ők nem 
délibábot kergettek? Kossuth, Rákóczi, Bocskai, Bethlen 
Gábor, Mátyás király? Miért? Ők valami más világ 


megteremtésén fáradoztak volna? Önállóság, függetlenség, 
szabad élet, függőség nélküli világ. Ha maroknyi földön, hát 
úgy, de mégis élve és szabadon. De legalább 
megkísérelhette volna. Ha belebukott volna, akkor is. Mert 
ebben az országban már az is érdemnek számít, ha valamit 
elkezdtek eleink. És ő elkezdte volna, végbevitte volna a 
teremtést, hogy azután kiderüljön: életre született vagy 
gyilkolásra. 

És más tőr által meghalni, mint vérpadra lépni 
engedelmesen. Klapka vérpadra viszi a harmincezer 
magyart, ő pedig a szabadság zászlaját adta volna népe 
kezébe. 

De most már hiába. 

Valahol patkányok indultak éjszakai kirándulásra. 
Megborzongott. Legalább mécsese lenne. Ablak a falon, 
hogy megfigyelje a virradatot. Hogy ne kelljen a sötétben 
kitalálni a napfölkelte idejét. Azt sem tudja, hogy mennyi 
ideje hozták ide. És mi a terve a tábornoknak. Lehet, hogy 
kivégezteti? Hiszen ha bűne lenne! Ha legalább 
megkísérelhette volna félreállítani, elfogatni, lecsukatni, 
akkor igen, megérdemelné ezt az áristomot, de így? A szava 
miatt? 

Hogyan menekülhetne? 

Mennyivel szebb volt szabadon tervezni a holnapot. Az ő 
életének már befellegzett. Ha Kossuth megtudja sorsát, 
vajon emlékezik-e majd reá, tudja-e, hogy mindhalálig a 
leghűbb embere volt? Mert ez a hűségesek sorsa. A vezér 
egyszer csak elmegy, elmenekül, és itt maradnak a követők. 
Akiket ideköt valami ehhez az országhoz, a röghöz, és itt 
bűnhődnek miatta. Hát ez az egyetlen lehetőség: a 
menekülés? 

Nem kapott feleletet kérdéseire. 

Újra elszunnyadt. 

Amikor felébredt, dörömbölt a kemény tölgyfa ajtón. 
Senki sem jött segítségére, őrök után kiáltott, nem 
hallották jajgatását. 

Összefolyt előtte minden. Nem tudta, hogy meddig tart 


az éjszaka s meddig a nappal. Sejtelme sem volt, hogy 
odakint süt a nap, vagy csillagos az ég. Jelekből, zajokból 
igyekezett következtetni a külvilágra, sikertelenül. 

Éhség kínozta, szomjúság gyötörte, mert a tiblábolásban 
felrúgta vizesedényét is. A szeme káprázott, rémeket látott. 
Hogy változatossá tegye a nehezen múló időt, énekszóba 
kezdett. Vidám énekkel kezdte, szomorúval folytatta. A 
mostani hónapok dalai vidámak, de ezek szomorították el a 
legjobban. Hamis világról mondtak üzenetet. 

S amikor már teljesen kimerült, és elhagyta az utolsó 
remény is, odakintről zajt hallott. Még soha így nem örült 
meg emberek közeledésének. Még akkor is örömmel fogadta 
volna őket, ha a kivégzési parancsot olvasnák fel előtte. 
Mindegy, csak ki innen, napvilágot akart látni, inni akart 
gyomorpukkadásig. 

— Emberek! — kiáltotta. — Őrség, emberek! 

A tölgyfa ajtóban csikordult a zár. 

— Alezredes úr — hallatszott egy fojtott hang. 

— Ki van odakint? 

— Boross százados! 

Thaly Zsigmond azt hitte, elájul. Lehet ez? A Komárom 
Szabadságáért Harcolók Szövetsége nem felejtkezett el 
róla? Kebelbarátai tettek valamit az érdekében! Csak nem 
Klapkához fordultak segítségért és kegyelemért? Mert ezt 
nem fogadhatja el. Lehet, hogy amíg ő itt bent szenvedett, a 
harci szövetség kezébe kaparintotta a hatalmat? Óó, milyen 
csodálatos is lenne! Minden megváltozna, kéken ragyogna a 
nap, lenne újra értelme az életnek, a küzdésnek, a harcnak, 
a holnap várásának. 

— Segítsetek! 

Azt hitte, kiabál, pedig csak suttogott. Elvesztette az 
érzékét, nem is sejtette, hogy a magány ennyire tönkreteszi 
az érzékeket. 

Hallotta a tölgyfa ajtó puffolását, a lakat jajgatását, mert 
nem akart lehullani. De egyszer csak mégis engedett az 
erőszaknak. 

Fény hasított a szemébe. 


Gyertya hozta lobogva a fényt. 

Boross százados jelentett: 

— Alezredes úrnak jelentem... 

— Hagyd el, azt hittem, sohasem jöttök el értem. 

— Ma éjszaka a mi emberünk parancsnokol odafőnt. Ő 
engedett be néhányunkat. Az őröket fejbe kólintottuk. Már 
mehetünk a szabadulás útján... 

— Hanyadik napja vagyok bezárva? 

— Ez a második éjszaka. De szerencsénk volt. A szövetség 
után nem nyomoztatott Klapka tábornok. Megelégedett 
kegyelmed lefogásával. 

— És ti ennek örültetek? 

— Így együtt a szervezet, él, s kiszabadíthattuk önt. 

— Odakint éjszaka van? 

— Tizenegy múlt. Az újabb váltás csak éjfélkor esedékes. 
Addig kimenekülhet kegyelmed a városba. Mindent 
előkészítettünk. Fanni rejteket készített kegyelmednek. 

— Ó, hát Fanni sem felejtkezett el rólam? 

— Fanni sírt és könyörgött a tábornoknál. 

Futottak a gyertya összezsugorodó világánál. Nedves 
falat érintettek, a fordulóknál vigyázni kellett. A felfelé 
vezető lépcsőn csak tapogattak. 

A sötét udvar csillagai késekként szúrtak Thaly szemébe. 
Elszokott az égi ragyogástól. A Tejút tündökölt. 

— Köszönöm, fiúk. 

— Kötelességünk volt, alezredes úr. 

— Tehát egy óránk van mindössze. 

— Már annyi sincs, alezredes úr. 

— Ki tart velem? 

— Csak én, alezredes úr. Boross százados. 

— Köszönöm, fiam. Erről külön levélben számolok majd 
be Kossuthnak. Megemlítem a neved. Hogy tudjon rólad. 
Hadd tudja meg, milyen derék magyarok segítettek a 
szökésemben. Még nem veszett el minden! Még van 
remény! 

Futni, menekülni kellett volna, de Thaly Zsigmond nem 
bírt magával. Kérdezett, és felelni kellett volna, mintha 


most azonnal indítana újabb támadást Klapka ellen. Tudni 
akarta a helyzetet, hogy a terveit kidolgozhassa. 
Fél óráig tartott az út. 


A , Csirke kert"-i teátrum mögötti úton érkeztek a sötétbe 
burkolózó színházhoz. 

— Most már nincs szükség a segítségünkre, alezredes úr. 
Egyelőre pihenjen, hamarosan jelentkezünk. 

— Itt hagysz, fiam? — riadt meg az alezredes. — Ki vezet 
tovább? 

Fanni szólalt meg. 

— Ha megbízik bennem kegyelmed, akkor én... 

— Fanni! 

— Lelkem Zsigám. Ó, hogy féltettelek! Csakhogy itt vagy. 
Az isten áldja meg kegyelmedet, százados úr! És köszönjük 
mindenkinek. Köszönjük... Erre, Zsiga, jöjjön csak 
kegyelmed, jó helyen lesz itt. Van itt egy kis titkos 
szobácska: amolyan kellékraktár, van benne asztal, szék, 
egy-két napig biztos hely a búvásra. Csak persze 
átmenetileg, mert nem akartam nálam bújtatni, hátha ott 
keresnék először 15. S hátha nem is tart sokáig a bujkálás. 
Nem lesz rá szükség. Klapka tábornok mérge is 
elpárologhat. Hát csak nem akarja kegyelmed fejét venni, 
ugye? 

Csak a színházban gyújtottak világot. 

A kis szoba jó rejtekhelynek bizonyult. 

— Itt aztán olyan maszkot készíthet kegyelmed, hogy az 
édesapja sem ismer kegyelmedre. Majd segítek, mert ehhez 
is értek ám. Itt a ,Csirke kert"-ben még sétálhat is 
napközben, ha sokat szenvedne a tétlenségtől. Jó öreg 
honvédálarc kell kegyelmednek, hosszú szakáll, lengő 
bajusz. Vagy a koldusgúnyát jobban szeretné? Van itt 
minden:  álszakáll, vendéghaj, ami csak kell a jó 
kendőzéshez. 

— A csókod kell, Fanni. 

— Éppen azt kéri, ami várhat is. Előbb az elemózsiát, 
vagy nem? A test öröme legelőbb, s azután a léleké. 

Friss túrót, tejfölt, szalonnát, sonkát bontott ki Fanni a 
kosarából, s egyenként adta a férfi szájába a falatot. S 
Thaly Zsigmond ellenkezés nélkül evett. 


— Inna is kegyelmed? — kérdezte aggódva a színésznő. — 
Mert hoztam ám a somlaiból, ugye, hogy azt szereti 
kegyelmed? No, nevessen már, mosolyintsa el magát, mert 
a végén azt hiszem, hogy jobb sora volt odabent az 
áristomban. 

— Itt jó csak énnekem, temelletted. 

— De meg ne írja ám ezt Kossuthnak! 

Thaly Zsigmond először az életében nem haragudott e 
gúnyért, evett és ivott, s Fanni ölébe hajtotta a fejét. A nő 
meg elfújta a gyertyát, kár lett volna égetni, amikor kintről 
amúgy is besütött a szeptemberi telehold... 


44. 


Schönbrunni szeptember. 

Nyírott fasorok, zöld gyep, itt-ott virágágyások, kavicsos 
út, szökőkutak. A kút vizéből kiemelkedő fehér nimfa a 
kastély felé tekint. Jobb kezét szeme elé tartja, combján 
keményen feszül a bőr, vízililiomok rejtik felemelt bal 
lábának bokáját. Így is nagyon szép. És Ferenc József 
szereti a nimfát. Már gyermekkorában szerette, ha a 
pubertás lázálmaiban nőre gondolt, ilyen nimfákkal 
szeretett volna ölelkezni. Egyszer a korai fagyok idején — 
amikor még maga is csak vendég volt Schönbrunnban — 
becsúszkált a nimfához, és szerelmet vallott neki. Persze 
már erre sem emlékszik bizonyosan, lehet, hogy a kútban 
télen nincs is víz, s ezt 15 csak álmodta. De az ölelésre jól 
emlékezik, mert megölelte a hideg márványt. 

De ennek már legalább öt-hat esztendeje. 

Ferenc József azóta Isten akaratából s a véletlen 
kegyéből császár lett. Tizenkilenc esztendős. Azazhogy már 
el is múlt épp egy hónappal. Ma, szeptember 18-án, ezen a 
keddi napon múlt egy hónapja, hogy megünnepelte a 19. 
születésnapját. De a nimfát ma is szereti. Azóta persze már 


ismeri az igazi asszonyokat is, össze tudja őket hasonlítani; 
hidegségüket és forróságukat, ölelésüket és megadásukat. 
De a Wilhelm Beyer faragta kút nimfájának még most is 
integet. 

Persze ha itt lenne most mellette papi nevelője: 
Rauscher, az égiekre hivatkozna, és korholná őt a profán 
pillantásokért. De szerencsére nevelőit lerázta magáról, 
nem, nem is ő, hanem ez a meglódult korszak, amely 
hirtelen és váratlanul csinált belőle császárt; talán akarata 
ellenére, mert egyelőre minden mással szívesebben 
foglalkozott volna, semmint hogy országos gondokon törje a 
fejét. Mert még ha le is veszik válláról a gondot tanácsadói: 
Schwarzenberg és Bach, ha mellette is állnak a hadsereg 
vezetői, a minisztériumok megbízható, ügyes, s minden 
hájjal megkent irányítói, a gyakorlott miniszterek és udvari 
tanácsosok, akik mind a 70 milliós Ausztria megalapításán 
fáradoznak, amely a leghatalmasabb birodalma lesz 
Európának, nem számítva természetesen az oroszokat. De 
hát ki is számítaná a cári Oroszországot európai 
birodalomnak? 

Szép ez a szeptemberi délelőtt. 

Még akkor is szép, ha az udvari etikett a mai délelőttre 
fogadást írt elő a számára. És különösen szép itt a Schloss- 
parkban, ahol madarak röpködnek karnyújtásnyira, ahol a 
cinkék és rigók fáradhatatlanul követelik ennivalóikat: a 
magvakat, gyümölcsöket, ahol mókusok futkosnak a 
kinyújtott kéz felé, mert tudják, hogy benne mogyoró vagy 
dió lapul. Hiszen megszokták már e szelíd állatok a 
fiatalembert, aki csak nemrégen költözött ki Schönbrunnba, 
aki kedves és jókedvű, ismeri Lanner muzsikáját, e 
bolondos kedvű, kedves bécsi zenét, amelynek hallatán 
maga is táncra perdülne, ha volna kivel. 

De a császárt ma nem muzsika kíséri, hanem gond: 
fogadnia kell a magyarországi hadak főparancsnokát: 
Haynau Feldzugsmeistert. Mint mindent, ezt is az udvari 
protokoll írta elő számára. Schwarzenberg rendelkezik 
napjaival és óráival, ő csak aláír, elbírál, elutasít, 


megkegyelmez, persze aszerint, hogy miképpen tanácsolják 
tanácsosai. 

Most Haynaut kell fogadnia. 

De legalább itt fogadja a kertben és nem a palotában. 
Mert fogadhatná, mondjuk, a kék szalonban vagy a japán 
teremben, a hivatalos protokoll szerinti fogadóhelyek 
akármelyikében, de neki nincs most kedve íróasztal mögé 
ülni, komoly arcot ölteni, bókokat hallgatni és viszonozni, s 
merev-sima tekintettel hadi dolgokról beszélgetni. 

Ferenc József meglehetősen tisztában volt a lezajlott 
eseményekkel: ismeri az elmúlt év történéseit, az idei év 
változásait, tudatában van a magyar felkelés 
előzményeivel, a győzelmekkel és vereségekkel. De nem 
értette, hogy miért kell maga elé citálnia Haynaut. 
Azazhogy most már tudja, nagyon is jól, Schwarzenberg 
rendelte fel hozzá a hadak parancsnokát. 

Int az udvarmesternek, jöhet a táborszernagy. 

A felesleges kísérők hátul maradnak. 

Haynau meghajlással köszönti. 

— Hívatott felséged? — kérdezi, mert mégiscsak neki 
kellett átutaznia a magyar pusztát, hogy Aradról, Tatát 
érintve, Pozsonyon át Bécsbe érkezzék. 

— Meddig tart még a hadakozás? — érdeklődik a császár, 
kicsit katonás hangsúllyal, ahogy azt megfelelőnek tartja a 
főparancsnokkal szemben. — Jelentések vannak előttem — 
tétovázik a császár, mintha íróasztalánál ülne, és az iratok 


között keresgélne -, hogy még mindig nincs rend 
Magyarországon. 

— Már csak Komárom tartja magát egyedül. Pétervárad 
kapitulált. 


— Es miért nem adja meg magát Komárom is? 

Emlékei között keresgél az ifjú császár, és nem 
emlékezik Komáromra. Pedig kétszer is járt a magyarok 
földjén, egyszer tizenhárom esztendősen és két évvel 
ezelőtt. Vajon elkerülte volna e Duna menti várost? Nos, ha 
majd legközelebb járja a magyarok országát, akkor nem 
felejti el felkeresni Komáromot, ahol a legtovább tartja 


magát a rebellió. 

— Követeléseik vannak! 

— A legyőzötteknek? 

— Sajnos, épp ez a baj, felség, hogy a komáromiakat még 
nem győztük le. És egyelőre képtelenek lennénk térdre 
kényszeríteni őket. Ez a legnagyobb gondunk. Érthetetlen 
számomra is, felséges uram, hogy Komárom még mindig 
nem kapitulált. Már írattam levelet Görgeyvel is, minden 
eszközt igénybe vettem — mondja jelentőségteljesen. — 
Tudják, hogy sorsuk reménytelen, és mégis tartják 
magukat Hallani sem akarnak a megadásról. 

— Skandalum — komolyodik el a császár. 

Schwarzenberg mindent elmondott előző este. Hogy mit 
kíván a császári ház érdeke, hogy most már elég volt a 
hadakozásból, s Európa előtt sem tűnik fel jó színben 
Ausztria, ha ilyen kicsiny, rebellis nemzettel sem bír, és 
hogy túl sokat beszéltetnek magukról a lázadók, s véget kell 
vetni mindenáron a hadakozásnak. És a büntetések, a 
megtorló akciók sem kezdődhetnek el addig, no és persze 
ami ezzel együtt jár, a császári kegy sem gyakorolható az 
arra érdemeseknek; hiszen amíg a főbenjáró bűnösök térdre 
kényszerítése meg nem történik, addig a legfelsőbb 
uralkodói kegy sem adható senki emberfiának. 

Ferenc József csak most tanulja a politikát. 

Ez az óra most a generálisával olyan, mintha vizsgáznia 
kellene, s feleletét osztályoznák tanítói. Ugyan nincs a 
közelben senki, mégis szertelenül tekinget a császár. Hogy 
vajon mit szólnak feleleteihez a tanácsurak. De mindenki 
kellő és tisztes távolságban őrködik kettejük nyugalmára. 

— Szégyellem a dolgot, felséges uram. 

— Győzni kell! 

— Komárom Európa legerősebb vára. 

Igen, mintha már hallott volna erről Ferenc József. 
Persze hogy erős, hiszen Napóleon ellen erősítették meg; 
oda kellett volna menekülnie a császári családnak, éppen 
negyven esztendeje. Erről a nagymama beszélt neki, nem is 
egyszer, de hát az régen volt, jobb nem is tudni az ilyen 


szégyenteljes eseményekről. 

— Békét kell kötni! — mondja ki az előző este megvitatott 
választ. Schwarzenberg határozott így, és mégiscsak ő a 
külügyek irányítója. Hiszen a császár ezzel már nagyon is 
tisztában van, Ferenc József nem arra született, hogy 
egyes-egyedül határozzon. A jó császárnak bólintani kell, 
jóvá kell hagyni és el kell rendelni azt, amit az ország, a 
birodalom vezetői akarnak. — Békét kell kötni! — emeli fel 
hangját —, és én ezt önre bízom, személyesen. De komoly 
szóval kell alkudni, hiszen ön a főparancsnok. Vizsgálják 
meg az eddigi feltételeket, szabjanak újabbakat, amelyek 
elfogadhatóak a magyaroknak, de legfőképpen nekünk és a 
birodalomnak. 

Egy mókus ereszkedik le a fáról, és a császár észreveszi a 
közeledőt. Zsebébe nyúl, mogyorót nyújt feléje. És a mókus 
megáll félúton. Azután tesz néhány ijedt lépést, bozontos 
farkával söpri az utat. 

— Cccc... — szólítja az uralkodó, s kitör belőle a nagyra 
nőtt gyermek. — Cccc... komm, komm mondja, s elgurítja a 
mogyorót. A mókus már fogja, hátsó lábára ül, s ropogtatja 
a zsákmányt. 

— Édes — mondja áhítattal a táborszernagy —, milyen 
aranyos. 

— Idejött, pedig fél — jegyzi meg Ferenc József. — Látja, 
kérem, tudni kell adni... 

A szónak éle van. 

— Talán ha ön adná, el sem fogadná... — folytatja az 
uralkodó. — Mert ehhez érteni kell. Hogy bár fél, mégis 
idejöjjön a mogyoróért. Látja, kérem, ilyen a békekötés is. 
Önnek kell kezdeményezni, nem a magyaroknak. Én még 
soha nem kötöttem békét, de ha egyszer módomban lesz, 
ezek szerint csinálom. Mit gondol, mekkora mogyorót 
kellene Klapkának ígérni, hogy elfogadja, és két lábra álljon 
érette? No, kérem, ne nézzen rám, ezt én is tudni 
szeretném. Hát, kérem, nagyon kérem, hogy a 
táborszernagy úr ezt tudja ki, vagy legalábbis igyekezzék 
megtudni, és gurítsa el azt a mogyorót. Elég volt a 


hadakozásból. Jöjjön a béke. A rebelliót le kell verni, meg 
kell büntetni a lázadás vezetőit, de előbb hadd csituljanak 
el a fegyverek. 

— Zseniális — mondja félig hunyt szemmel Haynau. 

— Nem szeretem, ha a szemembe dicsérnek — mondja a 
császár. 

— Felség, én hatvanhárom esztendős vagyok, úgy 
mondják: megettem a kenyerem javát. De el kell ismernem, 
hogy az öreg ember is tanulhat a fiataltól. Köszönöm ezt a 
leckét, s én csak arra kérem, hogy ne csak a mókusait 
szeresse. 

— A mókusok itt vannak, s naponta beszélek velük; ön 
szerezze meg nekem a magyarokat, s majd tudom, hogy 
hogyan bánjak el velük is. A mókusok nem haraptak belém, 
de a magyarok rebelliója romlásba döntötte a birodalmat. 
Ezt ne felejtse, táborszernagy úr! És azt sem, hogy 
Komárom egyetlen példa, éppen ezért kivétel. Komáromban 
kegyet gyakorolhatunk, mert így kívánják érdekeink. És a 
lázadó rebellisekkel szemben erősek leszünk, mert azt is 
érdekeink szerint cselekedjük. 

Erről, amit most mond, nem beszélt tegnap este 
Schwarzenberg herceggel. Ezt most, e minutában találta ki, 
és nagyon tetszett neki hirtelen jött rögtönzése. E percben 
érezte meg a cselekvés nagyságát, az elhatározás 
fontosságát. Azt, hogy tulajdonképpen ő a császár, és nem a 
beosztottjai, akik egyelőre helyette cselekszenek. 

Haynau meghajolt. 


— Felség — mondja, és hangja elismerő -—, tudom a 
feladatomat. 

— A végrehajtásról sürgős jelentést kérek. 

— Természetesen. 


— Kap minderre tíz napot. Az éppen elég, ha jól használja 
ki. De hogy ne lássa Klapka, mennyire fontos ez nekünk, ne 
ön vezesse a tárgyalásokat. Bízza ezt valamelyik 
beosztottjára. Mondjuk... ki is volna erre alkalmas? 

— Susan tábornok. 

— Helyes, legyen hát ő! 


— Én pedig még visszamegyek Aradra. 

— Úgy intézze a dolgát, hogy csak a végleges 
megállapodás megkötésére menjen el ön is Komáromba. Ez 
hatni fog! És ha ennek ellenére sem alakulnának jól a 
dolgok, akkor jöhet a megtorlás, ágyúval és fegyverrel. De 
nem hiszem, hogy erre sor kerülne. 

Ferenc József hallgat. 

Rugdossa a kavicsokat. 

A mókus megriad, befut a fák közé. Haynau 
táborszernagy megindul a császár mögött. A nimfakút 
nőalakja mintha őket nézné. 

Az ifjú uralkodó felkap egy kavicsot a földről. Bedobja a 
kút vizébe. A hullámgyűrű krátere mind nagyobbra nő, s 
megcsókolja a nimfa lábát. A szobor hófehér márványteste 
vakít. 

A kihallgatás véget ért. 


45. 


A férfi a színésznő ölébe fúrta a fejét. 

Ölelte Fannit. 

Ez a kis rejtett színházi helyiség megtelt fénnyel ezen a 
délutánon. Kintről, a nyitott kis ablakon beragyogott 
szeptember ege, néhány rozsdás lomb is ott hajlongott a 
magasban. A ,Csirke kert"-ben gyerekek rugdosták a 
vadgesztenyéket, indián csatakiáltások reszkettették meg a 
levegőt. Vagy nem is indiánok, hanem az osztrákok ellen 
indultak a gyerekek végső rohamra. 

— Látod, Fanni, a gyerekek is... — suttogta a férfi. 

— Ne őrölje magát kegyelmed — szorította magához. 

— De ez rettenetes. Én, Thaly Zsigmond, erődítési 
igazgató, Kossuth barátja, a komáromi katonatisztek 
példaképe, én mint menekülő és patkányként búvó. 
Rettenetes ez, nem lehet ezt kibírni, Fanni. Szégyellem 


magam, hogy férfi vagyok, hogy katona vagyok, hogy gyáva 
vagyok! 

— De hiszen kegyelmed a legbátrabb Komárom várában. 
Vagy meg merte mondani kegyelmeden kívül valaki is 
igazát? 

— Jól beszélsz, Fanni. Igazad van. Te adod vissza a 
reményt, olyan vagy, mint a fáklya. Kellesz nekem, nagyon 
szeretlek. Jaj, csak el ne hagyj engemet! Nem bírom az 
egyedüllétet. Itt rostokoltam naphosszat, még szerencse, 
hogy tegnap és ma nem játszik a színház. Pázmán Mihály 
direktor úr hangját hallottam ma délelőtt. Itt rendezkedett 
nagy hangosan, meg itt, épp az ajtó előtt szorongatták 
valamelyik szépreményű társnődet a szerelem igézetében. 
Ó, Fanni, ha megértenél, tudnád, hogy milyen rettenetes 
nekem ez a félelmet keltő színház. Még sohasem 
menekültem, és most megfutottam a sors bírái elől. 
Megtagadtam önmagamat. Gyáva lettem. 

— Hős vagy, Zsiga lelkem. 

Másodszor látogatta meg Fanni. A hátsó színészbejárón 
jött, amelynek kulcsát elkönyörögte Pázmán direktortól. Az 
igazgató holmi gáláns kalandot sejtett a kulcskérés mögött, 
huncut mosollyal adta át, s ezt mondta: 

— Sok szerencsét, Fanni kisasszony. 

— Nem nekem kellene a szerencse — mondta a színésznő 
—, hanem Thaly Zsigmondnak. 

Pázmán Mihály már hallotta a történteket, sőt maga 
Friebeisz István is azonnal hírt véve róla, első dolga volt 
közzétenni az újságban az alezredes elfogatását. 

Fanni úgy gondolta, hogy jobb, ha tőle tudja meg Thaly a 
valóságot. 

— Íme, szomorodjék el kegyelmed, mit írnak a Komáromi 
Lapokban kegyelmedről. 

—Ez Klapka cselekedete! — kapta ki az újságot 
szerelmese kezéből. 

— Inkább a szerkesztő úré. Úgy hiszem, Friebeisz úr 
szimatot kapott, mint a jó vadászkutya, és sietett 
közzétenni a hírt. 


— Hadd olvasom. 

Es idegesen kereste az újságocskában a róla szóló 
tudósítást. Hamar ráakadt. 

Hangosan olvasta: 

— Egyik tiszti tanácskozásban, midőn már mind 
lemondtak a reményről, hogy a haza ügyének bukása 
Komárom várából feltartóztatható legyen, felállott Thaly, és 
a Csallóköz köztársasággá való proklamálását javasolta; hol 
megvetve lábát a nemzeti önvédelem, még küzdhet tovább, 
s talán diadalt is arat. Ábrándos gondolat volt, de tiszteletet 
követelő tanújele a hazaszerető lélek elszántságának és a 
katona megalkuvást nem ismerő bátorságának..." 

Félredobta az újságot, és felkiáltott: 

—Nem ismerek az újdondász úrra! Hiszen sokkalta 
becsületesebb, mint gondoltam volna! Ilyen szavakkal illet 
engem, a letartóztatottat? Mi ütött beléje? 

Fanni átölelte. 

— Látja kegyelmed, lehet, hogy Klapka is így vélekedik 
kegyelmedről, csak éppen nem akarja szemtől szemben 
tudomására hozni. Mindenesetre most az a legfontosabb, 
hogy ne veszítse el a reményt. Nézze, mit hoztam 
kegyelmednek. Olyan finom pácolt szalonnát vásároltam a 
piacon, hogy magam is megkívántam; faltam belőle, mielőtt 
bepakoltam, lelkem. Meg ez a jó karaj is finom csemege 
lesz, magam sütöttem ma délelőtt, hogy csemegének 
szánjam a nagy búsulásban. Ugyan már, viduljon egy kicsit, 
s nevessen, faljon valamit a nagy bánatra. Hamar elmegyen 
a szomorúság, meglátja kegyelmed, úgy megy, ahogyan jött. 

— Olyan jó vagy, Fanni! 

— Dehogyis vagyok jó, ne mondjon már nekem ilyeneket. 
Csak éppen szeretem kegyelmedet. Nagyon is szeretem. 
Ennyi nekem is megengedett. 

A férfi szalonnázott. 

— Csakugyan jó — mondta teli szájjal —, pedig sohasem 
szerettem különösképpen a szalonnát. 

— Én meg kegyelmedet nem szeretem, ha fel nem hagy 
oktalan terveivel. A legjobb az lenne, ha bocsánatot kérne 


Klapkától. 

A férfi felugrott. 

Villámlott és mennydörgött. Mintha vihar csapott volna 
kettejükre. 

— Hogyan gondolja, Fanni? Csak nem ellenségeim 
biztatták föl, hogy ellenem cselekedjék? Csak nem Klapka 
küldte hozzám? 

— Bolond ember kegyelmed — hajtotta le fejét a színésznő. 
— Ennyire nem ismeri, hogy ki áll mellette, és ki vagyon 
ellene? 

— Ne haragudj, Fanni, ne haragudj, de olyan jó lenne 
tudni, hogy legalább te bízol bennem, a terveimben, a 
kitalálásaimban... 

— És ha ellenkezem, Zsiga lelkem? 

— De miért, Fanni? 

— Mondjuk azért, mert szeretném felnyitni a szemét. 
Kedves barátom, lássa már be végre, hogy itt Komáromban 
mindenki a holnapját készíti elő. Én ls, tiszttársai is, 
Pázmán direktor úr is, és akivel beszélek, mindenki. Már 
nem sok idő vagyon hátra. A békesség vagy egyezség, 
mindegy, minek nevezem, úgyis megleszen. Pázmán Mihály 
direktor úr is azt mondta ma délelőtt, ne féljen, Fanni, a 
magyar vidék mindig eltartja a teátristákat. Majd csak 
játszunk valahol, ha nem kőszínházban, akkor titokban a 
tanyákon, fészerben, csűrben, engedély nélkül... de 
terjesztjük a magyar szót. A mi sorsunk, a mi feladatunk az 
érzelmek tisztán tartása. És mi a kegyelmedé, Zsiga? 

A színésznő egészen belepirult e hosszú érvelésbe. 
Megfogta a férfi fejét, két kezével szorította, s úgy kérdezte 
újra és felelősséggel: 

— Hát mondja meg: mi a kegyelmed feladata? Thaly 
Zsigmond tétován felelt: 

— Hogy amire esküdtem, azt halálomig megtartom! 
Komoran koppantak szavai. Tragikusan mondta, mint 
Pázmán úr, ha halálba menő hősöket alakít. 

— És Damjanich és Kossuth, ők nem esküdtek? Csak 
Thaly Zsigmond alezredes úr, egyes-egyedül? De ők 


belátták, hogy vége, nincs tovább. 

— Lehetett volna! Görgeynek is lehetett volna! És 
Bemnek is. Túlerő ellenében is, az oroszok és az osztrákok 
ellenében is... 

— De kedves barátom, lépjen csak egy kicsit lejjebb. 

— Honnan, Fanni? 

— Lejjebb, hogy a valóság talaját érintse a lába. Mert a 
fellegekben jár, Zsiga lelkem. Panaszkodott az öcsém is. 

— Az öccse? 

— Akivel már találkozott nálam, Flórián. Elpanaszolta, 
hogy kegyelmed űzőbe vette Temesvári doktort. És 
Friebeisz úr is... 

— Jaj, csak őt ne emlegetné! Nem látja, hogy féltékeny 
vagyok, hogy féltem magát attól a szoknyabolondtól? Oly 
sokszor megkértem már, hogy ne fogadja. Ha meglátja 
magát, majd kiesik a szeme. 

— De mégiscsak ő a szerkesztő Komáromban. És ő írja a 
lapot. S Pázmán Mihály úrtól megtanultuk, hogy az 
újdondász urak... Panaszkodott kegyelmedre. Hogy a 
szerkesztőségben akarta elfogni Temesvári századost. 

— Temesvári áruló! 

— Megmentette Dénes öcsémet a biztos haláltól. Kihozta 
a Neugebáudéból. Ez önnek árulás? Apa vette rá, Poldi tata 
könyörgött neki... 

— De Haynau embere! 

— És ha Haynaué? Egy hét múlva, vagy tíz nap múlva 
nem leszünk-e mindannyian Haynau emberei? Flórián 
öcsém úgy beszélt Temesvári doktorról, hogy feltétlen 
bizalmat ébresztett bennem... 

A színházi deszkapadozat megnyikordult odakint. Valaki 
járt az épületben. Még a lélegzetüket is visszafojtották. 
Odakint csendben megkocogtatták az ajtót. 

— Kinyissam? — suttogta Fanni. 

— Pszt... — intett a férfi — egy szót sem... Tudnunk kell, ki 
van odakint. 

— S ha ránk törik? — ijedezett a színésznő. 

—Itt vagy, Fanni? - hangzott el kintről a 


megkönnyebbülést okozó kérdés. Günther Flórián állt az 
ajtó előtt. 

— Jaj, de megijesztettél! — nyitott ajtót Fanni. — Gyere 
hamar. Ismered már, ugye, Thaly alezredes urat? 

— Volt szerencsém — mondta morcosan Flórián. 

— Mi bajod van? — ijedt meg Fanni. 

— Kerestelek otthon, miért bújtál ide? Itt turbékolsz az 
alezredes úrral, otthon már nem is jó? Itt nyugodtabb 
talán? 

— Hogy beszélsz, Flórián? 

— Ahogyan kell! Rettenetesen fáj a fejem, Fanni. Küldd el 
ezt az embert! Veled akarok szót érteni. 

Fanni megrémült öccse látásán. Flóriánról már napok 
óta nem volt hallomása, most, hogy eléje került, ijesztőnek 
találta. Honvédruha helyett színházi öltözéket húzott 
magára. Haja csapzott volt, szemmel láthatóan sokat 
ihatott. 

— Részeg vagy, Flóri! Miért küldeném el Zsigát? Hiszen 
tudod, hogy előtte nincsen titkom. 

— Te akartad... nekem már úgyis mindegy! Tudni akarod, 
hogyan találtam rátok? Mert figyeltelek benneteket. Azt 
hittem, te is árulóm akarsz lenni. De azután megtudtam, 
hogy az alezredes úr is lakat alá került. Mented hát a 
lelkem Zsigámat. Mentsed csak, nővérkém, jó lány vagy te 
mindenkihez, csak a saját véredhez nem. 

— Miért bántasz? 

Thaly Zsigmond szó nélkül hallgatta vitájukat. Nem is 
kívánt közbeszólni, a maga biztonságát féltette. És lám, 
még bujkálásáról, búvóhelyéről is tudott Günther Flórián. 

— Rettenetes vagy... — sírta el magát a színésznő. 

— Az a rettenetes, hogy semmi sem sikerül. Fejérhegyesit 
kivégezték, az a rettenetes! Mit néztek úgy rám? Vagy nem 
tudtad, nővérkém, az igazat? Hát tudjátok meg: Klapka 
megöletésére érkeztem a városba Fejérhegyesivel. Nos, 
alezredes úr, nem ezt várta, ugye? De most már mindegy, 
ön is Klapka ellensége, én is az vagyok! Hogy melyikünk 
gyűlöli jobban, ugye, nem kell eldöntenünk? De az bizonyos, 


hogy egy a célunk. Számítok önre, Thaly Zsigmond! Ó, nem 
azért, mert ön a nővérem kedvese, engem az érzelmek 
hidegen hagynak. Hanem mert közös ellenségünk van! 
Számíthatok, ugye, az ön segítségére? Mindketten Klapka 
ellen törünk. Én Haynau küldötte vagyok! S megbízatásom 
vagyon Klapka tábornok megölésére... Kísérleteink eddig 
kudarcot vallottak, de az ön segítsége sokat jelenthet... 

Fanni befogta a fülét. Úgy kiáltott Thalyra: 

— Ne higgyen neki, Zsiga lelkem! Hát csak rá kell nézni, 
és láthatja: részeg. Dől belőle a borszag. Nincs az eszénél. 
Hogy is mondhatsz ilyen retteneteseket, Flóri? Apádra 
gondolj, a családra, a jövőre. Ugye — fordult szerelmeséhez 
-, nem hisz neki kegyelmed? Ó, miért is iszol, amikor 
egyáltalában nem bírod az alkoholt?  Retteneteseket 
beszélsz, hogy is tudsz ilyeneket kitalálni, öcsém? Még hogy 
te lennél Haynau megbízottja...? 

De Flórián annyira részeg, hogy nem érti meg nővére 
ügyeskedését, aki szabadulást kíván számára szerezni. 
Flórián hetyke és legénykedő, ő a rettenthetetlen hős, aki 
leszámol ellenségeivel. Forr a méregtől Fanni viselkedése 
miatt. 

Eléje áll, és úgy kiabál vele. 

— Miért volna az igazság rettenetes, Fannikám? — 
kedveskedik mérgében. — Miért volna ez rettenetes? Hiszen 
az a szomorú, hogy te német lány létedre a magyar 
teátristákhoz szegődtél. Meg hogy a bátyám magyar katona 
lett. Ez rettenetes, Isten bizony! Kemenes Dénes főhadnagy 
úr - mondta gúnyosan -, aki rebellisjelvényekkel 
ékeskedett. Az a rettenetes, amikor meghamisítjátok a vér 
szavát. Láttad volna apát és anyát, amikor testvérbátyám 
elment katonának. Akkor határoztam el, hogy megfizetek a 
rebelliseknek. S ön, alezredes úr, remélem, velem tart? § 
nem kíván tovább Fanni nővérem szoknyája mögé bújni, 
hanem férfimódra együttműködik velem. Szólj csak rá, 
nővérem. Vagy mondd neki, hogy fusson Klapkához, adja fel 
szeretője testvéröccsét, de önmagával együtt. Nemes 
cselekedet lesz csakugyan, alezredes úr. Ó, én marha, 


hogyan is hihettem Temesvári Andrásnak! Ő tartóztatta le 
Fejérhegyesit. És én azt hittem, hogy velünk tart. Hogy ő is 
a mi emberünk. Ez a rettenetes, Fanni, látod, hogy egyesek 
két köpenyt is magukra vesznek, s nem tudni, hogy melyik 
az igazi. De Temesvári doktornak ezért még megfizetünk, 
ugye, alezredes úr? 

Thaly Zsigmond nem szólt semmit. 

Visszafojtotta indulatait. 

5 magában bocsánatot kért az általa üldözött, az előle 
menekülő Temesvári Andrástól. 


46. 


Herkálypuszta csöndes majorság Ószőny határában, éppen 
egyórányi járásra Komárom várától. Belül esik a magyarok 
védelmi vonalán. Kosztolányi Móric ezredes egységei 
védelmezik, de mióta a tűzszünet megköttetett, azóta nincs 
errefelé semmiféle csatározás. Katonaságot ugyan épp 
eleget láttak errefelé a herkályiak, mert április utolsó 
hetében maga Damjanich tábornok vágott itt rendet Schlick 
seregében, amikor visszavetették a Komárom alatt álló 
ellenséget Mócsa irányába. Mindenesetre az bizonyos, hogy 
ennyi nyalka, jó kiállású, fess és büszke katonatisztet még 
sohasem láttak a herkályiak, mint akik ma érkeztek 
Komárom várából. S hogy teljes legyen az álmélkodási 
alkalom, ugyancsak megérkeztek a tatai táborból kiküldött 
osztrák tiszt urak is, császári öltözékben,  forgós 
sisakokban, vértes és dragonyos öltözetekben. Csupa 
csillogás, csupa szemet verő fényesség borította a 
katonákat. 

Ötven magyar katona kísérte azt a tizenkét tisztet, akik 
Komáromból érkeztek; mert tizenketten voltak, mint az 
apostolok hajdanán, talán hogy teljes legyen közöttük a 
megértés. — Igaz, — hiányzott közülük Klapka, aki 


hátramaradt, mivel úgy szólt a megállapodás, hogy Haynau 
sem tart a csapatokkal. 

Mert végre megérkezett Komárom alá a táborszernagy, 
személyesen irányítván az egyezség megkötéséről szóló 
tárgyalásokat. Susan tábornokot azonnal tájékoztatta 
elképzeléseiről, amelyek azonosak voltak a Schönbrunnban 
hallottakkal, s magához ragadván a kezdeményezést, 
személyes és az eddigieknél sokkal békülékényebb hangú 
levelet intézett Klapka tábornokhoz. Ebben jelét adta, hogy 
hajlandó a békés megegyezésre, ő javasolta Herkályt is a 
találkozó színhelyéül, kikötvén, hogy a tárgyaló felek 
csupán egy fél század huszárt hozhatnak magukkal 
díszkíséretül. 

A haditanács teljes létszámban megérkezett a huszárok 
kíséretében. Ragyogott az ősz. A herkálypusztai fák 
aranyba öltöztek erre a napra, levelet szórtak az érkezők 
elé, mintha ezzel is enyhíteni akárnák a fájdalmas egyezség 
megkötésének szomorúságát. 

De sok tárgyalást látott már az elmúlt két hónapban a 
magyar föld! De sokszor kellett menekülő vagy reménytelen 
helyzetben szorongó magyar seregnek az ellenség 
nagylelkűségét kérni! Mindig győzők és legyőzöttek álltak 
egymással szemközt. Az egyik kért, a másik adott. Az egyik 
kért, a másik diktált. Az egyik szenvedett, a másik 
büszkélkedett. 

Herkályon minden megváltozott. 

Itt nem volt győző és legyőzött, megalázott és megalázó, 
itt csak katonák voltak, akik egyezséget jöttek kötni. 
Udvarias hangnemben, precíz német mondatok közepette; 
még arra is volt mód, hogy az időjárásról beszéljenek, a 
várhatóan sokáig tartó szép őszről, a ritka esőkről, a 
vadmadarak vonulásáról. 

Az ötven huszár letáborozott. A vértesek is tábort vertek. 
Susan tábornok vezette az osztrák küldötteket, Assermann 
Ferenc várkapitány a magyarokat. Susan tábornok ismerte 
Haynau intencióit. Nem értette ugyan, miért ez a nagy 
sietség, de  katonaember létére nem kételkedett 


feljebbvalója okosságában és bölcsességében. A magyarok 
benyújtott javaslata fölött amolyan tessék-lássék módon 
még vitatkoztak is, de erre semmi szükség sem volt. De ha 
már egyezkedés, akkor legyen az. Előírás szerint ugyan 
akadékoskodni is kell, kifogásolni bizonyos fogalmazásbeli 
gyöngeségeket, aminek kijavításával is megy az idő. 

Assermann Ferenc, a haditanács vezetője — a távollevő 
Klapka helyett — a maga részéről ráütné a hitelesítés 
pecsétjét, de erre csakis Klapka aláírása megfelelő. 

Megkérte hát Rutkay és Prágai alezredeseket, hogy 
vigyék be Komáromba az egyezség szövegét, hadd lássa a 
tábornok is. S írja alá hitelesítés végett. Addig ugyanezt az 
utat járja meg az osztrákok haditáborában is a futár, hogy 
Haynau aláírása is hitelesítse a megállapodást. 

Klapka türelmetlenül várta a visszatérőket. Jó jelnek 
vette, hogy csak a két alezredes érkezik haza; hiszen, ha a 
teljes különítmény robogott volna vissza a Csillagvárba, 
akkor reménytelenségbe hamvadt volna a tárgyalás. De két 
törzstisztje arcán az elégedettség öröme. 

— Jó hír? — kiáltott le az udvarra a tábornok. 

— Az egyezség! — mutatta föl Prágai alezredes a végleges 
fogalmazványt. Klapka legszívesebben azonnal kikapta 
volna főhadsegéde kezéből a megállapodást, de erőt vett 
magán. Végre szemközt álltak a nagy dolgozószobában. 

— Hallgatom, uraim. 

Prágai olvasta a megállapodást. 


EGYEZSÉG 


Komárom vár megadására a következő 
feltételek mellett: 


1. Az őrség szabad elvonulása fegyver nélkül. 
A tisztek azonban megtarthatják kardjaikat. 
Azoknak a tiszteknek, kik előbb a császári 
seregben szolgáltak, külföldre útlevél adatik; 
azok, akik útlevelet nem kérnek, szabadon 


hazatérhetnek, kivéve azokat, akik a 
haditörvényszék előtt önként jelentkeznek. A 
honvédtiszteknek, kik előbb a császári seregben 
nem szolgáltak, a  hazájokba való szabad 
tartózkodás minden bántalom nélkül 
biztosíttatik. A császári-királyi ezredek 
legénysége közbocsánatot kap, s azok az egyének 
is, , akik közben tisztségre emelkedtek, 
hasonlóképpen szabadon bocsáttatnak, s további 
üldözésnek kitéve nem lesznek. 

2. Külföldre szóló útlevél mindazoknak, kik 30 
nap alatt jelentkeznek, adatni fog. 

3. Tiszteknek egyhavi díj, a legénységnek 10 
napi zsold adatik osztrák bankjegyekben, a 
császári-királyi — szabályszerű hadiilletmény 
szerint. 

4. A várőrségnek, a különféle hadipénztári 
utalványokkal tett kötelezettségei 
kiegyenlítésére, 500000 pengőforint fizettetik 
osztrák bankjegyekben. 

5.A várban levő bénult és beteg harcosok 
ellátása biztosíttatik. 

6. Ingó és ingatlan magánvagyonát mindenki 
megtarthatja. 

7.A fegyverletétel ideje, helye és módja 
utólagosan fog megállapíttatni. 

8. Mindkét részről minden további 
ellenségeskedés megszüntettetik. 

9. A vár a hadi szokásoknak megfelelőleg és 
mindkét részről történő hitelesítés után adatik 
át. 


Kelt Herkálypusztán, szept. 27. 1849. 


Takács százados 
Gasparitz százados 
Mednyánszky ezredes 


Rutkay alezredes 

Prágai alezredes 

Gróf Zichy Ottó ezredes 

Gróf Esterházy Pál ezredes 

Janik János ezredes 

Szabó Zsigmond ezredes 

Kászonyi József ezredes 
Assermann Ferenc várparancsnok 


Susan sk. 


Klapka megkönnyebbülten sóhajtott. 

— Ez már a végleges szöveg? — kérdezte. 

Egyszerre felelték: 

— Tábornoki aláírással hitelesíthető! — Majd Rutkay 
alezredes megjegyezte: — Még egy záradék is vagyon itt a 
végén. Tábornok úr, olvashatom? 

— Bitte... uraim... 

Rutkay olvasta megereszkedett hangon: 


ZÁRADÉK 
A vár tényleges átadása csak a Péterváradra 


menesztett küldöttség visszaérkezése után s 
előbb nem történhetik meg. 


Klapka átvette az okmányt. 

A lúdtollat mélyen a tintába mártotta. Határozott 
mozdulattal írta alá az egyezség szövegét. Azután ezt 
mondta: 

— Uraim, a mi feladatunk bevégeztetett. 

A katonák tisztelegtek. 

Herkálypusztán késő délután sorakozott fel a magyar és 
osztrák katonák sorfala. A tisztek elöl, a katonák 
hadirendben. Susan tábornok és Assermann Ferenc a 
Haynau, illetve Klapka tábornok által aláírt egyezséget 
szorongatták. Katonai üdvözlés után cserélték ki az 
okmányokat. Végezetül kezet fogtak. Ezzel pecsételték meg 


a szerződést. 

A huszárok visszaindultak Komáromba. 

Az osztrákok Tata felé mentek. 

A magyarok kürtöse szájához emelte a réztrombitát. És a 
lépésben haladó, csendben poroszkáló katonalovaknak 
csöndes marsot fújt. Összevegyítette a kötelezően előírt 
katonai trombitajeleket, fújt szíve szerint, ahogyan érezte; 
belekevervén az esti takarodó hangjait, a reggeli ébresztő 
jeleit, fújta, fújta a maga kedve szerint, megállás nélkül. 

Assermann Ferenc lovára csapott. 

Ügetésbe ment át az addig poroszkáló sereg. 

A katonalovak megérezték, hogy hazafelé szaladhatnak. 
A megeresztett kantárok nem fogták vissza a paripákat. 
Komárom erődrendszere csak lassan magasodott ki a Duna 
partján. 

Amint beértek a városba, kezek integettek, utcai 
érdeklődők kiáltoztak feléjük. Már hallottak a 
tárgyalásokról, tudni szerették volna a végleges 
határozatot. 

Gasparitz százados kiáltotta a tömegnek: 

— Vége a háborúnak! 

Pedig szíve szerint azt kiáltotta volna: , Vége a 
szabadságnak! 


47. 


A komáromi utcákon ezekben a napokban tízszeres 
emberáradat hömpölygött. Hogy honnan kerültek elő 
ennyien, rejtély, bár köztudott, hogy mióta híre ment a 
komáromi egyezségnek, azóta a közeli s távoli helyekről ide 
igyekeznek az emberek: férfiak és nők, hogy itt lehessenek, 
rátétethessék — bujdosó  szerelmesüket,  férjurukat a 
komáromi lajstromra. Mert aki ezen rajta lesz, annak 
szabadság a jutalma, aki feliratkozik rá, az megmenekül az 


üldözéstől, a tortúrától, a  gyötrelmektől; az előjöhet 
rejtekhelyéről, hiszen a komáromi katonának kijár a 
szabadság; emelt fővel járhatnak ezentúl az országban, 
bármerre is mennek Klapka katonái. 

És most lett csak kapós Friebeisz úr újsága. A Komáromi 
Lapokat nehéz ma megszerezni. Ritka kincset mondhat 
magáénak, aki venni tud belőle, hiszen egyre-másra mást 
sem közöl az újság, mint a törzs- és főtiszti kinevezéseket, 
amelyek — természetesen visszamenőleg érvényesek 
szeptember elsejétől kezdve. Ennek pedig jelentősége van, 
hiszen a tiszteket Haynau fizeti ezentúl, felemelt zsold jár 
nekik osztrák bankókban, a megállapodás szerint. 

Szeptemberi szombat este  borzongatja az utcai 
járókelőket. Az utolsó szombat este ez szeptemberben, mert 
a Dunán túl már október készülődik: érett fürtökkel telnek 
meg a szőlők, a hegyekből hűvösebb szeleket kerget maga 
előtt a változó idő, s az égi országúton egyre-másra jelennek 
meg a délnek húzó vadlúdcsapatok. V-jük kettéhasítja az 
eget, hogy azután maguk után húzzák az est bakacsinját. 

A színház már nem Játszik. Mióta köztudott lett az 
egyezség megkötése, megbolydult a város lakossága. A 
szokásos, rendes köznapi életet felváltotta az ideges, 
izgatott találgatások légköre. Hogyan lesz, mint lesz, csakis 
ezt vitatták az összetalálkozó ismerősök. Ki merre megy, 
hova indul, ha elérkezik az útrakelés órája. Mert nemcsak a 
vadlibák szállnak el messzi tájra, ők is útra kelnek idegen 
országokba. 

Olyan szépen indult ez a délután. 

Fanni otthon várta Zsigát. És amikor megérkezett Thaly 
Zsigmond alezredes, olyan hévvel szorította magához 
kedvesét, mintha nem is Klapka tábornok törölte volna el 
egyetlen tollvonással az ellene hozott letartóztatási 
parancsot, megbocsátván a lázadást, az engedetlenséget, a 
harci szövetség létrehozását, amely úgy omlott össze Thaly 
letartóztatása után, mintha szél fújta volna el. A titokzatos 
menekülés és szabadulás után három napra Klapka 
aszerint határozott, hogy a megtérők és jó útra térők 


megbocsátással fogadtatnak vissza, s bár Thalyt egy hét 
szigorú áristom várta, mégis érdemes volt visszahajolni 
Klapka hűségére. 

A színésznő ölelése hosszú volt és meghatott. 

Ezzel fogadta: 

— Ugye, nem történt baja Flóriánnak? 

Fanni ugyanis azóta, hogy Thaly és Flórián elhagyta a 
színházi menedéket, egyiket sem látta. 

— Nem tudom — mondta csendesen az alezredes —, hogy 
helyesen cselekedtem-e. Fel kellett volna adnom. De 
ehelyett . elmondtam néki, hogy a Klapka elleni 
merényletekre kudarc vár, és futni hagytam az öcsédet. 
Gondoltam, megretten, és nem mer ártani senkinek. 
Szereztem neki szabadmeneti jegyet, és a lelkére kötöttem, 
hogy tűnjön el Komárombáól. 

— Köszönöm a jóságát, Zsiga lelkem — hálálkodott Fanni. 
— Köszönöm, kegyelmed olyan jó hozzám. És Flórián 
mégiscsak a testvérem. 

— Ne köszönjön nekem semmit, Fanni. Csak nekem van 
köszönnivalóm! Sajnos, nincs nyugalma a lelkemnek. Ez a 
legnagyobb baj. Gyötrődöm és vívódom. És senki sem 
segíthet rajtam. Az egyik pillanatban lázadozom. Sajnálom 
a szép álmot. A csallóközi köztársaság ábrándját. És 
sokszor még most sem akarom hinni, hogy ábránd lett 
volna. Sajnos, meghalt, mielőtt megszülethetett volna. És 
én úgy gondolom: mi, komáromi katonák valóra tudtuk 
volna váltani. Persze most már semmire sem megyünk a 
tépelődéssel. Az egyezség megköttetett, s gondolkodhatunk 
holnapjainkon. Mi lesz veled, Fanni? Mi lészen veletek, 
magyar színészek? 

A színház már napok óta nem játszott. Amióta köztudott 
az egyezség, azóta nem lehet becsalni senkit sem a 
színházba. Kit érdekel már a Két honvéd, a Budavár 
visszavétele; már Obernyik Károly úr művén sem kíván 
mulatni senki, csupán a holnapján munkálódni, hogy merre 
lehet új életet kezdeni, s van-e értelme itt maradni a 
hazában, vagy odakint próbálják meg az új életet, idegen 


földön. 

—Ne velünk törődjék kegyelmed, hanem a maga 
menekülésével. Elmegy, vagy itthon marad? Mert mi 
maradunk. Pázmán Mihály úr fellelkesített bennünket, 
hogy lészen számunkra mindig befogadó város, nem 
maradnak kenyér nélkül a magyar színészek. De 
kegyelmeddel mi lesz, Zsiga lelkem? 

Odakint megkocogtatták az ablakot. 

A kéz ismerős ritmust vert ki az üvegen. 

Thaly bosszúsan nézett Fannira. 

— Minket újabban mindig megzavarnak -— mondta 
mérgesen. 

Flórián lenne? — tétovázott Fanni. 

Thaly az ablakhoz lépett. Kilesett a függöny résén. 

— Sokkal rosszabb! Friebeisz szerkesztő úr! De minek 
fogadja, Fanni, amikor már oly sokszor megmondtam, 
hogy... De most kidobom, ki én, csak jöjjön az a szemtelen. 

Mégsem dobta ki a bemerészkedőt. 

A szerkesztő arcán rémület. 

— Most kaptam a hírt — lihegte köszönés helyett —, hogy 
merényletet követtek el Temesvári András százados úr 
ellen! Odahaza fekszik súlyos sérüléssel, s önt emlegeti, 
alezredes úr! Igen, önt hívja, kegyelmedet kéri, hát nem 
érti... 

Futni kellett. 

Thaly elöl, Fanni mögötte egy lépéssel. 

Az esti tömeg a Komáromi Lapokat kapkodta. 

— Figyelje csak, lelkem — állította meg egy pillanatra a 
rohanó alezredest Fanni. — Figyelje csak, mit olvasnak. 

Az újságolvasót széles kör vette körül. 

A hang kicsit borízű volt. Ezt olvasta: 

— , A külföldre utazni szándékozók holnap, azaz vasárnap 
délután 3 órakor tartandó komoly tanácskozásra ezennel 
meghívatnak. Hely: a megyeháza kisterme." 

Nem hallgatták tovább. 

Almási néni a szokott bőbeszédűséggel fogadta őket: 

— Hát hallottak ilyen csodát, aranyoskáim. Én, ugye, 


aludtam a kuckómban, a Bibliát lapozgattam a holdvilág 
mellett, amíg álom nem pilledt a szememre. Aztán egyszer 
csak, mintha fejbe vertek volna, úgy elaludtam. Nem is 
ébredtem én föl semmire. Reggel még haragudtam is 
magamra, mert első szoktam lenni a hajnali misén, hogy 
ma aztán jól lekéstem. De amikor ott mentem el a szegény 
jó doktor úr ajtaja előtt, hát csak azt hallom ám, hogy 
engem hív... Jesszusom, kiáltottam rá, aranyoskáim, mert 
nem tudtam mást mondani, hiszen láttam, hogy csupa vér 
az ágyhuzat. Na, gondoltam, moshatom, mire ebből 
kimegyen a vér, de azért futottam a kis doktorért, mert úgy 
megszerettem, mióta nálam lakik. Aztán... 

Nem tudták kivárni a szóáradat végét. 

Temesvári arca sápadt, szeme beesett, homlokán vizes 
kötés. Almási néni becsületét dicséri, hogy tiszta ágynemű 
van felhúzva s a szoba is takaros. 

Thaly az ágyhoz lépett. 

A beteg felemelte szemét. 

— Nyugodj meg, kedves barátom, nyugodj meg, és ne 
tarts tőlem. Tudom, hogy mindig a mi oldalunkon álltál. 
Tévedtem, és bocsáss meg érte... 

Fanni résztvevően kérdezte: 

— Súlyos a sebe? 

Temesvári doktor fel akart ülni az ágyban, de nem 
engedték. Percekig tartott, míg úgy helyezkedett, hogy félig 
ült, félig feküdt. 

— Ki tette? — sürgette a választ Thaly. 

A doktor nem felelt. 

Fanni ijedten nézett rá. 

— Csak nem... nem... Flórián...? 

Temesvári csendesen bólogatott. 

— Álmomban tört rám. Korán feküdtem le, Almási néni a 
szokás szerint beadta a csupor tejet, megittam, s már 
aludtam is... Arra riadtam, hogy Flórián ébresztget. Nem 
akarom végigmondani, de engem hibáztatott Fejérhegyesi 
haláláért. Persze ellene mondtam. Akkor a szemembe 
vágta, hogy mindent látott: ott volt a közelben, segíteni 


akart Fejérhegyesin, de már nem tudott. Nem untatlak 
benneteket, de mire előkaphattam volna párnám alól a 
pisztolyomat, már lőtt is... Hát nem furcsa? Orvos létemre 
most patkolnék el, a győzelem előtt? 

Thaly még mindig ingerlékeny, ha valaki győzelemről 
beszél előtte. Fékezte magát, de nem tudta kellőképpen 
visszafogni a rejtőzködő ellenkezését. 

— Miféle győzelemről beszélsz? 

— Hát az egyezségről. 

— A kapitulációról? — javította ki a beteget. 

— Én a győzelmet emlegetem! 

— Fájó vereség ez, barátom! - szomorodott el az 
alezredes. — Azért, mert Klapka kiengedett a börtönből, még 
nem hódolok neki. Az elveimet, a szándékaimat, a tetteimet 
és a gondolataimat sohasem fogom megtagadni. A legfájóbb 
vereség ez, nem győzelem... Istenem, ha megteremthettük 
volna a csallóközi köztársaságot! 

— Még mindig ott tartasz, Zsiga? 

— Sohasem felejtem el. De szép is lett volna! 

— De gondolkozz, Zsiga — lélegzett nehezen a beteg. — 
Gondold bele magad Haynau helyzetébe. Mondjuk, hogy te 
vagy a táborszernagy: vajon győzelmet aratott? Görgey az 
oroszok előtt tette le a fegyvert, de a tisztek Haynau kezébe 
kerültek. A császár győzelmi jelentést várt tőle 
Komáromból, és ezt a csatát, ha vértelenül is, de mi nyertük 
meg, barátom. Te meg én meg mindannyian... Az 
állhatatosság, a rendíthetetlenség győzelme a komáromi 
kapituláció. Tudod te, hogy mit jelent legyőzött országban, 
amelynek vezetői külföldre menekültek, Görgey 
fegyverletétele után negyven nappal, megtartott kardokkal 
kapitulálni?! De úgy ám, hogy embereink közül 
egyetlenegyet sem vonhat felelősségre Haynau! Hiszen aki 
rákerül a komáromi lajstromra, annak nyert ügye van. 
Igaz, hogy elveszett a háború, de nyertünk harminckétezer 
életet, és megmentettük a becsületünket. 

Fanni ijedten hallgatta a férfiak vitáját. 

Thaly szenvedéllyel felelt: 


— A becsületünket? Ezt mondod, Temesvári doktor? Mi 
hát a becsület? Mindenki mást ért alatta, te is, én is, 
mindenki... 

A doktor még jobban felemelkedett az ágyban. 

Lőtt sebe átvérzett a kötésen. 

Karját és mellét érték a lövések. Szerencsére nem 
súlyosak. Amíg ki nem érkezett hozzá a komáromi 
katonaorvos, addig maga kúrálta sebeit. 

— Zsiga barátom, igazad van. A becsületet nem lehet 
magyarázni. Az a becsület, hogyan ítélik meg tetteinket az 
emberek. A véreink, testvéreink, a külhon újságjai és az 
utókor. A holnap és a holnapután élő emberek. Kire 
mondják majd, hogy igazul élt, s kire sütik rá az árulás 
bélyegét. És az a becsület, ahogyan emlékeznek majd reánk. 
S ne feledd, a becsület egyetlen mércéje a lelkiismeret. A 
lélek nyugalma. Hogy itt belül hogyan tudsz választ adni 
magadnak, a fiaidnak, az unokáidnak. Látod, Pétervárad is 
megadta magát, mégpedig feltételek nélkül... Érted már, 
hogy miért győzelem a komáromi egyezség? 

Visszahanyatlott ágyára. Nehezére esett a beszéd. 

Fanni megigazította a takarót. 

— Ne fárassza magát kegyelmed. 

Thaly Zsigmond Fanniba karolt. Álltak a beteg ágya 
előtt, szótlanul. Szerencsére bejött Almási néni egy tálca 
süteménnyel, s vidáman kínálgatta őket. 

— Egyenek csak, aranyoskáim, most sütöttem. Szeretik-e 
az almásrétest? Olyan ez, hogy odahaza biztosan nem 
esznek ilyesmit. Szétomlik az ember szájában. No, 
kisasszonykám, vegyen csak belőle. Oly finom ez, mint a 
legeslegjobb szerelem. 

Temesvári András vidámságot erőltetve mondta: 

— Nosza, akkor én is kérek belőle, Almási néni... Hátha 
feltámasztja még a halottat is... 


48. 


Haynau táborszernagy nem volt kíváncsi a lefegyverzésre. 
Kedden, 1849. október 2-án megkezdődött a magyar 
csapatok fegyverletétele, s akkor Haynau már útban volt 
Aradra. A főcsapatok megadására csak másnap, október 3- 
án, szerdán került sor. 

Az ó- és újvári, valamint a dunaszigeti katonák 
fegyverletételének idejét délelőtt tíz órára tűzték ki, közös 
megegyezéssel. Az osztrák seregek vezetői: Colloredo herceg 
táborszernagy, gróf Nobili tábornok, Burich és Barkó 
tábornokok  főtisztjeik kíséretében érkeztek, ők a 
felsorakozott csapatokkal szemközt, a jobb oldalon álltak 
meg, fehér egyenruhájuk csillogott a sok arany sujtástól, 
paszománytól, gallértól és vállrojttól. 

Meleg októberi délelőtt ragyogott rájuk. 

A felsorakozott katonák végeláthatatlan tömegben 
állomásoztak a Csillagvár előtt, a Cigánymezőn, szemközt a 
várfalakkal. A tisztek saját csapattestük előtt küszködtek 
az elérzékenyüléssel. 

Fegyverletétel. 

A legszomorúbb aktus a katona életében. Hiszen a 
fegyverétől válik meg, amely rangot, nevet és becsületet 
adott neki. S ez a sereg nem zsoldosok csapata. Itt nem 
pénzért fogadott katonák várják a megadást, hanem önként 
jelentkezettek. Akik esztendeje vagy talán másfél 
esztendeje még semmit sem tudtak a harcról, legtöbbjük 
nem is szagolt addig puskaport, csupán az öregek 
elbeszéléséből volt tudomásuk a messzi földi háborúkról. $ 
az öregebbjei, akik megjárták az osztrák birodalom 
határait, Itáliától a francia határig, akik messze távolban 
szolgálták 12 éven át a császárt; az utolsó másfél 
esztendőben tudták és látták, hitték és érezték, hogy 
másmilyen sereg is létezik, mint amelyben eddig 
katonáskodtak. Az egyszerű nép nehezen értette meg előbb 
a harc mibenlétét, de amikor átérezték, hogy a haza forog 
veszélyben, akkor nem tétováztak. Hány győzelem nyílt 
nyomukban! Akár a virág a réten. Legendák keletkeztek a 
hazaszököttekről, igaz történeteket meséltek a katonák a 


sok száz mérföldről hazaigyekvőkről. De a komáromiaknak 
nem volt szükség ilyen példabeszédre, ők nem mások 
elbeszéléséből ismerték meg a huszárvirtust, hanem 
maguktól a Lenkei-huszároktól. Mert a Duna-szigeten 
táborozott mindvégig a Lenkei-huszárok százada, amelyet 
Fiáth Pompejus főhadnagy vezetett haza hét határon. 

Friebeisz István el is határozta első felbuzdulásában, 
hogy történetet kanyarít sorsukról; megírja kalandjaikat, 
szenvedéseiket, hőstetteiket és csatáikat, de azután a 
mindennapok mindig ellopták a szerkesztő urat dédelgetett 
tervétől. 

Fegyverletétel. 

Még akkor is fájdalmas, ha fölöttük repülő vadludak 
nekik kiáltoznak: a hazavágyó parasztoknak, akik amúgyis 
telve vannak október kései szénaillatával; kezükben a 
munka lendülete törött meg a katonáskodás hónapjai alatt, 
mert a földmíves ember mindig úgy van, akármit is csinál, 
minduntalan csak az elvégzendő, a félbehagyott munkára 
gondol: a földre, a mezőre, az aratásra, a szénagyűjtésre; 
karja tele van a föld melegével, szíve a kutak tisztaságával, 
igen, még a mindig hazatörekvő földmívesek is elsírják 
most eddig visszafogott könnyeiket. 

A vadlibák élesen kiáltoznak, szállnak megunhatatlan V 
betűket formálva. Az élen repülő biztosan ismeri az utat, 
nem lehet eltévedni, de megállni sem. Csupán a katonák 
állnak lent, a Csillagvár előtt könnyezve, nehéz szívvel, 
sajgó lélekkel. 

Fegyverletétel. 

Már készülődik a cigányok százada is. Vegyes a 
felszerelés: hegedű, trombita, klarinét, tárogató, bőgő, újra 
trombita, cintányér, minden, ami szükséges a jó 
zenekarhoz. A vezényszóra várnak, az intésre, amelyet 
Egressy Béni főhadnagy úr méltó csak megadni egyes- 
egyedül, hiszen az ő dalát csendítik meg, ahogyan már 
hosszú hetek óta húzzák megállás nélkül Komárom 
városában. 

Fegyverletétel. 


Jön Klapka, tisztjei kíséretében. 

És a cigányok rázendítettek a Klapka-indulóra. Olyan 
volt ez a pillanat, mintha fényes díszszemle kezdődött volna 
el, amilyen még sohasem volt. A tábornok minden lépése 
kimért, feszes, tartás van benne. De hiszen ennél nehezebb 
útja még sohasem volt. Őt nézik katonái. A 
legegyszerűbbektől a közvetlenül alája rendeltekig. A 
muzsika köszönti. A le nem győzött sereg üdvözli, s amikor 
katonái elé ér, eget verő kiáltás harsan: 

— Éljen Klapka tábornok! 

— Éljen! 

— Éljen a tábornok! 

— Vivát Klapka György! 

Es amíg a tábornok nagyon lassú léptekkel elsétált a 
felsorakozott katonák előtt, a muzsika megpezsdítette a 
szíveket. Valaki énekbe kezdett, s a többiek folytatták: 


Föl, föl, vitézek, a csatára! 

A szent szabadság oltalmára! 

Édes hazánkért hősi vérünk 

ontjuk, hullatjuk nagy bátran, míg élünk. 


A tábornok szeme könnyes. 

Kettőt-hármat csukott szemmel lépett. Nem emelte föl 
kezét szeme  megtörlésére, nem akarta elárulni 
elérzékenyülését. A katonák tovább énekeltek. Az osztrák 
tisztek összenéztek, nem hallották még ezt az indulót, ők a 
Radetzky-marsot ismerik csak, de tetszett nekik a muzsika. 
Egressy Béni főhadnagy úr pedig úgy vezényelte 
muzsikusait, mintha a legszebb színházban lenne, ahol egy 
világ tapsol saját szerzeményeinek. 


Föl, föl! Látjátok lobogómat! 
Indulj utánam, robogó had! 

Zeng, dörög az ágyú, csillog a kard, 
ez lelkesíti csatára a magyart! 


Ilyen a fegyverletétel? 

Itt Komáromban, 1849. október  harmadikának 
délelőttjén ilyen volt. Mintha ünnep lett volna, fényes 
ünnep, sohasem látott díszszemle, amely egyszeri s 
megismételhetetlen. 

A katonák sora megbomlott. Egyesek a sapkájukat 
dobálták a magasba, mások féktelen örömmel táncoltak a 
sor előtt a Klapka-induló ütemeire. A huszárlovak is 
felkapták fejüket az ismerős muzsikára. Táncoló lábuk 
verte a port, nehezen lehetett maradásra fékezni őket. 

A zászlók meghajoltak. Klapka tábornok a sor végéhez 
ért. 

Az éltetés újra felhangzott. Kiáltották újra és újra: 

— Éljen Klapka György! 

— Éljen a tábornok! 

Azután véget ért a muzsika. A tábornok a katonákkal 
szemközt állt meg. Búcsúzni kívánt. 

— Bajtársak! — kiáltotta, hogy a hátul állók is hallják. — 
Keblem elfogult, mert utoljára szólok hozzátok, kikhez 
annyi öröm és szenvedés, annyi honfivéren nyert dicsőség, 
akikhez egy szent kötelesség közös érzete fűzött 
elválaszthatatlanul. Egy szép, de küzdelemteljes pályára 
léptünk nemrég. A legmagasztosabb feláldozásával törtünk 
a kitűzött cél felé. Megtettük, mit ember saját erejével tenni 
képes. 

Colloredo herceg tolmácsa sebesen fordította Klapka 
szavait. A herceg minden mondat után bólintott, mintha 
helyeselné az elmondottakat. A katonák úgy füleltek, hogy 
egyetlen szó se vesszen el a tábornok szavaiból. Klapka 
folytatta: 

— Pirulás nélkül állhatunk Isten és a világ színe elé. Ám 
a sors könyvében másképp volt megírva. És most lelépünk a 
pályáról, amelyre oly sok reményt hintett a közérzelem, s 
melyen elvérezhetünk ugyan, de vele a nemzet ügyének 
többé használni nem fogunk. Lelépünk a térről, mert a haza 
kívánja, melynek továbbra is szükség leend hű fiaira; 
lelépünk, mert szent tartozásaink vannak azon haza iránt, 


amely úgy lehet, fentmaradásunkban leli a jövő minden 
vigaszát. Maradjatok hát továbbra is támoszlopai, a 
feladatot, mely előttetek állt, férfiasan s mindvégig 
következetesen teljesítettétek. Meghajoltatok, mert kellett, 
az események törhetetlen hatalma előtt hajoltatok meg. Ez 
és a megmentett becsület adhat megnyugvást 
mindnyájatoknak. Vegyétek szíves végbúcsúmat. Isten 
veletek! 

Balról a huszárok sorakoznak. 

Jobbról a tüzérek. 

Újra felzendült a Klapka-induló. Gróf Nobili tábornok 
lassú, kényelmes léptekkel a tisztjeihez tartó Klapka elé 
ment. Ezt kérdezte: 

— Herr General! Kérem önt, kérdezze meg huszárjait, 
nem lenne-e kedvük őfelsége, a császár szolgálatába lépni. 

Klapka felemelte kezét. 

Csönd lett. 

És a tábornok elmondta a gróf kérését. De senki sem 
mozdult, senki sem válaszolt. 

Klapka most már felemelt hangon ismételte meg a 
kérdést. 

— Mi az, fiúk, hát senki sem vállalkozik? 

Hallgatás volt a válasz. 

— Bizony, senki sem jelentkezik, tábornok úr! — tárta szét 
kezét Klapka. 

— Kár, nagy kár - mondta Nobili, majd hirtelen 
felcsillanó szemmel rámutatott egy előrelépő 
huszárőrmesterre. — Végre valaki. 

De az őrmester ezt mondta: 

— Tábornok úr! Mi a német szolgálatába soha nem 
szegődünk. De ha édes hazánknak ismét szüksége lesz 
reánk, Isten minket úgy segéljen, mindnyájunkra 
számíthat. 

— Mit mond, Herr General? 

Klapka fordított. 

Nobili tábornok hallotta a választ, de még ezt sem 
értette. Hogyan, hát az ő személyes kérése sem elegendő? 


Talán nem tudják, hogy milyen előnyös a javaslata? 

Csodálkozott. 

— Nem értem, tábornok úr. Egészen különös. Vajon mivel 
tudtak az urak ezekbe az egyszerű emberekbe ennyi 
hűséget, ennyi kitartást önteni? Vajon mi hajtja őket? 

Klapka szava kemény: 

— A hazaszeretet, tábornok úr. 

Fegyverletétel. 

A kézből kihull a kard, a pisztoly és a puska a poros fűre 
csapódik. Meghajolnak a zászlók. 

Elvégeztetett! 


49. 


Kelt a tatai táborban, 5. Oct. 1849. 


Excellenciás uram! 

Mint azt meghagyta nekem Aradra utazása előtt, e rövid 
levélben igyekszem beszámolni mindarról, ami itt Tatán, 
illetve Komáromban történt elutazása után. Mindenesetre 
még egyszer örömmel köszönöm meg Excellenciás uramnak 
nagylelkűségét, amellyel engem tíz, Bécsben töltött napra 
szabadságoltatott, mert valóban fájdalmas lett volna úgy 
visszatérni Aradra, hogy ne láthassam szegény jó 
édesanyámat? aki a halál mezején viaskodik az életéért. 
Örvendezem és szomorkodom. Örülök, hogy újra látom Bécs 
városát, amelyet már majdnem harmadik hónapja nem 
láttam, és fájó szívvel gondolok az otthoni találkozásra. De 
ön, Feldzugsmeister, nem azt várja tőlem, hogy saját 
érzelmeimmel foglalkozzam, csakhogy nem tudok levélbe 
kezdeni anélkül, hogy ezeket egy-két szóval meg ne 
említsem. Bocsánat e kitérőért. 

Excellenciás uram! 

Jelentem, hogy Colloredo herceg kíséretében én is ott 
voltam Komárom várában a megadásnál. Mondhatom és 


írhatom, hogy érdekes látványban volt részünk. Láttam, 
amit az Aradon fogva tartott tábornokoknál is naponta 
tapasztalunk, tudniillik a makacsságnak, vagy ahogy ezt a 
magyarok nevezik, a hazafiságnak olyan magas fokú 
példáját, amelyet mi meg sem értünk. Mert érthetetlen a 
józanul gondolkodónak, a felvilágosult embernek, hogy 
sírnak a férfiak, amikor meg kell válni a zászlótól, el kell 
dobni kézből a fegyvert. Hiszen ilyen jelenetek tarkították 
az elénkbe tárulkozó látványt, de mondják, hogy négy-öt 
olyan ember is találtatott, aki elkeseredésében pisztolyával 
átlőtte magát. Bizonnyal a barbárok fanatizmusa hevítette 
őket, az a fanatizmus, amellyel mi is szinte naponta 
találkoztunk Aradon, és amely megakadályozta a fogva 
tartott tábornokoknál az őszinte megbánást, a töredelmes 
vallomást a  revolúció szelleméhez való oktalan 
ragaszkodással. 

Nem kívánok elmerülni az aradi vagy inkább a 
komáromi részletekbe, hiszen ez részünkre már 
egyáltalában nem érdekes; túl vagyunk a fegyverletétel 
valamennyi periódusán — bizonnyal volt róla tudomása 
Excellenciádnak, hogy nem egy napon és egy időben történt 
a lefegyverezés. Hanem ez annál érdekesebb, s gondolom, 
hogy Nagyméltóságodnál is érdeklődésre tarthat számot: a 
tegnapi nap folyamán Komáromból menekült katonát 
vezettek elém. Nem tudta, hogy itt tartózkodom, szinte csak 
a véletlen hozta, hogy én foglalkozhattam az ügyével. Ez 
annak volt tudható, hogy a fogoly magyar katona, aki 
egyszerű honvédruhában érkezett az állásainkhoz; Önre 
hivatkozott, mint aki személyes ismerőse, s akinek a 
megbízásából tartózkodott Komárom várában. 

Talán már tudja is, Excellenciás uram, kiről van szó, de 
ha nem, ideírom a nevét: Günther Flóriánról, arról az ifjú 
temesvári emberről, aki egy bizonyos Fejérhegyesi, pardon, 
Weissenberger nevű emissáriussal arra vállalkozott Aradra 
érkezésünkkor, augusztus 12-én, hogy behatolva Komárom 
várába, elteszik láb alól Klapka György tábornokot. Tudom 
Nagyméltóságod véleményét e két  megbízottunkról, 


ismerem Excellenciád határozott állásfoglalását az ügyben; 
hiszen e két ember tevékenységében bizakodott még a 
fővárosba történő elutazása előtt is, de hát, sajnos, a jó 
remények nem váltak valóra, mert Klapka tábornok 
átvészelt minden merényletet, amelyet ez a két 
megbízottunk szervezett ellene a körülzárt várban. 

Nem akarom untatni Excellenciádat e bizonyos Günther 
Flórián által előadott történetek leírásával, hiszen bármit is 
mondott, bármit is cselekedett ő vagy társával közösen, 
eredménytelenül tették. Így hát bizonyos vagyok benne, 
hogy nemcsak a pénzjutalom nem jár egyiküknek sem — 
állítólag Fejérhegyesit Klapka ki is végeztette —, hanem 
komoly megfontolás tárgyát képezi, hogy mi legyen Günther 
Flórián további sorsa. És ha itt szabad ajánlatot tenni 
Excellenciád egyszerű segédtisztjének, akkor én, Riedl 
őrnagy azt javasolom, hogy tudni kell megkeményíteni a 
szívet, ha ilyen emberekről van szó. Hiszen arra kell 
gondolnunk, és bocsássa meg  merészségemet, hogy 
bátorságot veszek a vélemény formálására, igen, arra kell 
gondolnunk, hogy csak a néma tud igazán hallgatni, és 
semmi szükségünk se most, se a későbbiekben, hogy olyan 
hírek keljenek szárnyra, amelyek esetleg arról beszélnek, 
hogy mi galád és megengedhetetlen eszközöket használtunk 
a magyarok generálisa ellen. 

Nem tudom, helyesli-e Nagyméltóságod elhatározásomat, 
de alapos kihallgatásnak vetettem alá Günther Flóriánt. Ez 
az ifjú ember, akiben nagyon is buzog a vállalkozó kedv, 
olyan javaslatokat tárt elém, amelyek azonban az előbbi 
szavaimmal ellentétesek. Nevezetesen arról beszélt, hogy ő, 
mindezen kudarcok ellenére is, ősi gyűlöletből és 
becsületből továbbra is szívesen vállalkozna arra, miszerint 
ha csekély összeggel támogatnánk, akkor az országot 
elhagyó Klapka nyomába szegődne, és őt szemmel tartaná, 
esetleg közvetlen környezetébe kerülve bizalmasává lenne, 
s ha úgy hozná a helyzet, akár meg is ölné. 

Mint levelemből kiderült, első gondolatom az volt, hogy 
ez az ember nem érdemel szánalmat és kegyelmet 


részünkről. De miután elém tárta elképzelését, engem is 
megzavart. Nem tudom, mi lenne a helyesebb: félreállítani 
az útból, s ezzel lehetetlenné tenni a fecsegést, vagy Klapka 
nyomába küldeni, hogy e veszedelmes emberről a lehető 
legjobb értesüléseket szerezzük továbbra is. 

Excellenciás uram! 

E döntés nem rám tartozik. 

Kérem  Nagyméltóságod mielőbbi válaszát, hogy 
visszafelé jőve Bécs városából itt, a tatai táborban 
intézkedhessem; vagy ha jobbnak látja Excellenciád, akkor 
vitesse le ezt az ifjú és lelkes embert Aradra, esetleg 
küldjön parancsot a szabadon engedésére, hogy azonnal és 
késedelem nélkül Klapka tábornok nyomába szegődhessen! 

Gondolom, nem haragszik meg a Feldzugsmeister úr, 
hogy ezzel a számomra nagyon is fogas kérdéssel zaklatom 
aradi napjai közepette, de mivel nagy jelentőséget 
tulajdonítok a gyors intézkedésnek, várom válaszát, önnek 
alázatos szolgája és tisztelője 


Riedl őrnagy 


50. 


Sugaras október. 
A Dunán levelek úsztak, lassan csorogva a vízzel. Arany és 
rozsdaszínű levelek, elsárgultak és összesodrottak, könnyen 
lebegők és játszi tutajként sodródók. A vízen már két-három 
halász hálót vetett, hiába, elmúlt a hadakozás, vége a 
háborúnak, élni kell az embereknek. A piacon mostantól 
kezdve osztrák bankóval fizetnek, mint ahogy jó pénzt 
kaptak az elbocsátott katonák is, az egyezség szerint. 

A komáromi kikötőben megfosztva díszeitől a Klapka 
hadigőzös horgonyoz. Nevét leszedték róla, a magyar 
zászlókat eltávolították, hogy semmi se emlékeztessen már 


arra, hogy néhány napja még a magyar sereg hadigőzöse 
volt. A kazánok begyújtva, a kémény kormos füstöt ereget. 
Messziről látni... 

Klapka a parton várja kísérőit. 

Levetette katonaruháját, polgári öltözőruhában 
forgolódik. Akár egyszerű városi polgár is lehetne, hiszen a 
levetett egyenruha egyszeriben megfosztotta őt eddigi 
nimbuszától. Tegnap az utolsó katonai egység is 
lefegyvereztetett, de ma, 1849. október 5-én, péntek 
délutánján már Klapka György is csak volt tábornoka a 
magyar seregnek. Egy a soksok menekülő katona közül. 

A gőzös este hatkor indul. 

Még van addig majdnem egy óra idő. 

A gőzös egész éjszaka úton lesz, hogy holnap, október 6- 
án megérkezzen Pozsonyba. De hogy azután mi lesz, az már 
az ismeretlen jövő titka. 

Klapkát sokan megéljenzik most is, de jobb, ha nem 
mutatják ki szívük indulatát a komáromiak. Hiszen a 
tábornok elmegy, ők pedig itt maradnak. És az osztrák rend 
hűséget követel az alattvalóktól. Mondják, hogy máris 
intézkedik a katonai hatóság: mindazok, akik nem 
rendelkeznek semmiféle menlevéllel, beidéztetnek 
ellenőrzés végett. De Komáromban nehéz ma ilyen embert 
találni. Klapka ugyanis az egyezségkötés után nagylelkű 
hirdetményt tett közzé, amely szerint mindenki, aki kéri, 
függetlenül attól, hogy katona volt-e vagy sem, katonai 
rangot kap és mellé az osztrák tábori hadbiztos aláírásával 
és császári pecsétjével ellátott útlevelet, ha erre is igényt 
tart. A megbízott körzeti parancsnokok négy álló napon át 
készítették az okmányokat, dolgoztak az írnokok mécsvilág 
mellett, hogy a kérelmezők azonnal megkaphassák a 
védelmet jelentő útlevelet. 

Tele is a part azokkal a szerencsésekkel, akik ráadásul 
még a pozsonyi hajóra is helyet kaptak. Hiszen erre csak a 
kivételezettek, a protekciósok juthattak föl, akik külföldre 
igyekeznek, akik valamilyen távoli országtól várják sorsuk 
jobbra fordulását. 


Temesvári András kocsit fogadott, egyfogatú konflst, 
amely késve érkezett a lakásához. 

— Ilyen jó napom nem volt már tíz esztendeje! — vallotta 
meg vidáman a kocsis. — Bizony, tisztelt uram, ma több 
pénzt kerestem, mint a háború alatt. Szórják az emberek a 
pénzt. Az éjszaka részegeket fuvaroztam, no, nem 
magyarokat, bizony, hogy nem. Hanem osztrák urakat, ők 
meg úgy szórják a bankókat, hogy nem győzöm elkapkodni 
őket. Hát hová lészen az utazás? A hajóállomáshoz, ugye? 
Mert odaviszem ma reggel óta a népeket, gondolom, 
kegyelmed is oda igyekszik... 

Almási néni a kapuban búcsúztatta könnyek közepette. 
Elemózsiát csomagolt, s a lelkére kötötte, hogy mit egyen 
meg ma este, mit holnap reggel, s mintha a fia lett volna, 
úgy elsiratta, amikor a doktor bekötözött karral elindult a 
konflissal. 

A hajókikötőben még ennyi ember sohasem tolongott. 
Jöttek az elutazók, a kísérők, s azok, akik csupán a 
mulatságot nem akarták elszalasztani. De különben is van 
valami romantikusan szép az útrakelők búcsúztatásában: a 
várakozás nehéz perceiben, a hajó indulásában, az integető 
kendőlobogásban, egyszóval abban, hogy egyesek elmennek, 
mások pedig maradnak. 

A nagy nyüzsgésben a kocsis csak nehezen tudott utat 
törni a hajóhoz vezető pallóhoz. 

— Bandi! — kiáltott rá egy férfi a kocsis után igyekvő 
doktorra. — Bandi, hát te is mégy? Ki engedte ezt meg 
neked? Az orvos tegnap még azt mondta, hogy... 

Thaly Zsigmond lelkendezett Temesvári András látásán. 
Ott állott mellette Fanni is. 

Hárman örvendeztek egymásnak. 

— Én a magam doktora vagyok — mondta az útnak induló. 
— És mit csinálhatnék itt? Tudni akarom, hogy Pozsonyból 
ki merre indul. Gyorsan kell elmenni innen, mert aki 
tétovázik, az végül is itt marad. Ennyit megtanultam én, a 
sokat utazó. Nekivágni, beleugrani gondolkozás nélkül, ez a 
dolgok rendje. Én pedig elmegyek innen. Nem mintha nem 


hinnék a védlevelekben, de mégis... Engem a harc hívott 
haza, a lelkesen újuló világnak akartam segítségére lenni; 
mit keresnék tovább itthon? 

Fanni legszebb őszi ruháját öltötte magára. Haját 
kontyba kötötte, úgy karolta Thaly Zsigmondot. 

A doktor örömmel nézte kettejüket. 

—S engem senki sem tart itthon — tett félreérthetetlen 
célzást —, bizony, alezredes úr. 

Thaly elbüszkélkedett sikerével. 

— Pardon, már ezredes vagyok! Klapka tábornok 
előléptetett. 

— Én meg őrnagy, ha tudni akarod! 

Nevettek. 

A doktor holmija egy kis útitáskában is elfért. Nem 
kellett helyet foglalni a hajón, neki mint Klapka közvetlen 
környezetébe tartozónak amúgy is foglalt helye volt a 
kabinokban. 

— Elbúcsúztál már a tábornoktól? -— vonta össze 
szemöldökét a doktor. 

— Gyáva az én ezredesem, nagyon gyáva — súgta Fanni. — 
Pedig azért jöttünk ki. Már szégyelli magát az ezredes úr, 
annyira, hogy tegnap el se ment az utolsó vacsorára. 
Kegyelmed sem volt ott, őrnagy úr? 

Az utolsó vacsorára előző nap este került sor. A 
megyeháza nagytermében, ahol a külföldre induló 
katonatisztek adtak találkát azoknak, akik itthon 
maradnak. Szomorú összejövetel volt ez, ahol nem ízlett az 
étel, nem csúszott a bor, s a cigányok muzsikája sem 
derített kedvre senkit. 

Férfisírások vegyültek össze keserű kifakadásokkal, 
férfikönnyek folytak a borospohárba. 

— Elbúcsúztál már a tábornoktól? — kérdezte a doktor 
még egyszer barátjától. 

— Oda sem férnénk most a közelébe — szabadkozott Thaly 
Zsigmond. 

— De legalább megpróbálhatnánk! 

És húzta magával Zsigát és Fannit. 


Klapka tábornok a parton állt. 

Embergyűrű fogta körül. Sokan csak egy kézfogásra 
siettek a közelébe, mások jó tanácsokkal látták el, egyesek 
külföldi címeket ajánlottak; volt, aki meghitt ajándékkal 
kedveskedett, a szeretet ezer apró jelének 
megnyilvánulásával találkozott Klapka tábornok. 

A hajókürt lassan búgott, méltóságteljesen zengett. A 
dudaszó felszállt a magasba, hogy onnan hulljon alá a 
mélybe: a városra, a várra, a folyóparti füzesre, a surranó 
vízre és az embersokaságra. 

Fertályóra múlva indulás. 

Az embergyűrű szétvált, a tábornok megindult a hajó 
felé. 

És ekkor találkoztak szemközt. 

— Megbocsátana nekem, tábornok úr? — hajtotta le fejét 
Thaly Zsigmond, immáron szolgálaton kívüli ezredes, volt 
erődítési igazgató. 

— Tetteinkért nem vagyunk felelősek egymásnak, Thaly 
ezredes úr! Én mindenkinek megbocsátottam. Hiszen 
mindannyian egyet akartunk: jobb jövőt Komáromnak. 

— S hosszú életet a szabadságharcnak — tette hozzá Thaly 
Zsigmond. 

— Most már csak magunknak kívánhatunk hosszú életet 
— fogta meg a kinyújtott kezet a tábornok. — Hogy ki-ki 
győződjön meg álláspontjának igazáról. 

A tábornok nem folytatta. 

Fannihoz fordult. 

— Hová viszen az útja innen, kisasszony? 

— Erről Pázmán Mihály úr gondoskodik — felelt a 
színésznő.  — Azt  — mondotta: — maradjunk együtt 
valamennyien, hogy a védlevél birtokában új szezont 
kezdhessünk valahol. Az emberek vágynak a nevetésre, hát 
majd mi igyekszünk elvinni nekik a vidámságot. Csak Futó 
úr sajnálja darabjait. Ha legalább Budán és Pesten is 
eljátsztuk volna őket... 

— Mikor leszen az, kisasszony, hogy még egyszer 
eljátszhassák a Budavár visszavételét! Talán már soha! 


Fanni odaborult a, tábornok mellére. 

— Isten önnel, tábornok! 

— Jöjjön békességes idő mindannyiunkra! — felelte 
Klapka. 

Az újabb hajókürtszó siettette a beszállást. A hajó 
fedélzetén Temesvárit maga mellé húzta Klapka György. 

— Úgy sem volt velem, amikor a haditanács tagjaival 
együtt hajóztunk Esztergom fölé — mondta -—, lám, mégis 
megérem, hogy egy hajón utazhatunk. Hová tart, doktor? 

— Még nem is tudom. Talán Itáliába. Ismerem az olaszok 
nemzetét, szeretem jellemét, hevességét, magamat is 
közéjük tartozónak vallom. Talán valamelyik olasz városba 
megyek, Firenzébe, esetleg Bolognába. Nem is tudom. Ahol 
új életet lehet kezdeni... 

— Csak a győzelmet ne feledje el, doktor. Mert a győzelem 
a mi oldalunkon állt. 

— Én is így hiszem, tábornok úr. Ezt magyaráztam 
folyton Thaly Zsigmond barátomnak is, sokszor talán nem 
is eredménytelenül, Ő a csallóközi köztársaságot sajnálja, 
holtan született eszméjét, amely sohasem lett volna 
életképes. De nézze csak, tábornok úr, indulunk! 

A matrózok akkor húzták fel a hajólépcsőt. Egy cigány az 
Arany Sas fogadóból futva érkezett a partra. Hegedűjét 
állához kapta, és rázendített a Klapka-indulóra. 

A parton állók hangosan énekelték: 


Föl, föl, vitézek, a csatára! 
A szent szabadság oltalmára! 
Édes hazánkért hősi vérünk 
ontjuk, hullatjuk nagy bátran, míg élünk! 
Fanni kendőjét lobogtatta. 
Thaly Zsigmond két kézzel integetett. 
A hajó megremegett, és elindult a partról. A muzsikaszó 
a tegnapelőtti fegyverletételt idézte föl a jelenlevőkben. A 
kapitulációt. Vagy inkább a győzelmet? Temesvári András 
egyiknek sem tartotta a fegyverletételt. Sem győzelemnek, 


hiszen vesztett háború végén hogyan lehetne győzelemnek 
nevezni a megadást, sem vereségnek. De ilyen 
fegyverletételt senki sem remélt. Hiszen ez mégiscsak 
győzelemmel ért fel! 

A tábornok szeme könnyes. 

Elfordult a parton, állók sokaságától. 

Az októberi szélbe vadludak siettek fölöttük. A hajó 
kavarta víz fodrosan futott a partra. Még idelátszott a 
Barátok tornya, a megyeház tömör épülete, a Csillagvár 
erődje, mindaz, ami Komáromot jelentette. A vízparton már 
megjelentek a szorgos hajóépítők, a superek, két-három nap 
múlva teljesen megindult a köznapi munka. S azután ki 
emlékezik a komáromi katonákra, Klapka katonáira? 

A parton állók sokáig integettek. 

Amíg hullámok érkeztek a partra, amíg a túlsó part 
zöldjét el nem fogta az alkony, amíg a füzesekre rá nem 
kötötte magát finom fátyollal az est. Mert október első 
hetében már hamar alkonyodott. 

Elment a hajó. 

S vele ment a nemzet minden reménysége... 


Tizenkét éven felülieknek 

